
Busculada 


Soneria ce anunța sfîrșitul orelor încă nu încetase să 
răsune. Guillemot de Troïl se fofilă printre ceilalți elevi 
care se înghesuiau pe culoarele şcolii. Era început de 
aprilie, dar se făcuse vreme frumoasă și toți aveau o sin- 
gură dorință: să ajungă pe plajă, unde să se distreze, să 
facă baie, dacă apa era destul de caldă, și să se recreeze 
după o zi nesfîrșită de școală. 

Guillemot nu se grăbea din aceleaşi motive... Era 
vital pentru el să ajungă în curte printre primii, ca să se 
piardă de Agathe de Balangru și de gaşca ei printre 
străduţele din Dashtikazar! 

— Hai, hai, mai repede, lăsați-mă să trec, bombăni bă- 
iatul croindu-şi drum prin gloata zgomotoasă a colegilor. 

În spatele lui îl auzi pe unul urlînd: 

— Uite-l! Este chiar lîngă ușă! 

Inutil să se întoarcă; recunoscuse vocea lui Thomas 
de Kandarisar, aghiotantul de nedespărțit al lui Agathe. 
Asta îi mări elanul. În cele din urmă se apropie de ușă, 
dar, în efortul de a-i depăşi pe toţi, se ciocni de un găli- 
gan dintr-a treia. 

— Hei, piticanie! Mă căutai, cumva? 

— Eh... Nu, nu, bineînţeles că nu, se bîlbîi Guillemot. 
Voiam doar să ies... 

Aruncă priviri neliniștite peste umăr. Tipul îl ținea 
strîns. O văzu pe Agathe, urmată de amicii ei, apropiin- 
du-se cu o expresie triumfătoare. 

Era o fată înaltă și slabă, cu părul întunecat, tuns 
scurt, ai cărei ochi negri străluceau răutăcios deasupra 
unei guri prea mari. 

— Lasă-l, Marco, ordonă ea. E o afacere între noi doi. 

Numitul Marco ezită. Apoi îi dădu drumul și se 
îndepărtă ridicînd din umeri. Gașca lui Agathe, care era 
tot într-a cincea, ca şi Guillemot, era temută în toată 
școala, chiar și de cei mai mari. 

Agathe se afla faţă în față cu fugarul. Guillemot, cu 
fața roşie sub claia de păr castaniu, o privi sfidător. 

— O, dar potaia noastră pare furioasă, spuse ea pe un 
ton batjocoritor, ce provocă risul acoliţilor ei care pîn- 
deau lîngă uşă. 

— Lasă-mă în pace! N-o să-ți dau niciodată meda- 
lionul, strigă Guillemot, strîngînd din pumni. 

— Mai vedem noi, replică rece Agathe, care-i făcu un 
semn unui băiat din gașcă, roscat şi îndesat. 

Acesta se aruncă pe Guillemot şi, după o luptă scurtă, 
îl imobiliză în cleștele brațelor. 

— Thomas, lasă-mă sau o-ncurci, şuieră cu greutate 
Guillemot, în urechea adversarului său, care se mulţumi 
să rînjească. 

Cu aerul unei regine necruțătoare, Agathe se apropie, 
scotoci la gîtul victimei sale şi găsi un soare mic din aur, 
atîrnat de un lănţișor subțire din același metal. 

Îl înhăţă și apoi îl puse la gâtul ei. 

— N-ai dreptul, gemu nefericitul Guillemot, care era 
în continuare imobilizat de băiatul cu părul roșu. Mi l-a 
dat tatăl meu. 

— Tatăl tău? Credeam că nu l-ai cunoscut niciodată, 
ba, mai mult, adăugă ea apropiindu-și faţa de a lui, din 
cauza ta a ajuns un Exilat! 

Dintr-odată Guillemot izbucni în lacrimi, dar, din 
mîndrie, și le înghiţi și își lăsă capul în jos. Tocmai în 
acest moment își găsise directorul să-și facă apariţia. Bi- 
roul lui nu era departe și auzise schimbul de cuvinte, 
neobișnuit la acea oră. 

— Hei, copii, ce se petrece? întrebă cu vocea posacă a 
omului care s-a îngrăşat odată cu vîrsta. 

— Păi... absolut nimic, domnule director, răspunse 
Agathe, care arborase pe moment un zîmbet larg. 
Guillemot de Troil ne povestea ceva... ceva foarte amu- 
zant! Nu-i aşa? 

Ceilalţi aprobară entuziaşti. Directorul se întoarse 
spre Guillemot. 

— O poveste, băiete, o poveste... făcu el cu un aer 
gînditor. Ei bine, nu este nici locul, nici momentul, 
adăugă el cu bruscheţe. Hai, ştergeţi-o cu toții! Să nu vă 
mai văd pînă mîine-dimineaţă! Nu, tu nu, Guillemot, tu 
rămâi! 

Gaşca lui Agathe părăsi culoarul aruncînd către băiat 
priviri pline de amenințări. 

— Ei, băiețaş, ai ceva necazuri? Ar fi ceva ce ai vrea 
să-mi spui? 

— Nu, absolut nimic, domnule director. Serios! Aş 
putea să plec și eu acum? 

Bărbatul îl observă o clipă pe băiatul care tremura 
ușor, cu ochii umezi, apoi ridică și el din umeri. 

— Da, poţi să pleci, fiule! 

Guillemot se grăbi să iasă din școală, o zbughi în 
stradă și nu se opri din fugă decît cînd zări primele co- 
line ce dominau orașul. Își aruncă ghiozdanul la baza 

unui menhir! despicat de fulger, se aşeză pe pămînt și, 
fixînd oceanul ce scînteia la picioarele lui, se lăsă în 
voia gîndurilor. 

Guillemot împlinise doisprezece ani la echinoxul de 
toamnă. Era un băiat solid şi rezistent în ciuda faptului 
că părea plăpînd. Nu era prea înalt pentru vîrsta lui, și 
mai ales asta îl deranja, pentru că nu se putea apăra cum 
i-ar fi plăcut împotriva celor care găseau o deosebită 
plăcere în a-l sîcîi. Problemele lui cu Agathe au început 
cînd s-au întors din vacanţă. Nu pentru că era un elev 
bun (ţinta predilectă a chiulangiilor fanfaroni), rezul- 
tatele lui școlare rămînd, fără efort, medii; ci pentru că 
făcuse imprudenţa să sară în ajutorul unui puști dintr-a 
șasea pe care gaşca lui Agathe îl teroriza. De atunci, a 
devenit victima lor preferată. Era ceva mai tare decît el: 
intra mereu în încurcături! O să ajungă oare vreodată 
să-și stăpînească această pornire nesăbuită ce, în pofida 
timidităţii, îl împingea să se bage în treburi care nu-l 
priveau? 

Guillemot îşi ridică şuviţa ce îi cădea pe frunte. Pă- 
rul lui, mereu ciufulit, îi ascundea oarecum urechile cam 
clăpăuge şi îi acoperea o parte din faţa fină și visătoare, 
însuflețită de ochii verzi, luminoși şi de o gură mereu 
zîmbitoare. În fine, de obicei zîmbitoare, pentru că în 
acest moment n-avea nici un chef să zîmbească... 

Apucă o piatră și, de furie, o aruncă pe drum. 

Ce, era vina lui dacă tatăl său hotărîse, cu puțin 
înainte de naşterea lui, să părăsească Țara Ys şi să se sta- 
bilească în Franţa, devenind astfel un Exilat, con- 
damnîndu-l să nu-l cunoască niciodată? Şi Agathe, care 


' Monument (funerar) megalitic, format dintr-un bloc de piatră neprelucrată, 
înălțat vertical (n.tr.) 

tocmai i-a luat prețiosul pandantiv, unica moştenire pe 
care acest om i-a lăsat-o mamei lui pentru el! 

„S-o prindă Korriganii și s-o pună să danseze pînă în 
vecii vecilor!“ blestemă Guillemot. 

Trase adînc în plămîni mirosul de iod pe care o briză 
ușoară îl aducea dinspre mare; pentru că era un tip plin 
de viaţă şi pentru că Agathe ar fi fost foarte mulțumită 
să-l ştie nefericit, se strădui să-și uite necazurile. 

Privirea i se pierdu peste acoperișurile de ardezie gri- 
pal ale caselor din Dashtikazar, case înalte cu trei-patru 
etaje, ce se îndesau una în alta, înghesuindu-se pe stră- 
duțele strîmte și șerpuitoare. Anul trecut, orașul de gra- 
nit de culoare deschisă își sărbătorise aniversarea a o 
mie de ani. Dashtikazar cel Mîndru... Cît de mult iubea 
acest oraş plin de surprize, așezat la poalele munților și 
deschis spre mare! Era capitala, inima care pulsa mîn- 
drei Ţări Ys! 


Aşa cum Guillemot învățase la orele de istorie și de 
„geografie, Țara Ys fusese, cu opt secole mai înainte, o 
mică bucată din coastele franceze, care s-a desprins în 
timpul unei furtuni cumplite. Ys a plutit în derivă spre 
larg, apoi vînturi venite din partea opusă au adus-o din 
nou la țărm, unde și-a reluat locul. Dar un loc special: 
căci ţara transformată în insulă nu figura pe hărți şi 
locuitorii Franţei habar nu aveau de existența ei. Ys era 
într-un fel ancorată între Lumea Reală, căreia îi 
aparținuse înainte, și Lumea Incertă, ciudată şi fantas- 
tică. Printr-o poartă se putea pătrunde în prima și prin 
alta în cea de a doua. Ambele porţi erau cu sens unic, în 
afară de momentele cînd, din timp în timp, Înalta 
Magistratură credea că din Ys lipsesc produsele 
esenţiale — cum ar fi Nutella sau ultimele filme! Această 

prevedere era singura posibilitate de a apăra Ys de una 
sau de cealaltă dintre cele două lumi. 

În afară de faptul că era un spaţiu imens și plin de 
pericole, se știau foarte puține lucruri despre Lumea In- 
certă. Lumea Reală era altceva! În Ţara Ys se puteau 
capta, printr-un truc de programare, posturile de radio și 
de televiziune franceze, iar programele școlare, cu 
excepția cîtorva amănunte, erau cele din Hexagon. Mai 
mult, printre conducătorii francezi, unii inițiați știau de 
existența Ţării Ys: pe unele documente secrete ea figura 
sub numele de „al nouăzeci și şaptelea departament me- 
tropolitan“. Prin intermediul acestor persoane în care lo- 
cuitorii din Ys aveau încredere, cei care voiau să 
trăiască în altă parte o altă viață obțineau actele și aju- 
torul necesar instalării lor definitive în Franţa, oriunde 
în Europa sau aiurea; acești oameni erau Exilaţii. Ei 
renunţau la Ys pentru totdeauna. Alţii — destul de puțini! — 
preferau uneori să încerce aventura în Lumea Incertă; 
asta se întîmpla cu majoritatea condamnaților la rătăcire, 
pedeapsa maximă care se aplica în Ys, indivizi lacomi 
de bogății sau atraşi de necunoscut sau cu adevărat dis- 
perati. Toţi aceștia deveneau Rătăcitori. 

Cît despre cei care rămîneau în Ys, ei trăiau pe o 
insulă mare, caldă vara și rece iarna, muntoasă, acoperită 
de păduri dese și de cîmpii imense, presărate cu oraşe, 
sate și cătune, foarte asemănătoare cu un departament 
din Lumea Reală! Dar și aici existau mici diferenţe. 

Zgomotul unor copite l-a smuls pe Guillemot din 
reverie. Pe drum, la cîțiva paşi de el, se afla un om 
îmbrăcat într-o splendidă armură turcoaz, înarmat cu o 
spadă care îi atîrna pe partea stîngă și cu o lance ce îl 
depășea de două ori în înălțime. Calul lui, sur, era 

acoperit cu o plasă fină din oţel, care zornăia la fiecare 
mișcare. 

Guillemot se ridică repede. 

— Totul este în regulă, băiete? i se adresă Cavalerul 
cu blîndeţe. 

— Da, messire Cavaler, totul este în regulă, mul- 
țumesc! răspunse el. 

— Nu întârzia prea mult pe coline în seara asta, con- 
tinuă bărbatul în timp ce mîngiîia coama calului, ce 
fornăia neliniștit. Korriganii sînt în sărbătoare astăzi și 
știi că le place să joace feste oamenilor! 

Izbucnind în rîs, cavalerul îl salută pe Guillemot și 
plecă în galop spre oraş. Băiatul era emoționat: visul lui 
secret, dorința cea mai arzătoare, era să aparțină într-o zi 
Confreriei Cavalerilor Vîntului. Aceşti cavaleri, la 
ordinul comandantului lor și sub supravegherea Înaltei 
Magistraturi din Dashtikazar, vegheau la siguranţa Ţării 
Ys și, mînaţi de propria conștiință, îi ajutau pe toți cei 
care erau în nevoie. 

Supunîndu-se recomandărilor Cavalerului, Guille- 
mot luă direcția casei în care locuia cu mama lui, la 
intrarea în satul Troil, situat foarte aproape de capitală. 
Korriganii, chiar dacă nu erau cele mai periculoase crea- 
turi din Ys, erau imprevizibili şi, adesea, jocurile lor se 
puteau dovedi crude. 


2 
O surpriză nemaipomenită 


— Mami! Eu sînt! M-am întors! 

__ Guillemot se grăbi spre bucătărie și deschise frigi- 
derul. Scoase untul pe care îl puse pe masă alături de 
borcanul cu Nutella. Tăie o felie zdravănă din pîinea ce 
se afla pe bufet, își făcu o tartină enormă și începu s-o 
mănînce. 

Emoţiile îi făcuseră foame! Cu atît mai mult cu cît a 
fost nevoit să facă pe jos doisprezece kilometri pentru că 
pierduse trăsura școlii! 

— Tu ești, dragule? Unde ești? 

— Aiși, în bucătăie! mormăi Guillemot cu gura plină. 
Mama lui intră în încăpere cu pas vioi, zimbind. Avea o 
talie subțire, strînsă într-o rochie neagră (de cînd își 
putea aducea aminte, Guillemot n-a văzut-o îmbrăcată 
decît în negru), părul lung, blond, cu bucle mari, ce îi 
ajungea pînă în talie, și ochi mari de culoarea cerului. 
Alicia era o adevărată Troil. Guillemot, așa scund cum 
era, semăna mai mult cu tatăl lui, cel puţin asta era con- 
cluzia la care ajunsese singur, pentru că nimeni pînă 
acum (cu toate rugăminţile lui insistente) nu crezuse de 
cuviință să i-l descrie pe tatăl său altfel decît foarte 
superficial. 

— Cum a fost ziua de astăzi? întrebă Alicia de Troil 
sărutîndu-şi fiul pe frunte. 

— Nu mai rea decît altele, răspunse băiatul încet, 
apucînd programul de televizor, ce zăcea pè un scaun. 
Oh, genial! În seara asta este un film! 

Un zîmbet larg se ivi de data asta pe fața lui 
Guillemot. Doamna de Troïl se mulțumi să-l privească, 
cu un aer amuzat și cu braţele încrucișate. 

— Fără televizor în seara asta, Guillemot. 

Guillemot se destinse ca un arc și sări de pe scaun. 
Filmele erau ceva rar în programele alcătuite de Comi- 
sia Culturală a Înaltei Magistraturi din Ys, care prefera 
reportajele și documentarele. Se simţea deci pregătit să 
înceapă cu mama sa una dintre acele lungi discuţii legate 
de televiziune! Dar ea îi reteză pornirea cu o mişcare a 
mîinii. 

— Ai uitat? Astă-seară este aniversarea unchiului 
Urien. Știu, știu, nu te prea omori după el... dar va fi 
acolo toată familia şi... cîțiva prieteni! 

Pronunță ultimele cuvinte pe un ton misterios. 
Guillemot tocmai deschisese gura ca să protesteze, dar 
se opri pe dată. 

— Vrei să spui c-o să fie... 

— ... Vărul tău Romaric, împreună cu Gontrand, prie- 
tenul tău, și gemenele Ambre și Coralie! Romaric și 
fetele ar trebui, de altfel, să treacă pe aici ca să te ia. Nu 
trebuie decît să-i aștepți. În ce mă priveşte, trebuie să 
plec mai devreme ca să-mi ajut fratele să-și primească 
invitaţii. 

Doamna de Troil își privi o clipă, cu tandrete, fiul 
care ţopăia de bucurie prin bucătărie. Apoi se retrase ca 
să se pregătească. 

Guillemot sări treptele patru cîte patru şi năvăli în 
camera lui. O singură ocheadă fu suficientă pentru a-şi 
aminti că n-a mai făcut ordine de aproape o săptămînă. 


20 Erik L'Homme 


Suspină și începu să pună lucrurile la loc. În camera lui 
se întîlneau ori de cîte ori se vedea cu prietenii, și nu vor 
pleca la unchiul lui înainte de a fi trecut o clipă pe la el. 

Închise laptopul care zăcea pe un taburet și îl strecură 
în sertarul biroului, aranjă în rafturile bibliotecii cărțile 
răspîndite pe covor, întinse cuvertura și ascunse sub ea 
cearşaful șifonat... 

Cineva bătu la ușa de la intrare. 

— Guillemot! Noi sîntem! 

— Urcaţi! urlă Guillemot, îndesînd în dulap ultimele 
haine aruncate pe jos. 

O ușă se trinti, se auziră rîsete și un zgomot ca de 
cavalcadă: două fete și un băiat, dezlănțuiţi, luară cu 
asalt camera. 

— Ce bine-mi pare că vă văd! exclamă Guillemot. 

— Aniversarea unchiului Urien trebuie să fie ceva 
foarte important anul ăsta, dacă lipsim de la şcoală două 
zile întregi! declară Romaric de Troil, un băiat cu păr 
blond şi ochi albaștri autoritari, care părea pe atît de 
zdravăn pe cît de fragil părea vărul lui. 

— Oricum, n-ai de ce te plînge! De cînd nu ne-am mai 
întîlnit cu o asemenea pomană? întrebă Coralie de 
Krakal arborînd unul dintre acele zîmbete în care stătea 
secretul ei şi cu care făcea să se topească orice băiat. 
Coralie era o încîntătoare fată brună, cu trup subțire și 
înalt şi ochi albaștri ca marea. 

— De la vacanţa de Crăciun, răspunse Ambre, fi- 
xîndu-l pe Guillemot cu o privire insistentă, ce îl făcu să 
roșească pînă în vîrful capului. 

Asemănătoare întru totul cu sora ei geamănă, Ambre 
se deosebea totuşi prin tunsoare și printr-o atitudine băie- 
țoasă. Temperamentul ei îi făcea să se teamă pe majo- 
ritatea băieților, dar ei puțin îi păsa, ba chiar se amuza pe 

tema asta! Dar cel mai mult îi plăcea să-l tachineze pe 
Guillemot. Cu el îi mergea întotdeauna și, cu toate efor- 
turile pe care le făcea ca să rămînă indiferent la pro- 
vocările ei, Guillemot simţea de fiecare dată cum roșește. 
Totuși, Ambre era o prietenă fidelă, în ochii căreia nu se 
putea citi niciodată răceala şi pe care puteai conta. 

— Şi Gontrand? întrebă Guillemot, ca să scape de 
ochii ironici ai lui Ambre. Nu vine? 

— Ba da, bineînţeles! îl asigură Romaric. Dar a trebuit 
să urce direct la castel ca să-și ajute părinții să ducă 
instrumentele. Să fi văzut ce circ a fost cînd au plecat! 
Toată lumea credea că se mută! 

Romaric și Gontrand locuiau aproape unul de altul, 
la alt capăt al Ţării Ys, în orăşelul Bounic, la distanță de 
două zile cu trăsura de Troil. Ambre și Coralie locuiau 
ceva mai departe, pe coasta de est a insulei, în orașul 
Krakal, unde tatăl lor, Utigern, era în același timp pri- 
mar şi Qamdar. Un Qamdar era un șef de clan. Utigern 
era deci Qamdarul clanului Krakal, ca și Urien, unchiul 
lui Guillemot şi al lui Romaric, care era Qamdarul cla- 
nului Troil. Din acest motiv, Krakalii au fost invitaţi la 
seara aniversară. În ceea ce-i privește pe părinţii lui 
Gontrand, aceştia erau cei mai mari muzicieni din Ys! 
Cum s-ar fi putut să nu fie invitați? 

— Îmi pare rău că am ratat! exclamă Guillemot. 
Gontrand transformat în măgar... Mi-l imaginez bom- 
bănind încet, aranjîndu-şi părul cu mîna! 

— Poate asta îl va mai căli pe slăbănog! spuse Ambre, 
strimbîndu-se și aruncînd o privire aprigă spre sora ei 
care se aranja în geamul unei ferestre. 

Toţi se porniră pe ris. 

— Tata a spus c-o să fie acolo, în seara asta, toată elita 
din Ys, zise veselă Coralie, alăturîndu-se celorlalți, care 
se lungiseră deja pe covorul gros din păr de capră. 

— Și nu numai aliații clanului Troil, se fandosi 
Ambre. Urien a trimis invitații și familiilor dușmane. 
Încercare de calmare a spiritelor. 

— Familii dușmane... cum ar fi Balangru sau Kan- 
darisar? întrebă Guillemot, a cărui față se întunecă. 

— Nu-mi spune că mizerabila de Agathe și gunoiul de 
Thomas continuă să te sîcîie!? lăsă să-i scape Romaric, 
cu furie. Pe bune, dacă aș fi în locul tău, n-aș înghiţi asta! 
I-aş face să le piară pofta să se mai ia de cei mai slabi! 

Romaric își mușcă buzele și regretă imediat cele 
spuse. Guillemot zîmbi cu tristețe. 

— În orice caz, reluă Romaric decis să repare gafa, 
astă-seară nu vei fi singur! Să încerce numai să se ia de 
clanul nostru! 

Abia termină de vorbit, că Ambre scoase un urlet 
războinic, sări în picioare şi improviză un dans indian. 
Cu un răcnet, Romaric i se alătură: 

— Apropiaţi-vă, Agathe Schelet şi Thomas Nevăs- 
tuica, veniţi să vă întreceți cu Romaric Mușchii de Otel, 
cu Gontrand cel Viclean, cu Coralie Zîna, Ambre cea 
fără Frică și Guillemot Cavalerul! 

Coralie aplaudă spectacolul, apoi spuse, cu ochii 
scînteindu-i: 

— Abia aştept să ajung la bal! Îmi place la nebunie să 
dansez! 

— Îți place mai ales să-i vezi pe toţi tăntălăii înghesuin- 
du-se să te invite la dans, preciză Ambre cu un dispreţ cal- 
culat. Eu sper că vor fi acolo și Cavaleri... pe bune! 

— Eu, făcu la rîndul lui Romaric, eu mă voi mulţumi 
cu bufetul. Sfinta bucătărie a unchiului! Şi tu, Guillemot? 

— Eu, suspină Guillemot, care nu se putea împiedica 
să nu se gîndească la medalionul lui și care nu dădea 
dovadă de o bucurie deosebită să meargă la unchiul său, 
eu aş prefera să rămînem aici, între noi, departe de 
Agathe și de gaşca ei. 

— Dar ripostează, pentru numele lui Dumnezeu! 
Sîntem aici pe pămîntul din Troil și ea este cea care tre- 
buie să se simtă prost! îi aruncă Ambre ridicînd din 
umeri. Și, apoi, încetează să te mai gîndești la această 
Agathe, mai sînt şi alte fete, nu? 

Îi trimise din nou o privire ce îl făcu să roşească şi, 
mai mult, să-i facă și pe ceilalți să rîdă ca nebunii. 

— S-a făcut ora, le spuse Romaric după ce-și privi 
ceasul. Nu vreau să întîrzii, asta va fi și seara mea, nu 
numai a unchiului Urien... 

— O, micuțul de el, se miorlăi Coralie. 

— O să-l bombăne taică-său! îl ironiză Ambre, dîn- 
du-i uşoare lovituri cu pumnul. 

— Terminati, n-are nici un haz... se apără Romaric 
aruncînd cu perna în cel mai apropiat dintre atacatori. 

Nu mai ai nimic de făcut cînd ești singur împotriva a 
trei şi cînd mai sînt încă multe perne în cameră! 

Aproape învins de ceilalți, ceru repede îndurare. 

O palmă binemeritată 


Locuinţa lui Urien de Troil se afla pe înălțimile ora- 
șului. Era o construcţie cu două etaje, flancată de două 
turnuri pătrate şi protejată de un zid gros, din piatră 
tăiată, ca toate construcțiile din zonă, ce amintea mai 
mult de un auster castel din Evul Mediu decît de un palat 
destinat recepțiilor. Timpurile cînd luptele dintre princi- 
palele clanuri ale Țării Ys erau la ordinea zilei nu era atît 
de îndepărtat! 

— Să ne grăbim! răsuflă din greu Romaric, care se 
afla în fruntea micului grup care urca spre construcția 
fortificată a clanului Troil. 

— Mai încet, Romaric, gîfii Guillemot. Priveşte, mai 
sînt şi alții care vin. 

Toţi patru intraseră în curtea pavată, unde trăsurile îi 
aduceau pe invitaţii îmbrăcaţi în haine de sărbătoare. 
Vehiculele cu motor nu erau folosite în Ys. De altfel, 
nimic din ceea ce ar fi putut să polueze nu era autorizat. 

Electricitatea era produsă de marile mori eoliene din 
Landa Furtunilor şi pentru nevoile casnice — cu mici 
panouri solare. Căldura se obținea din lemne de foc sau 
se extrăgea din sol printr-un ingenios sistem de captare. 

— Pe unde ați umblat? mormăi bărbatul cu părul alb, 
care primea invitaţii la intrare. Domnul de Troil a între- 
bat de voi! 

— Bună seara, Valentin! spuse Ambre surizînd. Îmi 
pare rău, am fost reținuți la dans de... Korriganni! 

— Monștrii! făcu portarul pe supăratul. 

— Bună seara, Valentin! salutară la rîndul lor 
Romaric și Guillemot, făcîndu-se că boxează. 

— Toată lumea este în salonul cel mare, anunţă Va- 
lentin. E momentul cînd pisălogul își ţine discursul! 

Au rîs de obrăznicia lui. Valentin era mai mult decît 
portar, era şi intendent, majordom, regizor, omul de în- 
credere al lui Urien de Troil, care l-a însoțit în toate 
aventurile lui. 

La insistenţele lui Valentin au intrat în clădire. 

Au străbătut un culoar lung și au pătruns într-o 
încăpere mare, încălzită de un foc uriaş ce ardea în 
şemineu, înțesată de lume. 

— O, nu, gemu Guillemot, este deja aici. 

— Unde? întrebă Coralie, aruncînd priviri curioase de 
jur împrejur. 

— Lîngă tata, spre bufet, indică Ambre cu gura 
țuguiată. Se crede la carnaval sau ce-i cu ea? 

Agathe de Balangru, excesiv machiată, îi zărise și ea 
și le făcu un mic semn provocator. 

— Las-o baltă, Guillemot, şuieră Romaric. Mai bine 
să-l smulgem pe Gontrand din ghearele unchiului. 

Micul grup se îndreptă spre un uriaş cu barbă gri- 
zonată și stufoasă, care vorbea tare și izbucnea într-un 
rîs puternic după fiecare cuvînt. Alături de el se aflau 
mai multe persoane, printre care și un băiat care părea să 
se plictisească de moarte. 

Era Gontrand de Grum, uşor de recunoscut după 
înălțime și după părul negru, pieptănat cu grijă. 

— Aha! strigă Urien de Troil. În fine, iată-i pe descen- 
denții familiei de Troil! 

— Însoţiţi de bunii lor prieteni, unchiule, răspunse 
Romaric, înhăţat deja de colosul care nu părea să dea 
prea mare importanţă rangului lui important. 

— Frumoasele mele! exclamă Urien, aproape zdro- 
bindu-le pe gemene între braţele sale. N-aș fi crezut că 
vulpoiul de Utigern ar fi în stare să facă vreodată ceva 
atît de frumos! Apoi se întoarse către Gontrand a cărui 
față se luminase la sosirea bandei. Încîntat să te cunosc, 
tinere Grum. Sper că ești la fel de talentat ca părinţii tăi, 
spuse el, aproape zdrobindu-i umărul. 

După ce a tras un hohot zdravăn, l-a eliberat, mîngi- 
indu-l pe Guillemot cu o palmă uşoară pe obraz, și apoi 
a reluat discuţia pe care o întrerupsese. Cei doi veri se 
eschivară, urmaţi de ceilalți trei, în direcția șemineului. 

— Poate să-mi spună cineva dacă mai am vreun umăr 
drept? spuse Gontrand, făcînd pe smiorcăitul. 

— Ce bărbat! se extazie Coralie. 

— Da, semănăm leit... spuse ironic Guillemot, care nu 
ştia niciodată dacă să se bucure sau să se întristeze din 
cauza răceli cu care unchiul lui îl trata de cînd se știa. 

— În orice caz, pînă aţi venit voi a trecut ceva timp! 
se plinse Gontrand. Să car harpa mamei, chiar dacă 
atirnă o tonă, mai merge; dar să suporţi scatoalcele 
unchiului vostru... este inuman! 

— Plînge-te, i-o întoarse Romaric. Sînt oameni care ar 
plăti ca să îi fie prezentați lui Urien de Troil. 

— Şi mai ales ca să fie bătuți pe umăr! adăugă 
Guillemot. 

Romaric îl strînse cam dur pe vărul lui, dar era mul- 
tumit să-l vadă regăsindu-și, cu umorul bine-cunoscut, 
buna dispoziţie. 

— Înduioșătoare, foarte înduioşătoare această scenă 
de familie, se auzi dintr-odată în spatele lor. 

Se întoarseră brusc. În faţa lor se aflau Agathe și in- 
separabilul ei aghiotant, mai roșu și mai masiv ca nicio- 
dată, Thomas de Kandarisar. 

— Mare păcat, continuă ea, că un bărbat ca Urien n-a 
avut de ales ca succesor decît între un avorton debil și o 
brută stupidă. 

Cu un urlet, Romaric se aruncă asupra ei, dar fu in- 
terceptat de Thomas. Cum amîndoi erau egali ca forță, 
lupta a fost scurtă. 

— Îndrăzneşte, Romaric, îndrăzneşte, continuă 
Agathe cu un zîmbet malitios. Lovește o fată, tu cel care 
speri ca într-o zi să ajungi Cavaler! 

— Şi eu sînt tot fată, bombăni dintr-odată Ambre. 
Ce-ai avea de zis despre una ca asta? 

Fără să aibă cineva timp se reacționeze, Ambre se 
mișcă cu o viteză surprinzătoare și o pocni pe lungană, 
care rămase mută de uimire. Acesta fu momentul cînd 
Urien de Troil le ceru tuturor să facă liniște și să fie atenți. 

— Bine, o să mi-o plăteşti, șuieră Agathe, arătînd cu 
degetul spre Ambre, care ținea brațele încrucișate și 
avea acum un aer mulțumit. Cît despre voi... 

Fără să termine ce avea de spus, se răsuci pe călcîie 
ȘI, urmată de un Thomas dezamăgit, se alătură grupului 
familiei sale, lîngă bufet. 

— Surioară, nu prea ştii tu să te îmbraci, dar la palme 
ești neîntrecută! recunoscu Coralie în șoaptă. 

— Mă întreb dacă n-ar trebui compus un poem care să 
glorifice fapta, murmură răutăcios Gontrand către Ro- 
maric, în timp ce Ambre își savura în liniște victoria. 

— Mulţumesc. 

Doar atît i-a spus Guillemot prietenei sale. 

— Oricum, omul nu se plictiseşte cu voi! De asta îmi 
place la nebunie să fim împreună, declară încîntat 
Gontrand prietenilor lui. 


După ce Urien de Troil le-a mulțumit invitaţilor pen- 
tru prezenţă, i-a îndemnat să trăiască unii cu alții în bună 
înțelegere și a primit felicitările de rigoare pentru cît de 
bine arăta la cei șaizeci de ani abia împliniți. Toată 
lumea a fost invitată să bea, să mănînce și să se distreze. 
Muzicanțţii oraşului au început să cînte arii vesele şi con- 
versaţiile s-au reluat și mai aprins. 

Guillemot şi mica sa gaşcă s-au apropiat de bufet. 
Căutîndu-și mama din priviri, și-a zărit unchiul în com- 
pania unui bărbat pe care nu-l remarcase mai devreme. 
Și omul îl intriga. Mai întîi, pentru că purta haina lungă 
și întunecată a Magilor și a Vrăjitorilor din Guildă, o 
foarte veche instituție care veghea, la nivel magic, la 
securitatea Ţării Ys, aşa cum Confreria Cavalerilor o 
făcea la nivel practic. Era greu să întîlnești pe vreunul 
dintre ei în afara mănăstirilor unde trăiau retrași! Și mai 
era ceva: i se părea că omul îl studiază... 

— Hei, Guillemot, visezi? îl întrebă Romaric, trăgîn- 
du-l de mînecă. N-o să mai rămînă nimic! la, muşcă din 
clătita asta! Și gustă puţină bere cu miere, și mai vorbim 
după aia! 

Guillemot renunță la curiozitatea lui și se decise să 
onoreze banchetul. I-ar fi plăcut să semene cu vărul său! 
Totul părea foarte simplu cînd era cu el. Nu era nici o 

îndoială că într-o zi Romaric va reuși să intre în 
Confreria Cavalerilor, visul lor, al amîndurora, de cînd 
s-au născut, sau, mă rog, cam așa ceva! În timp ce el, 
Guillemot... Cu toată aparenta lui fragilitate, ştia că nu 
este deosebit de slab; dar nici deosebit de puternic. Şi 
aşa era cu toate: bun la şcoală, dar nu strălucitor, bun 
muzician, dar nu foarte talentat, prieten bun, dar nu 
întotdeauna simpatic. Uneori se întreba ce găsesc ceilalți 
la el, cum puteau să-i dorească tovărășia! Cum de se 
miră, în condiţiile astea, că unchiul Urien l-a preferat 
întotdeauna pe Romaric? Chiar dacă mama lui îl certa 
pentru că își făcea probleme în legătură acest subiect, el 
știa că n-a fost niciodată bine-venit printre cei din clanul 
Troil. Se simţi dintr-odată un nimeni. Poate ar trebui, 
pentru ca în cele din urmă să-și găsească locul, s-o ia pe 
urmele tatălui său și, cu toată supărarea mamei, să 
devină un Exilat. 

Agitaţia din sală dovedea că se petrece ceva. Oame- 
nii împingeau mesele la perete și se aducea băutură. În 
fundul sălii, Valentin urcă pe un scaun și, cu o portavoce 
în mînă, anunţă: 

— Doamnelor, domnilor, începe balul! 

Romaric suspină. Coralie explodă de fericire. 

Un sfîrşit de seară agitat 


După cum spusese Ambre, vreo zece băieți, majo- 
ritatea adolescenți proveniți din cele mai bune familii 
din Ys, îi făceau curte lui Coralie, care se amuza clasi- 
ficîndu-i în funcţie de calitățile de dansatori. 

Nu întîrzie să facă şi cîteva piruete la brațul unui 
băiat mindru ca un păun. Pe suprafaţa cu dale lustruite a 
salonului, cîteva cupluri dansau pe un ritm nebun. 

— Urăsc dansul! le mărturisi Romaric prietenilor lui 
care îi studiau pe dansatori. 

— Spui asta pentru că refuzi să înveţi, i-o întoarse 
Gontrand. Mie îmi place. Singura problemă este că le 
atrag numai pe nasoale! 

Ca și cum ar fi vrut să-i dea dreptate, o fată care 
corespundea exact acestei definiții se înființă ca să-i 
ceară să-i fie partener pentru un dans. Gontrand îi părăsi, 
punîndu-și mîinile în jurul gîtului, imitînd gestul cuiva 
care se spînzură. Tradiţia cerea ca băieţii care știu să 
danseze să nu refuze invitaţia unei fete. 

— Nu mă inviti la dans, Guillemot? întrebă Ambre cu 
un surîs malițios. 

— Ba da... da, da, sigur, răspunse băiatul, care ar fi 
preferat de o mie de ori să rămînă cu vărul lui și să vor- 
bească despre Confreria Cavalerilor. 

Întinse brațul și o conduse pe Ambre spre mijlocul 
sălii. Cîteva secunde mai tîrziu, alăturîndu-se cercului 
dansatorilor, topăia alături de partenera sa. 

— Puah! făcu Romaric ca pentru sine, întorcîndu-se 
spre bufet şi servindu-se cu o halbă de corma, berea 
tradițională din Ys, îndulcită cu miere. 

Nu știa să danseze, dar nu era necesar să știi pentru a 
deveni Cavaler! Era suficient să fii rezistent, să 
mînuiești bine armele şi să fii curajos. Ridică din umeri 
dezamăgit. De acord, n-avea nici o tragere de inimă pen- 
tru asta, părinții lui nu dansează în fața lui în fiecare 
seară, cum fac cei ai lui Gontrand: și mama lui nu l-a 
obligat niciodată să ia lecții, cum a făcut mama lui 
Guillemot! Totuși... Şi n-o să se plictisească mai puțin 
seara daca va încerca s-o facă? Să îndrăznească? Mai 
ales că dansurile din Ys nu aveau nici o legătură cu cele 
din Lumea Reală pe care le vedeau la televizor: aici se 
dansează în mai mulți, există oricînd cineva care să-ți 
arate pașii și nimeni nu şi-ar bate joc de tine în cazul în 
care ai fi neîndemânatic! Se ridea, se amuzau, erau întot- 
deauna momente agreabile. 

Băiatul îşi termină paharul şi luă o hotărîre: era tim- 
pul să acționeze. 


Valentin urcă din nou pe scaun și le ceru invitaţilor 
să fie atenţi. 

— Doamnelor și domnilor, urmează un intermezzo! 

Dansatorii se răcoreau şi se grăbeau să-și potolească 
setea în timp ce părinţii lui Gontrand îşi instalau instru- 
mentele muzicale — o mică orgă şi o harpă mare — pe 
estrada orchestrei. Apoi începură să cînte. Muzica lor 
era o încîntare și toată lumea a rămas sub farmecul ei 
încă multă vreme după ce ultima notă a încetat să mai 


32 Erik L:Homme 


sune. Un tunet de aplauze salută talentul soţilor de Grum 
și nenumărate voci ceruseră bis. Zimbitoare, doamna de 
Grum se ridică şi salută asistenţa. 

— Mii de mulţumiri pentru căldura cu care ne-aţi 
primit! Din păcate, ştiţi că tradiția ne cere să cîntăm 
numai o bucată în timpul unei petreceri... 

Protestele se înteţiră. Doamna de Grum făcu semn cu 
mîna ca să le liniștească. 

— Totuși, un membru al familiei nu a cîntat încă în 
această seară: el va răspunde deci amabilei dumnea- 
voastră cereri. Vă rog să-l acceptaţi cu indulgență pe fiul 
nostru Gontrand! 

Guillemot îi dădu un cot lui Gontrand, care amuţise 
la auzul anunţului mamei sale. Niciodată pînă acum nu 
fusese invitat să cînte oficial, în public! 

— Du-te, Gontrand, îi șopti amicul lui, este momentul 
să le arăţi ce poți! 

— Dar dacă mă blochez, gemu Gontrand, fără să se 
hotărască să se alăture părinților săi, care îl încurajau să 
urce pe estradă. 

— Curaj! mormăi Romaric. Există în viaţă un moment 
al adevărului care nu trebuie ratat... şi cred că este unic! 

— Mersi pentru încurajare! mai adăugă băiatul care, 
în aplauze, înaintă cu pas şovăitor spre muzicanți. 

Mama lui îi zîmbi în timp ce urca pe estradă și tatăl 
lui îi întinse o ţiteră, un soi de chitară pîntecoasă cu care 
îi plăcea să cînte. 

— Mulţumesc pentru cadou! se strimbă Gontrand. 

— Sîntem convinși că o să reuşești, iubitule, îi răs- 
punse mama lui. 

— Și mai ales, adăugă tatăl lui, cu un aer sever, a venit 
vremea să arăţi ce poți. 

Gontrand respiră adînc. Îi zări în fundul sălii pe 
Guillemot, Ambre, Coralie şi Romaric, care-i făceau 
gesturi de încurajare... 

„Să arăt ce pot? Bine! O să vadă ce este de văzut — 
mă rog, de auzit!“ îşi spuse. 

— Doamnelor și domnilor, anunţă el cu glas tare, după 
ce-şi drese vocea, în seara aceasta nu voi cînta ceva din 
repertoriul clasic, ci unul dintre cîntecele compuse de 
mine! 

Murmure de uimire străbătură adunarea. De ani de zile 
nici un muzician nu avusese îndrăzneala să-şi propună 
propria creație, pentru că lumea din Țara Ys era renumită 
pentru asprimea cu care respingea orice noutate! 

Liniştea, pînă atunci impusă de împrejurare, se trans- 
formă în curiozitate atentă. Gontrand începu să cînte. 
Interpretarea era jucăușă, cu accente de îndrăzneală. Im- 
petuozitatea înlocuia cu succes lipsa de experiență. Apoi 
băiatul începu să cînte. Căldura vocii sale, asociată tex- 
tului de un sentimentalism naiv care evoca frumuseţile 
locului natal, Bounic, cuceri asistenţa. 

Pînă și Vrăjitorul din Guildă ridicase capul şi îl stu- 
dia zîmbind. Aplauze dezlănţuite îi salutară performan- 
ta, și tatăl lui, emoționat și încîntat, îl strînse în braţe. 

— Bravo, Gontrand! îi strigă Romaric, în timp ce 
prietenul lui reuşi să se smulgă din brațele mamei sale, 
îmbujorată de mîndrie, iar Urien de Troil veni să-l felicite. 

— Eh, nu mi-am arătat întreaga valoare, răspunse 
Gontrand cu un aer de falsă modestie, aranjîndu-şi părul. 

— Şi ce te-a împiedicat? îl întrebă curioasă Coralie. 

— O gașcă de idioţi care gesticulau în fundul sălii ca 
să mă deruteze! o ironiză băiatul. 

Gașşca îl bombardă cu cocoloașe de pîine. 

— L-aţi observat pe Vrăjitor în timp ce Gontrand 
cînta? îi întrebă Guillemot pe ceilalți. 

— Nu, răspunseră ei uimiți. Ce făcea? 

— Păi... nimic, găsi de spus Guillemot. Lăsa impresia 
că-i place, asta este tot. 

— Și de cînd te interesează pe tine Vrăjitorii? îl 
tachină Ambre, care găsise un punct sensibil ca să-l 
necăjească. 

De cînd... Niciodată nu m-au interesat în mod spe- 
cial Vrăjitorii! Mă rog... 

— Lasă-i baltă pe purtătorii de mantii, interveni 
Romaric, și... mai bine să dansăm! îi îndemnă el pe 
ceilalți, care nu-și credeau urechilor. Uite, a început 
muzica! 

— Atunci, hai, repede, cedă Coralie surprinsă, mi-aş 
dori să fiu eroina serii! 

Plecară amîndoi spre ringul de dans, unde fata 
încercă să-l înveţe pasul de bourrée’. Ceva mai tîrziu, 
Romaric se întoarse singur. 

— Se pare că nu m-am descurcat foarte prost, suspină 
el. Dar n-am avut noroc: bourree-ul este un dans greu! 

— Şi, continuă Ambre, sora mea te-a abandonat pen- 
tru un frumos mai talentat. 

— Gura, linişte! îi întrerupse Guillemot. Se-ngroașă 
gluma, acolo, lîngă șemineu! 

De fapt, doi bărbaţi se încăieraseră, se insultau și se 
loveau cu mîinile. 

— Ăsta este tata! exclamă Ambre, stupefiată. 

— Cu tatăl Agathei! adăugă Gontrand consternat. 

Cearta se întețea. Urien de Troil, ajutat de Valentin și 
de alţii, încerca din răsputeri să-i despartă. Peste toată 
hărmălaia se înălță vocea puternică a domnului de Troil, 
care strigă: „Domnilor! Domnilor!“, apel rămas fără nici 
un efect. 


! Vechi dans popular francez, cu un ritm vioi (n.tr.) 

Dintr-odată, cei doi bărbaţi traseră săbiile şi se așe- 
zară faţă în față. Ambre se îngălbeni și îşi mușca buzele. 
Atunci, omul cu mantia întunecată, Vrăjitorul din 
Guildă se interpuse între ei, ridică braţele şi pronunță 
cîteva cuvinte cu voce șuierătoare. Imediat cele două 
săbii se transformară în praf şi pulbere. Vrăjitorul se 
întoarse imediat spre invitații stupefiaţi şi se adresă sălii: 

— Locuitori din Ys! N-aţi tras deloc învățăminte din 
faptele rele ale Umbrei? Țara Ys este o ţară fragilă, care 
nu este lipsită de dușmani! Mai mult ca niciodată, este 
nevoie să trăiţi uniți, nu învrăjbiți şi să daţi uitării micile 
neînțelegeri! 

Furia războinică a combatanţilor se topi lăsîndu-i pe 
domnul Krakal și pe domnul de Balangru stînjeniţi, în 
mijlocul cercului ce se formase în jurul lor. 

— Incidentul este de domeniul trecutului! tună Urien 
de Troil. Să înceapă dansul! 

A fost nevoie de ceva timp pentru ca atmosfera de 
sărbătoare să revină, toți comentînd cu interes inter- 
venţia Vrăjitorului care îndrăznise să amintească, fără să 
pară că deranjează pe cineva, de Umbră, această crea- 
tură misterioasă și terifiantă care a venit de mai multe 
ori din Lumea Incertă, pentru a aduce nenorocire asupra 
Ţării Ys... Clanul Balangru a părăsit imediat încăperea 
și, curînd, și castelul. Ambre și Coralie se aruncară în 
brațele tatălui lor, care încerca să-i liniştească pe toți, 
minimalizînd motivul disputei invocînd ameteala provo- 
cată de băutură. Unchiul Urien se întreținea cu 
Vrăjitorul din Guildă și îi mulțumea pentru ajutor. 

În acel moment Romaric urlă: 

— Guillemot! Priviţi la Guillemot! 

Deasupra bufetului, cu ochii daţi peste cap, 
Guillemot plutea în aer, fără cunoştinţă. 


5 
O vizită bizară 


— Bună dimineaţa, dragule, cum te simţi astăzi? îl 
întrebă Alicia pe fiul ei, punînd pe noptieră un platou cu 
un mic dejun copios. 

— Binișşor, răspunse Guillemot, ridicîndu-se pe pernă. 

— Ți-am făcut sendvişuri cum îţi plac ţie: cu unt și cu 
multă Nutella! 

— Miam, miam! Genial! 

— Nu pot să pricep cum poţi să măniînci așa ceva... se 
minună Alicia după ce se așeză pe pat alături de fiul ei. 

— Foarte simplu, explică băiatul mușcînd din felia de 
pîine, uite, mami: deschid gura, bag pîinea în gură și 
mestec. 

— Prostuţ ce eşti! răspunse mama, ciufulindu-i părul 
cu tandrete. 

Apoi se ridică și începu să facă ordine în cameră. 
Guillemot își înghiți micul dejun cu lăcomie, în timp ce 
mama lui aranja cărțile și jocurile răspîndite în jurul 
patului. 

Erau trei zile de cînd băiatul nu se dăduse jos din pat. 
Cînd l-au luat de la unchiul Urien era în stare de in- 
conştiență. Alicia de Troil era înnebunită de grijă. Din 
fericire, Guillemot şi-a recăpătat repede cunoștința şi a 
început să-și revină. Mama lui a insistat totuşi să mai 
rămînă ceva vreme în pat şi doctorul i-a dat o scutire 

pentru şcoală. Guillemot n-a opus nici o rezistenţă: 
ocazia de a lipsi de la şcoală trei zile nu putea fi ratată! 

Mama reveni lîngă el şi îi puse mîna pe frunte, ca să-i 
verifice temperatura. 

— Doctorul spune că mîine ai putea să te întorci la 
școală, îl anunţă ea mulțumită. 

— Genial, strigă Guillemot strimbîndu-se. 

Tocmai atunci bătu cineva la ușa de la intrare. 

— Bine, te las, spuse Alicia. Nu te juca prea mult la 
calculator. Încearcă mai bine să te odihnești, dragule... 

Cobori scările în grabă. Guillemot suspină. Cît timp 
mama lui stătuse cu spatele, ar fi putut să-şi apropie 
fruntea de radiator. Poate astfel ar fi scăpat de cursuri (Și 
de Agathe!) toată săptămîna... Dar nu era o soluţie, și el 
știa asta. Recapitulă: astăzi ratase matematica și scrima; 
o să recupereze în weekend. În schimb, pentru ieri și 
alaltăieri era mult mai grav: înotul (o să încerce să înoate 
mîine-seară, ca să nu rămînă în urmă cu programul), 
korrigani (limba Korriganilor: o detesta), franceza (nu 
mai știa dacă era vorba despre gramatică sau despre 
interpretare de text), fizica și chimia (în acest moment 
studiau harta complicată a vînturilor din Țara Ys) şi ska 
(limba folosită în Lumea Incertă, pe care o învățau în 
cadrul culturii generale, aşa cum se întîmpla cu latina în 
Lumea Reală: mai degrabă simplu). Ma: suspină o dată, 
dar mult mai profund. Săptămîna asta nu va putea să 
hoinărească la sfîrşitul orelor! 

Scîrţiitul scărilor îl smulse din gînduri. 

— Mami! Cine era la ușă? 

Nu-i răspunse nimeni. Afară, paşii se opriseră. 

— Mami? Tu ești? 

Inima lui Guillemot începu să bată mai repede. Se 
întîmpla ceva ciudat. Ciuli urechea; de la parter nu se 
auzea nici un zgomot. Scara începu din nou să scîrțiie. 

— Mamă! 

Nici un răspuns. Devenea îngrijorător. Guillemot sări 
din pat. Fără să aibă timp să se schimbe, alergă spre 
panoplie, în pijamaua lui albastră. Smulse sabia pentru 
exerciţii, pe care o folosea ca să repete acasă mișcările 
de scrimă învăţate la şcoală, şi se aşeză după ușa care 
dădea spre culoar. Clanţa se mișcă ușor: cineva se 
pregătea să intre! Cineva care spera, fără îndoială, să-l ia 
prin surprindere și care probabil că-i făcuse ceva rău 
mamei lui, la parter! La gîndul acesta Guillemot strînse 
și mai tare sabia în mînă. 

O siluetă se strecură fără zgomot în cameră. Băiatul 
abia avu timp să vadă că era vorba despre un bărbat 
îmbrăcat într-o mantie întunecată; învîrtind sabia dea- 
supra capului și urlînd, se aruncă asupra intrusului. 
Acesta făcu o săritură în față, blocă braţul lui Guillemot 
şi îl dezarmă. Acţiunea fu fulgerătoare. 

— Bună, băiete! Nostim mod de a primi un musafir. 

Încă zăpăcit de faptul că fusese atît de repede imobi- 
lizat, Guillemot avu nevoie de un moment pentru a-și 
recunoaște adversarul. 

— Vrăjitorul! Vrăjitorul de seara trecută! murmură el, 
nevenindu-i să-şi creadă ochilor. 

— Exact, fiule, confirmă musafirul fixîndu-l cu o 
privire binevoitoare. 

Bărbatul era foarte înalt, bine făcut; părul era tăiat 
foarte scurt, fața pătrată şi ochii de un albastru metalic îi 
dădeau un aer dur ce contrasta cu vocea și cu zimbetul 
cald. Era greu să-i apreciezi vîrsta, dar, fără îndoială, era 
mult mai bătrîn decît părea. Sub mantia întunecată, care 
dovedea apartenenţa sa la Ordinul Guildei, purta haine 
practice şi confortabile, ca ale celor care călătoresc. O trai- 
stă din pînză uzată îi atîrna pe umăr. 

Îl obligă pe Guillemot să stea pe pat și se aşeză lîngă el. 

— Nu ești lipsit de curaj, puștiule. Dar atacul a fost 
prea lent! 

— Ce i-aţi făcut mamei? i-o tăie cu agresivitate băiatul 
căruia nu-i plăcea felul în care acest om glumea cu el. 

— Mama ta? Cred că-mi face un ceai, în bucătărie... 

— Minţiţi! îl apostrofă Guillemot, care simți cum i se 
umplu ochii de lacrimi. 

— Hai, băiete, calmează-te! E adevărat că ar fi trebuit 
să bat înainte de a intra; îmi pare rău că te-am speriat. 
Dar te asigur că mama ta este bine! 

În același moment, auziră zgomot de pași pe scări și, 
cîteva secunde mai tîrziu, Alicia de Troil pătrunse în ca- 
meră cu o tavă, o cană şi un ceainic aburind. Guillemot 
îi aruncă o privire întrebătoare: 

— E-n regulă, mami? 

— Sigur, dragule! De ce? 

Guillemot se simți brusc foarte stînjenit. 

— Nu, nimic... 

— Bine, vă las, spuse veselă Alicia, după ce așeză tava 
pe pat. Maestre Qadehar, dacă aveţi nevoie de mine, sînt 
în bucătărie. 

Femeia părăsi camera și trase uşa după ea. 

Guillemot pricepu că se înşelase: Vrăjitorul era doar 
un musafir, pe care se pare ca mama lui îl cunoștea și 
care nu avusese altă grijă decît să-şi facă apariția cît mai 
discret! Acum îl interesa scopul acestei vizite. Ce voia 
de la el acest om ciudat și de ce mama lui ținea atît de 
mult să-i lase singuri? Îşi stăpîni curiozitatea și aşteptă 
ca Vrăjitorul, care termină de băut ceaiul, să-i dea o 
explicaţie. 

După ce îşi linse buzele de plăcere, bărbatul puse 
cana pe tavă şi se întoarse spre băiat. 

— Ei, băiete, cum a fost cu leșinul? 

În vocea Vrăjitorului se simţea ceva ce îi dădea lui 
Guillemot încredere. 

— Oh, l-am şi uitat, domnule. Doctorul a spus că 
m-am făcut bine şi că aș putea să mă întorc miine la 
școală. 

Omul se puse pe rîs. Rîsul lui plăcut îl făcu pe băiat 
să se liniştească. 

— Numele meu este Qadehar. Maestrul Qadehar. Iar 
doctorul tău este un nepriceput! 

Guillemot nu știu cum să reacționeze. Vrăjitorul con- 
tinuă: 

— Este un nepriceput, pentru că tu n-ai fost niciodată 
bolnav. Ai auzit vreodată de efectul Tarquin? 

Guillemot scutură din cap. 

— În ce clasă eşti, băiete? 

— Într-a cincea, dom... oh, Maestre Qadehar. 

— Bineînţeles... Este normal, reluă Vrăjitorul. Cursu- 
rile de istorie a Ordinului Guildei și cele despre Confre- 
rie nu se fac decît dintr-a patra... Ei bine, Tarquin era un 
adolescent care a trăit în Ys acum trei sute de ani. Un bă- 
iat absolut normal. Într-o zi, pe cînd asista la un duel între 
vrăjitori, ceva foarte frecvent în acele timpuri, îşi pierdu 
cunoştinţa și începu să plutească în aer. Aşa, ca tine! 

— Şi, mai departe? îl îndemnă Guillemot nerăbdător. 

— Tarquin și-a revenit după două zile şi incidentul a 
fost uitat. Mai tîrziu, va intra ca Ucenic în Guildă și va 
dovedi aptitudini ieșite din comun în practicarea magiei. 
Astfel că a ajuns Mare Maestru al Guildei, înainte de 
vîrsta cerută în mod obișnuit, şi a deschis drumuri noi 
pentru vrăjitoria noastră. Membrii Guildei au făcut 
legătura dintre leșinul lui din tinereţe și calitățile lui de 
Vrăjitor. De atunci, numim „efectul Tarquin“ înclina- 
tiile pe care unii copii le au pentru practicarea magiei. 

Tăcu un timp. Gîndurile se amestecau în capul lui 
Guillemot. Qadehar se mulţumi să-l observe zimbind. 

— Și... vai, mie mi s-a întîmplat la fel cum i s-a întîm- 
plat și lui Tarquin? Vreau să spun, se bîlbîi băiatul, am 
avut o reacție magică? 

— Da, tinere, confirmă Vrăjitorul. Din cauză că am 
invocat forțele magice pentru a transforma săbiile în 
praf, tu ai început să plutești și ai leșinat. 

— Și... acum? întrebă Guillemot îngrijorat, ce se va 
întîmpla? 

Bărbatul îl asigură. 

— Nimic, băiete! Nu ești bolnav. Poţi să-ți reiei viața 
de dinainte! Totuși... 

Vrăjitorul îl privi cu insistență. 

— Totuşi, Maestre Qadehar? întrebă Guillemot cu o 
voce nesigură. 

— Linișteşte-te, fiule, reluă Qadehar. Îţi repet, totul va 
fi foarte bine! Îţi spuneam, pur şi simplu, că, la fel ca 
Tarquin și alții înaintea ta, ai, fără îndoială, unele apti- 
tudini pentru magie. Și, cum cred că voi mai rămîne 
ceva timp pe aici, mă întrebam dacă ai accepta poate să 
devii Ucenicul meu. 

Guillemot rămase fără grai. Leșinul lui, acest om 
care îi propunea nici mai mult, nici mai puţin decit să 
devină Vrăjitor nu însemnau prea mult într-un timp atît 
de scurt? De ce nu-l lasă niciodată lumea în pace? Nu 
avea şi aşa destule probleme? Dacă nu era gaşca lui 
Agathe, trebuia să fie un pretins efect Tarquin! Miine 
ce-o să mai fie? Și apoi, mai ales, mai ales... 

Simți că-l cuprinde disperarea. Ştia că unii copii, pe 
la treisprezece ani, devin Ucenici Vrăjitori. Dar nu se 
întrebase niciodată cum se întîmplă asta, din simplul 
motiv că el spera să devină Cavaler! Deci, cîndva, 

Scutier. Problema era că un Scutier nu putea deveni 
Vrăjitor, la fel cum un Ucenic nu putea să ajungă 
Cavaler. 

Intrigat de tăcerea lui, Qadehar îl întrebă: 

— Este ceva care te nemulțumește? Dacă te gîndeşti la 
mama ta sau la unchiul tău, mă străduiesc să obțin acor- 
dul lor! Dacă este vorba despre studiile tale, nu-ți face 
probleme: noi lucrăm numai în unele seri, miercurea și 
sîmbăta după-amiază, şi duminica... 

— Nu, încercă să explice Guillemot, care simțea că se 
sufocă. Este... Confreria... Visul meu este să devin 
Cavaler al Vîntului. 

Qadehar deveni serios. 

— Înţeleg. Gîndeşte-te bine, băiete. Şi cîntărește-ți 
bine decizia: căci, aşa cum probabil ştii, dacă accepți 
să-mi urmezi învățăturile, nu vei putea niciodată să intri 
în Confrerie. Asta este legea: Vrăjitorii și Cavalerii 
lucrează împreună, dar nu se amestecă niciodată... 

Guillemot era descumpănit. Ce-ar trebui să facă? 
Dacă accepta, pierdea orice șansă să poarte vreodată 
armura turcoaz a Cavalerilor ale căror fapte îl entuzias- 
mau încă de pe vremea cînd era la vîrsta poveştilor! Pe 
de altă parte, universul Guildei şi al Vrăjitorilor i s-au 
părut întotdeauna stranii, chiar înspăimîntătoare. Ce să 
aleagă? Ce ascundeau aceşti oameni în umbra mantiilor 
lor? ÎI vor lăsa în pace dacă le va refuza oferta. Își aminti 
foarte clar o frază a lui Romaric. Vărul lui i-a spus lui 
Gontrand, chiar înainte de momentul triumfului: „Există 
în viaţă un moment al adevărului care nu trebuie ratat... 
și cred că este unic!“ 

Poate ăsta este momentul lui, acum. Se hotărî să se 
lase în voia instinctului și, fixîndu-și privirea în ochii 
reci ai Vrăjitorului, îl întrebă: 

— Credeţi cu adevărat că ar trebui să accept? 

— Da, Guillemot, așa cred, răspunse Qadehar fără să 
ezite. 

Băiatul păru că se gîndeşte, apoi aprobă din cap cu 
convingere. 

— De acord. Sînt de acord, lăsă Guillemot să-i scape, 
aruncîndu-se cu capul înainte. Rămîne ca dumneavoas- 
tră să-i convingeți pe mama şi pe unchiul meu! 

Cu un suris de mulțumire, Qadehar se ridică de pe 
pat, unde stătuse pînă atunci. 

— O să mă ocup de asta. Dar mai întîi trebuie să ofi- 
cializăm acordul dintre noi. 

Scotoci în traistă şi scoase o bucată de cărbune. 

— Este cărbune de tisă, arborele magic prin excelență. 

Se apropie de Guillemot, îi luă mîna dreaptă şi-i 
desenă ceva pe palmă, cu cărbunele. 

— Acesta este semnul supunerii, indispensabil celui 
care învaţă. 

Desenă același lucru și pe palma propriei mîini. 

— Semnul răbdării, indispensabil celui care îi învață 
pe alții. Acum repetă după mine: „Eu, Guillemot, accept 
să învăţ magia și îl recunosc pe Qadehar ca Maestru“. 

Guillemot repetă, cu un sentiment de ușurare greu de 
povestit. La rîndul lui, Qadehar făcu propriul legămînt: 

— Eu, Qadehar, Vrăjitor de Guilda, accept să-l învăţ 
magia şi să-l accept ca Ucenic pe Guillemot. 

Apoi își strînseră mîinile bărbăteşte, făcînd să se 
amestece urmele lăsate de cărbune. 

— N-ai să regreți, Guillemot. Crede-mă... 

Guillemot spera din tot sufletul, pentru că era prea 
tîrziu să mai dea înapoi. 

Alicia de Troil 


Aşezat în fotoliul său din stejar masiv de Tantreval, 
în care îi plăcea să mediteze pe înserat, Urien de Troil 
contempla flăcările ce dansau în şemineu. Trosnetul 
buturugilor de castan răsuna în sala cea mare, cufundată 
în liniște. 

Alături de el, pe un taburet, Valentin își încălzea la 
foc palmele și picioarele lungi, întinse. Un buștean se 
rostogoli din vatră și majordomul îl puse la loc cu aju- 
torul unui cleşte mare. 

— Pentru numele Domnului, gemu Urien. Să-mi facă 
mie una ca asta! Utigern și imbecilul de Balangru se pot 
mîndri că au reușit să-mi strice seara aniversară! 

— Hai, Urien, încercă Valentin să-l calmeze, ce-a fost 
a fost. Și, pe deasupra, nici măcar n-a fost atît de grav. 

— N-a fost grav? urlă uriașul înfigîndu-și mîinile în 
brațele imensului fotoliu. Dacă n-ar fi fost acolo Qa- 
dehar, cei doi idioţi ar fi fost în stare să se înjunghie! 

— Că bine zici, Qadahar, începu să improvizeze 
majordomul pentru a schimba vorba; nu pentru el a venit 
Alicia astă-seară? | 

Cu un aer contrariat Urien se cufundă în fotoliu. Mirat 
de liniştea ce a urmat întrebării sale, Valentin reluă: 

— Ce s-a întîmplat? Se pare că nu... 

Dintr-odată a înțeles că proasta dispoziţie a lui Urien 
n-avea nici o legătură cu nefericitul episod din seara tre- 
cută, ci cu un eveniment mult mai grav ce îl sîcîia. 
Ascultă cu atenţie confidențele seniorului de Troil. 

— Imaginează-ţi, începu uriașul cu voce gravă, 
Qadehar a cerut să-l ia pe Guillemot ca Ucenic. 

Valentin rămase uimit. Pe fața lui se citea surpriza. 

— Dar, dar... asta nu este posibil! 

Urien se ridică brusc și începu să se plimbe în lung 
şi-n lat prin fața șemineului, pradă gîndurilor agitate. 

— Nu, bineînţeles, nu este posibil, conchise el. De alt- 
fel, asta vreau să-i spun şi soră-mii. Va trebui să mă 
asculte. Eu sînt capul familiei... 

Undeva, în imensa clădire, se trînti o ușă și pe culoar 
se auzi zgomot de pași. 

— Ea este, anticipă Valentin. Vrei să mă retrag? 

— Faci cum dorești, mormăi Urien. Există vreun 
secret între noi, băttîne? 

Cei doi bărbaţi schimbară o privire complice. 

Apoi se întoarseră s-o întîmpine pe Alicia. 

Ca de obicei, Alicia de Troil era îmbrăcată în negru; 
acel negru ce făcea să iasă în evidență albeaţa braţelor 
pe care îi plăcea să le lase dezvelite şi albastrul clar al 
imenșilor ei ochi. 

Abia împlinise treizeci și unu de ani și era o femeie 
foarte frumoasă, care ar fi trezit mult mai mult interesul 
bărbaților dacă nu ar fi avut întipărite pe față un aer 
sever și o imensă tristeţe. 

Se apropie de foc. 

— Brr! E mult mai bine aici. Tot drumul, cît urci spre 
castel, suflă un vînt rece ca gheaţa. Ce faceți, Urien? 
Valentin? 

— Foarte bine, doamnă, mulțumesc, răspunse major- 
domul. Pot să vă ofer un ceai ca să vă încălziţi? Poate o 
ciocolată caldă? 

— Mai bine un ceai, Valentin, mulțumesc! spuse tî- 
năra femeie zîmbind. Și tu, frățioare, nu mi-ai răspuns, 
continuă ea în timp ce majordomul se îndrepta spre 
bucătărie. 

— Merge, merge, bombăni uriașul, scărpinîndu-şi 
barba. 

— Nu s-ar zice, răspunse Alicia fixîndu-l cu ochii ei 
mari. 

— Nu, de fapt, nu, nu merge! explodă Urien de Troil. Ce 
înseamnă toată povestea asta cu Guilłemot și vrăjitoria? 

Pentru o clipă, Alicia se arătă uimită. Apoi reluă, 
străduindu-se să-și păstreze calmul: 

— Povestea asta, cum îi spui tu, s-ar putea să fie o po- 
veste frumoasă. Maestrul Qadahar, Vrăjitor al Guildei... 

— ÎI cunosc pe Qadahar! o întrerupse Urien. Este un 
om corect, căruia nu am nimic să-l reproșez. 

— Şi atunci, se ambală la rîndul ei Alicia, care este 
problema? Ei? Tu care nu încetezi să spui oricui vrea să 
asculte că fiul meu nu este bun de nimic! Că nu-și 
găseşte locul în Ys? Iată că un Vrăjitor apare, declară că 
Guillemot are toate calitățile pentru a fi un bun Ucenic, 
ȘI tu, tu îţi dai ochii peste cap şi spui... 

— Eu spun nu! urlă el. Nu, nu și nu! Puștiul acesta nu 
se va apropia de Guildă! Pricepi? Eu îi interzic! 

Alicia își măsură fratele cu o mină disprețuitoare. 

— Cînd mă gîndesc că eu ţi-am luat apărarea întot- 
deauna în faţa fiului meu, în timp ce tu întotdeauna l-ai 
detestat și el întotdeauna a simtit-o... 

Ea se apropie de Urien a cărui furie se potolise în faţa 
tonului neobişnuit de dur al surorii sale. 

— Ascultă-mă bine, Urien... 

Privirea îi era dură ca tăișul unei săbii. 

— Este a doua oară în viață cînd tu îmi interzici ceva. 
Prima dată, am cedat, din nefericire pentru mine. Astăzi 
îți țin piept; pentru binele fiului meu! 

— Nu este momentul să vorbim despre trecut, dar... 
încercă să intervină Urien. 

— Taci, n-am terminat! Uite ce se va întîmpla: o să-l 
încredințez pe Guillemot acestui Vrăjitor pentru a-l pre- 
găti şi, în schimbul acordului tău, voi uita conversaţia pe 
care am avut-o astă-seară. Pentru ca, în inima mea, să 
poți rămîne fratele meu drag. 

Alicia îi aruncă lui Urien o ultimă privire ce îl făcu 
să tremure din cap pînă-n picioare, apoi îi întoarse 
spatele și se îndepărtă cu pas grăbit. 

— A plecat? întrebă Valentin punînd o tavă pe masa 
joasă de lîngă fotoliul în care stătea Urien. 

— Da. 

— Şi cum rămîne? 

— În nici un fel. Am îmbătrînit, Valentin. Mă simt 
obosit. 

Majordomul surise și puse mîna pe umărul prietenu- 
lui său. 

— Adevărat, nu mai sîntem la prima tinereţe! Sînt 
apuse timpurile cînd eram doi Cavaleri curajoși care 
luptau pentru onoare și pace în Ys! 

— Ai dreptate, e mult de-atunci, suspină colosul. Am 
refuzat întotdeauna să mă gîndesc la asta, deoarece pen- 
tru mine a te refugia în trecut înseamnă un mod de a fugi 
de viitor. Dar ce viitor mai există pentru noi, amice? 
Oare viața noastră nu se află deja în urmă? 

— Hai, dramatizezi, încercă să-l calmeze Valentin, 
care se simțea emoționat. 

Tăcură, cufundindu-se în liniște și contemplînd 
flăcările. 

— Afurisită femeie sora ta, oricum, spuse Valentin 
după o clipă. 

— Da, este o adevărată Troil. 

— Şi Guillemot, la fel, Urien, şi Guillemot. N-ar fi 
momentul să...? 

Privirea tăioasă a seniorului de Troil îl împiedică să 
continue, așa că nu mai putu decît să scoată suspin. 
Valentin se ridică, puse un butuc pe foc și plecă spre 
bucătărie ținînd tava cu ceai, lăsîndu-l pe Urien singur 
cu gîndurile lui întunecate. 

O zi mare 


— Da, simţeam... simţeam ceva... ceva ca o putere... 
ceva ce aşteptam de multă vreme, de foarte multă vre- 
me... Cînd mă gîndesc că am căutat copilul în această 
Lume... tot timpul acesta... cînd nu era... 

— Maestre? Maestre, este totul în regulă? 

Tînărul ras în cap şi îmbrăcat într-o tunică albă se 
apropie ezitînd de silueta care se ghicea în penumbră, în 
fundul camerei cu pereţii din piatră cenușie. 

Locul era plin de mobile acoperite de nenumărate 
instrumente şi hirtii. 

— Da, da... Totul este în regulă... Totul merge foarte 
bine chiar... 

Tînărul rămase nemișcat. Vorbele aspre și înfundate 
ale celui pe care îl numea „Maestre“ îi înghețaseră sîn- 
gele în vine. 

— Adu-mi de băut. Trebuie să sărbătoresc evenimen- 
tul. Astăzi este o zi mare. 

Tînărul se grăbi spre scara în spirală, uitînd să 
închidă uşa în urma lui. 

În semiîntuneric, silueta se mișcă şi începu să mă- 
soare cu pași mari camera luminată slab de o lucarnă. 
S-ar fi zis că trage umbra după el. 

— Simt pe-aproape... curînd va fi și clipa triumfului... 

Servitorul reveni gîfiîind, ţinînd în mîini o cupă mare 
de metal. Se opri o clipă ca să-şi şteargă cu mîneca 
tunicii sudoarea de pe frunte și înaintă cu grijă. 

— Corma voastră, Maestre. 

— Pune-o acolo... 

Îndeplini porunca și făcu un pas înapoi. 

Silueta misterioasă se apropie de masă. Cel care, de 
departe, părea o iluzie nu era deloc aşa: întunericul se 
mișca odată cu silueta! Şi forma pe care semiîntunericul 
o ascundea, formă umană, fără îndoială, abia se zărea. 
Un văl întunecat acoperi cupa cu corma. 

— Ridic paharul în cinstea lui Tarquin... Și a tuturor 
celor pe care efectul ce-i poartă numele i-a scos la 
lumină... 

Maestrul scoase un rînjet. Tînărul în tunică îndreptă 
o rugăciune spre Bohor, Atotputernicul, pentru că supli- 
ciul său luase sfîrşit. Detesta turnul acesta, camera asta 
încărcată de obiecte stranii şi de cărți indescifrabile! De 
altfel, nimănui nu-i plăcea să răspundă cererilor 
Maestrului, şi servitorii își jucau la zaruri rîndul. Numai 
el n-avusese niciodată noroc. 

— Du-te și caută-l pe Lomgo... Și spune-i să aducă 
imediat ceva de scris... 

Servitorul nu aşteptă să-i spună de două ori şi, 
mulțumindu-i în gînd lui Bohor care îi ascultase ruga, 
dispăru din nou, cît putu de repede, pe scară. 

Puțin după aceea, un alt personaj îşi făcu apariţia în 
camera întunecată. Înalt și slab, ras în cap la fel ca servi- 
torul, cu ochi pătrunzători ca aceia ai unei păsări de 
pradă, cu care de altfel și semăna, scribul nu părea mai 
puțin speriat de misterioasa siluetă. 

— M-aţi chemat, Maestre? 


VRĂJITORUL QADEHAR SI 


— Da... aşază-te, Lomgo, şi scrie... Apoi te vei duce 
personal să-i duci scrisoarea prietenului nostru... Să nu 
uiţi aurul de care este nevoie întotdeauna... 

Un nou rînjet răsună în cameră. Lomgo schiţă un mic 
zîmbet. 

— Păreţi binedispus, Maestre. 

— Da... foarte binedispus... De-o veșnicie n-am mai 
fost atît de binedispus. 

— Să fie o prevestire fericită pe care aţi descoperit-o 
în măruntaiele unui şobolan? 

— Mai mult decît o prevestire, Lomgo, mai mult decît 
o prevestire... O promisiune... promisiunea unei 
împliniri... 

Scribul ridică din sprîncene. 

— Nu pricep, Maestre. 

— Nu contează, nu contează... Sînt obișnuit... Înţeleg 
eu și pentru cei care nu înțeleg... Mulţumeşte-te să scrii 
și să faci ce ţi-am spus. 

Lomgo strînse din buze. Avea o părere foarte bună 
despre el și detesta să se vadă neluat în seamă. Totuși, se 
strădui să zîmbească și să lase capul în jos. Maestrul 
Qadahar era puternic. Foarte puternic. Poate prea puter- 
nic. Cu o mînă, fixă o foaie de hîrtie pe pupitru. Cu alta, 
de la care îi lipsea un deget, luă o pană, o înmuie în 
cerneală și începu să scrie. 


Odată scrisoarea terminată, Lomgo a salutat şi s-a 
retras. Silueta învăluită în întuneric înaintă pînă la ușa 
pe care o închise și o încuie, apoi se așeză în mijlocul 
camerei. Acolo, păru cuprins de nebunie: începu să 
danseze, cu gesturi largi, în timp ce fredona un cîntec 
ciudat. Dintr-odată, cînd un fulger brăzdă cerul, camera 
se lumină și totul dispăru, silueta şi penumbra, ca 
înghițite de neant. 

— Maestre Qadehar, întrebă Guillemot, în timp ce se 
plimbau de-a lungul mării pe plaja acoperită de nisip 
cenușiu, dacă sînteți unul dintre vrăjitorii Guildei, 
Maestre, de ce nu staţi ca toţi ceilalți într-o mănăstire 
pierdută în cîmpie sau în munţi? 

Iniţierea începuse. Cel puţin acum, asta însemna că 
băiatul îşi petrecea tot timpul liber cu Vrăjitorul, notînd 
și încercînd să rețină un număr imens de informații, de 
la numele plantelor şi al algelor, pînă la amplasarea ma- 
rilor unde telurice — acest flux de energie invizibilă ce 
străbate pămîntul așa cum curenții mătură marea — și 
episoadele principale din istoria Guildei. Sarcină, se 
pare, uriașă, ce îl făcea pe Guillemot să adoarmă în 
fiecare seară extenuat. Din cînd în cînd, luau o pauză și 
plecau să colinde fără o ţintă precisă, doar de plăcerea de 
a merge. În aceste momente, atmosfera se destindea și 
Guillemot profita pentru a-și satisface curiozitatea. 

— De ce, fiule? îi răspunse Qadehar observînd zborul 
unui pescăruş. Pentru că sînt, pur și simplu, un 
Urmăritor. 

Guillemot rămase cu gura căscată. 

— Un Urmăritor? Dar de ce nu mi-aţi spus-o nicio- 
dată? 

— Fără îndoială, pentru că nu m-ai întrebat niciodată, 
Guillemot. 

Urmăritorii erau Vrăjitorii și Cavalerii care îşi petre- 
ceau cea mai mare parte a vieţii lor în Lumea Incertă 
pentru a-i urmări și a-i anihila pe indivizii sau pe alte 
creaturi care, într-un fel sau altul, amenințau Ţara Ys. 
Urmăritorii nu erau prea numeroși şi aveau la activ 
întîmplări unele mai extraordinare ca altele. Lui 
Guillemot nu-i venea să creadă că Maestrul Qadehar era 
unul dintre ei! 

— Aţi asistat la întîmplări de necrezut, Maestre 
Qadehar! 

Vrăjitorul se amuză de emoția lui Guillemot, care îl 
privea cu ochii mari. 

— Oh, da, am văzut cîte ceva! Destul de multe pentru 
a le putea povesti aici și acum. Mai tîrziu, dacă muncesti 
cum trebuie... 

— Maestre, îl imploră Guillemot, povestiți-mi! 

Qadehar avu aerul că ezită, apoi se lăsă înduplecat. 

— Fie, Guillemot. Dar numai începutul, nici un cuvînt 
în plus! 

Se așezară pe nisip. Cu faţa la oceanul ce scînteia sub 
razele soarelui la apus. Guillemot era încîntat. Vrăjitorul 
începu: 

— Pe vremea aceea eram tînăr și orgolios. Hotărisem 
să intru în Guildă pentru a deveni un nou Tarquin, cel 
care zguduise ordinul învechit și îl îndreptase spre un 
nou destin! M-am pus pe studiu cu asiduitate şi, în cîțiva 
ani, atinsesem un nivel destul înalt în materie de vrăjito- 
rie; mă simțeam capabil să port mantia întunecată şi să 
îndeplinesc mii de fapte eroice! Dar Maestrul meu, deși 
era de părere că sînt suficient de dotat pentru magie, 
considera că eram destul de certăreţ și de indisciplinat 

pentru a fi un bun Vrăjitor... Vezi tu, Guillemot, calmul 
și stăpînirea de sine sînt două calități indispensabile pen- 
tru a practica magia! Pe scurt, nu ştia ce să facă cu mine 
și mă vedeam deja condamnat să rămîn Ucenic pînă la 
sfirşitul zilelor... Tocmai atunci, un tînăr și strălucitor 
Vrăjitor, proaspăt primit în ordin, a dispărut cu cea mai 
valoroasă operă a Guildei: Cartea Stelelor, care era păs- 
trată în mănăstirea de la Gifdu. Această veche carte de 
farmece, unică, avea înscrise secrete pe care numai 
Magii, cei mai înţelepţi Vrăjitori, aveau voie să le știe! 
S-a crezut că hoţul s-a refugiat în Lumea Incertă. În 
acele timpuri, Guilda nu avea Urmăritori și îi displăcea 
să ceară ajutorul Confreriei Cavalerilor, care avea. S-au 
căutat printre noi voluntari care să-l urmărească în 
Lumea Incertă pe Vrăjitorul renegat, să-l hărţuiască și 
să-i ia celebra carte. M-am oferit imediat, așa cum poți 
să-ți imaginezi! Candidatura mi-a fost acceptată; hoțul 
făcea parte din promoția mea, îmi fusese chiar coleg de 
clasă: s-a considerat că faptul că-l cunoşteam îmi dădea 
un avantaj... lată începutul poveștii, fiule, iată cum am 
devenit Urmăritor. 

Qadehar își întrerupse fraza ridicîndu-se, pentru a 
sublinia faptul că și-a terminat istorisirea. 

— Şi apoi? întrebă Guillemot, nerăbdător. 

— Am spus de la început, nimic mai mult. Restul pen- 
tru mai tîrziu. 

— Spuneţi-mi drept, Maestre, îl imploră băiatul, cine 
era acest Vrăjitor pe care l-ați urmărit şi pe care l-aţi 
prins? 

— Se numea Yorwan. Și nimeni nu l-a găsit. Nu mă 
întreba mai mult: gata cu subiectul ăsta pentru astăzi. 

Din tonul sec al Maestrului său, Guillemot înţelese 
că nu-i va folosi la nimic să-i mai pună întrebări. 

Dezamăgit, lovi cu piciorul o scoică. Qadehar reluă 
cu gravitate. 

— Fiule, au trecut patru săptămîni de cînd lucrezi cu 
mine. Fii sincer: regreți hotărîrea pe care ai luat-o? 

— Nu, Maestre Qadehar, răspunse Guillemot privin- 
du-l drept în ochi. Dar... este adevărat că... 

— Hai, spune, ţi-am cerut să vorbeşti deschis. 

Suspină şi începu să spună: 

— Este adevărat că uneori am impresia că nu sînt 
făcut pentru magie! Mă încurc la numele de flori, nu 
reușesc să simt curenţii telurici și exercițiile de concen- 
trare mă adorm. Sînteţi sigur că posed reacția Tarquin? 

Qadehar rise și îl cuprinse pe Guillemot pe după 
umeri. 

— Este normal, Guillemot. Nu ești elevul meu decît 
de o lună! Este nevoie de trei ani pentru a desăvîrşi for- 
marea ta ca Ucenic, alți trei ani pentru a ajunge la cea de 
Vrăjitor şi restul vieții pentru a încerca să o stăpînești! 
Eu cred că te descurci foarte bine. 

— Adevărat? întrebă băiatul schițînd un zîmbet. 

— Bineînţeles că este adevărat! Giîndește-te la ce 
ţi-am povestit; ce lecţie ai învăţat de aici? 

Guillemot se gîndi un moment, apoi, ezitînd: 

— Că trebuie să știi să aștepți... că destinul v-a dat un 
semn? 

— Bravo, Guillemot, îi spuse cu mîndrie Qadehar. Că 
trebuie să aștepți, să înveţi şi să muncești, aşteptîndu-ti 
clipa! 


Porniră spre casă. Se lăsa noaptea. 
— Cum merge cu mama şi cu unchiul tău? îl întrebă 
Vrăjitorul. 

— Bine, răspunse Guillemot pe un ton evaziv. Ar 
putea suna ciudat, dar mama pare foarte fericită că am 
devenit Ucenic. Unchiul Urien, în schimb, pare mai 
puţin încîntat! Dar nu contează, m-am obişnuit: orice fac 
eu nu este destul de bine pentru el. 

— Se pare că nu-ți iubeşti prea mult unchiul, 
Guillemot. 

— Mai degrabă el este cel care că nu mă iubește. 

Qadehar surîse. 

— Un răspuns bun! Și la școală totul este în regulă? 
reluă el pentru a schimba subiectul, continuînd să 
meargă, cu mîinile la spate. 

— Aşa şi-așa. Nu este o fericire să te afli între profu 
care pun întrebare după întrebare şi o fată care își 
petrece timpul urmărindu-te! Dar mă descurc. 

Vrăjitorul puse din nou mîna pe umărul lui. 

— Eşti curajos, Guillemot. Mi-am dat seama de asta 
cînd, în camera ta, te-ai repezit cu sabia la mine. Asta 
este bine! Curajul, voinţa și spiritul de dreptate sînt cele 
trei porți ce duc spre autoperfecționare! Apoi Qadehar 
ridică ochii spre cer. Uite, priveşte... 

Cerul de un albastru adînc era acoperit de sute de mii 
de stele. 

— Cunoști stelele, fiule? 

— Bineînţeles! Harta cerului am învăţat-o anul trecut, 
răspunse Guillemot răsucindu-și gîtul pentru a încerca 
să găsească constelația Ursa Mare; era simplu! Anul 
acesta se învaţă harta vînturilor, și nu este atît de impor- 
tant... asta este, am găsit Ursa Mare. Toate celelalte se 
aranjează în jurul ei. 

— Pleiadele... Delfinul... 

— Şi Lira... Ceva mai jos, Coroana! 

— Bine, spuse Qadehar. Apoi adăugă ca şi cum ar fi 
vrut să schimbe subiectul: Vezi tu, Guillemot, Cartea 
Stelelor stă la baza Guildei. Cartea asta ascunde nume- 
roase secrete, dintre care mare parte rămîn de neînțeles 
chiar și pentru cei mai înţelepţi dintre noi! Dar, mai pre- 
sus de orice, cartea conţine bazele magiei noastre. A cu- 
noaște știința plantelor sau a cunoaște hărțile forțelor 
elementare stă la îndemîna tuturor celor care fac efortul 
de a învăţa. În timp ce magia, posibilitatea de a acţiona 
asupra lucrurilor, cum ar fi să mărești efectul unui ceai, 
sau să faci să apară bruma, ori să transformi metalul în 
praf, toate astea cer o anume putere! Această putere ne-a 
fost dată de Cartea Stelelor... O să-ţi spun mai multe 
foarte curînd... 

— Cînd, Maestre, cînd? exclamă Guillemot, simțind 
că Vrăjitorul a abordat un subiect esențial, mult mai 
pasionant decît toate numele complicate pe care îl obliga 
să le dea ierburilor. 

— De obicei, Maestrul arată elevului Cartea Stelelor 
la sfîrșitul primului an de studiu. Cred că tu eşti destul 
de dotat, Guillemot; o să deschidem cartea după trei luni 
de studiu! 

— Dar cum, Maestre? Se arătă îngrijorat Guillemot. 
Mi-aţi spus că această Carte a Stelelor a fost furată de 
Yorwan... 

— Cu secole în urmă, Guilda a scos din această carte 
tot ceea ce era de înţeles, îl asigură Qadehar. Învățăturile 
au fost transmise din generație în generaţie, de la 
Vrăjitor la Ucenic! În aşteptarea acestui moment, vreau 
ca plantele de pe coline și forțele telurice ce străbat Troil 
să nu mai fie un secret pentru tine. 

Guillemot promise Vrăjitorului tot ce acesta voia de 
la el. Lucrurile începuseră să devină interesante! 

Se vorbește despre 
denumirile florilor... 


Dragă Guillemot, 

Am primit scrisoarea ta. Ceea ce îmi povestești 
este incredibil! Iată-te Ucenic Vrăjitor! Şi nu al unui 
Vrăjitor oarecare: Qadehar Urmăritorul! L-am între- 
bat pe tata: mi-a spus că este o celebritate printre ai 
lui. Se zice că și-a petrecut viața hărțuind monștrii de 
toate felurile și se spune că este singurul om de care 
Umbra se teme cu adevărat... 


Guillemot îşi întrerupse lectura. Gontrand vorbea 
serios? Umbra, marea amenințare din Lumea Incertă, 
dușmanul declarat al oamenilor din Ys, invizibil şi 
malefic, care a făcut în mai multe rînduri ravagii în țară 
se teme deci de Maestrul lui? Asta, oricum, explică fap- 
tul că, la unchiul Urien, Vrăjitorul a evocat Umbra în 
public, fără măcar să lase lumii impresia că se teme. 
Totuși, aşa cum scrie şi prietenul lui, asta ar părea 
aproape imposibil! 

Reluă lectura.- 


„„. Este ciudat că s-a transformat în babysitter! 
Poate a decis să se retragă. In orice caz, aştept cu 
nerăbdare vacanța mare: o să fie grozav să ne întîlnim 

cu toții la Troil! Acum te las: vărul tău arde de 
nerăbdare pe lîngă mine să adauge și el cîteva cuvinte. 


Guillemot își întrerupse din nou lectura și fu cuprins 
de îndoială. De ce Qadehar l-a ales pe el? De ce l-a 
împins să renunţe la visul lui de a deveni Cavaler și să 
intre în serviciul Guildei? Adesea se întreba dacă făcuse 
o alegere bună și avea ceva îndoieli în această privinţă. 

În sinea lui, deşi spera din tot sufletul că şi-a găsit 
calea, era măcinat de gîndul că Vrăjitorul se înşelase în 
ceea ce-l privea şi că nu avea înclinații speciale pentru 
vrăjitorie. 

Dacă era mediocru în toate, de ce ar fi fost altfel pen- 
tru magie? Dar nu mai avea de ales: nu va mai fi nicio- 
dată Cavaler. Mai mult, era liber să abandoneze orice 
învăţătură și să ducă o viață normală, ca orice alt cetă- 
tean din Ys... Ideea asta nu-i plăcea prea tare. Prefera să 
se gîndească la faptul că, deși nu avea calități speciale, 
ar fi putut deveni, prin multă muncă, Vrăjitor! Pînă ce, 
aşa cum i s-a întîmplat și Maestrului său, destinul îi va 
da un semn. 

Se cufundă din nou în lectură. 


Dragă vere, 

Profit de scrisoarea marelui aiurit, care nu-şi mai 
revine de cînd a gîdilat chitara la Troil, ca să-ţi spun 
că sînt foarte mindru că ai fost ales de marele 
Qadehar! Tata crede că este o prostie faptul că unchiul 
nostru nu şi-a dat niciodată acordul. Ți-am luat apă- 
rarea, sper că nu te îndoiești! 

Rezultat: adio film sîmbăta. Deşi sînt Cavaler din 
tot sufletul, împreună vom distruge monştrii din Lumea 
Incertă! În orice caz, pe curînd! Ambre mi-a confirmat 

într-o scrisoare că va veni împreună cu Coralie să 
petreacă vacanţa de vară la Troil. Va fi genial!... 
Romaric 


Guillemot puse gînditor scrisoarea în rucsac. Era 
adevărat, vacanţa se apropia. În trimestrul al treilea își 
dublase eforturile și acum era sigur că în toamnă va fi 
într-a patra. Dar, mai ales, a muncit din greu cu Qade- 
har. Era pregătit. În seara asta Maestrul o să deschidă 
pentru el Cartea Stelelor! 

Pierdut în gînduri, nu-i auzi apropiindu-se de banca 
pe care stătea, în curtea pentru recreație. 

— Alo, Guillemot cel Adormit visează cu ochii 
deschişi? | 

Guillemot tresări. În faţa lui, Agathe de Balangru și 
gaşca ei îl spionau cu un amestec de răutate și curio- 
zitate. 

— Nu-l speriaţi, spuse un băiat din gașcă, riscă să 
leşine! 

Toţi rînjeau răutăcios. Fata cea înaltă se strimbă și-l 
reduse la tăcere doar cu un gest. 

— Adevărat, stîrpitură? Parcă te luase un Vrăjitor sub 
aripa lui? 

Guillemot o privi atent pe Agathe şi se gîndi la atitu- 
dinea ei. În ciuda aerului răutăcios, astăzi nu se mai 
comporta ca de obicei. S-ar fi zis... s-ar fi zis că se 
teme! Dar de ce şi de cine? De el, era clar! Sau mai de- 
grabă de Ucenicul care era acum. Inima lui Guillemot 
începu să bată cu putere. Acum ori niciodată, trebuie să 
profite! O asemenea șansă nu va mai exista. 

Se ridică şi se strădui să-și păstreze o atitudine 
calmă. 

— Da, este adevărat. Qadehar Urmăritorul mă învață 
magia. 

Pronunțase numele Maestrului cu speranța că vor fi 
impresionați; ceea ce se și întîmplă. În gaşcă se auziră 
murmure. Agathe îi făcu din nou să tacă, dar acum părea 
că ezită în mod cert. Guillemot trebuia s-o facă înainte 
ca ea să-și revină. Îi măsură cu privirea și anunţă mîn- 
dru, cu voce calmă: 

— Maestrul Qadehar m-a învăţat ieri un truc amuzant: 
cum să scurtez picioarele oamenilor! O să vă arăt. 

Guillemot adoptă aceeași poziție pe care Qadehar o 
luase cînd distrusese săbiile şi pronunţă cu voce puter- 
nică: 

— Taraxacum! Papaver rhoeas! 

Thomas de Kandarisar, pe atît de prost, pe cît de pu- 
ternic, scoase un urlet, își luă picioarele la spinare şi o 
şterse, urmat imediat de toată gaşca. Agathe aruncă o 
privire plină de ură spre băiatul subțiratic care, cu brațele 
ridicate, invoca puterile malefice, și apoi o șterse și ea. 

Guillemot izbucni în rîs: îi pusese pe fugă pe tero- 
riștii şcolii strigînd numele ştiinţific al păpădiei şi al 
macului! Pentru această clipă de reală fericire nu regretă 
deloc ca i-a spus „da“ lui Qadehar! Magia, bună treabă. 


Cum se făcuse tîrziu, Guillemot părăsi în grabă 
colegiul, traversă orașul și se îndreptă spre Troil, în 
direcția colinei unde Qadehar îi dăduse întîlnire. 

Un dolmen! gigantic se înălța în vîrful colinei, de 
unde se deschidea o largă panoramă spre sud, în direcția 
mării, și spre est, în direcția munţilor. Veneau aici atît 


! Monument funerar megalitic, alcătuit dintr-o piatră plată așezată orizontal 

copiii, ca să se joace, cît și îndrăgostiții, primăvara, cînd 
era lună plină. Astăzi, Guillemot era acolo din alt motiv. 

Qadehar era acolo şi îl aștepta, așezat pe o uriașă 
bucată de granit. Cînd se apropie, se ridică. 

— Bună ziua, Guillemot! 

— Bună ziua, Maestre, răspunse adolescentul, gîfiind. 

— Aici, spuse Qadehar trăgînd aer în piept, aerul are 
un parfum încîntător! Nu ti se pare? 

— Da, ezită Guillemot, care nu se aștepta la o aseme- 
nea primire. 

— Îmi place locul acesta! S-ar putea spune că este cu 
adevărat magic! 

Vrăjitorul pronunțase ultimele cuvinte într-un 
asemenea fel, încît obligau, fără îndoială, la un comen- 
tariu. Ucenicul a prins ideea. 

— Este normal, Maestre, aici se adună curenţii telurici 
din Dashtikazar, specifici pentru Troil. 

Qadehar îi aruncă o privire pătrunzătoare. 

— Aminteşte-mi ce este acela un curent teluric, 
Guillemot, îl rugă Qadehar, privindu-l cu seriozitate. 

— Un rîu de energie ce curge nevăzut pe sub pămînt, 
Maestre. Din cînd în cînd, mai multe astfel de rîuri se 
adună formînd un adevărat fluviu de energie. Locurile 
unde acestea se întîlnesc se numesc noduri telurice. Au 
o forță foarte mare. Ca aici, Maestre. 

Guillemot răspunse foarte sigur pe el. Qadehar sări 
de pe dolmen, se aplecă deasupra ierburilor şi smulse o 
floare pe care i-o băgă lui Guillemot sub nas. 

— Şi asta ce este? 

— Hypericum maculatum, sunătoare pătată! Se culege 
vara. Conţine un ulei care se face roșu și se folosește 
pentru cicatrizarea rănilor. 

— Și este singura care face asta? 

Guillemot ezită, dar Qadehar îl străfulgeră cu 
privirea, și el se bîlbîi: 

— Ei, nu, nu... Mai are o soră, Hypericum perfora- 
tum, sunătoare găurită, care preferă pămîntul mai sărac. 

Faţa Vrăjitorului se lumină cu un surîs generos. 

— Bine, Guillemot, foarte bine! 

Se urcă din nou pe dolmen și îi făcu băiatului semn 
să urce lîngă el. 

— Ai muncit mult. De altfel, nu m-am îndoit niciodată 
de tine. 

Guillemot radia de fericire. Maestrul reluă: 

— Aşa cum ţi-am promis, o să deschid pentru tine 
Cartea Stelelor şi te voi învăța primele secrete ale 
Guildei. Dar, mai înainte, o să-ţi dau cîteva lucruri. 

Scoase din desagă un sac din pînză, nou-nouţ, pre- 
cum şi un carnet gros, îmbrăcat în piele neagră. 

— Orice Ucenic Vrăjitor are o asemenea traistă în care 
îşi pune cărțile pe care le studiază. Plantele pe care le 
adună şi... carnetul propriu, care conţine cercetările şi 
descoperirile personale! 

Guillemot luă cu cea mai mare grijă cele două 
obiecte şi le examină cu atenţie. 

— N-o să verific niciodată ceea ce tu vei scrie în car- 
netul personal, Guillemot, preciză Qadehar amuzat de 
reacţia elevului său. Tu vei fi cel care va aprecia ce este 
demn de notat. 

— Vă mulţumesc, Maestre! Sînt cele mai frumoase 
cadouri pe care le-am primit vreodată! 

— Bine, bine, spuse cu simplitate Vrăjitorul, măgulit. 
Eşti gata acum pentru Cartea Stelelor? 

— O, da, răspunse Guillemot cu ochii strălucitori. Sînt 
gata! 

— Atunci, ascultă-mă şi, dacă ţi se pare ceva neclar, 
nu ezita să mă întrerupi şi să-mi pui întrebări. 

Secretele nopții 


— Guillemot, tînărul meu elev, începu Qadehar, pri- 
mul efort ce trebuie făcut pentru a înțelege magia lumii 
înconjurătoare este să priveşti lucrurile diferit. Să pri- 
vești piatra asta, continuă el arătîndu-i o stîncă, să simți 
vîntul, spuse el trăgînd aer în piept, să asculți păsările; la 
prima vedere, nu au nimic în comun. Și totuşi, cîteva 
lucruri le unește pe toate trei! 

— Cîteva lucruri, Maestre? îl întrebă Guillemot 
hotărît să priceapă întru totul secretele vrăjitoriei pe care 
Qadehar tocmai încerca să i le dezvăluie. 

— Da, Guillemot, o legătură invizibilă, ce unește tot 
ceea ce există, adică toate cele cinci elemente! Sper că 
știi care sînt cele cinci elemente! 

— Sînt... ezită Guillemot, credeam că sînt patru: apa, 
pămîntul, focul și aerul. 

— Uiţi făptura! făcu Qadehar cu un aer malițios. 

— Făptura... Vreți să spuneți fiinţa? 

— Vreau să spun oamenii, plantele, animalele... Tot 
ceea ce respiră, fiule! Ai priceput? Pot să continui? 

— Da, da, Maestre. Continuati! 

— Ei bine, aceste cinci elemente sînt unite printr-o 
legătură invizibilă şi impalpabilă pe care cei din 
vechime o numeau Wyrd. Ţine minte: Wyrd! Ca o pînză 

de păianjen uriașă, ale cărei fire ar fi legate de fiecare 
lucru în parte. Ce spui de asta? 

— Grozav, sări Guillemot gînditor. Asta ar vrea să 
zică, de exemplu, că, dacă eu mă mișc, toată această 
pînză se mișcă şi deci întreaga lume simte că eu mă 
mișc... Imposibil. 

— Nu, Guillemot, răspunse Qadehar vizibil încîntat 
de răspunsul elevului său, nu este imposibil: simplu, 
pînza este atît de mare încît, dacă tu te mişti, nimic și ni- 
meni nu simte direct acest lucru, în afară de ceea ce este 
cu adevărat aproape de tine. Matematicienii Lumii 
Reale au intuit existența Wyrd și au construit pe baza ei 
teoria haosului. Ai auzit vorbindu-se despre asta? 

— Ei... ezită băiatul, da, cred că da. Nu este povestea 
aia cu aripile fluturelui care în bătaia lor pot stîrni o fur- 
tună capabilă să măture celălalt capăt al planetei? 

— Asta este, Guillemot! Această teorie spune, simpli- 
ficînd, că şi cea mai neînsemnată faptă poate avea ur- 
mări asupra întregii lumi. Acum, continuă Vrăjitorul, 
imaginează-ți că ar fi posibil să fie controlate urmările! 
Că ai putea face ceva ştiind ce va provoca într-un loc 
precis de pe pînză! 

— Asta ar vrea să spună, continuă prudent băiatul, că 
ar exista puterea de a influenţa lucrurile prin intermediul 
altor lucruri care la prima vedere nu au nici o legătură cu 
primele... Dar cum, Maestre? 

Qadehar surîse de exaltarea băiatului, care începea să 
descopere întreaga amploare a secretului Guildei. 

— Cu ajutorul unor chei, Guillemot. Chei ce permit 
pătrunderea în Wyrd, ce permit atingerea a ceea ce este 
mai intim în tot ce există! 

— Chei? Așa cum sînt cheile cu care se deschid ușile? 
anticipă timid Ucenicul. 

— Exact, fiule! Numai că aceste chei nu sînt nişte 
obiecte, ci niște semne. 

Vrăjitorul îşi întinse trupul și suspină de plăcere, pro- 
fitînd de ultimele raze de soare. Privirea i se pierdu o cli- 
pă în zare. Îl trase de mîneca mantiei întunecate și îl rugă: 

— Maestre Qadehar, vă rog... 

Qadehar îi zimbi afectuos. 

— Ài prins gustul secretelor vrăjitoriei, Guillemot? 

— Vorbiţi-mi de semne, Maestre, îl imploră băiatul, 
de semnele ce permit deschiderea uşilor! 

— Da, continuă Vrăjitorul, care se amuza văzîndu-l pe 
Guillemot notînd cu grijă tot ce-i spunea în carnetul lui 
cel nou. Gîndește-te la un soi de alfabet, ale cărui litere 
au o anume semnificație și o putere specială. Acum, 
imaginează-ţi aceste litere unite între ele în cuvinte, apoi 
cuvintele legate în fraze! lată-te în posesia unui flux de 
energie necesară pentru a vizualiza, a pătrunde și a mo- 
difica Wyrd! Acesta este secretul, Guillemot, secretul 
practicării magiei: să stabileşti și să controlezi legătura 
dintre lucruri foarte diferite! 

— Genial! exclamă Guillemot. Adică datorită acestor 
semne poate fi controlat întregul univers! 

— Încetişor, încetişor, încercă Maestrul să tempereze 
entuziasmul Ucenicului. Nu este atît de simplu! Mai 
întîi, vrăjitoria nu este o știință exactă, ci rezultatul unor 
încercări şi a-l unor experienţe mereu noi. Apoi, Wyrd 
are propriile legi ce nu trebuie schimbate, altfel totul se 
prăbușește. În fine, aceste semne, pe care noi Vrăjitorii 
le numim Grafeme, sînt energii neutre al căror impact 
depinde numai de cel care le folosește... Ce zici, 
Guillemot? 

— Ei... că trebuie multă atenţie? Că nimic nu se face 
la întîmplare? 

— Bravo, fiule! răspunse Qadehar bătînd băiatul pe 
umăr cu un aer mulțumit. În aşteptarea vîrstei cînd omul 
devine înţelept, prudență și umilinţă trebuie să fie cuvin- 
tele de ordine pentru un Vrăjitor! 

— Mai vorbiţi-mi despre semne... despre Grafeme, 
Maestre! 

— Guillemot, aș vrea mai întîi să-ţi vorbesc despre 
ceea ce vor însemna următorii tăi ani de studiu al vrăji- 
toriei. Și, dacă asta nu te va descuraja, o să-ţi vorbesc şi 
despre Grafeme! 

— De acord! acceptă Guillemot încîntat. 

— Va trebui să studiezi materii ce ţi se vor părea 
foarte departe de magia propriu-zisă, cum ar fi geologia, 
geografia sau istoria. Să înveți hărțile vînturilor, ale 
curenților tereștri și marini; alcătuirea rocilor și a me- 
talelor, comportamentul animalelor, proprietățile plante- 
lor, psihologia umană, pe scurt, tot ceea ce priveşte cele 
cinci elemente! Pentru că a înțelege lumea înseamnă să 
stăpînești Wyrd. 

Guillemot suspină. Magia părea dintr-odată mai 
puţin nostimă decît îşi imaginase el! Totul i se amesteca 
în cap. Qadehar continuă: 

— Îţi vei fortifica și mlădia trupul prin exerciţii: a face 
magie înseamnă putere și rezistență! Îţi vei controla res- 
pirația: respirația este motorul principal al practicării 
magiei. Nu-ţi neglija niciodată trupul, Guillemot; este 
singura ta sursă de energie. 

— Forţa unui Vrăjitor, Maestre, se neliniști Guillemot, 
depinde de cea a trupului său? 

— Da şi nu, fiule! Forţa unui Vrăjitor stă, înainte de 
toate, în modul în care își stăpineşte arta. Dar, în același 
timp, şi în capacitatea lui de a se folosi de energiile ele- 
mentare: dirijarea unui flux teluric cere să fii puternic, 

crede-mă! În fine, unii Vrăjitori posedă într-un foarte 
mare grad forța interioară specială pe care noi o numim 
Önd şi care dă forță magiei noastre. Te naşti cu o Önd 
puternică, aşa cum unii se nasc cu capacitatea de a aler- 
ga repede sau cu talent la desen! 

— Această... Önd, Maestre, făcu o încercare 
Guillemot, are vreo legătură cu efectul Tarquin? 

— Este foarte posibil, recunoscu Qadehar. Văd că pri- 
cepi repede. Să continui? 

Guillemot aprobă insistent. Vrăjitorul reluă: 

— În timp ce-ţi antrenezi memoria și trupul, vei lucra 
și cu Grafemele. Trebuie mai întîi să le cunoşti: numele, 
forma, ordinea în alfabet și puterea. Apoi va trebui să ţi 
le însușeşti, să le redescoperi singur prin meditaţie, să 
devină parte din inima şi spiritul tău. Odată Grafemele 
însuşite, vei învăţa cu ajutorul meu să le foloseşti: să le 
scrii sau să le gravezi, să le cînţi, să le chemi în tine și 
să le reproduci. Datorită lor vei putea să te aperi de orice 
agresiune și să fii deasupra oricărui adversar sau să devii 
clarvăzător şi chiar să prevezi viitorul! Ce zici de asta? 

Guillemot rămase tăcut o clipă. Îşi spunea că oricum 
nu avea de ales! Şi că o parte a studiului i se părea mai 
atractivă decît cealaltă... Se strădui să adopte o atitudine 
mulțumită, gîndindu-se la misterioasele Grafeme care îl 
fascinau. 

— Genial, Maestre! 

— Bine, bine, băiete! Acum ce vrei să ştii? 

— Grafemele... Cine le-a inventat? 

— Nu se ştie cine le-a inventat, Guillemot. Mai mult, 
nu se știe nici cine a scris Cartea Stelelor, nici chiar de 
cîtă vreme este în posesia noastră... Cartea Stelelor ne-a 
învățat Grafemele, dar probabil că ele se aflau din tot- 
deauna la îndemîna oamenilor. 

— Unde, Maestre, unde? întrebă Guillemot privind de 
jur împrejur. 

— ... Acolo, fiule, spuse blind Vrăjitorul arătînd spre 
stelele ce apăruseră pe cer rînd pe rînd, în timp ce se lăsa 
întunericul. În secretele nopții. 

— Vreti să spuneți că... 

— Vreau pur şi simplu să spun că Grafemele ne vin 
din stele, mai precis din unele constelații a căror formă 
o reproduc. Din cauza asta ne-am numit cartea de far- 
mece Cartea Stelelor, din cauza cerului nopţii și a alfa- 
betului pe care astrele, reflectînd Wyrd, este desenat cu 
puncte luminoase! 

Guillemot era fericit. Cu privirea ațintită spre cer, i se 
părea că-şi găsise locul în lumea asta: acolo sus, în 
mijlocul stelelor! 


ll 


Răpirea 


Guillemot, cu ochii închiși, se chinuia să vizualizeze 
al treilea Grafem din alfabetul stelelor. Desenul, simplu 
de altfel, îi apărea destul de greu în minte. Făcu un ultim 
efort de concentrare, apoi, din cauza insuccesului, aban- 
donă și deschise ochii. Clipi din cauza luminii prea 
crude a soarelui de amiază, ce cădea pe nisipul plajei 
unde se așezase ca să lucreze. 

Trecuseră trei săptămîni de cînd Qadehar deschisese 
pentru el Cartea Stelelor și trei săptămîni de cînd se stră- 
duia din greu să reţină semnele, aceste chei ce des- 
chideau uşile magiei adevărate. Trei săptămîni pe care 
le-a petrecut în întregime, sau aproape, cu primele trei 
Grafeme, profitînd de relaxarea profesorilor care anunţa 
apropierea iminentă a vacanței mari și lăsînd-o mai 
moale cu studiul celor cinci elemente. Şi ce obținuse? 
Trei nenorocite de semne de care se ruga să-i vină în 
minte cînd închidea ochii. Maestrul lui îi dăduse forma și 
numele a douăzeci și patru de semne, considerînd că, 
înainte de a începe să studieze cu adevărat, trebuie să se 
antreneze pentru a simţi puterea Grafemelor... 

Guillemot era cuprins de mînie. El, Ucenicul talentat, 
ales datorită efectului Tarquin, claca în fața unor desene 
idioate! Îşi puse carnetul pe nisip. Apoi respiră adînc, 
închise din nou ochii și începu să se concentreze din 

răsputeri. Primul Grafem se întrezări ca prin ceață în 
noaptea minţii sale: Fehu care îi evoca, fără să știe de ce, 
o vacă grasă. Al doilea se adăugă primului: Uruz, care îl 
făcea să se gîndească la ploaie. În sfîrșit li se alătură și 
al treilea: Thursaz, care părea că ride ca unchiul său, un 
rîs de uriaş. De data asta, a mers! Jubila. În această clipă 
o voce îl smulse din meditaţie: 

— Crezi că doarme? Hei, Guillemot Somnorosul, 
dormi? 

Guillemot tresări recunoscînd vocea lui Thomas de 
Kandarisar. Deschise ochii: nu era vis; roșcatul era chiar 
în faţa lui și, alături de el, cu mîinile în șolduri şi cu un 
zîmbet răutăcios întipărit pe față, Agathe de Balangru. 
Spera totuși să fi scăpat de ea și de banda ei cu formula 
magică pe care o scornise! 

— Trebuie să stăm de vorbă, stîrpitură, scrișni lun- 
gana care nu lăsa impresia că se teme de el. 

— Mda, se băgă şi Thomas, ai făcut mişto de noi data 
trecută, nu-i aşa? 

— Să nu negi, piticanie, continuă Agathe. L-am între- 
bat pe tata. Mi-a spus că un Ucenic nu poate face magie. 

— Absolut deloc, da! adăugă Thomas. Se pare că este 
nevoie de ani ca să fie capabil de vreuna! 

— Așa că s-ar zice, încheie fata pe un ton amenin- 
țător, că este nevoie să verificăm chiar noi. Thomas, e 
rîndul tău! 

Thomas se aruncă asupra lui Guillemot, care se ridi- 
case într-o rînă, gata să-şi ia picioarele la spinare. 
Numai că pentru asta ar fi trebuit să-și abandoneze 
prețiosul carnet; aşa că nu făcu nici un gest și se chirci 
aşteptînd şocul. 

Dar șocul nu veni. Thomas înțepenise, paralizat de 
frică, cu ochii holbaţi, întorși spre mare. Agathe privi în 

aceeași direcție şi urlă de groază: ieşind din apă, doi 
Gommoni se îndreptau în grabă spre ei. 


Gommonii, creaturi uriașe cu ochii sticloşi, cu părul 
din alge şi pielea acoperită cu solzi vîscoși, semănau ca 
alură cu oamenii, dar prin comportament erau mai mult 
animale: animale feroce... Se simțeau la fel de bine în 
apă, pe nisip sau printre stîncile de pe coastă, unde își 
aveau lăcaşul, și, în vechime, erau consideraţi cei mai 
mari dușmani ai pescarilor din Ys. Asta a făcut ca, în 
urmă cu cîteva secole, să fie exilați în Lumea Incertă, 
datorită eforturilor conjugate ale Guildei și ale 
Confreriei! 

De atunci, în Ys nu se mai ştia de existenţa lor decît 
din cărţi şi din legende. 

Numai că Gommonii care se îndreptau grăbit acum 
spre ei erau, vai, cît de poate de adevărați... 

— Fugi, fugi, Agathe! urlă la rîndul lui Thomas către 
lungana care, paralizată de groază, părea incapabilă să 
schițeze vreun gest. 

Înjurînd, băiatul o luă de braţ şi o forță să îl urmeze. 
Guillemot îi îndemna să se grăbească. O luară la goană 
toți trei spre dunele acoperite de ierburi, ce păreau a le 
oferi mai multă siguranță şi deci o șansă în plus să scape 
de Gommoni. 

Guillemot alerga cît putea de repede, dar începuse 
deja să piîfiie. Se înfunda în nisip, şi simpla mișcare de a 
pune un picior în faţa celuilalt însemna un efort 
epuizant. Avea sentimentul foarte neplăcut că fiecare 
pas îl trăgea cîte puţin înapoi! Era ca în acele coşmaruri 
pe care le avea uneori, în care era urmărit de o creatură 
oribilă, şi atunci îşi simțea picioarele ca lipite de pămînt 
și nu putea să înainteze! Guillemot nu se putea opri din 

tremurat. N-o să ajungă niciodată pînă la dune! Aruncă 
o ocheadă în spate: Thomas și Agathe nu se descurcau 
mai bine și, mai grei, se chinuiau și mai tare. Cei doi 
monștri erau destul de aproape. 

Thomas se întoarse și el. Zări creaturile, acoperite de 
solzi, la doar cîţiva paşi. Îl cuprinse un sentiment de 
panică și strigă. Apoi lăsă braţul lui Agathe, pentru a 
înainta mai repede. Dezechilibrată, fata se împiedică și 
căzu. O secundă mai tîrziu, primul Gommon era dea- 
supra ei. Agathe urlă și se zbătu în toate direcțiile pînă 
cînd mîinile puternice o imobilizară. Monstrul o ridică 
ca pe un fulg, o aruncă pe umăr, se întoarse și o duse 
spre ocean, fără să țină cont de țipetele şi de strigătele de 
ajutor ale victimei. Al doilea Gommon se apropie de cei 
doi băieți care, atenţi la scenă, se opriseră din fugă. 
Rictusul lui dezveli nişte dinți ascuţiţi, iar cuțitul pe care 
îl ținea într-o mînă vorbea despre intenţiile creaturii: nu 
vor fi răpiți, ci uciși! 

— AHAAAAA! 

Scoaseră amîndoi un strigăt de groază şi o luară la 
sănătoasa. 

— Mai repede! Mai repede! gîfiia Guillemot îndem- 
nîndu-l pe Thomas, care pierdea teren. 

Gommonul, obişnuit să se miște pe nisip, cîştiga te- 
ren. Dunele erau foarte aproape: puteau încă să ajungă, 
era cît pe ce! Acesta fu momentul cînd Thomas se po- 
ticni Și se trînti pe nisip, gemînd de durere. Guillemot se 
opri din fugă și veni în ajutorul tovarăşului său. 

— Ridică-te, Thomas! Haide, în picioare! 

Băiatul, întins pe nisip, îl privea cu ochii măniți de 
frică pe urmăritorul care se apropia. Încercă să se ridice, 
dar glezna pe care și-o răsucise în fugă nu mai rezistă; 
căzu la loc. 

— E prea tîrziu! gemu Thomas. Du-te, pleacă! 

Guillemot ezită. 

Se simţea capabil să-l alunge pe Gommon dacă ar fi 
fost în stare să ajungă printre ierburile de pe dune. 

Primele case nu erau decît la zece minute de acolo: ar 
fi putut trimite imediat ajutoare. Dar nu suficient de 
repede pentru a-l salva pe Thomas. Îi dorise moartea de 
mii de ori cînd roşcatul se agăţase de el la şcoală! Dar de 
la a dori ceva la mînie şi pînă la realizare... Soarta care 
îl aştepta pe Thomas nu se compara cu porcăriile pe care 
i le făcuse el. Nu, va lupta pînă la capăt alături de el şi 
nu-l va abandona. Orice s-ar întîmpla! „Hotărit lucru, 
gîndi Guillemot, nu se poate scăpa de propria natură; 
faptul că devenise Ucenic Vrăjitor nu-l scutea de pe- 
riculoasele sarcini cavalerești. 

Gommonul era acum la cîțiva pași: fuga nu îi mai 
putea ajuta cu nimic. Thomas de Kandarisar, înnebunit 
de groază, se tîra pe pămînt şi se ținea de gleznă ajutat 
de Guillemot, într-un ultim efort. Creatura nu trebuia 
decît să întindă mîna ca să-i apuce. Ştia asta și părea 
că-şi lasă timp, poate din plăcere. Lama cuțitului pe care 
îl ținea în mînă strălucea și mai tare în lumina soarelui. 

Atunci s-a întîmplat ceva ciudat. 

În capul lui Guillemot, fără să-l invoce, al treilea 
Grafem îşi făcu apariția, mult mai limpede decît în tim- 
pul exerciţiilor. Rapid, imaginea puse stăpînire pe min- 
tea băiatului, crescu şi se mări, răspîndind în el o căldură 
dulce la început, apoi insuportabilă. I se părea că Gra- 
femul îl arde, îl consumă în interior. Guillemot îl lăsă pe 
Thomas și se întoarse, ajungînd faţă în faţă cu 
urmăritorul. Îşi prinse capul cu mîinile şi se chirci de 
durere, gemînd. 

Surprins, Gommonul înțepeni și îl privi cu ochii lui 
sticloşi. Atunci, singura soluţie care i se păru lui 
Guillemot că-i poate potoli durerea era să strige numele 
Grafemului, sperînd din toate puterile să scape astfel de 
focul ce îl devora. 

— THUUURSAAAAZ!!!! 

Gommonul se dădu imediat înapoi, ca şi cum ar fi 
primit o lovitură puternică de pumn. Mormăi, îi privi pe 
cei doi băieți fără să înțeleagă ce se întîmplă, apoi se 
cufundă, trăsnit, în nisip. 

— Gata! exclamă Thomas ridicîndu-se. Cum ai făcut? 

Imediat ce a strigat numele Grafemului, Guillemot 
s-a simţit ușurat. S-ar fi zis că semnul magic ar fi 
acţionat asupra lui pentru a-l obliga, pe el, care-l ignora, 
să-l folosească așa cum trebuia! Îl observă pe Thomas 
pe jos, fără să-și creadă ochilor, la fel de uimit ca 
Thomas, care se apucase de umărul lui. 

— Cum ai făcut, spune, cum ai făcut? repetă Thomas 
cu o voce tremurătoare în care se citea admiraţia. 

Amîndoi aveau încă picioarele rănite. Niciodată, în 
viaţa sa, lui Guillemot nu-i fusese atît de frică! Chiar 
mai rău ca atunci cînd unchiul Urien l-a fugănt prin 
castelul din Troil, ca să-l pedepsească pentru că, îm- 
preună cu Romaric, îi strecuraseră un şobolan în pat... 

Înainte de a răspunde respiră adînc. 

— Învăţ vrăjitoria... Nu ţi-am spus? 

Thomas de Kandarisar nu găsi nimic de adăugat şi se 
mulțumi să aprobe din cap cu seriozitate. Apoi își aminti 
dintr-odată de dispariţia lui Agathe, şi scena răpirii ei, de 
care uitase din cauza bucuriei de a fi în viață, îi reveni 
brutal în memorie. 

— Să ne grăbim să anunțăm Confreria, îi spuse 
Guillemot lui Thomas, care, încă sub șocul groaznicei 

aventuri, îndurerat de dispariţia complicei sale, nu-și 
putu stăpîni un suspin. 

Guillemot se întoarse la locul unde își lăsase carnetul 
pe nisip și îl strecură în traistă. Apoi, susținîndu-l cît de 
bine putea, îl conduse pe băiatul cel voinic, care șchio- 
păta, spre Dashtikazar. 


18 
În palatul Înaltului Magistrat 


Răpirea lui Agathe făcu mare vîlvă. 

Mai exact, provocă un adevărat cutremur ce zgudui 
întreaga Tară Ys! Mai întîi, pentru că domnul de Balan- 
gru, lăsîndu-și soția să plîngă pentru amîndoi dispariția 
fiicei lor, făcu scandal tunînd și fulgerînd împotriva 
Confreriei care, după părerea lui, nu-și făcuse datoria. 
Apoi, pentru că şi Confreria, ca să se reabiliteze, răscoli 
țara în lung și-n lat de pomană. În al treilea rînd, pentru 
că prezența Gommonilor pe coaste însemna că Ys nu era 
la adăpost de amenințările Lumii Incerte. În fine, pentru 
că fiecare se temea mai mult sau mai puțin că Umbra ar 
fi putut fi în spatele acestei noi provocări. 

Erau încă foarte prezente în amintire ororile pe care 
Umbra le comisese deja: distrugerea în întregime a unui 
oraș de către bandele de Orki sîngeroși (echivalentul te- 
restru al Gommonilor, cu diferența că ei erau produsul 
pur al Lumii Incerte), o tentativă aproape reuşită de a 
incendia Dashtikazarul cu bule de foc malefice. Au ratat 
de fiecare dată, pentru că Vrăjitorii şi Cavalerii le-au 
respins atacurile! 

Populaţia din Ys își amintea mai ales de ziua cînd 
însăşi Umbra s-a făcut văzută bîntuind în preajma unui 
cătun din Munţii Auriţi, pe care monștrii ei se pregăteau 
să-l distrugă. Mai mult decît cadavrele nenorociţilor de 

orășeni răspîndite pe drumul ce ducea spre înălțimile 
unde se aflau armatele de Orki, prezenţa nebuloasă şi 
rece a Umbrei a îngrozit escadrila Cavalerilor Vîntului 
venită să-i întîmpine pe duşmani. 

Țara era în fierbere. Qamdarii s-au reunit în adunare 
generală și, în cartiere, oraşe și sate, omenii formau gru- 
puri care făceau de gardă. Drumurile răsunau de galopul 
cailor Confreriei și nu se mai văzuseră de mult atitea 
mantii întunecate bătînd în lung și-n lat oraşele și satele. 
În fine, astăzi era o zi specială: nu pentru că era prima zi 
a vacantei şcolare, ci pentru că Înaltul Magistrat îi con- 
vocase în palatul său pe Reprezentanţii Clanurilor, pe 
Marele Mag al Guildei, pe Comandorul Confreriei şi pe 
Delegatul Corporaţiilor Comerciale și al Artizanilor. 
Locuitorii Ţării Ys așteptau mult de la această reuniune 
a tuturor somităților. 


— Aşadar, cum te simți, fiule? îl întrebă Maestrul 
Qadehar pe Guillemot în timp ce înaintau amîndoi pe 
lungul coridor al Înaltei Magistraturi, ce ducea în sala de 
consiliu. 

— O să fie mai bine cînd totul se va termina, răspunse 
Guillemot cu o grimasă. 

Întîlnirea cu Înaltul Magistrat şi, în acealşi timp, cu 
cele mai importante personalități din Ys l-ar fi făcut să 
se teamă și pe cel mai curajos băiat! De altfel, Guillemot 
nici nu acceptase invitația decît după ce primise asigu- 
rarea că poate fi însoțit de Maestrul său. 

— Lasă! răspunse Qadehar oferindu-i unul dintre 
acele zîmbete cu care ştia să-i încălzească inima, după 
cele prin care ai trecut, întîlnirea asta nu e cine ştie ce! 

— Mda, mormăi băiatul, mă întreb dacă n-ar fi fost de 
preferat să mă lupt cu o întreagă bandă de Gommoni! 

Qadehar izbucni în rîs, urmat imediat de Guillemot. 
După aventura de pe plajă, cînd s-a aflat față în față cu 
monștrii ieşiţi din valuri, devenise un erou pentru 
oamenii din Ys, cu excepția tatălui lui Agathe, care îi 
reproşase pe față că nu i-a salvat fiica, şi a unchiului 
Urien, care s-a mulțumit să mormăie că a avut norocul 
să poată fugi şi că nu este cazul să se facă din asta o 
întreagă poveste. 

După ce i-a trecut spaima, mama lui s-a manifestat 
ciudat, stăpînită fiind atît de neliniște, cît și de mîndrie. 
Dar cel pe care acest episod l-a marcat cel mai tare a fost 
Thomas; de cînd Ucenicul Vrăjitor îl scosese din 
ghearele Gommonului, moștenitorul clanului Kanda- 
risar se uita la el cu o privire pierdută plină de admiraţie 
şi se ținea după el peste tot, aşa cum făcea înainte cu 
Agathe. La început, asta l-a enervat pe Guillemot, dar, 
văzînd că nu reușea în nici un fel să-i schimbe compor- 
tamentul, sfirşi prin a-l accepta. 

Au ajuns în fața sălii. Qadehar ciocăni în ușa de ste- 
jar masiv. Un gardian veni să le deschidă și îi pofii 
înăuntru. În faţa lor, așezați în jurul unei impozante 
mese rotunde, se aflau Înaltul Magistrat și iluștrii săi 
invitați. 

— Bună ziua, bună ziua, Maestre Qadehar, ce plăcere 
să vă revăd! îl întîmpină seniorul pe Vrăjitor. 

Înaltul Magistrat era un bărbat la vreo şaptezeci de 
ani, cu o privire ascuţită şi cu voce fermă. La vremea lui 
fusese un șef de clan corect şi cu experiență, ceea ce a 
făcut să fie ales în acest post cu o majoritate conforta- 
bilă; era cunoscut ca fiind priceput în afaceri și totodată 
un diplomat abil, ştiind să aprecieze sfaturile corecte, 
deși era foarte sever în luarea deciziilor. Pînă în prezent, 
nu aveau decit să se felicite pentru alegerea lor. 


80 Erik L'Homme 


La masă mai era Comandorul care conducea Confre- 
ria, un colos în puterea vîrstei, cu fața acoperită de cica- 
trice care spuneau totul despre numeroasele bătălii la 
care participase. Fusese cel mai bun Cavaler al gene- 
rației lui, şi pairii îl aleseseră în unanimitate pentru a-l 
înlocui pe predecesorul lui, mort în timpul unor lupte 
sîngeroase, pe care le purtaseră în Munţii Auriţi cu 
hoardele de Orki dezlănțuite de Umbră. 

Alături de ei, cu pîntecele rotund și cu privirea as- 
cuțită, stătea Delegatul care veghea la interesele arti- 
zanilor și ale comercianților care îl aleseseră. Deși mai 
puţin prestigioasă ca a celorlalți patru, funcţia lui era 
poate cea mai importantă, pentru că de corporaţiile al 
cărui deputat era depindea supraviețuirea materială a 
întregii țări. Era destul de des în conflict cu Înaltul 
Magistrat pe tema produselor pe care Ys le importa din 
Lumea Reală, dar asta era regula jocului, şi opoziţia lor 
nu depășea acest cadru. Ceva mai departe, stătea un 
bărbat pe care Guillemot îl cunoștea bine și care îi făcea 
semne prietenoase: era Utigern de Krakal, tatăl lui 
Ambre și al lui Coralie, pe care Qamdarii îl aleseseră 
să-l reprezinte. Ceea ce frapa cel mai mult la acest per- 
sonaj era faptul că era foarte scund și slab, cu părul brun 
și ochi albaștri, pe care fetele îi moșteniseră. Dintre toate 
personalitățile prezente, era cel a cărui autoritate părea 
cel mai ușor de contestat, cunoscute fiind rivalităţile ce 
divizau clanurile. 

În fine, în fruntea mesei, cu capul acoperit de gluga 
mantiei sale întunecate, Charfalaq, Marele Mag al Guil- 
dei, un bătrîn descărnat şi aproape orb, cu urechea în- 
dreptată spre cel care vorbea. „Nu te lăsa păcălit de 
aparențe, îl avertiză Qadehar. În pofida vîrstei sale, 
Marele Mag rămîne un mare Vrăjitor!“ 

— Ah! iată-l, desigur, pe Guillemot de Troil, autorul 
întîmplărilor de săptămîna trecută, spuse Înaltul 
Magistrat întorcîndu-se spre băiat. Apropie-te, nu-ți fie 
frică! 

— În timp ce Guillemot înaintă timid, Înaltul Magis- 
trat i se adresă lui Utigern de Krakal, pe care îl obser- 
vase făcînd semne de complicitate adresate băiatului: 

— Îl cunoşti pe tînăr, Utigern? 

— Sigur, Înălțimea Voastră. La mine în casă ar trebui 
să fii surd ca să nu fi auzit de el! Adevărul este, adăugă 
el aruncînd o privire spre Guillemot, că tinerelul pare să 
aibă mare succes la fetele din Ys! 

Deşi situația era foarte gravă, toată lumea zîmbi. 
Guillemot, roşu ca racul, şi-ar fi dorit cu ardoare să 
posede în clipa aceea, dacă ar fi existat, formula care 
să-l ajute să intre în pămînt... În cele spuse recunoscu 
imediat una dintre glumele răutăcioase ale lui Ambre, 
care profitase de neplăcerile lui cu Agathe pentru a-i 
transmite tatălui ei acest zvon! Își promise să regleze cu 
ea această afacere, cu prima ocazie. 

Înaltul Magistrat redeveni serios şi îl întrebă pe 
Qadehar: 

— Ai vreo idee cum a reușit băiatul să-i joace acest 
renghi Gommonului? 

— Nu prea, Înălţimea Voastră, răspunse Vrăjitorul, 
după ce a aruncat o ocheadă spre Mag. Se pare că 
Guillemot are totuși ceva înclinații spre magie, în orice 
caz suficiente pentru a declanşa efectul Tarquin. Fără 
îndoială, combinată cu această natură receptivă, frica a 
activat rudimentele de vrăjitorie pe care am început să i 
le predau... 

Înaltul Magistrat se întoarse spre Comandor. 

— Aveţi ceva noutăți despre fiica lui Balangru, 
Cavalere? 

— Vai, nu, Înălțimea Voastră, răspunse Cavalerul. Un 
singur lucru este sigur totuși: fata nu se află în Ys... 

Răspunsul colosului îi reduse pe toţi la tăcere. 

Înaltul Magistrat se adresă Magului. 

— Mare Mag Charfalag, cum staţi cu cercetările? 
Gommonul prizonier a mărturisit ceva? 

— Este prea devreme, Înălțimea Voastră, răspunse bă- 
trînul cu o voce răgușită, dar calmă, întreruptă de lungi 
accese de tuse. Cei mai buni Vrăjitori ai noştri lucrează 
la acest mister. În ce-l priveşte pe Gommon... Este de 
neînduplecat! Dar va sfîrși prin a vorbi. 

Cuvintele bătrînului înțelept au fost din nou urmate 
de liniște. Delegatul fu cel care rupse tăcerea: 

— Se știe măcar de ce a fost răpită fiica lui Balangru? 
S-a primit vreo cerere de răscumpărare? 

— Nu, răspunse Comandorul care era responsabil cu 
siguranţa ţării. Nimeni n-a contactat încă familia... 

— ŞI, în concluzie, explodă Utigern de Krakal, căruia 
nu părea să-i ardă de glumă, ce este de făcut? Conce- 
tățenii noștri sînt îngroziți, aşteaptă nişte răspunsuri! 

— Nu este nimic altceva de făcut, îi răspunse calm 
Înaltul Magistrat. Trebuie să rămînem la posturi şi să 
așteptăm rezultatele anchetei... 

— ... Sau chiar următoarea răpire, ricană reprezen- 
tantul Clanurilor. 

— Eu am două fete, dar şi voi aveți copii, și chiar 
copii mici! Nu știu ce credeţi voi, dar eu n-am nici un 
chef să-i văd dispărînd! 

- Calmează-te, Utigern, reluă Înaltul Magistrat. 
Nimeni nu doreşte o nouă dispariţie! Dar am mai spus-o: 
trebuie să fim răbdători. Pentru moment, ne preocupă 


VRĂJITORUL QADEHAR 83 


însă alte lucruri. Tu, de exemplu, adăugă el întorcîn- 
du-se spre Guillemot. 

— Eu? se bîlbîi el. Dar de ce? Ce am făcut? 

— Tu ești unul dintre cei doi martori ai răpirii, îi 
explică Comandorul. Şi tu ești cel care l-ai învins pe 
Gommon. Celălalt poate te-a văzut acţionînd. În orice 
caz, este nevoie să te punem cît mai repede la adăpost. 
Într-unul dintre forturile Confreriei, de exemplu. 

Marele Mag ridică mîna pentru a cere cuvîntul; 
Guillemot, ca toți ceilalți, de altfel, se întoarse spre el. 
Bătrînul răspîndea o aură specială, și Ucenicul înțelese 
imediat ce a vrut Maestrul să spună recomandîndu-i să 
nu se ia după aparente: la Marele Mag nu magia se hră- 
nea din corp, ci corpul se hrănea din magie! Nu putea să 
nu nutrească față de el respect și chiar admiraţie, făcînd 
abstracţie de o antipatie instinctivă pe care o simţea pen- 
tru acest bătrîn, care nu avea deloc un aer simpatic. 

— De ce să nu-l ascundem într-una dintre mănăstirile 
noastre? sugeră Charfalag. Nicăieri în altă parte n-ar 
putea fi mai la adăpost! 

Era exact de ce se temea Guillemot! Să se vadă 
închis undeva, tocmai cînd începea vacanţa! Se strimbă. 
Dar, pentru a-l linişti, Qadehar îi puse o mînă pe umăr și 
ceru cuvîntul: 

— Foarte amabil din partea dumneavoastră că-i pur- 
taţi de grijă elevului meu... Totuși, cred că Guillemot va 
fi în siguranţă cu mine. Lăsaţi-l în Troil: mă voi instala 
şi eu acolo şi voi veghea asupra lui. În acelaşi timp, aş 
putea să-mi continui lecţiile. 

Membrii Consiliului discutară un moment. Marele 
Mag se arătă cel mai reticent la propunerea Vrăjitorului. 
În cele din urmă, toți au fost de acord cu ideea lui 
Qadehar, care părea cea mai rezonabilă. Nu era el cel 

care cunoștea cel mai bine Lumea Incertă şi creaturile 
care o locuiau şi chiar, se spune, singurul om capabil să 
țină piept Umbrei, teribilul lor dușman? 

Qadehar remarcă uşurarea lui Guillemot cînd îl auzi 
pe magistrat confirmînd decizia Consiliului de a-l 
încredința Vrăjitorului şi îi făcu cu ochiul complice. 
Băiatul se întrebă de unde știe maestrul lui că Romaric, 
Gontrand, Ambre și Coralie trebuiau să sosească a doua 
zi la Troil pentru toată vacanţa de vară! 


15 


Regăsiri 


— Povestește, mai povestește o dată! insistă Romaric 
foarte incitat de povestea pe care Guillemot o spunea a 
zecea oară pentru prietenii lui. 

— Ho, pisălogule, interveni Ambre, nu vezi că e sătul 
pînă-n git? 

— Mă rog, replică blondul, totuși, n-ai chiar în fiecare 
zi ocazia să asculţi un erou adevărat povestindu-şi aven- 
turile! 

— Numai eu pot să înțeleg cum vine asta, interveni şi 
Gontrand în glumă: cazul meu, dacă aş fi un nimeni, 
mi-aş dori să mă aflu în prezenţa unor fiinţe excepționale, 
cum ar fi un ucigaș de Gommoni sau un muzician genial. 

— Uau, mormăi Romaric dîndu-i una lunganului care 
protestă, o să vezi ce-o să-i facă viitorul Cavaler muzi- 
cianului genial! 

Tocmai în acest moment Coralie intră ca o vijelie în 
camera lui Guillemot, unde se retrăseseră ca să scape de 
orele fierbinți ale după-amiezii, ţinînd în mîlini un platou 
pe care se aflau pahare cu oranjadă rece. Toată lumea 
aprobă iniţiativa. Cocheta luă aerul că acceptă compli- 
mentele și se maimuţări făcîndu-i pe toți să izbucnească 
în ris. 

Cu siguranță, vara începuse bine! 


86 Erik L'Homme 


De cînd se regăsiseră pentru vacanţă în casa lui 
Guillemot, așa își petreceau ei vremea, amuzîndu-se, și 
nici n-ar fi observat cum zboară timpul, dacă mama lui 
Guillemot nu i-ar fi chemat la masă. 

În Ys era un obicei: părinţii erau foarte exigenţi cu 
copiii în timpul anului şcolar, dar, în schimb, le lăsau o 
libertate aproape totală în cele două luni de vacanţă de 
vară. Inutil de spus că toți școlarii din ţară aşteptau acest 
moment cu nerăbdare! 

Călătoriile prin ţară alternau cu întrecerile sportive 
ce aveau loc pe plaja din orașul Troil, cu jocurile de cărți 
din camera lui Guillemot şi cu serile de conversaţie ce 
aveau loc în salon, după ce văzuseră un film. 

Guillemot era adesea sufletul petrecerilor. Nu-i 
displăcea deloc să-și povestească aventurile; adesea, se 
surprindea înflorind și adăugînd de la el diferite ele- 
mente, prins fiind de plăcerea jocului, şi era măgulit de 
privirile admirative pe care i le aruncau prietenii. În 
privirea vărului Romaric citea admiraţie, ceea ce îl 
umplea de mîndrie mai mult decît orice! 

Astăzi profita şi mai mult de aceste clipe pentru că 
obținuse de la Qadehar, care fusese găzduit de unchiul 
Urien, o zi de repaus complet: de mîine, va trebui să-și 
petreacă din nou o parte din vacanţă cu Maestrul. 

— Mergem pe faleză? propuse Ambre după ce-și sor- 
biseră ultima picătură din pahare. 

— Genial! aprobă Gontrand țopăind, urmat imediat de 
ceilalți. 

Coboriîră în goană scările și ieşiră în strada pavată, ce 
străbătea în serpentină oraşul Troil. 

Casa în care locuia Guillemot era situată la marginea 
orașului şi era destul de izolată. 

De-o parte se întindea cîmpia ce ducea spre mare, iar 
în cealaltă parte începea pădurea de stejari şi de fagi, ce 
se întindea pînă departe, în interiorul țării. Dar mica 
bandă alese să se îndrepte spre falezele de pe coaste, pe 
care le preferau. 

Guillemot încetinise pasul și mergea cot la cot cu 
Ambre. 

— De ce i-ai spus tatălui tău toate poveștile alea? 

— Ce poveşti? întrebă Ambre surprinsă, întorcîndu-se 
spre el. 

— Ştii tu foarte bine, se înroşi băiatul, legate de mine 
și de fetele din Ys... 

— Ah! da, recunoscu Ambre pe un ton natural, habar 
n-am. Mi-a trecut ideea prin cap și m-a amuzat! 

— Ei, bine, nu e nimic amuzant în asta! se supără 
Guillemot. 

Ambre mimă surpriza. 

— Zău? Atunci nu este adevărat? 

Guillemot se posomorî. Era imposibil să discuți 
serios cu fata asta. 

Constientă că mersese cam departe, fata încercă să 
reia discuția: 

— Mama ta este foarte drăguță că ne suportă pe toți 
patru timp de două luni! 

— Da, este adevărat, aprobă Guillemot. Pentru nimic 
în lume nu și-ar dori să fiu nefericit; şi asta s-ar întîmpla 
dacă mi-aș petrece vara departe de voi. 

— Lingușitorule! spuse Coralie, care se apropiase de 
ei, lăsîndu-l pe Romaric, care îi explica lui Gontrand, cu 
gesturi largi, ce antrenamente trebuie să facă pentru a 
intra în Confrerie. 

— Mama are întotdeauna un aer atît de trist! S-ar zice 
că se simte vinovată că l-a lăsat pe tata să plece și că nu 
mi-a făcut niște frați şi surori... suspină Guillemot. 

— Şi eu care aș fi dat orice ca să fiu copil singur la 
părinți! exclamă Ambre, pe care sora ei o fulgeră cu 
privirea. 

— Principalul este că te iubeşte, nu? conchise amabilă 
Coralie. 

— Da, da, ai dreptate, spuse Guillemot evaziv, ca și 
cum ar fi vrut să-şi alunge gîndurile negre ce ar fi putut 
să-i strice plăcerea vacanței. 

Imediat apărură falezele de calcar alb ce se înălțau 
deasupra oceanului, uriași fragili, schimbîndu-și mereu 
înfățișarea sub acțiunea mării, a vînturilor şi a ploii, 
erodîndu-se încet sau zdrobindu-se în bucăți mari. Erau 
mai puţin spectaculoase decît cele de pe coastele Landei 
Triste sau cele din Munţii Auriţi, acolo unde s-a produs 
ruptura cînd uraganul a smuls Ys de continent. Totuși, 
erau impozante. 

Merseră pe drumul spre plaja acoperită cu galeți!, 
după ce aruncară o privire spre Guillemot, care îi asi- 
gură cu un suris: era ca și cum niciodată Gommonii nu 
l-ar fi atacat şi ca şi cum niciodată n-ar fi trebuit să fugă 
de pe plaja din Ys! 

Pe drum, Guillemot le povesti prietenilor săi, care îl 
ascultau mirati, despre viaţa ce însufleţea faleza, la pri- 
ma vedere inospitalieră: pentru că panta era lină, creștea 
pe ea iarba presărată de flori de mac și coada-șorice- 
lului, care atrăgeau fluturii şi adesea aricii. În spărturile 
pereților abrupți își făceau cuib multe specii de păsări, 
de la pescărușii argintii la șoimi. 


! Fragment mic de rocă cu muchiile rotunjite de acţiunea mării sau a 
torenţilor şi care prin cimentare formează conglomerate. (n.tr.) 

— Nu-mi spune că toate astea le-ai învăţat la școală! 
i-o tăie Gontrand, în timp ce înaintau spre mare. 

— Nu, Maestrul Qadehar este cel... Asta face parte 
din studiul meu, îi lămuri Guillemot. 

— Și ce treabă are magia cu asta? întrebă Coralie 
curioasă. 

— V-am mai spus, răspunse el, absolut niciodată nu 
trebuie să abordez acest subiect, nici măcar cu voi. Am 
promis... 

— Cunoaştem, cunoaștem, bombăni Romaric. Coralie 
a vorbit fără să se gîndească, asta este tot. 

— Asta este specialitatea ei, o trînti Ambre, înainte de 
a propune: să facem puţină ascensiune! Cine acceptă 
provocarea? 

Propunerea ei nu produse prea mare entuziasm. Toţi 
ştiau că le este imposibil să se caţere la fel de bine ca ea. 
Ca de obicei, Romaric a fost singurul care a acceptat. 

— Sigur, un reflex idiot de viitor Cavaler! îl spuse în 
băşcălie Gontrand. 

Se așezară ca să asiste la spectacol. 

Romaric se cățăra din răsputeri şi fiecare gest îi pro- 
voca un geamăt. Ambre se mișca grațios și se urca fără 
un efort vizibil. S-ar fi spus că dansează pe perete, cău- 
tînd să se agaţe de pietre cu mîinile și cu picioarele, prin 
ușoare mișcări de balansare. A ajuns imediat în vîrful 
stîncii pe care o alesese, în aplauzele celorlalți, care ră- 
măseseră jos. Deși era încă puţin supărat pe ea, 
Guillemot era emoţionat. Se întreba dacă mai văzuse un 
spectacol atît de frumos ca acela pe care îl oferise 
Ambre. 

Romaric, suflind greu şi transpirînd, abia a ajuns-o 
din urmă. Ea i-a întins mîna ca să-l ajute pe ultimii 
metri, și el acceptă cu mare plăcere. Cățăraţi amîndoi pe 

aceeaşi stîncă își anunţară victoria ridicînd braţele. 
Gontrand, Coralie şi Guillemot le răspunseră de jos. În 
clipa aceea Ambre scoase un urlet: 

— ACOLO! ACOLO! GUILLEMOT! ATENȚIE! 

Albă la față, arăta cu mîna, agitîndu-se, spre 
tufișurile din apropierea mării. Romaric începu și el să 
strige și să gesticuleze. Cei trei, rămași pe plajă, se în- 
toarseră. Văzură o umbră care se strecura spre ei pe 
plajă, nu departe, o umbră mare și îndesată. 

Coralie începu să urle. Guillemot, înțepenit, fu tentat, 
un moment, să apeleze la Grafemul lui, cel care îl sal- 
vase ultima dată, dar abandonă imediat ideea: Thursaz 
venise singur, nu el îl făcuse să apară. Își lăsă capul în 
jos, ruşinat de a se fi lăudat în faţa prietenilor, apoi se 
ridică, gata să se apere plin de curaj. Îl văzu pe Gontrand 
tremurînd și scoțînd din buzunar un fluier ciudat în care, 
deși nu reuşea să scoată nici un sunet, sufla ca și cum ar 
fi vrut să-şi scuipe plămînii. 

Dintr-odată, cu un zgomot asurzitor și într-o jerbă de 
scîntei, o rocă din apropiere păru că se deschide și își 
făcu apariția Qadehar. Clătinîndu-se, se interpuse între 
Guillemot şi umbra care rămase nemișcată, luînd 
poziția magică de apărare. Timpul parcă îngheţase. 
Nimeni nu mişca şi nici nu îndrăzneau să respire. O 
clipă mai tîrziu, Vrăjitorul se destinse și izbucni în rîs. 

— Apropie-te! Nu te teme! 

Din tufişurile în care se ascundea ieși cel căruia 
soarele îi proiecta umbra pe plajă. 

— Nu mi-e frică, mormăi o voce pe care toți o 
recunoscură cu stupoare. 

Apăru imediat, cu mîinile în buzunare și foarte mirat, 
Thomas de Kandarisar! Băiatul, lat în umeri și îndesat, 
înaintă spre grup șchiopătînd și tîrîndu-şi picioarele. 

Trăiască vacanţa! 


— Cum se ține ca scaiul ! sări Coralie după ce se în- 
toarse și zări scăfirlia roșcată a lui Thomas, care îi urma 
de la distanță. 

— Adevărat, admise Romaric, dar ne-a explicat ieri, 
cînd ne-a speriat atît de tare pe plajă: s-a jurat să-l apere 
pe Guillemot, care i-a salvat viaţa! 

— Voi aţi observat de mai multă vreme că se ţine după 
mine? întrebă Guillemot. 

— Nu, răspunseră ceilalți într-un glas. 

— Se pare că locuiește la hanul din Troil, adăugă 
Coralie, care le știa pe toate. Hangiul este prieten cu 
tatăl lui. 

— Asta nu mă miră, taică-său are prieteni peste tot, 
conchise laconic Gontrand, ridicînd din umeri. Ce pros- 
tănac, Thomas ăsta, să ne bage atît de rău în sperieţi! 

— Şi tu, cu fluierul tău magic! glumi Romaric ciu- 
fulindu-l pe Gontrand. 

— Şi ce-i cu asta? N-aveam de unde să ştiu! se apără 
el aranjîndu-şi părul cu palmele. 

— În orice caz, ştii să păstrezi un secret, aprecie 
Ambre ciufulindu-l din nou. 

— Terminati, ce naiba, e enervant! mormăi el aranjîn- 
du-şi încă o dată părul. Qadehar mi-a încredințat fluierul 
la începutul vacanței, pentru a-l putea avertiza dacă 

Guillemot este în cel mai mic pericol! Mi-a cerut să nu 
vă spun nimic. A avut încredere în mine. 

— Cred că acum îşi mușcă mîinile! îl tachină 
Romaric. 

— Oh! Destul, a făcut ce trebuia să facă, interveni 
Guillemot. În orice caz, îți mulţumesc! Pentru că n-aş fi 
fost decît eu cel care să vă apere... 

— N-ai de unde să ştii, îl asigură Coralie; poate că, 
dacă ar fi fost un Gommon adevărat, puterea ta s-ar fi 
făcut simțită. 

— Da, poate, spuse băiatul. Bine, prieteni, acum vă 
las. Pe diseară! 

— Pe diseară! îi răspunseră, privindu-l cum dispare pe 
cărarea ce ducea spre luminișul dintre stejari, unde îl 
aștepta Vrăjitorul Qadehar pentru lecţia zilnică. 

Episodul cu umbra de pe plajă, deşi avusese loc 
numai cu două zile înainte, li se părea deja de domeniul 
trecutului. Din cauza obligaţiilor pe care Guillemot le 
avea față de Maestrul său, vacanţa nu mai era la fel. Pe- 
trecea cu ei dimineaţa şi seara, dar după-amiaza era con- 
sacrată învăţării tainelor magiei. Dintr-odată, Romaric 
se hotărî să-și petreacă jumătatea de zi rămasă făcîndu-și 
antrenamentele de viitor Cavaler, iar Gontrand făcînd 
game la chitară și privindu-l cum transpiră. Ambre și 
Coralie nu erau mulțumite decît pe jumătate de acest 
nou fel de a petrece timpul, și acum, după ce le făcuseră 
băieților toate farsele ce le trecuseră prin minte, se plic- 
tiseau. Din fericire, se vor aduna toţi cinci seara și se vor 
culca noaptea tirziu. 

Guillemot ajunse imediat în luminiș. Qadehar îl 
aştepta așezat pe pămînt, cu ochii închişi şi rezemat de 
trunchiul unui stejar. Ca să-i atragă atenţia, băiatul își 
drese glasul. 

— Vino alături de mine, îi spuse vrăjitorul care nu se 
mișcă din loc. 

Guillemot se conformă. Se așeză lingă Maestru, 
avînd grijă să-i imite poziţia. 

— Relaxează-te şi lasă-te învăluit de energia copa- 
cului, ce urcă de la cele mai adînci rădăcini pînă la cele 
mai de sus frunze... 

Guillemot închise ochii și încercă să se concentreze. 
Nu simțea nimic... Cum îi ghicise gîndurile, Qadehar 
continuă: 

— Este un medicament lent, fiule. Dar te asigur, co- 
loana ta vertebrală se va simţi mai bine fără ca tu să fii 
conştient de asta! Dar să stăm puțin de vorbă; parcă ieri 
voiai să mă întrebi ceva?! 

Îşi petrecuseră după-amiaza din ajun recitînd, iar şi 
iar, cele douăzeci şi patru de Grafeme, deși Guillemot 
încercase să îndrepte discuţia spre episodul de pe faleză. 

— Da, Maestre, răspunse el bucuros, aș vrea să știu... 

— Nu schimba poziţia, spatele bine lipit de copac! 
Bine, te ascult. 

Guillemot își corectă poziția şi apoi continuă: 

— Cum aţi făcut, Maestre, să ieşiţi dintr-o stîncă? 

Vrăjitorul rise. 

— Pentru că nu eram cu adevărat înăuntru, băiete! Am 
folosit, ca să ajung la tine, căile oferite de Wyrd. Mai 
întîi, mi-am calculat traiectoria, aşa cum pregătești un 
itinerar pe o hartă cu ajutorul unei busole; apoi am 
pătruns în Wyrd strecurîndu-mă într-un stejar, din care 
am ieşit traversînd o stîncă. Asta este tot! 

— Asta este tot? sări Guillemot surprins, crezînd că 
n-a auzit bine. Dar cum se poate călători așa? Eşti în 
pădure, apoi ciocăni la ușa unui copac, el deschide, a- 

lergi pe o potecă, se deschide o fereastră într-o piatră și, 
buf, apari pe o plajă? Este incredibil! 

— Nu este chiar așa de incredibil, Guillemot. Este 
numai epuizant şi, apoi, asta presupune o mare măiestrie 
în folosirea magiei, precum şi o bună cunoaştere a 
Wyrd. Hai, mai bine spune-mi cum ai face tu! 

— Eu, se miră Ucenicul, cum adică? 

— De exemplu, cum ai face să deschizi copacul şi 
stinca pentru a intra și a ieși din Wyrd? 

— Eu... eu aş... 

— Gîndește-te! spuse Qadehar destul de dur. Aştept. 

— Ei... Aş... Aş chema Raidhu! Carul, Grafemul 
Călătoriei! 

— Şi apoi, întrebă Vrăjitorul, a cărui față se luminase, 
pentru a-ți calcula traiectoria și a te orienta în Wyrd? 

— Aş cere ajutor de la Perthro, Grafemul ce seamănă 
cu un cornet pentru zaruri și care este ghid pentru Wyrd, 
răspunse Guillemot, care devenise mai sigur pe el. 

Simţi cum mîna Vrăjitorului i se așază afectuos pe 
umăr. 

— Bravo, bravo, fiule. Începi să înţelegi multe lucruri! 
Dar rămii la nivelul teoretic: practica este infinit mai 
dificilă și mai periculoasă! Recită poemul înțelepciunii 
Ucenicilor vrăjitori. 

Guillemot se conformă: 

— Ştii cum trebuie gravat? Ştii cum trebuie interpretat? 
Stii cum trebuie colorate Grafemele? Ştii cum trebuie 
verificate? Știi cum trebuie căutate? Știi cum trebuie dis- 
truse? Ştii cum trebuie oferite? Ştii cum trebuie păzite? 
Mai bine nu le cauţi decît să le distrugi; un dar este întot- 
deauna recompensat. Mai bine nu le oferi decît să le 
păstrezi prea mult... 

— Într-o zi, fiule, reluă Qadehar, vei înțelege din plin 
sensul acestor fraze! Pentru moment, este de știut că în 
fața vrăjitoriei trebuie întotdeauna să rămîi umil şi pru- 
dent... Da, vrei să pui o altă întrebare? 

Guillemot se agită aşa cum avea obiceiul să facă de 
cîte ori ardea de nerăbdarea de a-i pune o întrebare 
Maestrului. 

— Maestre Qadehar, ce reprezenta acea poziție pe 
care ați luat-o împotriva umbrei lui Thomas, pe plajă? 

— Bună întrebare, copile! Era o Stadha, o poziţie ce 
reproduce forma unui Grafem pentru a-i da mai multă 
putere atunci cînd îl invoc... În cazul cu pricina, epuizat 
de drumul meu prin Wyrd, am adoptat poziția Naudhiz, 
Grafemul Pericolului, ce folosește la fel de bine atît pen- 
tru a neutraliza atacurile magice, cît și pentru a rezista 
agresiunilor fizice. Mai este şi altceva ce ai vrea să ştii? 

— Nu, Maestre, răspunse gînditor Guillemot, apreci- 
ind dintr-odată distanţa pe care o mai avea de parcurs pe 
calea vrăjitoriei. 

— Atunci, lasă-mă. Astăzi sînt obosit... Așa cum nu 
există război fără suferință atunci cînd eşti Cavaler, nu 
se poate practica magia fără riscuri atunci cînd eşti 
Vrăjitor! Haide, du-te, fiule! Şi, pe mîine! 

Guillemot nu aşteptă să i se spună de două ori şi o luă 
la fugă pe drumul ce ducea spre Troil. 


Îşi găsi prietenii încîntați să-l vadă venind mai 
devreme decît fusese prevăzut. În entuziasmul lor, 
hotăriră să pregătească un picnic pentru seară şi să 
meargă să-și petreacă noaptea sub cerul liber, în landă, 
în jurul unui mic foc de tabără. 

— Siînteţi siguri că nu riscăm nimic cu Korriganii? 
întrebă pentru a cincea oară Coralie, înspăimâîntată de 
toate poveștile care circulau despre ei. 

— Absolut nimic, îi răspunse Romaric prinzîndu-şi 
sacul în spate. Mai spune-i și tu Gontrand, că eu m-am 
săturat pînă-n git. 

— În această perioadă a anului, frumoasă prinţesă, 
Korriganii nu dansează în jurul menhirelor și a dolme- 
nelor: este suficient să alegi un loc în cîmp unde 
Korriganii nu au ce căuta! Mai mult, adăugă el, în seara 
asta vom fi însoțiți de un Cavaler curajos şi de un 
Vrăjitor puternic! 

- Ha, ha, ha... Foarte nostim! îi aruncă Romaric. 
Hei, cine duce sacul cu mîncare? În orice caz nu un sfri- 
jit care se îndoaie la prima adiere de vînt! 

— Destul, arțăgosule! interveni Ambre, trăgînd uşa de 
la bucătărie. 

Apoi, pocnind din palme şi imitînd vocea autoritară 
a unei profesoare, ordonă: 

— Atenţie, grupă, la drum! 

Ca s-o facă să tacă, se aruncară cu toţii pe ea. 


Noaptea se lăsa încet. 

Au mers multă vreme pînă au găsit locul care li se 
păru ideal, lîngă un crîng de frasini, printre bolovani 
ruginiţi de licheni. Au aprins focul, au pus cartofii în 
cenușa fierbinte, au înfipt cîrnaţii în țepușe şi i-au așezat 
deasupra jăraticului. Se desfătau, povestind istorioare 
nostime ce le stîrneau rîsete nebune. Apoi au cîntat 
vechi cîntece din Ys, ce supraviețuiseră din generație în 
generaţie. Romaric și Coralie se lansaseră într-o conver- 
satie aprinsă despre timpurile de altădată din Ys, el 
extaziindu-se în legătură cu actele de bravură ale 

Cavalerilor Vîntului și ea în legătură cu bijuteriile fe- 
meilor din epocă, aşa cum erau ele reprezentate în ta- 
piserii. Gontrand îşi scoase chitara din husă. 

— Cît este de bine, suspină Ambre, lungită pe spate, 
pentru a savura mai bine notele melancolice ce ieșeau 
din instrumentul lui Gontrand. 

— Păcat că nu poate fi așa toată viața, adăugă 
Guillemot, care stătea lîngă ea, cu mîinile sub ceafă şi cu 
privirea pierdută printre stele. 

Întunericul le ascundea feţele şi numai ochii le 
străluceau. „Da, îşi spuse Guillemot, surprins că se 
simţea tulburat de prezenţa fetei, păcat că viaţa nu poate 
fi pentru totdeauna ca în acest moment!“ 


15 
Atacul 


— Ce facem după-masă? întrebă insinuant Coralie. 

Vremea era închisă și toți erau foarte obosiţi din 
cauza nopților nedormite și a zilelor prea agitate. Tolăniţi 
pe covorul din camera lui Guillemot, îşi petrecuseră 
dimineața fără să facă nimic și s-ar fi putut întîmpla 
același lucru tot restul zilei, dacă nu acționau într-un fel. 

— Pe bune, ce facem, continuă ea, dacă tot este 
Guillemot cu noi! 

Quadehar, chemat de urgenţă la una dintre mănăs- 
tirile Guildei, a fost nevoit să plece, și elevul lui se bucu- 
ra de o după-amiază liberă nesperată. 

— Dacă am merge la film? propuse Gontrand. 

— Bună idee! aplaudă Ambre. Ce rulează în Troil 
săptămina asta? 

— Cred că este un film mai vechi despre mașina tim- 
pului, răspunse Coralie. 

— Bine, reluă fata, cine este pentru? 

Miîinile se ridicară una după alta, fără prea mare 
entuziasm. 

Dar cum nu știau ce să facă şi cum erau deciși să-și 
piardă timpul, mai bine se aruncau pe prima idee accep- 
tabilă! 

— Ce fel de îngheţată vrei, Ambre? întrebă Gontrand. 

— De vanilie, te rog! 

— Și tu, Guillemot? continuă el întinzînd îngheţata lui 
Ambre. 

— La fel, mulțumesc! 

— I-auzi, acelaşi gust, Guillemot! exclamă fata, destul 
de tare ca să audă toată lumea. Este un semn! 

Ochii verzi ai băiatului îi aruncară săgeți, în timp ce 
Gontrand și Romaric rideau pe sub mustață. Guillemot 
era aproape convins, din noaptea pe care o petrecuseră 
în landă, că între el și Ambre se crease un fel de 
armistițiu! De fapt, de cîteva zile, Ambre nu-l mai 
provoca pe față, şi asta era ceva foarte plăcut... Se pare 
că pacea luase sfîrşit, și Guillemot suspină. Oare fetele 
nu aveau altceva mai bun de făcut în viață decît se lege 
de băieţi? De nervi, se mută de pe scaun. 

— Şttt, făcu cineva din sală, începe! 

Lumina se stinse. Lui Guillemot îi veniră în minte, 
pentru o clipă, privirea răutăcioasă a lui Agathe și zim- 
betul batjocoritor al lui Ambre. Apoi decise să-şi alunge 
gîndul, pentru a privi filmul. Tocmai era pe cale să se 
concentreze, cînd simţi o mînă ce o căuta discret pe a 
lui. Își simți inima tresărind. Ambre se afla lîngă el. De 
ce voia să-l ia de mînă? Nimeni nu putea să-i vadă — deci 
nu voia doar să-l facă să se simtă prost față de alții. A! 
Era altceva la mijloc! Era oare... era oare din întîm- 
plare? Simţea oare cu adevărat ceva pentru el? Inima îi 
bătea mai tare. Ce-ar fi trebuit să facă? Cum de n-a 
observat nimic? Să-i şoptească să înceteze? Încercă să-şi 
păstreze calmul. Un viitor Vrăjitor, aşa cum era el...! 
Incapabil să controleze o situaţie atît de jenantă! Nu se 
putu împiedica să nu roșească. Ar fi vrut să-i spună 
ceva. Dar ea ar fi ris de el. Ce să facă, ce să facă? 

Ambre, renunţind să mai insiste, îşi puse mîna pe 
mînerul scaunului, iar Guillemot răsuflă uşurat. 


— Crezi că este posibil să călătorești în timp, ca în 
film? îl întrebă Romaric pe vărul lui. 

După film, hotărîră să se întoarcă acasă făcînd un 
ocol prin pădure, pentru a se bucura de soarele ce se 
arătase din nou şi strecura printre frunze o lumină mi- 
nunată. 

— Da, ar putea fi posibil, răspunse Guillemot. Nu ştiu 
cum, dar în orice caz nu cu o maşină! 

— Chiar poţi să crezi că în Lumea Reală nu au habar 
despre magie?! exclamă Romaric. 

— Poţi fi sigur de altele şi mai şi, răspunse Gontrand. 
Uite, de exemplu, n-au Cavaleri! 

— Nici cinci minute nu poţi să fii serios, Gontrand! îl 
bombăni Romaric, care, din cauza razelor de soare, 
părea şi mai blond. Nu știu dacă te uiţi la jurnalele de la 
TV, dar sînt pe cale să-şi arunce lumea în aer. 

— Tata spune întotdeauna, schimbă vorba Ambre, 
care, la fel ca Guillemot, se purta ca şi cum nimic nu s-ar 
fi întîmplat la cinema, că principalul merit al Ţării Ys 
este de a fi ales ce a fost mai bun din Lumea Reală. 

— Da. În orice caz, nu-i invidiez pentru aerul lor po- 
luat și pentru apa lor care pute a clor, continuă Romaric. 
Dar accept că mi-ar plăcea să urc într-o mașină! Un 
Porsche sau un Ferrari! 

— Şi eu să urc pe trepte la festivalul de la Cannes! 
adăugă Coralie, clipind. 

— Nu e nimic de văzut acolo, se bosumflă Romaric. 

— Şi ce dacă? se supără fata. 

— Pst! îi întrerupse dintr-odată Guillemot. N-aţi auzit 
nici un zgomot ciudat? 

Au încremenit. Se aflau în mijlocul pădurii şi, de jur 
împrejurul lor, natura fremăta de zgomotele familiare: 
triluri de păsărele, adierea vîntului care mişca frunzele, 
insectele care zumzăiau. 

— Nu, n-am auzit nimic, răspunse Romaric. 

— Curios, mormăi Guillemot. Totuşi, mi s-a părut... 
E ceva ce nu pare normal! 

Părăsi cărarea şi înaintă cîțiva paşi. Scrută pădurea. 
Fra sigur că a auzit un mormăit, un mormăit înfundat, la 
fel cu acela al unui urs. Nu se vedea nici un animal şi nici 
un tufiş în care să se fi putut ascunde. Nimic altceva decît 
copaci prea subțiri ca să se poată piti cineva după ei. 

— Vezi ceva, Guillemot? șopti Gontrand. 

— Nu, eu... 

Într-un vîrtej de frunze, o creatură colosală răsări din 
pămînt şi se ridică drept în faţa lui Guillemot, provocînd 
un urlet general de mirare şi de teamă. 

Era un Ork! Unul dintre acei onbili monștri din 
Lumea Incertă, pe care îi folosea Umbra în armatele ei. 

Veri cu Gommonii, Orkii erau dăruiţi cu o statură im- 
punătoare, cu putere şi cruzime; se deosebeau de primii 
pentru că erau pregătiți să trăiască pe pămînt, nu în mijlo- 
cul mării. Părul lor, cenușiu şi tepos, era ținut strîns la 
ceafă cu o bandă de stofă unsuroasă; în mijlocul unei feţe 
dure și acoperite de riduri, ce aminteau de pielea unei 
şopîrle, luceau doi ochi mici și pătrunzători, de prădător; 
epiderma lor, groasă și care se scorojea sub îmbrăcămin- 
tea grosolană din pînză și piele, semăna cu cea a elefan- 
tului; văzîndu-le membrele anormal de lungi, se putea 
ghici exceptionala lor aptitudine pentru alergat. 

Orkul i-a aşteptat, ascuns într-o groapă săpată în 
pămînt, la marginea drumului, acoperit de crengi. Pe 
moment, nemișcat, ținea în mîini o bită şi își plimba 
privirea crudă peste grupul mut de uimire. 

— Suflă, suflă din răsputeri! urlă dintr-odată Romaric, 
observiîndu-l pe Gontrand care scosese disperat din 
buzunar fluierul de apel și-și scuipa plămînii încercînd 
să scoată un sunet. 

— Păi suflu, suflu! 

Qadehar însă nu se făcea văzut. Un fior de panică 
cuprinse grupul, care se pregătea s-o ia la fugă. În acea 
clipă, un al doilea Ork îşi dădu drumul cu ușurință din- 
tre crengile unui copac, unde stătuse ascuns, şi le bară 
retragerea. 

Ca și cum n-ar fi aşteptat decît intervenția tova- 
rășului său, primul Ork ţişni de la pămînt răsucind arma 
Și, grohăind, se aruncă asupra lui Guillemot. 

Nu i se păruse că aude un mormăit! Așa că Guillemot 
o luă la sănătoasa şi se strecură printre copaci, sperînd 
astfel să scape de creatura din Lumea Incertă. Trebuia să 
gîndească repede. Al doilea Ork îi urmărea prietenii, 
învîrtind măciuca în aer. N-o să reziste multă vreme în 
fața unui asemenea adversar! Maestrul lui, dintr-un 
motiv sau altul, nu se arăta. Dar, de data asta, deşi se afla 
într-un pericol real, Thursaz nu interveni de la sine, 
dintr-odată, aşa cum făcuse împotriva Gommonului de 
pe plajă. 

Guillemot se aplecă instinctiv și scăpă la mustață de 
uriaşa mînă cu gheare ce dădea să-l apuce de păr. 
Încercă să alerge şi mai repede. 

— Ambre! urlă Coralie. Ambre! 

La fel ca Guillemot, Coralie încerca în zadar să se 
distanțeze de Ork, care se luase după ea și aproape o 
ajunsese din urmă. În ciuda dimensiunilor lui, se deplasa 
foarte uşor, şi crengile pe care fata le împingea spre el în 
timp ce străbătea tufişurile nu reușeau să-i încetinească 
fuga. Cum o zări, Ambre se aruncă în ajutorul surorii ei. 

— Destul, nenorocitule! strigă ea, aruncîndu-i în faţă 
un pumn de tărînă care, pentru o secundă, îl orbi pe Ork, 
suficient totuşi ca fata să se distanțeze. 

Monstrul urlă de furie şi îşi îndreptă atenţia asupra 
fetei îndrăznețe. Romaric şi Gontrand, la rîndul lor, 
încercară să-l atragă pe Ork către ei, înjurîndu-l şi arun- 
cînd în el cu lemne. Cauză pierdută: creatura furioasă se 
aruncă pe Ambre, care, din ce în ce mai sufocată, încer- 
ca din răsputeri şi cu toată îndemînarea de care era în 
stare să evite loviturile de măciucă ce se năpusteau 
asupra ei... 

Guillemot se albi la faţă. Ar fi trebuit să-i sară în aju- 
tor! Era singurul care avea puterea s-o ajute împotriva 
acestor monștri! Din fericire, Orkul care îl urmărea, 
poate ceva mai bătrîn decît celălalt, obosise, și Ucenicul 
reuşi să ia inițiativa. Schimbă direcția pentru a se 
apropia de prietenii lui. În acelaşi timp, se strădui să se 
concentreze și să-și aducă aminte toate Grafemele. Cînd 
ajunse la Ingwaz, al douăzeci și doilea, acesta începu să 
crească uşor. Din instinct, Ucenicul Vrăjitor îl chemă. În 
același moment, o întîlni pe Ambre, iar cei doi monștri 
Ork se găseau fată în față. Monștrii schimbară între ei o 
privire și se opriră din alergat. Romaric, Gontrand, 
Coralie, Ambre și Guillemot făcură la fel și, gîfiind, în- 
cercară să-şi recapete suflul. Pentru o clipă, timpul se 
opri în loc. 

Apoi, răcnind și învirtind şi mai repede armele dea- 
supra capetelor, cei doi Orki atacară grupul, care o luă 
din nou la fugă, urlînd. De data asta, Guillemot nu se 
mişcă. Închise ochii. Trebuia să se concentreze, să-și 
golească mintea, să uite de monştrii înalți de aproape 
doi metri, cu dinții ascuțiți şi cu arme amenințătoare! 
Ingwaz strălucea în întunericul de sub pleoapele sale. 

Adoptă Stadha, poziția Grafemului, deschise ochii și, în 
momentul cînd cei doi Orki se apropiară de ei, strigă: 

— INGWAAAAZ! 

Primul Ork se opri imediat, ca și cum şi-ar fi prins 
picioarele într-o capcană cu dinți puternici. Brusc, fixat 
la pămînt, scoase un răcnet puternic şi se zbătu în toate 
direcțiile, dar îi fu imposibil să mai înainteze! Tovarășul 
lui continuă să alerge spre băieţi. 

Guillemot se îngrijoră. Grafemul de Fixare nu func- 
ționase decît pe jumătate! Era prea tîrziu să mai cheme 
un altul; în orice caz, nu se simţea în stare. Singura 
scăpare era s-o ia la fugă! Ceea ce se şi pregătea să facă 
în momentul în care o formă tîşni dintre copacii cei mai 
apropiați şi-l lovi pe Ork, chiar cînd acesta se arunca 
asupra lui Guillemot. 

- Thomas! 

Era chiar Thomas, care intervenise miraculos și care 
se lupta din răsputeri cu monstrul! Revenindu-și în 
simţiri, Guillemot se agăță de o creangă şi îl lovi pe Ork 
de mai multe ori, de fiecare dată avînd grijă să nu-l ră- 
nească pe Thomas. Romaric, Ambre şi Gontrand le să- 
riră în ajutor. Totuși, înfruntarea nu era egală, şi Thomas 
pierdea deja sînge și îşi pierdea puterile, din cauză că era 
rănit la braț. Orkul se îndreptă, furios, mormăind, 
ridicîndu-şi tînărul adversar pe care-l prinsese de gît, în 
timp ce Qadehar își făcu apariția gîfiind, din cauza dru- 
mului pe care-l străbătuse pentru a veni. 

Cînd îl zări, monstrul rămase pironit locului, scoase 
un strigăt de groază, îl lăsă pe Thomas şi încercă să fugă. 
Vrăjitorul aruncă imediat asupra lui puterea Grafemului 
Ingwaz, şi Orkul se opri alături de tovarășul său, zgîri- 
ind pămîntul de neputinţă. 

Qadehar se apropie de Thomas, care zăcea la pămînt, 
fără suflare. 


16 
Mănăstirea de la Gifdu 


Animalul — un uriaș cal sur — pe care Qadehar îl îm- 
prumutase de la unchiul Urien, mergea prudent pe 
cărarea îngustă ce şerpuia pe văile spre Gifdu. Guille- 
mot, așezat pe crupă, în spatele Vrăjitorului, contempla 
peisajul impresionant. Plecaseră din Troil în zori, și 
acum se apropia seara. Băiatul rupse tăcerea ce se insta- 
lase de cînd se aşezase în şa, după ce priînziseră la un han 
de pe marginea drumului, la miezul zilei. 

— Maestre, credeți că Thomas va scăpa? 

— Poţi să fu sigur, Guillemot. A fost foarte grav 
mușcat de Ork, dar acum este în afara oricărui pericol. 
Dacă n-aș fi ajuns la timp... 

— Este de necrezut, Maestre, cum cineva a putut să vă 
interzică să intrați în Wyrd ca să ajungeţi la noi! 

— Nu cineva, băiete, Umbra! De fapt, se pare că şi-a 
sporit considerabil puterile dacă a ajuns să-mi taie orice 
acces la Wyrd timp de zeci de minute! Acesta este moti- 
vul pentru care mergem la Gifdu, Guillemot: să raportăm 
Marelui Mag, în amănunt, ultimele evenimente. 

— Mare noroc că aţi ajuns în apropiere de Troil cînd 
ați auzit fluierul de apel! 

— Cel mai mare noroc, Guillemot, e că am alergat 
foarte repede! 

Pătrunseră într-o strimtoare foarte îngustă și abruptă. 

Guillemot se gîndea cît este de necesar pentru un 
Vrăjitor să aibă o bună condiţie fizică. La început, fu- 
sese destul de mîndru că l-a ţinut la distanță pe Ork, în 
pădure. Apoi însă şi-a dat seama că, în realitate, efortul 
l-a epuizat: atunci cînd a vrut să cheme al doilea 
Grafem, i-a fost peste puteri, așa cum îi fusese și s-o ia 
la fugă din nou! Nu, numai lui Thomas şi numai lui i se 
datorează faptul că era încă în viaţă. La întoarcerea la 
Troil, o să vorbească cu Romaric: ar putea să se an- 
treneze împreună. 

— De fapt, felicitări pentru vraja ta de imobilizare, 
fiule, reluă Qadehar. Cum ţi-a venit ideea? 

— Aproape mi s-a impus, Maestre. Nu în acelaşi fel ca 
Thursaz, pe plajă, împotriva Gommonului, dar a venit 
aproape singur! Spuneţi-mi de ce Ingwaz n-a acționat 
asupra celui de al doilea Ork? 

— Ingwaz este un Grafem selectiv, ce nu acţionează 
decît asupra unei singure persoane. Ar fi trebuit să-l 
invoci de două ori pentru a-i opri pe cei doi agresori. 

Guillemot îşi promise să țină minte. Dacă ar fi 
ştiut... Thomas nu și-ar fi riscat viaţa! 

Copitele calului făceau să alunece pietrele de pe 
drum. 

— Pot să vă întreb ceva, Maestre? 

— Nu asta ai făcut pînă acum? 

— Eh... da! Pot, Maestre? 

— Dă-i drumu” Guillemot, îl încurajă Qadehar. 

— Prima dată, pe plajă, cu Agathe şi Thomas... Agathe 
mi-a spus că Ucenicii nu pot face vrăji... De ce mie mi-a 
reușit? 

Se lăsă un moment de tăcere. 

În cele din urmă, Vrăjitorul sfîrşi prin a răspunde 
laconic: 

— Pentru că tu ești deosebit de dotat, Guillemot. 

Treceau printr-o strîmtoare periculoasă. Qadehar tre- 
bui să coboare pentru a îndruma calul. Cînd urcă iarăşi 
în şa, Guillemot îl întrebă din nou: 

— Maestre... 

— Da, fiule. 

— De ce s-au temut de dumneavoastră cei doi Orki? 

Qadehar schiță un zîmbet ușor. 

— Pentru că, din momentul cînd am început să mă 
afirm, m-am făcut cunoscut în Lumea Incertă. Cunoscut 
ȘI... temut! 

— Maestre, Grafemele au aceleași puteri în Lumea 
Incertă ca aici? 

— Și da, şi nu, Guillemot. Puterea Grafemelor este 
aceeași, numai că se comportă diferit. Nu pot să-ţi explic 
asta mai exact acum. Este nevoie să cîştigi propria expe- 
riență în materie... Pentru a simplifica, reţine că noi, 
Vrăjitorii, ne păstrăm şi, adesea chiar, puterile noastre 
sînt mai mari în Lumea Incertă. 

Guillemot nu mai avu nimic de zis. Rămase tăcut 
pînă cînd ajunseră la mănăstirea Gifdu, mîndna Guildei, 
locul celor mai înalte instanţe ale vrăjitoniei din Țara Ys. 


Mănăstirea se ridica pe vîrful unui deal, în mijlocul 
văii Gifdu, care se lărgea în acest loc, înainte de a se opri 
la poalele abrupte ale Muntelui Vrăjitorilor. Zidurile, 
cenuşii şi groase, împrumutaseră atît de bine formele 
reliefului, încît ar fi putut fi confundate cu stîncile, dacă 
n-ar fi fost presărate cu sute de ferestre. Din cauza vîn- 
tului ce sufla fără încetare în acest loc al văii, 
acoperișurile nu erau făcute nici din paie, nici din ţiglă, 
ci din pietre plate, ce făceau ca edificiul să se confunde 
cu peisajul dezolant. 

Era pentru prima dată cînd Guillemot vedea 
mănăstirea altfel decît în cărti, și simți cum i se taie ră- 
suflarea. Întregul Troil ar fi putut încăpea între zidurile 
uriașei construcții! Qadehar observă cît de surprins era 
elevul său. 

— Ei, Guillemot? Cum ţi se pare Gifdu? 

— Este imensă, Maestre! exclamă băiatul. Cîţi Vră- 
jitori trăiesc în ea? 

— Oh, foarte puţini. Vreo cincisprezece, poate. Dar 
nu asta este esenţial: cea mai mare parte din mănăstire 
este ocupată de biblioteci şi de săli de studiu. Vrăjitorii 
care locuiesc aici au ca principală sarcină să se ocupe de 
ele. Restul clădirii adăposteşte dormitoare şi refectorii 
ce îi găzduiesc pe membrii Guildei care vin să studieze. 

— Deci învață magia? întrebă Guillemot oarecum 
decepționat. 

— Magia nu se învaţă nicăieri, Guillemot, pentru că ea 
se învață peste tot! Nu este nevoie decît de un Maestru 
și de un Ucenic. Dar, mai tîrziu, atunci cînd vei avea 
nevoie de răspunsuri la întrebările tale, aici vei putea 
veni să le cauti... 

— De la Gifdu a furat Yorwan Cartea Stelelor? 

Faţa lui Qadehar se întunecă. 

— Da, de aici. Dar trebuie să ştii că este mai bine să 
nu amintești de această poveste în mănăstire. A lăsat 
prea multe amintiri triste. 

Guillemot își muşcă buzele. 

— lertare, Maestre! 

— De ce iertare? Nu aveai de unde să știi. Acum știi. 

Coborîră de pe cal și, ținîndu-l de hăţuri, urcară de-a 
lungul unui drum mai larg, tăiat în stîncă. Ajunseră 
repede în fața singurului loc prin care se putea intra în 

mănăstire: o poartă mare de stejar, ghintuită cu nituri și 
acoperită cu plăci de fier. 

— Uau! făcu Guillemot admirativ. Trebuie să fie 
strașnic de solidă poarta asta! 

— Mai puţin decît ai crede! răspunse Qadehar. 
Adevărata sa rezistență constă în Galdr, incantaţiile, 
asocierile de Grafeme ce sînt gravate pe ea. O să mai 
avem ocazia să vorbim despre asta. 

Vrăjitorul trase de clopotul mare ce se afla la intrare. 

După cîteva minute, un omuleț care purta ochelari, 
rotofei şi aproape chel, îmbrăcat precum Qadehar într-o 
mantie întunecată, veni să le deschidă. Descoperindu-i 
pe vizitatori, zimbi cu toată gura. 

— Qadehar! 

— Mă bucur să te revăd, Gerald. A trecut ceva timp! 

Cei doi bărbaţi și-au dat salutul Vrăjitorilor. 

— Gerald, ţi-l prezint pe Guillemot, elevul meu... 

— Încîntat, dacă-mi pot permite, răspunse în glumă 
Gerald, stringînd viguros mîna tinărului. 

— Guillemot, continuă Qadehar, dînsul este Vrăjitorul 
Gerald. 

— Este portarul? întrebă candid băiatul, decepţionat 
că omul responsabil cu o asemenea sarcină nu este un 
colos. 

Cei doi Vrăjitori rîseră. 

— Aici nu există portari, tinere Ucenic, explică 
Gerald. Poarta de la Gifdu se descurcă singură! 

— Gerald este Vrăjitorul informatician, preciză 
Qadehar. 

— Şi sper să te văd cît mai des în sala calculatoarelor 
pe timpul sejurului tău, îl preveni omulețul. Sub pretextul 
că Grafemele sînt mult mai amuzante, Ucenicii negli- 
jează magia microprocesoarelor! 

li încredințară calul lui Gérald, care îl duse la graj- 
duri, Şi ei porniră pe un culoar larg. In spatele lor, poar- 
ta se închise singură. 


— Marele Mag nu ne poate primi mai devreme de 
mîine. Să mergem deci să ne plimbăm prin mănăstire! 

Qadehar veni să-și întîlnească elevul în cămăruţa ce 
le fusese repartizată, în aripa sudică, la etajul trei. Era 
simplă şi curată: două paturi, o masă și două scaune. 
Într-un colţ, o uşă dădea în mica sală de baie. În sfîrşit, 
o fereastră, apărată cu un oblon solid, oferea asupra văii 
o priveliște ce îţi tăia respirația. 

leșiră din cameră şi o luară pe nesfîrşitele coridoare 
ale mănăstirii. 

— Aici sînt bucătăriile... Acolo, biblioteca de Is- 
torie... Aici, o sală de lucru... Acolo, camera în care se 
află calculatoarele lui Gerald... Deschiseră uși, traver- 
sară săli, străbătură interminabile galerii. Toate stilurile 
arhitectonice erau prezente, de la cele mai vechi la cele 
mai moderne, dar precumpănitor era cel medieval, ceea 
ce conferea ansamblului nu numai unitate, dar și o 
senzaţie de seninătate. Guillemot deschise ochii mari și 
îşi ciuli urechile. Totul sfirşi prin a se amesteca și a se 
confunda în mintea lui, atîtea locuri erau de văzut. 

— Aici este patio!, singurul loc din mănăstire unde 
sînt acceptate conversațiile zgomotoase... Acolo, bi- 
blioteca Lumii Incerte, ce conţine toate informaţiile de 
care dispunem pe marginea subiectului... Aici, sala de 
gimnastică... 

— Gimnastică, Maestre? 


! Curte interioară pavată, înconjurată de arcade (n.tr.) 

— Bineînţeles! Ai uitat de importanţa exerciţiilor 
fizice? 

Îşi continuară vizita în impozanta mănăstire, 
Qadehar făcînd pe ghidul lui Guillemot prin labirintul de 
culoare ce semănau toate între ele, și noaptea se lăsă 
înainte ca ei să-și termine turul. Se îndreptară spre 
bucătării, unde Vrăjitorul comandă o masă zdravănă, pe 
care o duse pe un platou pînă în cameră. Mîncară cu 
poftă, admirînd totodată uimitorul spectacol al văii, 
peste care încet, încet se lăsa noaptea. 

— O să-ți continui vizita prin Gifdu de unul singur. 
Miine eu am multe de făcut. Să ne culcăm, băiete! 

— Noapte bună, Maestre Qadehar. Vise plăcute! 

— La fel şi ție, Guillemot, la fel și ţie! 

Ucenicul se joacă 
de-a hackerul 


Guillemot era morocănos. Erau aproape două săptă- 
mîni de cînd stăteau la mănăstirea Gifdu, cel mai impor- 
tant loc al Guildei Vrăjitorilor. ÎI întîlniseră deja de două 
ori pe Marele Mag, și băiatul îi spusese bătrînului 
descărnat tot ce știa. Nu pricepea de ce Maestrul său pre- 
lungea atît șederea... Gommonul capturat pe plajă nu 
spusese nici un cuvînt. Și ce legătură avea cu el? Cît îi 
lipseau Romaric, Gontrand, Ambre și Coralie! Avea 
impresia că i-a trădat stînd departe de ei; și, mai ales, 
cîte momente minunate a ratat! Figura lui Ambre îi reve- 
nea în minte fără să vrea. lată că a ajuns să regrete 
glumele celei mai exasperante fete din Ys! Sigur, acesta 
era un semn că singurătatea îl apăsa cu adevărat. Aruncă 
un ochi pe o Piatră Vorbitoare pentru a verifica dacă o 
luase în direcţia potrivită. Măn pasul pe scara ce ducea 
spre parter. 

Qadehar îl lăsase singur cea mai mare parte a timpu- 
lui. Îi permisese încă din primele zile — cu o voce ciudat 
de ironică — să hălăduiască după pofta inimii prin 
clădire. Guillemot plecase să descopere mănăstirea. 
Bineînţeles, ca toți Ucenicii care stăteau pentru prima 

oară la Gifdu, la început s-a rătăcit şi a fost nevoie să 
bîntuie îndelung pe coridoare pînă cînd vreun Vrăjitor 
venea să-l caute și să-l ducă în camera lui! 

Spre uimirea generală, Guillemot, pus în gardă de 
Maestrul său, pricepuse într-o singură zi ceea ce novicii 
descopereau într-o săptămînă: în unele locuri, în pereți, 
existau pietre gravate (pe care Vrăjitorii le numeau 
Pietre Vorbitoare) ce ofereau indicații despre direcţia ce 
trebuia urmată! N-a avut nevoie decît de o zi pentru a 
descifra semnele de pe ele. Atunci porni în cercetarea 
mănăstirii şi ajunse repede la concluzi că a făcut turul 
complet. 

În lipsa unui alt Ucenic cu care să împartă plăcerea 
descoperirilor sale, Guillemot se apucă imediat să 
cerceteze cu asiduitate numeroasele săli de lucru din 
mănăstire. În acest fel, în afară de Gerald, la care apre- 
cia mai ales umorul fin, sfirşi prin a se împrieteni cu mai 
mulți Vrăjitori. Qadwan, responsabil cu gimnastica, era 
unul dintre ei. Era un bătrîn solitar, surprinzător de suplu 
și de puternic pentru virsta lui, care reuşise să şi-l 
apropie povestindu-i nefericitele lui aventuri cu Orkii. 

În fiecare dimineaţă îl ajuta şi pe Eugène, angajat la 
posta mănăstirii, să trieze sacii cu scrisori ce soseau la 
Gifdu din cele patru colțuri ale Ţării Ys: simpli cetățeni, 
șefi de clanuri, uneori chiar Korrigani (Guillemot 
recunoștea scrisul lor mărunt şi alambicat), numeroși 
erau cei care solicitau sfaturile sau arbitrajul Guildei! 

Și Vrăjitorii de la Gifdu, la rîndul lor, se atașaseră de 
Guillemot, rîdeau la glumele lui şi se amuzau de serio- 
zitatea cu care se plimba cu sacul cu și carnetul de 
Ucenic de la bibliotecă la sala de studiu. 

Băiatul învăţă multe. Dar această situaţie începu să-l 
nemulțumească. Era vorba de vacanța lui pe care și-o 

petrecea aici. Departe de Troil şi de prietenii lui! Va 
avea berechet vreme să se întoarcă la Gifdu mai tirziu, 
în octombrie sau în noiembrie, în vacanţa de Samain. 

Suspinînd, se opri lîngă o Piatră Vorbitoare, care îi 
propunea trei direcții diferite. O luă pe un culoar prost 
luminat pentru a se îndrepta spre sala calculatoarelor. 

După ce îl salută pe Gerald, care părea foarte ocupat 
cu munca de clasare, se instală în faţa unui monitor 
liber. La această oră a zilei — ora siestei! — gazdele de la 
Gifdu erau puțin active; cu atît mai mult cu cît, de cîte- 
va zile, căldura era sufocantă și sala calculatoarelor nu 
avea reputația de a fi foarte răcoroasă! Guillemot își 
aşeză sacul pe un colț al mesei şi puse calculatorul în 
funcțiune. 

Nu era foarte priceput în acest domeniu, dar, ca majo- 
ritatea şcolarilor din Ys, învățase destulă informatică ca 
să se distreze. Începu să se uite prin calculator în căutarea 
unui joc. Cum nu găsea, dădu o căutare în plus, pentru a 
vedea dacă sistemul calculatorului nu conține vreun joc 
pe care Gerald n-ar fi dorit să-l lase la îndemîna 
Ucenicilor. În timp ce motorul de căutare îi ceru parola 
indispensabilă pentru investigația lui, tastă cuvîntul „joc“. 
Primi răspunsul imediat: „Nu există“. Evident, ar fi fost 
prea simplu. Tastă „divertisment“, cu același rezultat. 
Încercă imediat alte sinonime, apoi diferite nume de 
jocuri care îi plăceau. Fără succes. Era pregătit să plece, 
dar, în timp ce scria „Maestrul Donjonului“, un joc care îi 
plăcea mai mult decît toate, motorul de căutare îl duse în 
faţa unei pagini de prezentare serioase, pe un fond de cer 
înstelat, ce afişa simplu, scris de mînă, „parola“. 

— Hopa! Asta devine interesant, murmură Guillemot. 

Urmară douăsprezece simboluri identice, cerînd 
fiecare o literă sau o cifră; o parolă atît de lungă, încît lui 
Guillemot nu i-ar fi ajuns o viaţă ca să o găsească. 

I se păru curios că un simplu joc beneficiază de o 
asemenea protectie. Entuziasmul îi scăzuse, dar lăsă loc 
unei teribile decizii. 

— Între noi doi, joc misterios! 

Încercă să tasteze parola plimbîndu-şi degetele pe 
tastatură, dar încercarea nu avu nici un rezultat. Cunoș- 
tintele lui erau prea modeste pentru a pirata sistemul. 
Reflectă un timp. Dintr-odată, îi veni o idee! Cu ajutorul 
mouse-ului, desenă cu precizie o imagine copiată de 
sute și sute de ori pentru Maestrul său; Elhaz, Grafemul 
Lebedei, cel care deblochează situațiile şi deschide 
încuietorile! 

Odată terminat, mută desenul pe pagina înstelată pe 
locul unde trebuia înscrisă parola. Apoi așteptă. Nu se 
întîmpla nimic. 

— Trebuie să lipsească ceva, mormăi din nou 
Guillemot, gînditor. 

Cuprins de o bruscă inspiraţie, branşă microfonul 
calculatorului și activă sunetul. Apoi își apropie buzele 
și murmură: 

— Prin puterea Străbunilor și a Curcubeului, tu care 
trosneşti cînd arzi, Elhaz... 

Pe ecran, Grafemul începu să strălucească, apoi păru 
că se evaporă înghițind simbolurile parolei. Pagina tre- 
mură, și imediat dispăru, cedînd locul unui nou meniu. 

— Daaaaa! 

Guillemot strînse pumnii în semn de victorie. Despre 
ce joc o fi vorba? Parcurse meniul: „Contabilitatea 
mănăstirii“, „Membrii Guildei“, „Prieteni și dușmani 
presupuși ai Guildei“, „Proiecte în curs de derulare“... 

Lista era lungă. Era greu de crezut, dar intrase în inima 
sistemului central! Acolo unde, cu siguranţă, nu avea 
dreptul să ajungă. Aruncă o privire în direcţia lui Gerald, 
dar acesta era în continuare ocupat cu inventarierea dis- 
curilor. 

„Calm, calm. Oricum, nu ai intenții rele. Obiectivul 
tău n-a fost să prejudiciezi Guilda. Deci ceea ce ai făcut 
nu este atît de grav. Este suficient să părăsești progra- 
mul, să închizi calculatorul şi să pleci calm...“ 

În timp ce încerca să se încurajeze, lui Guillemot îi 
păru rău să renunţe la dosarele ce i se oferiseră, tot atitea 
invitaţii pentru a-și satisface curiozitatea! 

— „Planul mănăstirii Gifdu.“ Să vedem, nu e o crimă 
dacă arunc o privire pe el. 

Dădu un clic, și mănăstirea îi apăru în plan tridimen- 
sional. Plimbînd mouse-ul pe locurile care îl interesau, 
văzu ivindu-se planul detaliat al locurilor, însoțit de co- 
mentarii. Crezuse că vizitase totul! În realitate, Gifdu 
era la fel de întinsă sub pămînt ca și la suprafață. 

Guillemot și-ar fi dorit să meargă peste tot! Totuşi, 
ora siestei trecuse și cîțiva Vrăjitori începură deja să 
intre în sală. Ucenicul consideră mai înțelept să rămînă 
pe loc. 

Dădu un print cu planul general al mănăstirii, ezită și, 
în cele din urmă, tipări și lista dosarelor disponibile în 
program. Închise apoi cu atenţie toate ferestrele pe care 
le deschisese şi stinse calculatorul. Îndesă documentele 
în sacul lui şi părăsi sala salutîndu-l din nou pe omuleţul 
rotunjor şi ocupat, care se mulţumi să-i facă un semn cu 
mîna. 

Uneori, curiozitatea se plătește 


Mai trecuseră cîteva zile. În această dimineaţă, 
Guillemot rămăsese în pat mai mult timp decît de obicei. 
Îi plăcea, uneori, să stea întins şi să lase gîndurile să 
zboare pradă visării. Tocmai punea în scenă unul dintre 
scenarii. Ambre şi el, în landă, lingă foc; ea îi cerea 
iertare pentru toate răutățile pe care i le făcuse! El, ge- 
neros, o ierta pe fată și chiar o lua în braţe, ca să-i arate 
că nu este supărat... Era plăcut să viseze. Dar, în cele 
din urmă, nu făcea altceva decît să alunge plictiseala, 
cum, tot pentru a-și alunga plictiseala, accesase și calcu- 
latorul central, sau cum rătăcea de la sala de gimnastică 
la bibliotecă, de la bibliotecă în camera lui. 

Îi lipseau Romaric, Gontrand, Coralie şi Ambre. 

Oare ce făceau ei în momentul acesta? Ce făceau în 
serile sub cerul înstelat cînd el nu era acolo? Se ridică și 
sări din pat. Trebuie să acționeze! Să vorbească cu 
Qadehar! Vrăjitorul îi venise în ajutor, prima dată, în 
fața Înaltului Magistrat, ca să-i salveze vacanţa; o va 
face cu siguranță și a doua oară! Îşi luă sacul de pînză și 
plecă să-și caute Maestrul prin mănăstire. 

Gerald, pe care îl întrebă, îi spuse că pe Qadehar îl 
găsea în biroul Marelui Mag, dar regreta că nu poate să-i 
indice drumul: Ucenicii nu aveau acces acolo. Cum 
insistențele lui nu îl impresionară pe Vrăjitorul infor- 

matician, Guillemot fu lăsat singur. Cînd rămase singur, 
scoase din sac planul mănăstirii, pe care îl furase din cal- 
culator și pe care încă nu avusese timp să-l studieze 
temeinic. Va găsi fără probleme, datorită indicaţiilor 
precise pe care le ofereau legendele, biroul lui Char- 
falaq, în turnul de nord, sus de tot, la capătul unei scări 
în spirală. 

Se hotări să se îndrepte într-acolo, se lipi de perete, 
făcînd cît mai puţin zgomot, păşind uşor, ca o pisică. 


Pe măsură ce urca treptele din turn, pe care le găsise 
fără dificultate, băiatul devenea tot mai nehotărit. Îşi 
dădea seama că punea sub semnul îndoielii corecti- 
tudinea demersului său şi, în același timp, simțea că 
voinţa îi scade. Era oare teama de a se apropia de Ma- 
rele Mag? Sau să fi fost un Galdr, o vrajă? Nesigur, 
Guillemot apelă în gind Naudhiz, pentru a neutraliza o 
eventuală vrajă, și apoi, mult mai intens la Isaz, Gra- 
femul de Gheaţă, ce crește voința. Acesta din urmă stră- 
luci şi îl întări sufletește; simţi cum energia i se concen- 
trează. Apoi îşi reluă urcușul. 

Guillemot ajunse în cele din urmă în faţa uşii ghin- 
tuite ce ducea spre apartamentele Marelui Mag. Tocmai 
se pregătea să ciocănească, dar auzi vocea Marelui Mag 
și pe cea a Maestrului său, care străbăteau din încăpere. 
Îi veni ideea să tragă cu urechea: 

— ... Starea de spirit a Ucenicului tău nu atîrnă prea 
greu în balanță, dragul meu Qadehar. Puștiul va rămîne 
aici cît timp va fi nevoie. O lună, un an dacă va fi cazul! 
Mi-am luat această sarcină față de Înaltul Magistrat. 

— Gindiţi-vă, Mare Mag, recunosc că am subestimat 
puțin pericolul, dar... 

— Puțin? continuă vocea dogită. Puștiul a fost la un 
pas să fie răpit, şi tu îndrăzneşti să spui: „puțin“? 

Marele Mag avu un acces de tuse. Cînd îi trecu, 
reluă: 

— Nu, nu va fi niciodată în siguranţă decît la Gifdu. 
Am încheiat discuţia. În cele din urmă, Qadehar, ştii că 
Umbra îl vrea pe acest băiat, nu? Şi tu ai vrea să-l dai? 

— Nu, nu, bineînțeles că nu. Din acest motiv l-am luat 
sub aripa noastră atît de repede. Totuşi, sînteți convins 
că Umbra va veni să-l caute și aici? 

— ÎI vrea cu orice preţ, asta este sigur. Faptul că noi 
l-am salvat pentru moment se datorează prostiei Gom- 
monilor. Cel pe care l-am făcut să vorbească a recunos- 
cut că a fost trimis la Ys pentru a recupera un copil care 
poartă un pandantiv în formă soare. Cred că această 
indicație este singura pe care putea s-o priceapă! Cine 
ştie cum a reușit această fată să intre în posesia lui? În 
orice caz, confuzia ne lasă un timp, și băiatul este prin- 
cipalul nostru atu împotriva Umbrei. Dacă rămîne aici, 
ea va fi obligată să vină personal să-l ia: pentru că nici 
un Gommon, nici un Ork nu vor risca niciodată să intre 
în Gifdu! 

— Raționamentul dumneavoastră este corect, suspină 
Qadehar.. Mă tem numai că asta nu va fi pe placul lui 
Guillemot... 

— Prostii! Este cel mai bun lucru ce i se poate oferi. 
Nu are la dispoziţie aici cele mai mari biblioteci din Ys? 
Oamenii cei mai savanți? 

— Nu vă mai amintiţi ce înseamnă să fii copil, Mare 
Mag. La virsta asta nu gîndeşte ca un adult. Și asta e cu 
atît mai valabil în cazul în care copilul despre care vor- 
bim este Guillemot. 

— Absurd. Îngrijorează-te pentru elevul tău din cauză 
că nu vom înţelege niciodată cum Umbra a ajuns să-şi 
trimită monştrii sau să vină chiar ea personal şi să treacă 
de Poartă! 

Vocile se apropiară. Guillemot nu auzi mai mult. 
Făcu cale-ntoarsă şi se năpusti pe scară străduindu-se să 
facă zgomot cît mai puțin. 


Ce-o fi însemnînd asta? În cele din urmă, Gommonul 
a vorbit, şi Guilda chiar nu-l informase pe Înaltul Ma- 
gistrat! Ţara Ys era în pericol, Umbra ar fi vrut să îl ia 
pe el, pe Guillemot, din motive neclare, și, din greşeală, 
Agathe zăcea undeva în Lumea Incertă... Pe de altă 
parte, el era ţinut prizonier în mănăstire, o auzise chiar 
din gura lui Charfalag! Pentru siguranţa lui era tot ce se 
dorea: nu conta că era cu adevărat captiv. Guillemot nu 
putu să-şi stăpînească lacrimile. Şi Maestrul său nu 
putea face nimic... Inima îi bătea şi mai tare. Din cauza 
bunătăţii lui, pentru că l-a lăsat liber la Troil, Qadehar 
era certat, şi acest oribil bătrîn avea chiar îndrăzneala 
să-l mustre! Afacerea asta mergea cu siguranță prea 
departe. Sentimentul că toată lumea din jurul lui îl 
mintea îl umplea de amărăciune. Acum avea două posi- 
bilităţi de a acţiona: să facă întocmai ce i se spunea şi ce 
se aştepta de la el, ca un băiețel cuminte, sau să nu se 
supună şi să-şi urmeze propria intuiție. 


Guillemot trecu fără să se oprească prin faţa bi- 
bliotecii Naturii. Sărea treptele patru cîte patru, îndrep- 
tîndu-se spre hulubăria mănăstirii. Era tratat ca un cap- 
tiv? Atunci va acţiona ca un captiv! 

Se apropie fără zgomot de marea încăpere pătrată 
stăpînită de filfiitul aripilor și de uguitul sutelor de 

porumbei care străbăteau toată țara ducînd corespon- 
denţa secretă a Guildei. Vrăjitorul Eugene îi explicase 
cum funcționează sistemul, într-o zi cînd îl ajuta să 
trieze scrisorile... 

Din fericire, încăperea era goală! 

Guillemot se apropie de biroul Vrăjitorului, scrise 
repede un mesaj pe o hîrtie specială, foarte ușoară, și o 
strecură într-un tub mic de metal, pe care îl pecetlui cu 
ceară albastră. Luă o etichetă pe care scrise: „Romaric 
de Troil, casa Aliciei de Troil“. 

Supraveghind în permanenţă culoarul, prinse o 
pasăre care stătea în nişa purtind numele „Troil“, o 
mîngîie și apoi fixă tubulețul şi eticheta pe gheruţa ei. În 
fine, se apropie de fereastră și dădu drumul porumbelu- 
lui în aer. Acolo, la hulubănia din Troil, cineva va 
recepționa mesajul ce purta pecetea secretă a Guildei și 
se va duce, fără să pună întrebări, să-l pună în mîna 
vărului său. 

Pasărea își întinse aripile și, curînd, nu era mai mult 
decît un punct pe cer. 

Evadarea 


Se scurseseră cîteva zile de cînd Guillemot pătrun- 
sese în hulubăria mănăstirii. Nimeni nu dădea semne că 
l-ar fi văzut, și pentru el viața continua la Gifdu așa cum 
începuse. Qadehar nu găsise niciodată curajul să-și 
anunţe elevul de decizia Marelui Mag în ceea ce-l 
privea. Ori avea treabă în altă parte, ori, cînd voia să 
scape de privirile întrebătoare ale băiatului, lipsea toată 
ziua şi se întorcea în cămăruță foarte tîrziu. Guillemot 
îşi petrecea timpul răscolind prin diferite biblioteci ale 
mănăstirii în căutarea unor informații misterioase, pe 
care le nota în carnetul lui cu aerul unui conspirator. 
Mergea cu sfinţenie la sala de gimnastică, și Qadwan îl 
învățase Salutul Zilei, ce consta într-o serie de exerciții 
făcute dimineaţa, la sculare. Îl iniţiase și în mişcările de 
bază din Quwatin, antica artă marțială din Ys. 

Sosiseră în mănăstire alți Ucenici însoțiți de Maeștrii 
lor, dar Guillemot se mulțumea să-i salute de la distanță. 
Putin îi păsa că băieții vedeau în indiferența lui o îngîm- 
fare; nu avea puterea de a-și face noi prieteni. Cei pe 
care îi avea păreau să-l fi uitat, și certitudinile ce 
însoţiseră gestul lui din hulubărie se spulberaseră de 
mult. Se întreba chiar cum de putuse să creadă că pri- 
etenii lui îşi vor abandona viaţa amuzantă și lipsită de 

griji de la Troil ca să vină pînă la Gifdu şi să-l ajute în 
nebuneasca lui încercare! 

Ideea că Romaric și ceilalți îl puteau lăsa pradă tris- 
tei lui sorți îl umplea de furie; se străduia să uite făcînd 
din papier mâche un fel de Piatră Vorbitoare, care să-i 
facă pe novici să se rătăcească în spălătoriile din subsol! 
În cele din urmă, de ce ar fi fost numai el cel care să-şi 
vadă vacanţa distrusă? Manevrele răutăcioase declan- 
șară împotriva lui furia Intendentului general de la 
Gifdu, un Vrăjitor înalt, bărbos și sever, care l-a pedep- 
sit însă doar lipsindu-l de desert și pe care, de altfel, l-a 
calmat cu ajutorul complicităţii cu Gerald. 


Și în dimineaţa asta Guillemot se întindea leneș în 
pat. O privire aruncată spre patul lui Qadehar îi spuse că 
acesta plecase deja. Suspină: o nouă zi departe de 
Troil... Se ridică şi se duse la baie. Se freca bine cu 
prosopul, cînd auzi în cameră o lovitură surdă: ca un 
zgomot de piatră ce cade pe podea. Se grăbi spre lucarna 
din baie. Îi zări, la temelia mănăstirii, prost mascaţi de 
rocile din jur, pe Romaric, Gontrand, Ambre și Coralie! 
Aruncau cu pietricele în direcţia ferestrei de la camera 
lui, care era deschisă și care, în afara ei, avea atîrnată 
acum o batistă roşie. 

Cît de prost fusese! Au răspuns la chemarea lui! Cum 
și-a putut imagina că prietenii lui nu vor veni? El însuși 
n-ar fi străbătut, oare, munţii pentru unul dintre ei? Îi 
venea să plingă că s-a îndoit de loialitatea lor! 

O altă piatră se lovi de podea. 

Se îmbrăcă repede, își luă sacul de Ucenic, mare cît 
un rucsac, și îl puse pe umeri. Scoase de sub saltea o 
coardă pe care o luase de la un aparat din sala de gim- 
nastică şi o fixă bine de miînerul oblonului. Apoi 
încălecă fereastra sub privirile îngrijorate ale micului 

grup. Se legănă uşor şi începu să coboare cu gesturi 
nesigure. Își trecuse coarda peste spate și în jurul coap- 
sei și alunecă, de bine, de rău, în gol, cu tălpile proptite 
de zid. De mai multe ori, Ambre, Coralie, Gontrand şi 
Romaric îl încurajau temători: Guillemot, cînd evadezi, 
e mai bine să nu atragi atenţia! Vîntul ce sufla în rafale 
îl obliga pe Ucenic să desfacă larg picioarele pentru a-şi 
păstra echilibrul. Din fericire, pietrele erau uscate şi 
șlefuite și ofereau tălpilor o bună aderenţă! Făcu totuși 
greșeala de a se uita în jos și trebui să se oprească un 
timp destul de lung din cauza ameţelii. Cu ochii închiși, 
prinse curaj și-și stăpîni tremurul mușchilor. Apoi își 
reluă coboriîrea ce părea fără sfîrşit. Văzută de jos, Gifdu 
părea impunătoare, dar, din locul în care se afla el, era 
în alt fel impresionantă! Locurile unde coarda se freca 
ardeau; strînse din dinți și reuși să atingă pămîntul, spre 
marea uşurare a prietenilor lui. 

— Repede, să ne grăbim! le aruncă Guillemot, cu o 
voce seacă, după ce îi întîlni. 

Ucenicul îşi simțea picioarele ca de cîrpă. Totuși, 
nici nu se punea problema să se lase descoperit. 
Romaric îl susținu de braţe şi o luară la fugă în direcția 
văii, oprindu-se ca să-şi tragă răsuflarea în spatele unei 
stînci mari, ce nu putea fi văzută din mănăstire. 


— Uf! răsuflă evadatul, am crezut că n-o să ajung 
niciodată... Ce chin! 

— Chin a fost să ajungem pînă aici! obiectă Gontrand. 

— Da, este, pe bune, la capătul lumii! adăugă Coralie. 

— Aţi primit mesajul meu? se interesă Guillemot, care 
îşi recăpăta încet, încet suflul. 

— Ei, bravo! mormăi Romaric. Cum am fi fost aici 
dacă nu? 

— Ce surpriză cînd l-am văzut pe stăpînul hulubăriei 
îndreptindu-se spre Romaric și întinzîndu-i un mesaj din 
partea Guildei! exclamă Coralie. La început am crezut 
că te-au răpit. 

— Într-un fel, așa a și fost, comentă cu ironie 
Guillemot. 

— Şi nu-ți mai spun cînd a fost citi mesajul! continuă 
frumoasa brunetă. „Tinut prizonier în mănăstirea Gifdu. 
Veniţi să mă scoateţi de aici. O să pun o batistă roșie la 
fereastra camerei mele. Să nu uitaţi să luaţi provizii...“ 

— Aţi luat sau nu? se neliniști Guillemot. 

— Nu fi îngrijorat, îl linişti Ambre, am ascuns provi- 
ziile puțin mai jos, în vale. lartă-ne că am întîrziat, dar a 
trebuit să inventăm o poveste pentru mama ta și să ne 
pregătim... 

— A mai trebuit şi să găsim mănăstirea asta de la 
capătul lumii! interveni Gontrand. Vrăjitorii ăștia sînt cu 
adevărat într-o ureche ca să vină și să se instaleze într-o 
fundătură ca asta! 

— Deci asta este mănăstirea Gifdu? întrebă Coralie, 
cu ochii strălucind de curiozitate. Rămîne unul dintre 
Jocurile cele mai misterioase din Ys! Povestește-ne! 

— Da, povesteşte, Guillemot! 

— Luaţi-o încet... Uitaţi că, aşa evadat cum sînt, am 
obligația să păstrez secretul Ucenicilor! Ar fi mai bine 
să nu întîrziem aici: Qadehar nu-și va da seama de dis- 
pariția mea decît diseară. Trebuie să cîştigăm timp. 

— Se poate măcar să ştim unde mergem? mormăi 
Romaric. 

— O să aflaţi cît de curînd... Hai să plecăm! 

Toţi cinci porniră la drum pe cărările înguste ale văii. 


Au ajuns la Dashtikazar tocmai cînd se lăsa seara. Un 
bărbat avusese amabilitatea să-i ia în căruţă la ieșirea 

dintre văi și un altul i-a condus pînă aproape de capitală. 
În timpul verii, nimeni nu se mira de prezenţa grupurilor 
de puşti care bintuiau drumurile: doar era perioada 
vacanței mari. 

— Și acum unde mergem? întrebă Romaric, care 
accepta din ce în ce mai greu să nu fie pus la curent cu 
planurile lui Guillemot. 

— La Porţile celor Două Lumi, anunță Ucenicul cu 
voce calmă. 

Toată lumea înțepeni. 

— La... la Porţile celor Două Lumi? exclamă Coralie 
cu ochii cît cepele. 

— Ai înnebunit? se neliniști Romaric, privindu-și 
vărul ca și cum era vorba despre o altă persoană. 

— Calm, calm! interveni Gontrand. Poate ne spui și de 
ce am face-o? 

Guillemot se gîndi și apoi se învoi. 

— De acord. Ca să nu vă ascund nimic, am în plan să 
merg în Lumea Incertă! 

— Asta este, gemu Romaric, eram sigur: a înnebunit! 

— Ascultaţi-mă, explică Guillemot. Am avut timp să 
mă gîndesc la Gifdu. Nu aveam intenția să rămîn pri- 
zonier pe viață în mănăstirea asta! Am aflat lucruri 
îngrozitoare acolo, cum ar fi că ar vrea să mă ţină 
ascuns. Din cauza Umbrei şi apoi a lui Agathe. 

— Agathe? se miră Gontrand. Credeam că ești nebun 
de fericire că ai scăpat de ea! 

— Sînt convins că asta poate să vi se pară o nebunie, 
urmă Guillemot, dar Umbra mă vrea pe mine! Tot pe 
mine mă voia și Gommonul de pe plajă! Agathe a fost 
răpită în locul meu. Din cauza mea este prizonieră în 
Lumea Incertă. Trebuie să fac ceva ca s-o salvez! Dar nu 
vă cer să înțelegeți, ci numai să mă ajutați. 

— Ce aştepţi de la noi? întrebă Coralie. 

— Să băgaţi la cap tot ce voi face, pentru că, dacă 
ratez, veţi merge la Qadehar ca să-i explicaţi totul... 
Cerîndu-i să mă ierte că l-am dezamăgit. 

— Şi cum o să te apropii de Porţi? mai încercă să se 
opună Romaric. Este imposibil, sînt acolo Cavalerii care 
o păzesc în permanență! 

— Am încredere în magia mea. 

— Şi cum vei face ca să le deschizi? Nu eşti decît un 
pîrlit de Ucenic, nu un Mag, nici măcar un Vrăjitor! 

— Am încredere în magia mea, repetă Guillemot. 

Ambre, tăcută pînă atunci, se apropie de băiat și îl 
privi fix în ochi. 

— N-o să pleci nicăieri singur, Guillemot. Fie că este 
vorba de o călătorie, fie că te duc legat de mîini şi de 
picioare la Gifdu. 

— Eşti nebună? se miră Guillemot. 

— Nu, are dreptate, spuse la rîndul lui Romaric, care 
încă nu știa cum trebuie să ia această poveste, dar care, 
pentru nimic în lume, n-ar fi ratat plăcerea unei mici 
aventuri. Nu-i așa, Gontrand? Coralie? 

— Sîntem alături de tine. Ţi-ai lăsat baltă amicii des- 
tulă vreme! 

— Sînteţi siguri că nu există nici un risc? se neliniști 
Coralie. 

— Oare ai uitat, prințesă? Călătorim în compania unui 
Cavaler îndrăzneţ și a unui Vrăjitor puternic! Se 
amuzară pe seama figurii neîncrezătoare a tinerei fete, 
apoi, formînd un cerc, îşi uniră mîinile punîndu-le unele 
peste altele, cum au văzut că procedează cei care fac 
legămînt: „Toţi pentru unul și unul pentru toți!“ 

— Este extraordinar ce faceţi, spuse Guillemot 
emoţionat. 

— Puah! răspunse Romaric aruncîndu-i o privire. Pe 
viaţă și pe moarte, corect? 

— Nu contează, repetă Ucenicul, a fost deja formida- 
bil că ați venit să mă căutaţi la Gifdu. Nu sînteţi obligaţi 
să faceți mai mult. 

— Personal, îl luă peste picior Ambre, sînt curioasă să 
te văd jucînd rolul salvatorului acestei majorete de 
Agathe de Balangru! Mai trebuie să spun că, pentru 
nimic în lume, n-aş rata una ca asta! 

Lăsară orașul în dreapta lor şi, împreună, luară 
direcția colinelor, locul unde se înălțau Porțile celor 
Două Lumi. 


20 
Poarta Lumii a Doua 


Porţile celor Două Lumi arătau într-adevăr ca niște 
porți. Foarte înalte și largi, din lemn de stejar, pe care 
erau gravate sute de grafeme, nimic nu le deosebea de 
porțile pe care Guillemot le trecuse pentru a pătrunde în 
interiorul mănăstirii Gifdu, numai că erau atît de vechi, 
încît nimeni nu știa cînd au fost construite și nu se 
deschideau către nici o construcție. 

De fapt, de-o parte și de alta, nu se afla nimic. Porţile 
erau fixate acolo, singure, pe o colină la poalele căreia 
se întindea tabăra Confrenei Cavalerilor Vîntului. De 
obicei, pentru supravegherea locului existau numai două 
gărzi. Dar, din cauza recentelor incursiuni ale Umbrei în 
Țara Ys, în prezent erau zece cavaleri care aveau rol de 
santinele vigilente! 

Asta constată grupul ajungînd lîngă colină. 

— Încep neplăcerile! exclamă cu o voce joasă 
Gontrand, ascuns împreună cu prietenii lui în spatele 
unei stînci mari. Ce este de făcut acum, Guillemot? 

— Ceea ce s-a stabilit, răspunse liniștit acesta. Este 
suficient să aşteptăm pînă se schimbă gărzile. 

— O să-i ucizi? întrebă Coralie neliniștită. 

— Da, asta e, o ironiză Romaric, o să scoată un urlet, 
se va arunca asupra lor și o să-i distrugă unul după altul 
cu mînuțele lui! 

— Remarcabil, continuă Gontrand pe acelaşi ton, prin 
elementul surpriză... 

— Nu e deloc drăguţ să vă bateți joc de mine, se 
supără Coralie. 

— N-ai decît să nu mai spui ce-ţi trece prin cap, îi 
aruncă sec sora el. 

— Linişte, spuse Guillemot, faceți prea mult zgomot. 
Nu, bineînţeles că n-o să-i omor. Vreau doar să arunc 
asupra lor o vrajă. 

Intervenţia lui readuse liniştea şi toți așteptau 
nemișcaţi. 

Romaric se întreba plin de curiozitate ce avea de gînd 
vărul său să facă. 

— Spune, Guillemot, îl întrebă Romaric, odată ce vom 
fi acolo unde vom fi, vreau să zic în Lumea Incertă, ce 
se va întîmpla? 

— Ne vom îndeplini misiunea, pur şi simplu. 

— Misiunea? Ce misiune? făcu Coralie încruntînd 
sprîncenele. 

— O s-o smulgem pe Agathe din ghearele Umbrei, o 
să le ardem una la fund Gommonilor ticăloși care au 
răpit-o şi o să smulgem părul din nasul nenorociţilor de 
Orki care ne-au atacat, îi comunică Ambre ridicînd din 
umeri. 

— N-ai nici un haz, îi răspunse Coralie, cu buzele 
țuguiate. Voiam doar să știu care va fi planul. 

— Planul, spuse Guillemot scotocind în sacul pe care 
îl căra în mod misterios încă de la Gifdu, planul va fi ca 
mai întîi să ne deghizăm. Dacă nu, nu vom face nici 
cincizeci de metri fără să avem neplăceri. 

Băiatul aruncă pe jos un pachet de haine învelite în 
plastic vegetal, din acela care se folosea în Ys, şi 
desfăcu ambalajul. 


VRĂJITORUL QADEHAR I31 


— Sînt haine de excelentă calitate și care sînt foarte 
scumpe acolo unde mergem, explică Ucenicul priete- 
nilor săi, care îl priveau cu ochi uimiţi. Sînt îmbrăcate de 
Omuleţii din Virdu, care sînt bancherii din Lumea 
Incertă. Orașul lor, Virdu, se află foarte aproape de 
munţii bogaţi în pietre prețioase. Cu multă vreme în 
urmă, au deschis acolo mine. Acolo, aceste pietre pre- 
țioase sînt folosite pe post de bani. Aşteptaţi, o să înţe- 
legeţi mai bine. 

Guillemot scotoci în sacul Ucenicului Vrăjitor și 
scoase o pungă din piele şi o hartă, pe care le puse sub 
ochii celorlalți. 

— Iată, anunţă el mîndru înainte de a-şi plimba 
degetele pe hîrtie: o hartă a Lumii Incerte! Mi-a luat o 
după-amiază ca s-o copiez fără să fiu văzut, la Gifdu! 
Aici este Virdu. Noi trebuie să ajungem aici, pe una din- 
tre Insulele din Mijloc, unde stă scris „Poarta Lumii“. 
Despre restul afacerii ştiu aproape tot atît cît știți și voi. 
Apoi deschise punga din piele în care scînteiau cam 
treizeci de pietre preţioase. Ăştia sînt banii noștri pentru 
călătorie, bani acordaţi cu generozitate de Guildă! Nu 
sîntem prea bogaţi, așa că de asta am adus aceste haine: 
ca să le vindem, în caz de nevoie. 

— Chiar ti-au dat pietrele preţioase? se miră Gontrand 
jucîndu-se cu un diamant. 

— E1, nu chiar, se strimbă Guillemot. Să zicem că este 
vorba mai mult de un împrumut. O să le împărțim, va fi 
mult mai sigur. 

Ucenicul Vrăjitor împărți pietrele. 

Le atrase apoi atenţia asupra celor șase veșminte 
întinse pe pămînt. 

— De ce să ne deghizăm în Omuleți Cumsecade din 
Virdu? întrebă Coralie cu îndoială, contemplînd o haină 
gri, lungă și moale. 

— În Omuleţi din Virdu, o corectă Guillemot. De ce? 
Mai întîi, pentru că oamenii din Lumea Incertă le știu de 
frică şi îi disprețuiesc, aşa că îi ignoră; asta va fi bine 
pentru ce avem de făcut! Apoi, pentru că sînt mici de 
înălțime, ceea e în avantajul nostru. În cele din urmă, 
pentru că este singurul costum din Lumea Incertă pe 
care l-am găsit în depozitele de la Gifdu.... Țineţi, luaţi 
fiecare cîte o haină. 

— Şi ce limbă va trebui să vorbim? întrebă Ambre 
punîndu-și haina. 

— Ska, bineînţeles, ca toată lumea de acolo. Sper că 
n-aţi chiulit de la orele de ska. 

— Nu, ar trebui să meargă, îl asigură Ambre pe care 
argumentele lui Guillemot părură s-o convingă. Spune, 
știi ceva despre Lumea Incertă? 

— Am avut timp, la Gifdu, să citesc aproape toate 
cărțile în care se scria despre ea! 

— Bun, și acum cu ce ne distrăm? întrebă Romaric, 
enervat că stă degeaba. 

— Am putea să mîncăm puțin, propuse Coralie. 

— Bună idee, surioară, aprobă Ambre. Dar va trebui 
să fim economi: am luat provizii numai pentru 
Guillemot, şi noi sîntem cinci. 

— Se va împărți mîncarea, anunţă Ucenicul Vrăjitor 
punînd la loc în sac hainele rămase în plus. Apoi vă 
sfătuiesc pe toți să copiaţi harta Lumii Incerte pentru 
cazul în care aş pierde-o! Oricum, este timp: pentru a 
acționa asupra Cavalerilor, trebuie să se facă seară. 

Mai mult au ronțăit decît au mîncat, înfășurați în 
hainele lor confortabile de Omuleţi din Virdu. 

Guillemot mesteca privind cerul. Se gîndea la aven- 
tura în care a intrat şi în care și-a antrenat și prietenii. Ce 
inconştiență! Sau, mai bine, ce îndrăzneală! Nu se 
recunoștea. Ce mai avea el astăzi în comun cu Guillemot 
de altădată? Se simțea puternic. Foarte puternic. Un gînd 
i se strecură în minte: și dacă Grafemele, pe care le 
chema cu regularitate în gînd, l-au transformat, puţin 
cîte puțin, fără să-și dea seama? 

O mișcare de alături îi alungă gîndurile. 

— Dragul meu văr, îi șopti Romaric la ureche, acum 
mărturisește-mi tot. 

— Să-ţi mărturisesc? răspunse pe același ton Guille- 
mot, care rămăsese trăsnit. Dar ce să-ți mărturisesc? 

— Ei bine, nu ştiu dacă în realitate eşti în misiune 
secretă pentru Guildă, pentru Înaltul Magistrat sau pen- 
tru cine mai vrei tu! Dar spune-mi că mai știi şi alte 
lucruri pe care noi nu le știm! 

— Pe cuvînt, Romaric, nu pricep nimic. Nu sînt în 
misiune pentru nimeni! Nici pentru Guildă, nici pentru 
Înaltul Magistrat! V-am spus adevărul gol-goluţ, aşa 
cum este: a fost ideea mea și numai a mea să plec în 
Lumea Incertă. 

— Vărul meu este în plin delir! gemu Romaric, care 
realiză că n-a fost niciodată vorba despre un joc. Dar 
atunci, dacă spui adevărul, sîntem terminati! 

— Ce te-a apucat? se miră Gontrand, care se apropi- 
ase de ei, urmat de cele două fete. Faceţi mai puţin zgo- 
mot, sau Cavalerii or să dea de noi! 

- E vorba doar de o moarte amînată! anunţă Ro- 
maric. Nu vă dați seama? luhu! Treziţi-vă! E vorba de 
cinci mucoși, conduși de un sfrijit care face pe 
Vrăjitorul şi care vrea să ne tîrască în cea mai rea dintre 
lumi posibilă... 


134 Erik L'Homme 


- Domnul Cavaler-Curajos, continuă Ambre 
aruncîndu-i o privire feroce, are de gînd să se pună pe 
plîns ca o fetiță? 

— Terminaţi, terminaţi, vă rog! imploră Guillemot. 
Un lucru să fie clar, o dată pentru totdeauna: nu vă oblig 
să mă însoţiţi! Mai este timp să renunţați. Dar eu, eu am 
început şi voi merge pînă la capăt! 

— Bravo! îl aprobă Ambre bătîndu-l pe Guillemot pe 
umăr în stilul lui Urien de Troil. Asta e, aşa vorbește un 
bărbat! 

— Surioară, puțin respect, interveni Coralie, cel pe 
care tocmai îl lovești este un Vrăjitor puternic. 

— Bun, toţi sînt nebuni, constată Romaric. 

— Acestea fiind spuse, interveni Gontrand, trebuie să 
recunoaștem că plecăm cam la noroc. 

— Ascultaţi, interveni Coralie. Încă nu-am plecat 
nicăieri! Trebuie mai întîi ca Guillemot să deschidă 
Poarta! 

— Nici o problemă, răspunse acesta, frecîndu-se pe 
umăr. Sînt sigur de formula mea. 

— Ai încercat-o deja? se interesă Coralie. 

— Nu, dar totul îmi este foarte clar în minte. 

— Îi e clar în minte... Atunci totul este în regulă... sîn- 
tem salvaţi, suspină Romaric cu o asemenea ciudă, încît 
nu putură să se abțină să nu rîdă. 


Rl 


Trecerea 


Mai tîrziu, la căderea noptii, Cavalerii se adunară pe 
lîngă corturi pentru a-şi lua cina. Momentul i se păru 
bun lui Guillemot, care se ridică. Verifică vîntul ce con- 
tinua să bată în direcţia taberei, apoi închise ochii și se 
concentră. Îl chemă pe Dagaz, Grafemul în formă de 
clepsidră, capabil, dacă era corect evocat, să modeleze şi 
să suspende timpul. 

Guillemot învățase de la Maestrul său, la Gifdu, în 
timpul unuia dintre rarele răstimpuri pe care l-au mai 
petrecut împreună, că nici un Grafem nu se cheamă stri- 
gînd şi că, adesea, acelaşi Grafem, după cum este strigat 
sau murmurat, nu îndeplineşte aceleași funcţii. 

Cînd Dagaz fu bine instalat în el, Guillemot îl şopti 
în vintul ce îl duse spre tabăra Cavalerilor: 

— Daaaagaaz... 

Efectul nu fu imediat, dar se dovedi, în cele din 
urmă, spectaculos. Cavalerii continuară cîteva momente 
să miște, ațîtînd focul, curățîndu-şi armele, amestecînd 
zeama din oale. Apoi, încet, încet, gesturile lor deveniră 
tot mai lente, ca și cum acești puternici războinici în 
armură ar fi amortit; nimic de pe fata lor nu trăda panica; 
s-ar fi zis că nu-și dădeau seama de nimic! 

În cele din urmă, înțepeniră pe deplin, împietriră, în 
felul oamenilor care au fost surprinşi în activitate de 
cenuşa fierbinte a unei erupții vulcanice. 

Micul grup scoase un strigăt. Nu era pentru prima 
oară cînd îl vedeau pe Guillemot făcînd o vrajă; 
Ucenicul pusese deja la pămînt un Ork, sub ochii lor, în 
pădurea din Troil. Dar vraja asta era cu mult mai impre- 
sionantă! 

— Bună treabă! spuse Romaric uluit. 

— De necrezut... reuși să biiguie Gontrand. 


Ambre, arătîndu-se surprinsă şi ea, îl privea curioasă 
pe cel care lansase Grafemul. Acesta încercă să rămînă 
impasibil; este adevărat, făcuse progrese remarcabile în 
practicarea vrăjitoriei, dar să nu roşească în faţa privi- 
rilor admirative ale prietenilor era o problemă mult mai 
complicată! 

— I-ai transformat în statui? întrebă Coralie, care nu 
putea să-şi dezlipească ochii de la siluetele imobile, 
măsurîndu-le de jos în sus.. 

— Nu... continuă să se miște, dar foarte încet, ceea ce 
lasă impresia că sînt imobili! În momentul acesta, tim- 
pul se derulează altfel pentru ei decît pentru noi. Astfel, 
vom putea trece prin faţa lor fără să ne vadă. Vom fi 
mult prea rapizi pentru privirile lor... 

— Ei bine, bătrîne, şopti Romaric, trebuie să-ţi spun 
că m-ai dat gata! 

— Da, ăăă... mulțumesc... în fine, să nu pierdem tim- 
pul, se lasă noaptea. 

Traversară repede tabăra Cavalerilor, tremurînd, 
strecurîindu-se pe sub privirile goale ale oamenilor 
împietriți. Coralie se opri un moment să observe mai 

atent un căpitan cu barba stufoasă, care îşi ascuţea sabia; 
Romaric veni s-o tragă de mînă. 

— Stai un pic! Dar... e adevărat că se mișcă! exclamă 
fata. Uite, Romaric, dacă pun pietricica asta pe sabie, 
foarte aproape de gresia de ascuţit, o să cadă... Acolo! 
Ai văzut? 

— Da, am văzut, fu de acord Romaric, care se simţea 
amețit printre mîndrii războinici neutralizați în cîteva 
minute de un mărunt Ucenic Vrăjitor. 

— Haide, să-i prindem din urmă pe ceilalți; au şi ajuns 
la Porți! 

Coralie, care nu avea chef să rămînă singură, acceptă 
în silă să-şi întrerupă experiențele. Se grăbiră să-şi 
ajungă prietenii. 


— Care dintre ele? întrebă Gontrand încercînd să 
descifreze semnele gravate în lemn. 

— Acesta este, făcu Guillemot fără ezitare, desemnînd 
Poarta din dreapta, după ce aruncă o privire pe 
Grafemele ce erau înscrise în lemn. 

— Eşti sigur? întrebă Coralie. Pentru că nu am de gînd 
să mă trezesc în Lumea Reală! 

— De ce? Ai putea merge la Cannes și să urci treptele 
festivalului! o tachină Gontrand. 

— Idiotule, dă-i drumu”, îi răspunse ea împingîndu-l. 

— La naiba! spuse Guillemot sicîit. Pentru a deschide 
Poarta, trebuie să mai fac o vrajă. E prima dată, vă 
amintesc! Am nevoie de liniște ca să mă concentrez. 

— Aşa e, e prima dată! se neliniști din nou Coralie. 
Eşti sigur că... 

— Sînt sigur de vrăjile mele, dar nu sînt sigur de 
rezultat. 

— Dar ziceai, nici n-a trecut o oră de-atunci... se 
supără ea. 

— ... Că voi deschide Poarta, şi asta voi face. Apoi nu 
mai sînt sigur de nimic. Din cauza asta am avut nevoie de 
un martor, care să fie în stare, dacă iese prost, să meargă 
și să-i explice tot ce am făcut Maestrului Qadehar! 
Sperînd că acesta o să vrea să ne sară în ajutor. 

— Un martor, reflectă rapid Ambre, nu contează ce 
martor? 

— Da, nu contează cine. 

— Atunci nu știu dacă despre asta este vorba, suspină 
fata, dar trebuie să fie tot imbecilul care ne urmărește cu 
discreţia unei turme de elefanți. Thomas! leşi din 
ascunzătoare și arată-te! 

Spre stupefacția generală, Thomas de Kandarisar ieși 
dintr-un tufiș și se îndreptă greoi spre grup. 

— Alta, acum! făcu Romaric furios. Spune, de cînd ne 
spionezi? 

— Las-o baltă, îl sfătui Ambre. Oricum, eu sînt singu- 
ra care și-a dat seama că ne urmărește, așa că nu are 
importanţă. Și apoi, vezi, este nevoie de el, în definitiv... 

— Ambre are dreptate, interveni Guillemot. Linişte! 

Se adresă lui Thomas, care, în urma luptei cu Orkul, 
avea braţele bandajate şi susținute de o eşarfă. 

— Thomas, te simţi în stare să reţii tot ce voi face ca 
să ajungem în Lumea Incertă? 

Thomas, care rămăsese indiferent la acțiunile de pînă 
acum ale grupului, dădu din cap. În privirea lui se putea 
citi o devoțiune totală pentru Gulliemot. 

— Dacă observi ceva anormal, pleci în căutarea Maes- 
trului Qadehar şi îi povestești totul. Dacă lucrurile par 
normale, aştepţi veşti de la noi timp de o săptămînă; 

dacă după asta nu se întîmplă nimic, te duci şi-i explici. 
Dar nu înainte! Ai priceput? 

Băiatul mormăi nemulțumit de faptul că va fi aban- 
donat, dar dădu din cap în semn de aprobare. Scotoci 
prin buzunare, scoțînd un obiect ciudat ce părea din 
argint și ce reprezenta un fel de leu înconjurat de flăcări. 

— la-l, Guillemot, spuse el înaintînd și întinzînd biju- 
teria Ucenicului Vrăjitor. Este pentru tine. L-am luat de 
la Ork în timp ce mă băteam, data trecută. Poate îți va 
folosi acolo. 

Se adunară cu toţii în jurul obiectului, studiindu-l cu 
curiozitate. 

— Mulţumesc, Thomas, răspunse grav Guillemot, 
strecurînd bijuteria în sacul lui şi apropiindu-se de Porți. 
Ah, mai e ceva: nu trebuie să întîrziem prea mult aici. 
Vraja asupra cavalerilor se termină într-o oră... Sînteți 
gata? 

Romaric, Gontrand, Ambre şi Coralie se apropiară 
de amicul lor care se afla în faţa Porții Lumii Incerte. 

— Țineţi-vă de mîini şi nu le daţi drumul sub nici un 
motiv. 

Guillemot prinse mîna stîngă pe care i-o întindea 
Ambre. Apoi se concentră. Să fabrici un Galdr, o vrajă 
complexă, era ceva mult mai complicat decît să invoci 
un Grafem... 

Îl invocă mai întîi pe Raidhu, Trăsurica, Grafemul 
Călătoriilor, apoi îl invocă pe Eihwaz, Bătrînul Arbore, 
ce stabilea comunicarea dintre diferitele Lumi. Totul 
părea să meargă normal. Așteptă ca acele două Grafeme 
să se contopească şi le invocă împreună: asta îi luă mai 
mult timp. Tovarăşii lui, care nu se simțeau în largul lor 
și cărora li se părea că durează prea mult, nu îndrăzniră 
nici să se mişte, nici să vorbească şi aproape nici să 

respire! În fine, cu o voce tremurătoare, atingînd cu 
mîna dreaptă semnele de pe Poartă ce indicau Lumea 
Incertă, murmură incantaţia: 

— Prin puterea Drumului, Nerthus, Ullr şi a Dublei 
Ramuri, Raidhu dedesubt şi Eihwaz deasupra, 
poartă-ne! RE!... 

Auziră zgomotul unei porți ce se deschide. Fiecare 
stringea cu putere mîna celuilalt. Uimiţi, văzură cum se 
sting stelele. Brusc, fură aspirați prin Poartă și aruncaţi 
într-o gaură neagră, atrași de un vîrtej îngrozitor. 

Sub ochii uimiţi ai lui Thomas, Poarta Lumii Incerte 
fu luminată de un fulger, şi Guillemot, Romaric, 
Gontrand, Ambre și Coralie dispărură. 


RR 


Colinele Mișcătoare 


Lui Guillemot i s-a părut că a trecut doar o secundă. 
Cît a închis şi a deschis ochii, peisajul în care se găseau 
o clipă mai devreme a lăsat locul unor coline ciudate 
acoperite de iarbă, ce se succedau la infinit, cu vîrfurile 
rotunjite ascunse în întuneric. Venise noaptea şi o lună 
nouă, ca un corn, strălucea printre stele. În spatele lui, o 
singură poartă își înălța silueta într-o vîlcea, o poartă ase- 
mănătoare celei pe care o avuseseră în față la Ys. Nu era 
nimic altceva de jur împrejur. Nimic şi nimeni, nimeni... 

Guillemot simţi că-l cuprinde o teamă cumplită. 
Ceilalţi! Unde erau ceilalți? 

Alergă ca un nebun de la dreapta la stînga, urcă pe 
mai multe coline, cercetă mai multe vîlcele, strigînd 
pînă își pierdu vocea. Ajuns la capătul puterilor, se trîn- 
ti pe iarbă și izbucni în hohote de plins. Ce s-ar fi putut 
întîmpla? Unde ar putea fi Romaric, Gontrand, Ambre și 
Coralie? Nu este posibil, se ţineau cu toții de mîini, doar 
cu cîteva minute mai devreme! Lacrimile îi curgeau 
șiroi pe față. Ce făcuse cu toate sfaturile utile pe care i 
le dăduse Maestrul său? „Prudenţă și umilință trebuie să 
fie cuvintele de ordine pentru un Vrăjitor...“* Fusese el 
prudent? Nu. Și umil? Nici atît... Păcătuise printr-un 
orgoliu exagerat. El, cel supradotat pentru vrăjitorie, 

căruia nimic nu-i putea rezista, crezuse că Poarta i se va 
supune! Ce făcuse, Dumnezeule, ce făcuse? 

Se calmă încet, încet şi, în timp ce-și ştergea lacri- 
mile, începu să se gîndească. Ce-ar fi putut să nu fie în 
regulă cînd a invocat Galdr? A deschis Poarta, s-a 
pomenit în Lumea Incertă, dar singur. Complet singur... 
Guillemot înțepeni. Dintr-odată, înțelese. Cum putuse 
să-l uite din incantația sa pe Wunjo, Steagul, a cărui 
principală menire era să-i adune la un loc pe toţi cei care 
urmau acelaşi țel? N-ar fi trebuit să ajungă la RE, ci la 
WRE! Îşi recită în minte Galdr așa cum ar fi trebuit să-l 
construiască: „Prin puterea Generosului și a Drumului, 
Nerthus, Ullr și a Dublei Ramuri, Wunjo cel de sus, 
Raidhtu cel de jos şi Eihwaz cel dinainte, purtaţi-ne! 
WRE!“ 

Se blestemă pentru că a uitat, dar, în același timp, 
simţi și o mare ușurare. Grafemul pe care nu-l formulase 
avea doar puterea să-i țină pe indivizi uniţi... Prietenii 
lui nu rămăseseră prizonieri în vârtej, undeva între cele 
Două Lumi! La fel ca el, ceilalţi ajunseseră, fiecare la 
rîndul lui, în Lumea Incertă. Dar unde? Scoase harta din 
sac și o cercetă, cît putu de atent, la lumina slabă a lunii. 
Nu ajunsese la Poarta principală; cea în faţa căreia se 
afla era pe o insulă și — privi de jur împrejur — locul în 
care se afla nu avea nimic dintr-o insulă. Pe hartă, totul 
indica faptul că se afla aici, undeva pe Colinele 
Mișcătoare. Cel mai bun lucru de făcut era ca, în zori, să 
ajungă la cel mai apropiat oraş, adică... da, Ferghânâ, ce 
ar trebui să fie la una sau două zile de mers. 

Guillemot suspină și se întinse pe iarbă, înfășurat în 
confortabila lui haină de Omuleţ din Virdu. Ce idee 
grozavă avusese să împartă lucrurile și să le împăr- 
tășească prietenilor săi cunoștințele pe care le avea 

despre Lumea Incertă! O speranță secretă începea să 
crească în el. Toţi aveau o hartă și toți văzuseră bijuteria 
pe care Thomas i-o dăduse. Logic ar fi fost ca 
Gontrand, Romaric şi cele două surori să urmeze acest 
indiciu! Oricum, el asta va face. Şi apoi, în cel mai rău 
caz, Maestrul Qadehar, într-o săptămînă, va porni în 
căutarea lor! 

Înseninat de acest gînd, Ucenicul îşi lăsă privirea să 
rătăcească în voie pe cer. Şi, surpriză, recunoscu stelele, 
dar nu erau deloc plasate normal. Era ceva foarte ciudat. 
Totuși, aceleaşi constelații existau şi în Ys; în același 
timp, aveau forme neobişnuite... Își promise să noteze 
toate aceste observaţii în carnet, la sculare, și, epuizat de 
evenimentele de peste zi, lăsă somnul să-l învăluie. 


A doua zi, Guillemot o luă la drum, după o noapte 
rea, bîntuită de vise agitate în care Ambre îl chema în 
ajutor, înainte de a dispărea fără ca el să poată face 
vreun gest. Aceste coşmaruri, ce îl chinuiau încă de cînd 
se trezise, îi schimbară starea de spirit; lăsînd deoparte 
scenariile pe care le crease ca să se liniştească, ştia că 
situaţia nu era deloc roz, ca să nu-i spună catastrofală, și 
că prietenii lui treceau, poate, printr-un pericol real, 
undeva în groaznica Lume Incertă. 

Un animal, ce semăna cu un iepure, sări în apropiere. 
Fuga lui dezordonată și țopăită avea ceva caraghios, 
făcîndu-l pe băiat să suridă. Guillemot își dădu seama 
imediat că i s-a făcut foame și soarele ce arăta că este 
miezul zilei dovedea că are și de ce. Scoase o bucată de 
pîine din sac şi începu să mestece. Fără să-şi explice 
cum, O i se luă o piatră de pe inimă. Respiră ușurat. 
Ideea de a urma pista indicată de bijuterie îi apăru ca o 
certitudine, iar alegerea orașului Ferghânâ - unica 

soluţie pentru începutul căutărilor sale! Porni din nou la 
drum, aproape vesel, cu inima încălzită de speranța de 
a-şi regăsi repede tovarășii. 


Guillemot mergea de două zile de-a lungul nesfir- 
șitului şir de coline. Înţelese în cele din urmă de ce pur- 
tau pe hartă numele de Colinele Mişcătoare: vîntul ce-i 
zburlea părul castaniu făcea la fel și cu iarba ce acoperea 
colinele și despre care se putea spune că se mişcă la fel 
ca valurile. Soarele se dovedea mai arzător decît s-a 
temut, iar nopțile erau mai mult răcoroase decît reci. 
Proviziile lui erau pe terminate și ştia că, dacă nu reușea 
să ajungă curînd la Ferghânâ, situația nu va întirzia să 
devină critică. 

Cu toate astea, Guillemot nu era cu adevărat 
neliniștit. După măsurătorile pe care le făcea cu regula- 
ritate pe hartă, unde figurau coordonatele telurice, aero- 
logice şi astronomice pentru Ferghânâ, nu era foarte 
departe. În fiecare clipă îi mulțumea Maestrului său că 
l-a obligat să se aplece asupra acestor științe dificile! 
Datorită lor, experienţei cîştigate la Troil și cunoașterii 
curenților schimbători din Lumea Incertă, a căror poziție 
o fixase cu atenţie în timpul studiilor de la Gifdu, ştia cu 
exactitate unde se afla. Briza ce sufla, undele pe care le 
simţea sub picioare, soarele şi stelele îl ghidau mai bine 
decît o hartă rutieră. 

De fapt, puțin mai tîrziu, pe creasta unei coline mai 
înalte decît celelalte, descoperi zidurile de apărare ale 
orașului Ferghânâ. 


23 
Marea Meduzelor de Foc 


În cele din urmă, Coralie deschise ochii pe care îi 
închisese în momentul trecerii prin Poartă și aşteptă să 
se obişnuiască puţin cu întunericul. 

Se afla culcată în mijlocul unui talmeș-balmeș de ne- 
închipuit de stofe, vase preţioase, cufere și mobile sculp- 
tate puse unele peste altele. Îşi plimbă privirea peste ele, 
de jur împrejur; tavanul și pereții erau făcuţi din pînză 
groasă, şi fantele laterale lăsau să treacă prin ele lumina 
lunii. Coralie își dădu seama că se află într-un cort mare. 
Se aşeză pe scîndurile de pe podea şi întoarse capul. În 
spatele ei, o Poartă întoarsă era fixată între o masă joasă 
și un cufăr pîntecos din care ieşeau eşarfe de mătase ce 
păreau ținute multă vreme în apă. 

Fata se ridică în picioare și păru foarte îngrijorată de 
faptul că nu-i vedea mișcînd pe ceilalți. Observă pe 
colţul unei mobile aflate aproape de intrare o lampă cu 
ulei al cărei corp de aramă lucea în penumbră. Aprinse 
fitilul cu ajutorul unei vechi brichete de cărbune, lăsată 
chiar alături, semn că, din cînd în cînd, se mai venea pe 
aici. Apoi începu să răscolească prin cort. 

— Hei, băieţi! N-are nici un haz să vă ascundeţi ca să 
mă speriați! Haideţi, ieşiţi de-acolo... Ohhh! 

Ridicînd o tapiserie care zăcea pe jos, descoperi o 
casetă de metal mîncată de rugină și plină cu bijuterii. 

„Trebuie să fie nebuni, gîndi ea, ca să lase nişte biju- 
terii într-un loc deschis, la îndemîna oricui. Sînt superbe!“ 

Alese cîteva dintre ele şi căută o oglindă pe care o 
găsi pe o mobilă deformată de umezeală. Îşi atîrnă două 
pietre albastre la urechi, un colier de aur la gît și o 
brățară de argint la încheietura mîinii. 

— Am o faţă de speriat, murmură ea. 

Scoase o perie pe care avusese grijă să şi-o pună în sac 
ȘI se pieptănă cu grijă. Apoi începu să-i caute pe ceilalți. 


După ce răscoli cortul fără nici un rezultat, își spuse 
că poate au plecat deja. Fără s-o aștepte! Îşi strînse 
buzele. N-ar fi fost pentru prima oară... Aruncă o 
privire spre haina Omulețului Cumsecade din Virdu și 
ridică din umeri. Hotărit, nu este posibil să înfrunţi un 
lucru atît de îngrozitor! Oricum, afară se înnopta. 
Pătrunse prin deschizătura cortului. 

— Ouau! Ia te uită! 

Lui Coralie nu-i veni să-și creadă ochilor. Se afla în 
plină mare! De jur împrejurul ei, marea strălucea sub 
lumina lunii! Se afla pe o platformă încăpătoare, ca o 
plută imensă. Peste tot pluteau alte plute, legate între ele 
prin pasarele de lemn; valuri mici făceau să se audă 
clipocitul mării în timp ce apa se strecura printre butuci. 

— Ambre! Guillemot! Gontrand! Romaric! 

Fără să părăsească intrarea în cort, își chemă prietenii 
strigînd din răsputeri. Nu primi nici un răspuns... Se 
întoarse și se lungi în locul unde deschisese ochii prima 
oară, nu fără să ia în drum cîteva ţesături groase pentru 
a-şi face o saltea confortabilă şi o cuvertură. 

De ce era singură aici? Coralie n-avea nici cea mai 
mică idee. Guillemot le arătase pe harta lui o insulă 
spunînd — își amintea încă tonul lui plin de siguranţă: 

„Vom ajunge în Lumea Incertă aici...“ Aici, zici! O 
plută era ceva frumos, așa înconjurată de apă, dar nu era 
o insulă! Era sigură, oricum, că nu se leagă! Nu le-a spus 
ea, le-a spus că n-o să meargă! Le plăcea o ia peste 
picior de cîte ori era îngrijorată, dar, de data asta, ori- 
unde s-ar afla în acest moment, o să-și muște mîinile că 
n-au ascultat-o. Cu siguranță, avea ceva mai bun de 
făcut decît să se enerveze. Va vedea miine... Se petre- 
cuseră deja destule evenimente extraordinare! 

Coralie se înfășură în cuvertura improvizată și 
încercă să adoarmă. Dar legănarea valurilor o deranja şi 
zgomotul apei ce se lovea de plută o făcea mereu să tre- 
sară. Începu să se gîndească la mama ei, din orașul 
Krakal, la tatăl ei şi la Ambre. Unde ar putea fi în acest 
moment? În seara asta ar da oricît ca să-i audă 
reproșurile! Lacrimile îi curgeau pe obraji. 

Clipocitul valurilor sfîrşiră prin a o legăna și somnul 
o cuprinse pe Coralie, tîrziu, în noapte. 


— Priveşte, tată, ţi-am spus că în noaptea asta am 
văzut lumină și am auzit zgomot în cortul cu obiecte! 

Coralie deschise ochii. Era ghemuită în același loc, 
dar afară soarele înlocuise stelele. Cineva tocmai vor- 
bea. Nu era un vis... 

— Ce faci aici? 

Coralie se ridică în capul oaselor pe saltea. Descoperi 
în faţa ei o fetiță şi un bărbat care o studiau. 

— Repet întrebarea: Ce faci aici? Înțelegi limba ska? 

Bărbatul nu-i vorbea cu răutate; părea doar intrigat. 
Coralie îl studie o clipă înainte de a răspunde. Nu era 
foarte înalt și purta doar un șort foarte larg. Pielea îi era 
tăbăcită de soare și scorojită de sare. Ceea ce o uimi pe 

fata din Ys era părul lui, aproape alb, și ochii sticloşi. 
Fetiţa îi semăna ciudat de mult. 

— Da, domnule, înțeleg ska. Dar ca să vă explic ce fac 
aici... 

Fetiţa, cu părul lung şi alb, îmbrăcată cu o tunică 
largă ce părea a fi echivalentul unui costum de baie, îl 
trase pe tatăl ei de mînă. 

— Las-o, tată, sigur este o Pachahn. Oh, te rog, pot s- 
o iau cu mine? 

Omul surîse drăgăstos privindu-și fiica. 

— Bine, Matsi. Dar numai pînă la prima coastă; știi 
regula! 

Bărbatul cu pielea arsă de sare părăsi cortul. Fiica lui, 
care părea să aibă vreo zece ani, se apropie veselă de 
Coralie. 

— Mă cheamă Matsi! 

— Şi eu sînt Coralie... Matsi, tatăl tău nu este supărat 
pe mine? 

— Nu, răspunse fetiţa zimbind-i cu toată gura. Se 
întîmplă deseori ca Pachahnii să urce pe plutele noastre 
ca să se ascundă, cînd se apropie de coastă. Dar îi găsesc 
întotdeauna! 

— Pachahnii... Cine sînt ăştia? 

— Pasageri clandestini, bineînţeles! Hai, vino să ne 
jucăm afară! Cînd vom ajunge pe lingă o coastă, vei fi 
dusă pe pămînt și eu voi fi din nou singură. 

O luă pe Coralie de mînă și o trase afară din cort. 


— De ce sînt ochii tăi atît de limpezi? Ca şi cum ar 
avea deasupra o peliculă transparentă. 

Obosite să se fugărească rizînd și să se bălăcească în 
apă, Coralie și Matsi se așezaseră pe marginea plutei şi 
discutau uscîndu-se la soare. 

— Ca să văd sub apă. Tata mi-a spus că toți copiii 
Poporului Mării se nasc așa. 

— Sînteţi mulţi? întrebă Coralie care explora fasci- 
nată, din priviri, pontoanele a optsprezece plute ce erau 
în posesia celui de al Şaselea Trib al Poporului Mării, 
căruia îi aparţineau Matsi și tatăl ei. 

— Sînt treizeci de triburi în total, spuse fetița cu mîn- 
drie. Unii au patruzeci de plute. Pe vremea bunicului 
meu, ai mei aveau douăzeci și șapte! Este mai bine să ai 
mai multe plute. Sînt mai stabile pe mare. Și sînt mai 
multe locuri de joacă. 

— N-aţi fost niciodată pe uscat? se miră Coralie. Vă 
petreceti toată viața pe plutele voastre? 

— De ce să mergem pe uscat? răspunse Matsi. Doar 
ne apropiem de coaste, atîta tot. Uneori, se desface o 
plută, care este trimisă pe o plajă pentru a schimba 
peştele pe alte lucruri. Pămîntul este periculos. Aici sîn- 
tem în siguranță! Dar, ce este... este că sînt foarte sin- 
gură. 

— Nu ai prieteni? Mai sînt și alţi copii totuși pe plute. 

— Este adevărat, răspunse cu seriozitate fetița. Dar 
tatăl meu este paznicul obiectelor, şi ceilalți nu vor să se 
joace cu mine. 

— Nu vor să se joace cu tine pentru că tatăl tău este un 
om important? se miră Coralie. 

Matsi izbucni în rîs și bătu apa cu picioarele. 

— Un om important, tata? Ei bine, nu, dimpotrivă, 
este cel mai puţin important dintre toți! Pacheiak, cel 
care conduce plutele noastre de la o coastă la alta cu aju- 
torul curenților, este un om important. Halciak care pes- 
cuiește cei mai mari pești este un om important. Ousnak 
care navighează rapid și foarte departe este un om 
important. Dar tata, Wal, păzeşte doar obiectele pe care 

marea ni le aduce sau pe care Ousnak le scoate de pe 
fund. De ce-ai vrea să fie important?! Păzeşte niște 
lucruri ce nu sînt bune de nimic. 

Coralie rămase mută de uimire. Obiecte inutile? Dar 
cum este posibil...? Se gîndi la argumentele pe care să 
le folosească pentru a o convinge pe Matsi de impor- 
tanta lor, fără să găsească vreunul. Evident, era imposi- 
bil, în acest loc unde toată lumea era aproape goală, să 
fie apreciate rochiile și bijuteriile! În cele din urmă, 
întrebă: 

— Dacă sînt inutile, atunci de ce le păstraţi? 

— Pentru că întotdeauna au fost păzite. Așa cum întot- 
deauna a existat un ghid pentru plutele noastre, a existat 
Și un paznic pentru obiecte, asta este tot. 

— Şi te deranjează că tatăl tău este paznic? 

— Ce mă deranjează este faptul că nimeni nu vrea să 
se joace cu mine... Uită-te, acolo! Meduzele de foc! 

Matsi întinse mîna în direcţia unei uriașe pete întu- 
necate, ce se unduia la suprafață în ritmul valurilor 
mării. 

— Şi sînt periculoase? se neliniști Coralie. 

— Nu, atîta vreme cît rămii pe plută și nu te duci în 
apă. 


Plutele se întîlniră curînd în centrul imensei pete 
neliniștitoare. Nimeni din trib nu părea tulburat, dar 
fiecare avea grijă să nu se apropie prea tare de margine. 

— Şi seamănă... cu meduzele! exclamă Coralie, care 
studie dezgustată masa compactă și gelatinoasă. Ce on- 
bil! Detest meduzele! 

Un frison îngheţat îi trecu pe spinare. Era ceva mai 
puternic decît ea: avea o aversiune pentru tot ce semăna 
cu o gelatină! Cînd era mică, din dorinţa de a o necăji, 

Ambre umbla după ea cu un borcan de jeleu de afine; 
Coralie țipa pînă cînd mama ei îi sărea în ajutor. Era 
imposibil să spună de unde îi venea această groază. Dar 
persista şi n-o părăsise niciodată. 

— TȚi-am spus, sînt Meduzele de Foc, insistă Matsi. 
Singure nu sînt periculoase, dar cînd se adună, pot ucide 
și balene! Altădată scăpau de Pachahni aruncîndu-i în 
mijlocul Meduzelor de Foc, adăugă ea rizînd. Astăzi, e 
mai puțin hazliu: se mulțumesc să-i debarce cînd au de 
făcut vreun troc pe coastă! 

— Brrr! tremură Coralie. Trebuie să fie groaznic să 
cazi acolo! 

— Mori în cîteva minute, o anunţă calm fetiţa. Singura 
șansă este să reuşești să plonjezi şi să scapi de ele 
înotînd pe sub apă. 

— Şi scapi? 

— Da. Eu am făcut-o o dată. 

Coralie îi aruncă o privire admirativă. 

— Este mult mai ușor decît să scapi de un Gommon, 
în orice caz, preciză Matsi. 

Coralie se cam îndoia și se întrebă dacă n-ar fi prefe- 
rat să aibă mai degrabă de-a face cu acei monștri decît 
cu aceste bestii gelatinoase și respingătoare. 

— Gommonii ajung pînă aici? întrebă ea. 

— Nu. Cînd ne atacă, asta se întîmplă pe coaste sau pe 
plajă. 

— Asta, asta știu... mormăi Coralie a cărei faţă se 
întunecă. Alungă meduzele din minte și își reaminti 
povestea cu capturarea Gommonului și cu răpirea lui 
Agathe, evenimente care erau la originea întregii aven- 
turi. Gîndul îi zbură la sora și la prietenii ei și o cuprinse 
un sentiment de tristeţe. Dar la ce bun să se lase pradă 

necazurilor? Atita vreme cît nu se afla pe uscat, nu putea 
face nimic. 

— Ce se întîmplă cu tine? o întrebă Matsi observînd 
lacrimile din ochii noii sale prietene. 

— Nimic, nimic, răspunse Coralie, scuturînd din cap. 
Să mergem la tatăl tău, ne face semn. 

Mirosul de peşte fript, ce plutea în aer de ceva timp, 
devenise mai ademenitor, și tatăl lui Matsi le chemă la 


masă. 


R4 


Violetul Irtych 


Trebuie să fi fost spre după-amiază. Cam de o oră, 
Ambre nu înceta să se tot uite în spate: i se părea că este 
urmărită. Simţțea în spatele ei o prezență şi avea senti- 
mentul neplăcut că o urmăreşte cineva. Dar, de fiecare 
dată, nu vedea nimic. Continuă să meargă pe sub copacii 
groși, fără să reuşească să scape de neliniște. 


La fel ca Guillemot pe colină şi Coralie pe plută, 
Ambre se pomeni înconjurată de noapte. Fără să se 
îngrijoreze, aşteptă ca ochii să i se obișnuiască puțin cu 
întunericul. Ceva mai tîrziu, descoperi în jurul ei niște 
forme uriașe, nemișcate şi deasupra, luna, acoperită de 
imense mase mișcătoare. 

„Bine, sînt într-o pădure, s-a asigurat ea, apropiin- 
du-se de un copac şi atingîndu-i scoarța. Din cauza asta 
s-a făcut atît de întuneric.“ 

Aruncă o privire scurtă în jur și constată că prietenii 
nu erau cu ea. Nu-şi putu stăpîni un suspin. Ce se întîm- 
plase? Nimic bun, asta era sigur. Poate că Guillemot s-a 
înşelat şi existau mai multe Porţi în Lumea Incertă!? Dar 
n-o fi avut o formulă care să-i facă să rămînă uniţi în 
timpul trecerii? 

„Ca să aflu, ar trebui să-l găsesc pe acest Ucenic 
Vrăjitor!“ îşi zise ea. 

Apoi și-o imagină pe sora ei. Singură și ea în faţa 
unei Porţi, complet dezorientată. Strînse din pumni. 

„Dacă se distrează cineva făcîndu-i vreun rău! Oh! 
Guillemot, Guillemot! De ce? 

A avut o încredere oarbă și i-a împins şi pe ceilalți 
să-l urmeze! Dar a se lamenta ori a se lăsa pradă 
regretelor nu folosea la nimic. Mîndră, îşi îndreptă 
bărbia şi, cu mîinile în şolduri, începu să studieze locul 
unde se găsea. 


În cele din urmă descoperi, sculptată în trunchiul 
unui stejar uriaș, Poarta ce o adusese aici. Cum se făcuse 
prea întuneric pentru a se aventura în explorarea pădurii, 
se cățără pe prima creangă mai groasă a copacului, unde 
se ghemui învelită în haina din Virdu. 

„Aici măcar sînt păzită de fiarele periculoase, dacă ar 
exista!“ 

Ambre nu se temea. După ce se gîndi la sora ei, ador- 
mi, epuizată de eforturile şi de tensiunea de peste zi. 


La primele raze de lumină, a deschis ochii mari și 
albaștri. În timpul nopţii s-a trezit de mai multe ori. 
Auzise un zgomot ciudat la rădăcina copacului şi, mai 
tîrziu, a simțit că o atinge ceva. N-a intrat în panică 
știind prea bine că pădurea este mult mai vie sub razele 
lunii decît sub cele ale soarelui. Trilurile păsărilor i-au 
salutat trezirea și s-a întins leneșă, așezată pe ramura ei, 
cu picioarele atîrnînd. Era urcată sus, în stejar, și dintr-o 
privire pricepu că se află în mijlocul pădurii; arbori şi iar 
arbori, cît vezi cu ochii. Imediat și-a dat drumul de-a 
lungul trunchiului, aterizind ușor pe pămînt. O privire 
aruncată pe harta Lumii Incerte îi indică faptul că se 

găsea în Violetul Irtych. Oriunde s-ar fi aflat, trebuia să 
se îndrepte direct spre vest! 

„Primul lucru care trebuie făcut este să ies de aici și 
să găsesc o zonă locuită, unde aş putea să aflu una-alta, 
dar și să mă gîndesc la un plan de acţiune pentru a da de 
ceilalţi“, conchise ea. 

Observă poziția soarelui și o luă la drum spre vest, 
pînă în momentul în care avu sentimentul că o urmărește 
cineva. 


Mai merse un timp, fără să poată scăpa de această 
impresie neplăcută, printre stejarii bătrîni cu trunchiurile 
scorojite, ale căror ramuri se întindeau deasupra ei ca 
bolțile unei catedrale. Îi plăcea pădurea, care îi amintea 
de cea din Paimperol, din Tara Ys, unde mergea adesea 
cu tatăl ei. Ambre se simţea întotdeauna bine în mijlocul 
naturii şi mai ales în pădure. În Țara Ys nu existau 
păduri amenajate de om, cum erau atîtea în Lumea 
Reală. Erau sălbatice, misterioase şi populate de creaturi 
numeroase și stranii, şi omul care se aventura într-o 
asemenea pădure nu era altceva decît o ființă printre 
atîtea altele. Exista un respect și în acelaşi timp o anume 
formă de complicitate între natură și locuitorii Ţării Ys. 
Era ca un pact străvechi, încheiat cu atît de mult timp în 
urmă, încît memoria omenească nu-și mai putea aminti 
acel eveniment. 

Ambre ajunse într-un luminiș. Resturi de lemn ars, 
ca rămășițele unei colibe, vorbeau limpede despre faptul 
că, de curînd, au poposit aici cărbunarii care făceau 
cărbune din lemnul copacilor. Mulțumită să descopere 
urme de om, Ambre înaintă spre un loc mai liber. În 
acea clipă intuiţia îi spuse că trebuie să fie în gardă. Fata 
înțepeni. Cît fusese de proastă! Trebuia să se întoarcă în 

pădure cît mai repede! Dacă era un animal care o 
urmărise de la început, de ce n-a atacat-o pînă acum? 
Sigur, datorită copacilor ce au protejat-o!? Copacii în 
care se putea refugia! Se întoarse din drum şi o luă la 
fugă. Dar era prea tîrziu... Năvălind din pădure, un ani- 
mal de o înălțime impresionantă se repezi spre ea 
grohăind; avea corpul şi labele de porc mistreţ, iar capul 
de cîine! Era urmat de o haită de creaturi de același fel. 
Ambre făcu cale-ntoarsă și se îndreptă spre fosta colibă 
a cărbunarilor. Se aplecă pentru a apuca o creangă și 
reuși să se caţere pe acoperişul din grinzi ce se mișcau. 

Cîteva secunde mai tîrziu casa era încercuită de 
bestiile băloase care lătrau şi îşi arătau colții. 

— Haideţi! Culcat! La coteţ cu voi! ordonă Ambre cu 
voce tremurătoare, amenințîndu-i cu creanga. 

O podidiră lacrimile. La ce bun? Singurul lucru 
important în acel moment era să-și apere cu orice preţ 
viaţa. 

— Haide, cuţulică, prinde băţul! Haideţi, porci scîr- 
boși, s-o terminăm! strigă ea într-un ultim elan ironic. 

În acel moment, şeful haitei reuși să urce pe una din- 
tre grinzi și să înainteze prudent pe copitele nesigure 
spre Ambre. Aceasta îi arse cu creanga o lovitură zdra- 
vănă peste bot, ce îl făcu să alunece printre ruine. 

— Unu! Cine urmează? 

Haita urla. În cîteva minute vor lua cu asalt coliba. 
Ambre o știa, dar, ciudat, nu-i era deloc frică. Era doar 
incitată, simțea o dorință sălbatică să se lupte pînă la 
capăt, pînă la limita puterilor ei! Dintr-odată, un sunet 
de corn răsună și cavalerii năvăliră în luminiș. Bestiile 
îşi manifestară nemulțumirea văzînd că le scapă prada, 
ezitară şi, în cele din urmă, o luară la goană. Bărbaţii 

călare se apropiară de coliba pe care Ambre era căţărată, 
tot cu creanga în mînă. 


Erau vreo duzină, îmbrăcaţi în armuri din metal ușor, 
cu reflexe violete; pe creasta coifului era arborat craniul 
unui animal de pădure. Purtau în bandulieră o suliță de 
vînătoare şi la șold aveau o sabie. Caii erau puternici. Pe 
crupa unora dintre ei atîrna corpul unui animal ce 
semăna cu un cerb. Cel care trebuie să fie fost șeful, 
coborî din șa, imitat imediat de ceilalţi care, în faţa lui, 
puseră un genunchi în pămînt. 

El înaintă spre Ambre și îşi scoase coiful pe care era 
înfipt un craniu de urs. 

— O femeie! exclamă fata care, de uimire, îşi pierdu 
ȘI creanga. 

De sub coif se revărsă un păr blond și lung, iar fața 
femeii era luminată de doi ochi strălucitori şi verzi. 

— Numele meu este Kushumai. Kushumai-Vină- 
toarea. 

Îşi întinse mîna spre Ambre ajutînd-o să-și pără- 
sească refugiul atît de nesigur. 

— Eu mă numesc Ambre. Ambre de Krakal... 

Vînătoarea îi surise și continuă, tot în limba ska: 

— Ei bine, Ambre, fii bine-venită în temuta pădure 
Violetul Irtych! 


Tînăra, față de care tovarăşii săi dovedeau un mare 
respect, a luat-o pe Ambre pe calul ei. Au călănit mai 
bine de o oră în liniște. Ambre decise să rupă tăcerea. 
Prea multe întrebări o hărţuiau! 

— Scuzaţi-mă, doamnă, dar... unde mergem? 

— Spune-mi Kushumai. Doar ţi-a spus cum mă chea- 
mă. Ai voie să-mi spui pe nume. 

— Scuze, ăă, Kushumai... atunci, unde mergem? 

— La mine, în castelul meu din Gor. 

Răspunsul lui Kushumai era laconic. Asta o deranjă 
pe Ambre care continuă să pună întrebări. 

— Tocmai eraţi la vînătoare cînd aţi auzit monștrii 
lătrînd? 

— Nimic nu ți se poate ascunde. Aceşti monștri, care 
se numesc Roukhs, nu sînt niciodată foarte discreți! 

— Și aceşti... Roukhs de unde vin? 

— Din orașe, unde sînt antrenați pentru lupte. Învin- 
gătorii sînt răsfățaţi, perdanţii sînt ucişi sau abandonaţi 
ȘI nevoiți să trăiască în pădure. 

— Vreţi să spuneţi că nu sînt sălbatici? 

— Sînt nişte biete animale inventate de magicieni fără 
scrupule. Poartă în ele nebunia omului, din cauza asta 
sînt atît de răi. Lumea sălbatică este dură, crudă uneori, 
dar nu este rea. Natura nu este nici bună, nici rea: există 
în afara noţiunilor de bine și de rău. 

Ambre reflectă un moment la ceea ce tocmai spusese 
Kushumai, apoi continuă: 

— În fine, din fericire, aţi trecut pe acolo. Dacă m-ati 
fi văzut alergînd, complet pierdută, prin luminiș! 

— Dar te-am văzut, răspunse Kushumai calmă. 

Ambre rămase mută. 

— M-ati... m-aţi văzut? Atunci voi eraţi? 

— De la început, încheie la rîndul el călăreaţa. 

— De ce? De ce? biigui Ambre. 

— Pentru că voiam să vedem dacă vei avea în- 
drăzneala să te aperi, explică Vînătoarea izbucnind în 
ris. Dacă ai fi renunțat, dacă te-ai fi lăsat copleșită de 
Roukhi, aceștia s-ar fi bucurat de o masă straşnică, și 
asta ar fi fost bine pentru ei. Numai că tu nu ai renunţat, 

te-ai bătut, și mi-a făcut plăcere să te ajut; asta a fost 
bine pentru tine. 

— E monstruos! se indignă Ambre. 

— Ţi-am spus, încheie Kushumai cu o voce caldă, dar 
fermă: asemenea naturii, mama mea, sînt deasupra de 
bine şi de rău. 

Kushumai- Vînătoarea încălecă în şa şi, curînd, porni 
călare printre uriaşii arbori. 


25 


Plaja 


Romaric simți nisipul sub tălpi. La fel ca și Guille- 
mot, Coralie şi Ambre în același moment, holba ochii în 
întuneric. 

Primul lucru pe care îl observă fu o plajă mărginită 
de-o parte şi de alta de stînci. Al doilea lucru, o poartă 
pe trei sferturi îngropată în nisip, pe care marea o spăla 
din cînd în cînd. Al treilea lucru, că era singur. O serie 
de înjurături oscilînd între decent și grosolan urmau una 
după alta, în timp ce se plimba în lung și-n lat, nervos, 
pe plajă, pentru a se calma. De cînd s-a lăsat pe mîna 
inconştientului său văr, îi trecuse cheful de orice vrăjito- 
rie! S-a înşelat, de la început, din Țara Ys: Guillemot nu 
era numai nebun, era și periculos. 

Dintr-odată, băiatul auzi un zgomot la marginea pla- 
jei. El blestema în timp ce prietenii lui erau acolo, la 
cîteva sute de metri, îngrijorați pentru el și, sigur, 
căutîndu-l! Se simţi ușurat. Fericit, se grăbi să meargă 
spre ei, în timp ce instinctul îi spunea să se ferească. 
Oare chiar o fi vorba despre amicii lui? Cine alții, dacă 
nu ei, s-ar fi putut plimba noaptea, pe o plajă din Lumea 
Incertă? Își ţinu respirația. Răspunsul îi păru simplu: 
Gommonil... 

Gommonii se puteau afla, la ora asta, pe malul mării, 
în Lumea Incertă, din moment ce... din moment ce aici 

era locul unde trăiau! Romaric își înăbuși o nouă înjură- 
tură. Se strădui cît putu să șteargă urmele pe care pașii 
lui le lăsau pe nisip şi merse pe malul mării, stropind cît 
mai puțin, spre stîncile din cealaltă parte a plajei. 
Drumul i se păru interminabil. 

În ciuda temerilor sale, a ajuns la zona stîncoasă fără 
necazuri. Verifică dacă nu era nimeni în jur, apoi găsi o 
ascunzătoare, o mică grotă săpată într-o stîncă uriașă. Își 
scoase pantofii, ciorapii și pantalonii uzi pînă la 
genunchi. Se întinse pe pămîntul uscat și se înfășură în 
haina călduroasă din Virdu. 

Valurile loveau coasta ceva mai jos, se retrăgeau 
lăsînd în urmă spumă, apoi reveneau neîncetat. Zgo- 
motul mării nu-l deranja pe băiat. Nu reușea totuși să 
adoarmă. Era prea zbuciumat. Gîndurile i se buluceau în 
cap, fugind de la părinți la unchiul Urien, de la Urien la 
Guillemot și de la Guillemot la prietenii lui. Nu reuși să 
ațipească decît spre dimineaţă şi dormi iepureşte, trezin- 
du-se la fiecare val mai mare ce lovea la baza stîncilor. 


Cînd se trezi, soarele era deja sus. Îşi pipăi hainele 
încă umede, strimbîndu-se. Apoi mîncă ceva; proviziile 
lui erau puține și trebui să se mulțumească să ronțăie 
ceva, dar îi era imposibil să înceapă o nouă zi cu sto- 
macul gol. Mai ales după o asemenea noapte. Apoi 
inspectă împrejurimile înainte de a-şi părăsi ascun- 
zătoarea și de a porni pe plajă. 

Se îndreptă spre Poarta pe jumătate îngropată în 
nisip. Inima îi bătu mai tare: acolo pe unde bîntuise ca 
să-și calmeze nervii, în ajun, alt fel de urme se făceau 
văzute pe nisip. Urmele astea, mari și adînci, nu erau 
urme de om. 

— Sigur au fost Gommoni, murmură Romaric. 

Scăpase cu bine! Poveşti groaznice circulau în 
legătură cu acești monștri şi obiceiurile lor alimentare; 
nu ezitau să se hrănească oricînd cu oameni, dacă se ivea 
ocazia. Începu să tremure. Încă o dată, instinctul lui îl 
salvase. 

„Romaric, bătrîne, nu e de stat pe-aici!“ 

Întorcînd spatele mării, se cățără pe dune şi, cîteva 
zeci de minute mai tîrziu, în faţa lui se întindea un lan de 


A 


grîu. 


Ceva mai departe, întîlni sub un copac doi tărani 
bătrîni. Tocmai se pregăteau să bea dintr-o ploscă, feriți 
de razele soarelui, și îl priveau insistent, fără a părea 
prea uimiți de prezenţa lui. 

Romaric îşi trecu mîna prin păr să dea impresia unui 
băiat prezentabil şi începu o conversaţie în ska. Înțelese 
imediat că se află în nordul oraşului de preoți, 
Yénibohor. Un oraş pe care ar fi mai bine să-l evite, cîtă 
vreme era tînăr şi sănătos, pentru că, povesteau ei, 
preoții se pricepeau la convertiri rapide şi la sacrificii 
ușoare. 

— Dar tu ar trebui să știi asta mai bine decît noi, nu-i 
aşa, băiete? 

Omul îi făcu cu ochiul tovarăşului său. 

— De ce ar trebui s-o știu? întrebă cu candoare 
Romaric. 

— Oh! răspunse al doilea ţăran zîmbind, nu este prima 
dată cînd un novice scapă din acest oraș infernal ca să-și 
păsească refugiul pe coaste. 

— Noi înțelegem, dar n-o să spunem nimic, îl încurajă 
primul. De ce i-am ajuta pe blestemaţii de preoți cărora 
deja le plătim dijmă? se adresă el celuilalt. 

— Nu avem de ce să le spunem ce se petrece, confir- 
mă al doilea dînd din cap. Dimpotrivă. Iar ţie, băiete, 
nimic nu ne împiedică să-ți dăm un sfat: întoarce-te pe 
coastă, aproape de mare, şi aşteaptă să treacă un vapor 
căruia să-i faci semn. 

— Dar Gommonii? obiectă băiatul din Ys. 

— Gommonii sînt de preferat oamenilor din Yeni- 
bohor, explică primul țăran. Și vei avea mai multe șanse 
să te salvezi pe mare decît pe uscat; preoţii cu haine albe 
controlează peninsula. 

Bărbaţii îi oferiră să bea vin îndoit cu apă din plosca 
lor şi să măniînce puțină pîine. Romaric nu refuză. 
Mestecînd bucata enormă pe care i-au dat-o, hotări să 
asculte sfaturile ţăranilor. 

Se pregătea să plece după ce le mulțumi, cînd își 
aminti de bijuteria pe care le-o arătase Thomas chiar 
înainte de a trece prin Poartă. Desenă simbolul în praf. 
Cei doi oameni se priviră. 

— Este blazonul orașului Yâdigâr, care se găseşte la 
sud de Deșertul Vorace. Nu are o bună reputaţie. De 
acolo vii? 

— Nu, acolo mă gîndesc să mă duc... Hmm, se miră 
Romaric, pentru nişte țărani găsesc că știți o mulțime de 
lucruri! 

— Este o insultă sau un compliment? răspunseră cei 
doi rîzînd. Crezi că este necesar să fii idiot pentru a cul- 
tiva pămîntul sau pentru a te ocupa de animale? 

— Nu, se bilbii băiatul, nu... Voiam doar să spun că 
păreţi să fi călătorit foarte mult, asta este tot! 

— Nu este întotdeauna nevoie să călătorești ca să te 
instruiești! îl ironiză primul ţăran. E nevoie de puţină 
școală, de multe cărți. 

— Şi apoi de poveştile celor care călătoresc! hohoti 
cel de-al doilea. 
Romaric îi salută și își reluă drumul spre plajă. 


Reveni fără tragere de inimă înspre plajă, nisipul şi 
stincile. Locul era tot gol. Prudenţa îi dicta să se ascundă 
între stînci, dar tenacitatea nu era punctul lui forte și nici 
răbdarea nu era principala calitate! Își alungă plictiseala 
făcînd exerciții fizice și repetînd mișcările pe care le 
cunoștea din Quwatin, arta marțială folosită în Ys; apoi 
merse puţin pe plajă. Din depărtare, zări o bucată de 
pămînt ce ar fi putut fi o insulă şi, deasupra, un munte 
fumegînd, care trebuie să fi fost un vulcan. Niciodată nu 
și-ar fi dorit să-și toace nervii pe plaja asta. Oare cît timp 
va trebui s-o facă? Nu avea provizii decît pentru încă 
două zile. Pe loc, luă o hotărîre: îi dădea doar două zile 
unui vapor pentru a-și face apariția! Dacă pierde această 
ocazie, își va încerca norocul mergînd pe uscat. Și la 
naiba cu preoții din Yenibohor! Prefera să-și vîndă 
scump pielea făcînd ceva, decît să şi-o piardă prostește, 
fără să întreprindă nimic. 

Se întoarse în grota unde își petrecuse noaptea și se 
puse să studieze serios harta Lumii Incerte, copiată la 
adăpostul altor stînci, în acele vremuri minunate cînd 
încă se afla în iubita lui Țară Ys, înconjurat de prieteni. 


R26 
Tur de fortă 


Torţe aprinse erau agăţate în inele de fier fixate în 
ziduri şi luminau cu flacăra lor zugrăveala roşie ca sîn- 
gele a unei camere mari şi rotunde. Gontrand înaintă 
cîțiva pași. Locul era sufocat de mobile încărcate cu 
cărți și cu hărți, iar pe mese se amestecau eprubete și 
retorte; unele erau încălzite de o lampă cu gaz, şi 
lichidul pe care-l conţineau fierbea în clocote mari. 

— Fiţi bine-veniţi la Gargamel, gîndi cu glas tare 
Gontrand plimbîndu-și privirea de jur împrejur. 

În mijlocul camerei se înălța o Poartă asemănătoare 
celei care îl scosese din Ţara Ys. 

„În fața Porții am fost cinci, și eu mă aflu singur, de 
cealaltă parte“, îşi spuse băiatul. 

Își încrucişă braţele, apoi se scărpină pe bărbie cu 
mîna dreaptă, cu un aer perplex, aşa cum făcea întot- 
deauna cînd reflecta adînc. 

Un lucru era sigur; vraja lui Guillemot a funcționat, 
pentru că a trecut de Poartă. Dar se petrecuseră și cîteva 
lucruri nefireşti, pentru că se afla complet singur de 
cealaltă parte. 

Magia nu poate fi prea diferită de muzică: e sufi- 
cient un decalaj de un singur semiton față de partitură 
și se cîntă o altă arie decît cea dorită. Sau, la fel, cînd 

se interpretează o partitură într-o altă cheie decît cea 
indicată pe portativ... 

Deci, fără îndoială, asta s-a întîmplat: fiecare a abor- 
dat aceeași piesă (Lumea Incertă) într-o cheie diferită (o 
Poartă diferită)! El nu era Vrăjitor, dar ştia că ar trebui 
reparată greşeala acordînd instrumentele, astfel încît să 
se cînte aceeaşi arie. Într-un cuvînt, să se regăsească. 

Se îndreptă spre uşa de metal ce se deschidea spre o 
scară în spirală. Dintr-odată se opri. Urechea lui antre- 
nată auzi un zgomot ce venea de pe scară, un zgomot ce 
creştea. Nu exista nici un dubiu: cineva, nu, două per- 
soane urcau treptele. 


Fără să se sperie, Gontrand căută o altă ieșire. 
Privind în jur, în întuneric, sfirși prin a distinge, în 
peretele situat la cealaltă extremitate a camerei, o fantă 
făcută la înălţimea unui om. Părea să comunice cu exte- 
riorul, judecînd după flacăra unei torte agăţate în dreap- 
ta lui, ce tremura din pricina unui uşor curent de aer. 
Fără să piardă nici o clipă, se apropie. Fanta era suficient 
de largă pentru a se putea strecura prin ea. Trebuia s-o 
facă repede: pe scară, zgomotul paşilor se apropia din ce 
în ce mai mult. Se pomeni într-un pasaj ce semăna cu un 
tub, atît de strimt, încît nu putea să înainteze decît tîrîn- 
du-se. Reuși să se deplaseze ajutîndu-se de asperitățile 
pietrelor, pînă ajunse, în sfîrşit, afară. 

Era noapte. Stelele scînteiau pe cer şi o lună palidă 
lumina o grămadă de bolovani... la vreo douăzeci de 
metri mai jos! Și mai jos, valurile mării se loveau la 
capătul unei faleze. Cuprins de ameţeală, cu inima 
bătind, Gontrand închise ochii; Ambre sau Romaric ar fi 
trebuit să fie în locul lui. Căţărători pricepuţi, ei n-ar fi 
știut ce înseamnă ameteala! 

Respiră adînc de mai multe ori pentru a-și recăpăta 
calmul înainte de a deschide din nou ochii. Cum era 
inutil să încerce să se salveze luînd-o în jos, se afla în 
fața următoarei alternative: fie rămîne ascuns acolo, 
aşteptînd ca vizitatorii, ai căror paşi i-a auzit, să 
părăsească sala — ceea ce ar fi putut lua ceva timp —, fie 
o lua spre vîrful turnului. Frica de a înfrunta ameteala îl 
determină să se întoarcă. Făcu deci drumul în sens 
invers şi, protejat de întunericul ce îl înconjura, privi cu 
atenţie sala. Era cineva înăuntru! Văzu un bărbat care se 
agita în fața unei mese pe care erau aşezate diferite 
instrumente folosite la experimente chimice. Cum erau 
cu spatele, Gontrand observă numai că era înalt și slab. 
La un moment dat, bărbatul întinse o eprubetă spre 
lumina unei torţe, pentru a-i examina conținutul; îi 
lipsea un deget de la mîna dreaptă. 

Pe scară, un alt zgomot de paşi era acum foarte 
aproape. Un zgomot puternic, atît de neliniștitor încît 
Gontrand, fără să mai aștepte, luă decizia să-și încerce 
norocul prin partea de sus a turnului. Ajunse la capătul 
pasajului cît putu de repede. 

Apoi, așezindu-se pe spate, începu să se tragă, cu 
braţele ţinute în sus, căutînd cu mîinile ceva de care să 
se agaţe. Se pomeni în gol, cu tot corpul lipit de peretele 
exterior. „Sînt nebun de-a binelea!“, gemu el. 

Niciodată nu-i fusese atît de frică. 

Agăţîndu-se cu mîinile, avînd grijă să nu privească în 
jos, reuși să se strecoare încet și sfirşi prin a ajunge în 
vîrful turnului. Se agăță de creneluri, apoi, epuizat, se 
lăsă să cadă pe podeaua din dale. 

„Oare ce plăcere poate găsi Ambre în escaladare...“ 
gîndi el scuturînd din cap. 


168 Erik L'Homme 


Acum era nevoie ca prin orice metodă să părăsească 
acest turn blestemat! 

Cîteva secunde îi trebuiră pentru a-și recăpăta suflul 
şi a-și recupera ceva din forțe. Păşind pe vîrfuri, inspectă 
platforma pe care tocmai aterizase. Singura ieşire vi- 
zibilă era capătul unei scări ce se cufunda în clădire. Dar 
nu intenționa s-o folosească, pentru că de acolo, ar fi 
jurat, provenea zgomotul de pași pe care îl auzise. 
Strimbîndu-se, se aplecă peste creneluri și descoperi 
ceea ce căuta: o succesiune de grinzi fixate în ziduri, ce 
coborau în spirală pînă la baza turnului. Folosite, fără 
îndoială, în timpul construirii lui. Înarmîndu-se cu o 
doză mare de curaj, Gontrand puse piciorul pe prima 
dintre grinzi, ţinîndu-se cum putea mai bine de perete. 

Coborirea i se păru fără sfîrşit, cu atît mai mult cu cît 
trebuia să se oprească des pentru a-şi șterge cu mîneca 
sudoarea ce îi intra în ochi. Şi acest tremurat din tot cor- 
pul, ce luă sfîrșit doar cînd puse piciorul pe pămînt... 

În fața lui, o cărăruie ce se strecura printre bucăţile 
mari de stîncă. O luă la fugă. Traversă ruinele a ceea ce 
fusese cîndva un sat fortificat: case părăsite, ziduri 
năruite. Alergă pînă i se tăie răsuflarea. În fine, cînd se 
simţi în siguranță, se opri. Aranjîndu-şi pe umeri haina 
din Virdu, se întoarse. Privi turnul ce se înălța spre cer, 
sumbru și înspăimâîntător. Tremurînd, îşi reluă drumul. 


RT 
False magii 


Guillemot ajunse la poalele zidurilor orașului, ziduri 
pe care soarele apunînd le scălda într-o intensă lumină 
aurie. Ferghânâ era așezat în apropierea Mării Furtunilor 
și a Deşertului Vorace. Pentru populaţia care trăia acolo, 
era principalul centru comercial. Fost loc de oprire pe 
Drumul Lemnului, pe care se transportau, într-o perioa- 
dă mai fericită, bogăţiile naturale din Violetul Irtych 
spre orașele din Sudul bogat, orașul își datora astăzi 
opulenţa pieţelor sale, care atrăgeau oameni din toată 
Lumea Incertă, şi taxelor percepute de la cei care veneau 
pentru afaceri. 

Ucenicul Vrăjitor ajunse, ascuns sub haina de 
Omuleţ din Virdu, în faţa uneia dintre porțile monu- 
mentale ale oraşului-cetate. Pentru a putea intra trebuia 
să plătească o taxă de trecere — un smarald și două 
safire — unei gărzi ca un monstru, o încrucișare, fără nici 
o îndoială, între un Ork și o ființă umană. 


Guillemot hoinări un timp pe străzile încîlcite peste 
care pluteau mirosuri puternice de tocană, leșie și urină. 
Se minună de mărfurile lucitoare etalate în fața dughe- 
nelor, de spectacolul dat de jongleri şi de înghițitorii de 
flăcări care însufleţeau fiece străduță. Intră și mai adînc 
în oraş, ascuns sub haina lui cenușie, şi întîlni cîțiva 

Orki şi alte creaturi stranii; totuși, marea majoritate a 
populației era alcătuită din oameni. 

Pașii îl duseră pînă într-o piață largă, în care fojgăia 
o gloată zgomotoasă. Plăti cu o mică piatră prețioasă 
pentru a mînca la o masă jegoasă dintr-o dugheană 
improvizată. Masa era pusă într-un cort instalat în grabă 
între un dresor de urşi şi un șarlatan care făcea reclamă 
unui unguent miraculos. Muşcă dintr-o imensă pulpă de 
Batachul — un fel de fazan mare care trăia pe Colinele 
Mişcătoare — umplut cu Kutis, ciuperci piperate din 
munţii din Virdu. Găsi umplutura teribil de condimen- 
tată şi, pentru a mai stinge arsura, bău cîteva înghiţituri 
de Sharap, un vin dulce din Insulele din Mijloc. Decise 
cu înțelepciune să-și încheie masa cu un Palaur, un măr 
roșu şi dulce provenind din Estul Incert. 

În sfîrşit sătul, se ridică și îşi continuă explorările. 

Ceva mai departe, un grup de copii se îngrămădeau 
în faţa unei căruțe în care era un om îmbrăcat extrava- 
gant: purta o robă lungă, albastră, plină de stele şi pe cap 
avea o pălărie imensă, ascuțită. 

— ... Şi acum, eu, Gordogh Magnificul, cel mai mare 
magician pe care l-a cunoscut vreodată Lumea Incertă, 
voi face să dispară această minge! 

Omul îşi mișcă mîna cu o viteză surprinzătoare, și 
mingea pe care o ţinea dispăru. Copiii scoaseră un 
„Ohhhhh!“ de stupefacţie. „Un prestidigitator!“ îşi 
spuse Guillemot amuzat. Omul era abil. Făcu să dispară 
mai multe obiecte, care își făcură apariţia după sau din 
urechea vreunui spectator neîncrezător. Apoi, ridicînd 
mîinile în semn că doreşte liniște, anunță: 

— În clipa asta, Marele Magician Gordogh îl va face 
să dispară pe unul dintre voi... 

Își căută victima din ochi printre copiii care întor- 
ceau privirea şi încercau să se facă mici, cît mai mici 
posibil. Se opri asupra lui Guillemot. 

— Tu, Omuleţule din Virdu! Vino, vino lîngă mine în 
căruţă! 

Împins de ceilalţi, ușuraţi de a fi scăpat să fie pradă 
magicianului, Guillemot se trezi în faţa lui Gordogh. 
Acesta îl obligă să se dea cu un pas mai la stînga. Apoi, 
cu un aer mulțumit, se adresă publicului: 

— Cu ajutorul Craniului ancestral, posed Forţa atotpu- 
ternică! Am puterea să te fac să dispari! Dispari)... 
Agitindu-și mantia în așa fel încît să-l ascundă de ochii 
celorlalți, trecu în faţa lui Guillemot și apăsă în același 
timp cu piciorul un buton. Guillemot auzi un „clic“, apoi 
trapa pe care se găsea se deschise, şi el căzu sub căruța 
acoperită cu o prelată. Se simți prins între doi indivizi. 

— Haide, Omuleţule, ne dai pietrele prețioase și haina 
sau îţi iei adio de la viaţă! 

Guillemot se zbătu puțin, dar în zadar. Chemă Gra- 
femele în ajutor. Acestea avură nevoie de ceva timp pînă 
să apară și, atunci cînd Ucenicul îl chemară pe Thursaz, 
Muntele, veni în locul lui Isaz, Strălucitorul. Toate sem- 
nele tremurau, aşa că Guillemot le recunoștea foarte 
greu. Totuși, nu avea timp să se gîndească la acest mis- 
ter; deși ar fi preferat să invoce Grafemul Apărării, mur- 
mură, chiar cînd era pe cale să fie ridicat de agresori, 
numele Grafemului Imobilizării şi al Autoapărării: 

— Isaaaaz... 

Simţi că strinsoarea miinilor agresorilor cedează 
imediat. Se strecură afară din haina din Virdu în care era 
legat... Cei doi tovarăși ai falsului magician erau întinşi 
la pămînt, drepţi ca nişte statui și complet înțepeniți! 
Guillemot tremura. Deasupra, Gordogh continua să 

amuze lumea cu șmecheriile lui menite, fără îndoială, să 
lase timp complicilor pentru a-și face treaba. Guillemot 
se tîrî pînă în spatele căruţei și dispăru luînd-o la fugă pe 
străduţele din Ferghânâ. 


Se întîmpla ceva cu magia lui! Pentru Trecere, de 
acord, își putea explica: uitase un Grafem din Galdr. 
Fusese o timpenie, n-ar fi trebuit să se întîmple niciodată 
ȘI, din cauza acestei greșeli, prietenii lui se aflau într-o 
situație delicată; dar știa de ce se întîmplase! Avea o 
explicaţie! În schimb nu avea nici o explicaţie pentru 
Grafemele pe care le-a invocat și care au venit pe dos; 
poate se întîmplă uneori din cauza oboselii sau a lipsei 
de concentrare. Dar n-a reușit nici să le stabilizeze, aşa 
cum se întîmpla pînă acum! Și de ce îi venea greu să le 
recunoască? Toate erau deformate! Bine, l-a chemat pe 
Thursaz; acesta a refuzat să-şi facă apariţia, și în locul 
lui a venit Isaz. De ce? De acord, nu este pentru prima 
dată cînd Grafemele acționează independent. de el. Dar 
acolo cum de au fost înțepeniţi indivizii ăia? Isaz ar fi 
trebuit să acționeze asupra lui, nu asupra lor! Prin ce 
mister? Oh... Îşi aminti dintr-odată! Maestrul Qadehar 
l-a prevenit că Grafemele nu se comportă în Lumea 
Incertă la fel ca în Țara Ys! Da, dar atunci cum le poate 
controla aici? 

Guillemot mai reflectă un timp la nereusita lui și își 
promise, în lipsa unui răspuns limpede, să evite folosirea 
magiei în Lumea Incertă. 

Apoi se concentră asupra firmelor dughenelor ce 
dădeau în stradă. 

Nu trecu mult pînă să găsească ceea ce căuta: pe o 
străduță, mai retras, un mic magazin de bijuterii 


VRĂJITORUL QADEHAR I73 


rămăsese deschis și era luminat de o lampă cu ulei, ce își 
arunca razele pe podea. Împinse ușa. 

În fundul magazinului, la o masă, era așezat un 
bărbat, cu ochelarii pe nas, în faţa unui vas în care se 
aflau ceasuri demontate. Era un bătrîn. Pe jos, chiar pe 
pămînt, stătea un tinăr care îi dădea instrumentele de 
care avea nevoie. 

— Ce dorești? îl întrebă bătrînul pe un ton aspru. 

— Aş vrea să ştiu proveniența acestei bijuterii, răspun- 
se Guillemot, tot în limba ska, pe care o folosea şi bărba- 
tul, întinzîndu-i obiectul de argint pe care i-l încredințase 
Thomas în momentul în care se pregătea să treacă prin 
Poartă. 

Bijutierul luă medalionul, îl suci şi-l răsuci între 
degete. 

— Nu cunosc. Acum du-te. Vreau să închid. Apoi se 
întoarse spre ajutorul lui. Kyle, însoţeşte Omuleţul pînă 
la ușă și răsucește cheia de două ori. 

Băiatul se ridică. Trebuie să fi avut aceeași vîrstă cu 
Guillemot. Era subţire, puternic, cu privirea albastră 
hotărîtă, cu păr închis la culoare şi pielea arsă de soare. 
Picioarele goale îi erau legate cu un lanţ gros, ce îl făcea 
să sufere şi să meargă greu. Îl conduse pe Guillemot la 
ușă, așa cum îi ceruse bijutierul. Dar, în momentul în 
care se pregătea să iasă, îi şopti: 

— Peste o oră. La canal, pe cealaltă parte a străzii... 
Te aştept. 

Apoi uşa se închise, şi Guillemot auzi un zgomot de 
cheie ce se răsucește în broască. Lumina se stinse 
aproape imediat, lăsîndu-l în întuneric. 


28 


Romaric se aruncă în apă 


— Wal... aş vrea să-ți spun ceva. 

Coralie se apropie de tatăl lui Matsi, care întoarse 
spre fată o faţă binevoitoare. 

— În legătură cu bijuteriile pe care le port. În realitate, 
le-am găsit în cortul cu obiecte. Nu sînt ale mele. Aș 
vrea să le dau înapoi. 

Scoase pietrele albastre, colierul de aur și brăţara de 
argint şi i le întinse bărbatului care nu făcu nici un gest 
să le ia. 

— la-le, Wal. Mă simt uşurată! Ai fost atît de bun cu 
mine de la început. Mă simt vinovată că puţin... te-am 
furat. 

Roşi pronunţind ultimul cuvînt. Paznicul obiectelor 
izbucni în rîs. 

— Păstrează bijuteriile, fetiţo. Stau mult mai bine la 
tine decît în cort! De altfel, numai eu și cu tine știm ce 
obiecte există acolo. Și chiar nu este cazul, cine ţi le-a 
cerut? Eu nu împiedic pe nimeni să vină și să ia din cort, 
dar nu vine nimeni niciodată. 

Coralie îl privi pe Wal drept în ochii lui aproape albi 
și văzu că nu glumește. Îi surise şi îşi puse la loc biju- 
teriile. Bărbatul o bătu pe braţ, ca şi cum ar fi vrut să 
spună că este în regulă și că nu va mai reveni asupra 

subiectului. Imediat apăru Matsi, care se îndreptă spre 
tatăl ei. 

— Coasta! Coasta! Acolo o să mă părăsească, vai, 
acolo? 

Fetiţa plingea cu lacrimi fierbinți. 

— O dată am avut şi eu o prietenă, o prietenă numai a 
mea! 

Coralie observă surprinsă cum caravana de plute se 
apropia de mal. O plajă lungă se întindea sub ochii ei, 
presărată ici-colo de stînci. Wal îşi consolă fiica. 

— Nu, Matsi, nu acolo. Debarcăm mai la sud. Coasta 
asta este plină de Gommoni şi pămîntul pe care îl vezi în 
spate este al preoților de Yenibohor, cu care Poporul 
Mării nu întreține relații prea bune. 

— De ce? întrebă Coralie, în timp ce Matsi țţopăia de 
bucurie în jurul ei. 

— Nu de mult, pe vremea cînd încă schimbam peştele 
nostru pe grîul lor, copiii dispăreau în timpul popa- 
surilor. Asta ține de trecut, dar noi nu uităm. Şi 
supărările noastre sînt la fel ca prieteniile: rezistente! 

Wal se arăta astăzi neobișnuit de vorbăreț. 

— Nu mi-ai vorbit niciodată despre poporul tău, Wal, 
sări Coralie profitînd de ocazia ivită. 

— Pentru că nu este nimic de spus, fata mea. Mă rog, 
nimic care să difere de istoria tuturor popoarelor și a 
tuturor oamenilor; ne naștem, trăim și murim! 

— Dar plutele, viaţa petrecută în întregime pe apă? 

— A trecut multă vreme, continuă Wal, de cînd Popo- 
rul Mării trăia pe uscat, răspîndit pe coastele Mării 
Meduzelor de Foc. Eram numeroși şi trăiam din pescuit 
și din vînzarea covoarelor de alge pe care le ţeseam. Se 
poate spune că eram fericiţi! Într-o zi, ca din senin, și-au 
făcut apariția Gommonii. Poate trimiși de un zeu rău 

care nu iubea poporul nostru. Ne-am luptat cu acești 
monștri pentru a obține controlul coastelor. Ei sînt 
feroce, puternici şi cruzi. Aveam puține șanse să 
învingem! Poporul meu a fost decimat. 

Coralie păli și îşi muşcă buzele. Confreria şi Guilda 
fuseseră cele care, la sfîrșitul Evului Mediu, îi captura- 
seră pe Gommoni pe plajele din Ys și îi alungaseră în 
Lumea Incertă, ca să scape de ei! Wal interpretă greșit 
tulburarea fetei. 

— Da, a fost îngrozitor... Astfel că şefii satelor s-au 
adunat într-o zi pentru a discuta viitorul poporului nostru. 
Nu era cu putință să ne retragem în interiorul tării din 
cauza popoarelor războinice care ocupau zona. Dar am 
văzut că Gommonilor nu le face plăcere, deși sînt buni 
înotători, să se avînte în valuri din cauza bancurilor de 
Meduze de Foc ce mişună în marea noastră. Destinul ni 
se impunea de la sine: în Marea Meduzelor de Foc ne 
vom găsi salvarea! Deci fiecare sat a construit şi amena- 
jat plute imense. Pînă cînd le-au unit şi le-au pus pe apă 
nici nu știau de existenţa mării! Încă nu se vorbea de 
Triburi, ci de Sate: ei bine, nu erau mai puţin de trei sute 
de Sate pe valuri şi, pe plute, mii de săteni care nu ştiau 
încă nimic despre navigație! Astăzi, nu sîntem mai mulți 
de cîteva sute, repartizaţi în treizeci de Triburi. Ceilalţi nu 
au supravieţuit furtunilor, monștrilor marini sau chemării 
pămîntului unde nu-i așteptau decît nenorociri... 

Coralie rămase tăcută, îngrozitor de stînjenită. Dar, 
pentru nimic în lume, nu i-ar fi mărturisit lui Wal că 
poporul ei era, chiar dacă fără voie, la originea nenoro- 
cirilor alor săi... 

— Nu e nevoie să spui nimic, fata mea. Te-am pre- 
venit adineauri: un popor este la fel de muritor ca un 
om! Important este ca şi unul, și celălalt să trăiască bine. 

Uită-te la noi: ţi se pare că sîntem de plîns? Nu! Nu 
suferim de foame niciodată, nici de frig şi, mai ales, sîn- 
tem liberi ca briza mării, adică Bohik, ce pluteşte veşnic 
deasupra valurilor! 

Coralie, emoţionată, îi suriîse recunoscătoare lui Wal, 
care o mîngîie pe obraz cu un gest părintesc. 

Conversația încetă, căci Matsi, sătulă să aştepte, o 
luă pe fată de mînă și o trase la joacă. 


Romaric ieşi din grota în care se aciuase timp de două 
zile. Era amiază şi soarele ardea cu putere. Își terminase 
proviziile şi rezerva de apă. Şi nici un vapor nu-și făcuse 
încă apariția în larg! Se va ţine de planul lui: va părăsi 
plaja şi va pleca să-și încerce norocul pe uscat. 

Străbătu marea cu privirea. La stînga, în depărtare, i 
se păru că zărește o uriașă pată întunecată pe care valu- 
rile o legănau. Să fie o iluzie optică? Nu vedea prea 
bine, și strînse ochii din cauza strălucirii razelor de soare 
ce se reflectau în apă. 

Apoi atenţia îi fu atrasă de un obiect mai mare, la 
dreapta lui. Fără îndoială că erau trunchiuri de copaci în 
derivă sau poate epava unui vapor care naufragiase. Nu, 
erau plute, era sigur de asta! Băiatul părăsi stîncile și 
alergă spre plajă strigînd şi agitînd mîinile. Se opri însă: 
nimeni de pe plute nu putea să-l vadă. 

Spre deosebire de cei trei Gommoni care se în- 
dreptau spre el, atraşi de strigăte. 

Băiatul ezită. Să se întoarcă la stînci nu i-ar fi folosit 
la nimic. Ar fi putut să fugă spre landă, dacă Gommonii 
nu i-ar fi tăiat drumul printr-o mișcare de încercuire. 
Nu-i rămînea decît o soluţie, și aceea nesigură, pentru 
că monștrii erau excelenți înotători; să încerce să ajungă 
la plutele ce treceau în acel moment în larg! Fără să se 

gîndească prea mult, începu să alerge și plonjă în mare. 
După ce trecu de zona cu valuri, începu să înoate ener- 
gic, îndepărtindu-se repede de mal. Bătea cu putere din 
picioare, urmărit de mîna mare a unui Gommon, care se 
îndrepta spre glezna lui şi curînd avea să-l tragă la fund. 
Dar, cînd se întoarse, îi văzu pe cei trei Gommoni ră- 
maşi pe plajă, nemişcați. Romaric simţi o uriașă uşurare 
și încetini puțin ritmul. O luă la dreapta în direcția plu- 
telor, fără să știe că imensa pată întunecată pe care o 
observase mai devreme se apropia periculos de el. 


— Priveşte, acolo! strigă Matsi prinzînd-o de mînă pe 
prietena ei. 

— Ce, ce s-a întîmplat? răspunse Coralie pe care 
soarele o orbea și o împiedica să vadă clar. 

— Sînt Gommoni pe plajă. Îi vezi? 

— Da, așa este, îi văd! Cît sînt de urîţi! La noi se uită 
aşa? 

— Cred, mai degrabă, că se uită la băiatul care înoată 
spre noi. Sau poate spre Meduzele de Foc care vor să-l 
prindă. 

— Un băiat? Unde asta, unde, Matsi? 

— Acolo, arătă fetița cu degetul. 

În cele din urmă, Coralie îl observă pe înotător şi 
înțepeni. Nu era cu putinţă! Ba da, era. 

— Oh, vai, vai! gemu fata mușcîndu-şi mîinile. Este 
îngrozitor! Romaric... 

— Îl cunoşti? se miră Matsi. 

— Da, bineînţeles, este Romaric! Este prietenul meu! 

— Ei bine, prietenul tău o să moară, o anunţă calm 
fetiţa. 

Cînd Romaric o observă, pata întunecată era foarte 
aproape de el. Începu să înoate repede în direcția plutei, 

care nu era la distanță mai mare de cîțiva metri, aruncînd 
priviri îngrijorate spre Arzătoare; corpul lor se umfla și 
se dezumfla rapid și filamentele translucide, de la 
capătul tentaculelor, fremătau sub efectul excitaţiei. 

— O să fie prins înainte să ajungă la plută. Ar trebui 
ca... Nu, n-o să îndrăznesc niciodată! murmură Coralie. 

Închise ochii și se imagină plonjînd într-un uriaş bor- 
can cu jeleu de afine. Tremură de silă. Nimic de făcut: 
n-ar fi putut... 

Romaric scoase un strigăt gîtuit, ce o atinse pe 
Coralie ca o undă de curent electric și spulberă toate 
ezitările ei. 

Împinsă de o inspiraţie de moment, se îndreptă spre 
bord. 

— Ce faci? se neliniști Matsi. 

— Vreau să demonstrez, o dată în plus, răspunse 
Coralie cu o voce egală și cu un zîmbet forţat, că băieții, 
hotărît lucru, nu se pot descurca fără fete. 

Apoi plonjă, sub privirea stupefiată a fetiţei. 

Contactul cu apa o învioră şi îi dădu curaj. Din cîte- 
va mişcări de braţe îşi întîlni prietenul care dădea vădite 
semne de oboseală. Cînd a o văzu venind spre el, înghiţi 
o gură de apă de surpriză și îşi pierdu răsuflarea. Coralie 
îşi trecu brațul pe sub bărbia lui și îl ajută să-și recapete 
suflul. În spatele lor, Meduzele de Foc pluteau la mai 
puţin de un metru, în masă compactă. „Nu trebuie să le 
privesc, nu trebuie să le privesc“, murmură fata în gînd, 
tremurînd şi întorcînd capul. Apoi i se adresă lui 
Romaric, care era extenuat: 

— 'Ține-te după mine şi fă exact ce fac și eu! 

— Dar cum? Ce... ce este...? 

— Mai tîrziu. Nu este timp. Eşti gata? 

Romaric aprobă. Ea luă o gură mare de aer și plonjă. 
El se grăbi s-o imite. Înotară pe sub apă atît cît rezistară, 
în direcția plutei. Cînd au ieșit la suprafață pentru a lua 
o gură de aer, au văzut că Arzătoarele, derutate de dis- 
pariția lor bruscă, nu mai înaintaseră. 

— Funcţionează! exclamă încîntată Coralie. Hai, 
Romaric, încă un efort! 

Ea plonjă din nou, mulțumindu-i în gînd lui Matsi 
pentru sfaturile foarte precise. 

Cîteva minute mai tîrziu, braţele puternice ale 
bărbaților din al Șaselea Trib îi traseră pe amîndoi la 
adăpost de Arzătoarele mării. 


R9 
Un uriaş meloman 


Gontrand se îndrepta spre sud. La fel ca prietenii lui, 
profită de prima oprire pentru a se cufunda în studiul 
aprofundat al hărții Lumii Incerte, copiată la Ys, pe co- 
lina de lîngă Porti. Turnul de unde scăpase punîndu-și 
viața în pericol era chiar cel din Djaghatasl, a cărui 
schiță părea că sfidează şarpele de mare reprezentat în 
Oceanul Imens. Fireşte, Gontrand hotărî să urmeze pista 
oferită de bijuteria lui Thomas — singurul indiciu pe care 
îl aveau cu toţii — și, sperînd că va întîlni pe cineva care 
să-l arate drumul, decise că era mai bine să se îndrepte 
spre Virdu, oraşul de unde erau hainele pe care le purtau 
toți cinci. 

Drumul trecu printr-un prim sat. Băiatul încercă să 
obțină de la puţinii localnici pe care îi întîlni informaţii 
despre bijuterie, desenînd-o în praful de pe drum. Toţi 
scuturau din cap transmiţindu-i că nu văzuseră niciodată 
ceva asemănător. 

Același rezultat obținu şi în al doilea sat, în care 
ajunse pe înserat. Oamenii scunzi, roşcaţi și cu pielea ca 
laptele nu erau prea vorbăreţi, ceea ce nu îl ajuta prea 
mult. Îşi petrecu noaptea ghemuit în landă, lîngă o căpiță 
de fìn, după ce dădu iama în ultimele provizii. 

Şansa îi surise mai mult în al treilea sat, mai mare 
decît celelalte două, unde se opri dimineaţa. Intenţia lui 

era să-şi umple sacul cu de-ale gurii, văzînd că locuitorii 
din împrejurimi nu erau foarte ospitalieri. Reuși să 
negocieze în ska preţul cîtorva mere ce ar fi ținut 
tovărășie în traista lui unui cîrnat gros şi unei felii de 
pîine, cînd atenţia îi fu atrasă de ușa deschisă a unui ate- 
lier de fabricat de viori. Abandonă fără să mai aştepte 
piatra prețioasă pe care i-o ceruse vînzătorul și se grăbi 
într-acolo. Era o adevărată peşteră cu comori! Pe pereţi 
atîrnau viole, harpe şi mandoline de toate felurile, de 
toate formele și de toate culorile. 

Artizanul ridică ochii, își privi o clipă vizitatorul, 
apoi îşi văzu de treabă. 

— Vrei să cumperi ceva? 

Gontrand tresări. Bărbatul, înalt și blond, nu avea fi- 
zicul celor din regiune, caracterizați printr-o chică roșie 
și un trup îndesat. Era cu siguranță un străin, ţinînd, din 
motive obscure, un magazin în acest sat uitat de lume. 

— Ei... adică, răspunse băiatul ascuns sub haina lui 
din Virdu, să zicem că mai mult aș privi... 

Lutierul zimbi amuzat. 

— De cînd Omuleţii din Virdu se interesează de 
muzică? 

— Și de cînd țăranii din zonă fabrică acest gen de 
instrumente? răspunse pe loc Gontrand, chiar înainte de 
a-și mușca buzele. 

Omul începu să rîdă. Gontrand ezită, apoi îl imită. Își 
dădu jos gluga şi se apropie de el. 

— Aveţi dreptate, nu sînt din Virdu. Dar nici dum- 
neavoastră nu păreți a fi de pe-aici. 

Omul i-o tăie cu un gest. 

— Fiecare cu secretele lui, băiete! Mai bine mi-ai 
spune ce pot să fac pentru tine! 

Gontrand luă o daltă şi zgîrie pe marginea unei 
planşete de desen profilul bijuteriei lui Thomas: un soi 
de leu înconjurat de flăcări. 

— Caut un loc unde s-ar putea purta această bijuterie. 

Lutierul reflectă. 

— Cred că desenul reprezintă blazonul orașului 
Y âdigâr. Este un oraş din sud-est, la capătul Deșertului 
Vorace. Am călătorit mult înainte de a mă stabili aici, 
dar n-am fost niciodată acolo. Știu totuşi din auzite că 
este plin de brute şi de hoți. Chiar vrei să te duci acolo, 
băiete? 

— Da, suspină Gontrand. Am acolo prieteni care, cu 
siguranță, mă așteaptă. 

— Ei bine, drum bun. Înainte, eu te sfătuiesc să te rogi 
la zeii tăi: vei avea nevoie. 

Omul îl salută şi se întoarse la munca lui. 

— Stai, rosti băiatul, care, pe picior de plecare, 
rămase blocat în fața unei superbe chitare. Cît face mi- 
nunea asta? 


Gontrand își reluă drumul cu traista plină și cu noul 
instrument muzical pus în bandulieră. Din cînd în cînd 
se oprea, mîngiia pîntecul umflat al chitarei și ciupea 
cîteva coarde. ÎI costase toate pietrele preţioase pe care i 
le dăduse Guillemot, dar nu regreta nimic. Oricînd ar fi 
putut să îşi cîştige pîinea cîntînd la chitară și cu vocea! 
Cu condiţia să întîlnească un alt public decît cel format 
din ţărani morocănoși. 

Dorinţa i se îndeplini chiar în seara aceea. O luase 
spre sud-est, și noul drum pe care apucase părea mai 
umblat. Întîlni la căderea serii o tabără care era formată 
din vreo treizeci de căruţe goale, așezate în cerc pentru 

a asigura protecție împotriva eventualelor atacuri ale tîl- 
harilor. 

Vînzătorii erau din Ferghânâ, un oraş comercial din 
est; își vînduseră marfa la Virdu şi se întorceau cu 
buzunarele pline de pietre prețioase. Din acest motiv, 
cum era obiceiul în Lumea Incertă, care nu degeaba 
purta acest nume, făcuseră apel la mercenari ca să-i 
apere. Nişte hibrizi, o încrucișare între oameni şi Orki, 
care purtau pe trupuri și pe față semnele originii lor 
monstruoase. 

Mercenarii încercară să-l alunge pe Gontrand în 
momentul cînd se apropie prezentindu-se drept me- 
nestrel, cîntînd la chitară din sat în sat pentru a-şi cîştiga 
existența. Cum vînzătorii insistară să-l aibă lîngă ei la 
focul de tabără, l-au cercetat cu un aer bănuitor și nu l-au 
scăpat din ochi. 

Gontrand încercă să-și păstreze calmul, dar nu se 
putu împiedica să nu tresară cînd enormele mîini cu 
gheare se plimbară pe corpul lui. Își recăpătă imediat 
controlul, lîngă focul unde îl așteptau negustorii 
îmbrăcaţi în haine scumpe, care se adunaseră să petreacă 
o seară mai puțin monotonă decit altele. Cîntă în ska 
cîntecele hazlii compuse de el, ce îi făcură să ridă cu 
lacrimi pe vînzătorii din Ferghână, și cîteva arii triste 
din Ys, ce îi determinară să devină melancolici. 


Se făcuse tîrziu. Bărbaţii din Ferghânâ plecară unul 
cîte unul să se culce în căruțele lor. Curînd, Gontrand 
rămase singur lîngă foc. 

— N-am mai auzit niciodată aceste melodii. De unde 
vii, tinere menestrel? 

Era un mercenar care, aşezat ceva mai retras, i se 
adresă lui Gontrand. Uriaș, probabil că-şi depășea cu un 

cap tovarășii cînd stătea în picioare, iar umerii îi erau cît 
roata carului de care se sprijinea. Nu era un hibrid. Era 
un uriaș, în genul lui Urien de Troil. 

— Eu... de... de fapt, bîlbîi Gontrand, le inventez! 

— Ai talent. De ce te risipești pe drumuri, unde, de 
altfel, îți rişti și viața? Uriașul se ridică și se apropie. Se 
deplasa cu o supleţe şi o rapiditate care, după corpolenţa 
sa, nu putea fi ghicită. Nu vrei să răspunzi? 

Avea o voce cavernoasă, gravă şi profundă. Ochii lui 
cenușii nu erau răi, faţa cu trăsături cioplite în piatră era 
plină de cicatrice. Țeasta rasă era tatuată cu dragoni. 
Trunchiul și braţele erau şi ele acoperite de cicatrice. 

— Pentru un menestrel nu există școală mai bună decît 
drumul și nici plăcere mai mare decît sa fii propriul 
stăpîn și să dormi sub cerul liber, minţi Gontrand, care 
era scufundat în contemplarea flăcărilor. 

— Răspuns de poet, murmură uriașul. Îmi placi, 
puștiule! La mine, în stepele din Nordul Incert, muzica 
este iubită. Cea a vîntului ce se strecoară printre meste- 
ceni, cea a goanei cailor care galopează pînă își pierd 
respirația, cea a apei ce lovește pînza corturilor noas- 
tre... Ne place și muzicalitatea cuvintelor pe care le 
spun bătrînii înţelepţii, copiii care scornesc, femeile care 
iubesc... 

Rămase tăcut pentru un moment. Gontrand era 
liniştit. Instinctiv, simți dorința să îi facă mărturisiri 
acestui uriaş al cărui suflet părea atît de luminos. 

— Numele meu este Gontrand. Gontrand de Grum. 

— Iar eu sînt Tofann! 

Uriașul zîmbi dezvelindu-și dinții de carnasier. 

— Unde te duci, Gontrand? 

— Merg la Yâdigâr să-mi întîlnesc prietenii. 


186 Erik LHomme 


— la te uită, tot acolo merg şi eu. Imediat ce ajung la 
Ferghânâ îmi părăsesc stăpînii şi mă îndrept spre oraşul 
de foc. Se spune că seniorul Thunku își plăteşte generos 
oamenii care îl slujesc și că oferă şansa unor adevărate 
bătălii! Să mergem împreună, menestrelule: tu o să-mi 
cînți, iar eu voi alunga pericolele. 

Îşi strînseră mîinile pentru a consfinţi înțelegerea. Cu 
degetele zdrobite de cele ale uriaşului, Gontrand regretă 
pumnul unchiului Urien, blînd prin comparație. 


30 
Kushumai-Vînătoarea 


Castelul din Gor — în realitate mai mult un fort rudi- 
mentar decît un castel —, unde Kushumai a dus-o pe 
Ambre la capătul unei lungi cavalcade, își înălța cre- 
nelurile ascuţite pe o ridicătură de pămînt, artificial ridi- 
cată, aşezată în mijlocul unui luminiș. Un pîrîu fusese 
strămutat și umplea șanțul adînc ce înconjura castelul 
înainte de a se întoarce la matcă. Un pod glisant, folosit 
ca acces spre poarta principală a castelului, permitea 
intrarea într-o curte spațioasă. De-a lungul ei, erau trei 
clădiri: una găzduia grajdurile, celelalte două, dormi- 
toarele, bucătăria şi o mare sală în care locuiau cam 
douăzeci de bărbaţi, care formau garnizoana castelului. 
Rondul se făcea pe acoperișul construcţiilor. În mijlocul 
curții, un turn pătrat, acoperit cu un acoperiș simplu de 
șindrilă, se înălța pe trei niveluri. 

Aici totul era făcut din lemn. 

— N-am pus să fie construit castelul pentru a mă apăra 
de oameni, i-a explicat Kushumai lui Ambre, la sosire. 
Asta o face pădurea pentru mine! Castelul mă apără pur 
și simplu de animalele prea curioase sau prea 
înfometate. 

Oamenii lui Kushumai aflați în castel se ocupară de 
animale după ce își manifestară bucuria de a-şi revedea 
şeful. Tînăra femeie și Ambre s-au îndreptat direct spre 

turnul pe care Vînătoarea îl ocupa singură. Parterul 
servea drept depozit şi loc de păstrare a rezervelor; în 
centru, un puț oferea apă proaspătă în permanență. La 
primul etaj, dulapuri cu lenjerie, un pat mare, două 
fotolii impunătoare şi un dulap plin cu piese de arma- 
ment decorau o cameră încălzită de un şemineu făcut din 
plăci din metal negru, groase, susținute de pietre. Peste 
tot erau întinse blănuri. 

— Ultimul etaj este rezervat numai pentru mine, o 
preveni Kushumai. Nimeni n-a intrat și nu va intra acolo 
niciodată. 

— Un vinător veni să aprindă lumînările aflate într-un 
mare candelabru, în mijlocul camerei. Își schimbase 
armura cu haine din piele mai confortabile și înlocuise 
sabia cu un pumnal. 

Kushumai ceru să li se servească cina în camera 
aceea, şi omul dispăru după ce primi indicațiile. 

— E o întîmplare că mănînc aici, îi mărturisi tînăra lui 
Ambre, care, mirată de tot ce descoperea, prefera să tacă 
și să asculte. De obicei, mănînc cu oamenii mei. Le 
place să fim împreună. 

Kushumai îi povesti invitatei sale cum a ajuns în 
Violetul Irtych, forţată, vînată de călugării inchizitori ai 
cultului lui Yenibohor, pe care i-a sfidat practicînd ri- 
tualuri interzise pe teritoriul lor, dansînd, într-o noapte 
cu lună plină, pe acoperișul unuia dintre temple. 

— E ciudat cum, uneori, îi mărturisi gazda ei, bărbații 
se tem de femei. 

Pădurea a ascuns-o, a găzduit-o și a hrănit-o pe 
vrăjitoare. 

Aceasta mărturisi apoi că şi alte fiinţe trăiau la adăpos- 
tul pădurii: eremiti, bandiți fugari, magi falși urmăriți de 
adevărații magicieni... Ea știuse să-i cucerească și să-i 

convingă de faptul că numai împreună vor reuși să 
suporte greutăţile destinului lor. Aceștia erau oamenii pe 
care Ambre îi întîlnise în luminișul de la Roukhs și la 
castel. Ei schimbau blănuri pe arme și pe metal. Pentru 
restul se mulțumeau cu dărnicia pădurii. Şi acești oa- 
meni o aleseseră regină, pe ea, pe Kushumai-Vinătoa- 
rea! Regina pădurii din Violetul Irtych... 

Ambre visa, lungită pe burtă, încălzită de o blană de 
Ohts — o specie de urs gigant —, cu bărbia sprijinită în 
palme și privind în gol. Era o poveste, una adevărată! 
Încerca un sentiment de admiraţie și de invidie pentru 
gazda ei care tăia, pe o farfurie fumegîndă ce le fusese 
adusă, bucăţi de carne friptă. 

— la, n-o să te las să mori de foame, îi spuse Kushu- 
mai, întinzîndu-i o bucată înfiptă în vîrful cuțitului. 

Ambre o luă, se fripse la degete, dar mîncă tot, cu 
poftă. Cînd sfirşiră, Vînătoarea îi aduse o cuvertură 
groasă. 

— Destul cu emoţiile pentru astăzi, declară gazda 
stingînd lumînările. Este timpul pentru odihnă! Noapte 
bună! 

Ambre voi să protesteze și luptă o clipă cu somnul. 
Dar era atît de obosită, încît, cîteva minute mai tîrziu, 
dormea. 


— Mai vorbește-mi despre prietenii tăi, îi ceru 
Kushumai fetei din Ys în timp ce mergeau prin lumi- 
nișul ce înconjura castelul, în căutare de ciuperci roz. 

În ajun, în timp ce călăreau, Ambre se apucase să-i 
povestească viaţa ei. Fără să spună totuși ceva despre 
Țara Ys. Astfel, a povestit multă vreme despre mica ei 
gaşcă, precum și despre unele dintre aventurile lor. S-a 
întrebat apoi, ceva mai tîrziu, dacă a făcut bine și dacă 

n-ar fi trebuit să fie mai prudentă. Dar Kushumai a 
ascultat-o, dacă nu cu interes, măcar n-a întrerupt-o, și 
astfel putea s-o distreze cu poveştile ei pe cea care a sal- 
vat-o! Şi apoi, ce urmări ar fi putut să aibă? Kushumai 
trăia închisă în Violetul Irtych, departe de treburile 
lumești. 

— Mai întîi, Coralie. Ea este sora mea. Este cam 
copilăroasă și foarte sperioasă; nu se gîndeşte decît cum 
să se îmbrace și cum să se distreze. Dar este foarte 
drăguță, foarte devotată și... şi reuşeşte să facă tot ce 
vrea din băieți! 

— Tie nu-ţi reușește? se amuză Kushumai. Eşti foarte 
frumuşică. 

— Nu mă interesează frumusețea şi nici să fiu pe plac 
băieților. Este mult mai amuzant să-i faci să se înfurie! 
ȘI să le arăt că sînt la fel de bună ca ei! Cu atît mai rău 
dacă se tem de mine. Ceea ce vreau este să mă respecte! 

— De asta încerci să le semeni? După părerea mea, 
fetițo, eşti pe un drum greșit. Crezi că sicîind băieţii eşti 
mai respectată? Dimpotrivă: pune-te pe picior de egali- 
tate cu ei și ești pierdută... Vezi tu, Ambre, eu mînuiesc 
arcul și sabia la fel de bine ca marea parte a bărbaţilor; 
este indispensabil pentru a mă face respectată. Dar este 
oare suficient pentru a le deveni regină? Nu. Pentru asta 
îi dezarmez cu fragilitatea mea. I-am cucerit cu iubirea 
mea... Dar vei descoperi toate astea tu însăți! N-ai 
dovedit tu că ai sentimente pentru unul dintre prietenii 
tăi, acel Guillemot despre care mi-ai vorbit ieri? 

Cuvintele lui Kushumai au tulburat-o pe fată. Simţea 
vag că era un strop de adevăr în ceea ce spunea. 

— Cum? Ah! Guillemot... La început mă enerva că 
roşea și se bîlbîia din orice fleac. Întotdeauna a visat și 
a suspinat! Acum... S-a schimbat, e adevărat. A devenit 

mai puternic, mai sigur pe el. Roșeşte mereu cînd se face 
băşcălie de el, dar nu mai este la fel: degajă siguranţă, 
mister. Sigur, îmi place mai mult! 

— Ai tot timpul să mai reflectezi, conchise Kushumai 
cu un zîmbet ciudat. Vîrsta ta este cea la care îţi întrebi 
inima! Să ne întoarcem, avem ciuperci cît pentru un re- 
giment. 

S-au întors la castel şi au abandonat discuția despre 
prietenii lui Ambre. Kushumai o invită să viziteze graj- 
durile; caii erau magnifici. Apoi îi puse în miîini o sabie 
ușoară și îi arătă cîteva mişcări, în curte, sub privirile 
amuzate ale bărbaților care făceau rondul. 

Curînd, veni vremea să se aprindă focul şi să aştepte 
cina, pălăvrăgind. Ambre avu ideea să aducă vorba 
despre bijuteria pe care Thomas le-o arătase. „Yâdigâr“ 
doar a murmurat, ca pentru ea, Kushumai. Fata din Ys 
încercă să afle mai multe, dar gazda ei rise spunîndu-i, 
pe un ton misterios, că o să-i dea un răspuns la întrebare 
dimineaţă. Apoi un vînător intră cu băuturile. 

— Ambre, anunță Kushumai ridicînd cupa plină cu 
vin, beau pentru destinul ce mi te-a scos în cale! 

— Şi eu, o imită fata amețită de această zi excep- 
țională, beau tot pentru destinul ce mi te-a trimis pe dru- 
mul spre luminişul din Roukhs! 

Ciocniră paharele. 

Imediat, Ambre simţi că 1 se învîrtește capul. 

— Dar ce... Kushumai! Ce se...? 

Luată de ameţeală, se pierdu. Kushumai nu se mișcă. 
Ridică din nou paharul și îl goli dintr-o înghiţitură. 

— Pentru destin, Ambre, pentru destin. Şi pentru tine! 

Ambre îşi recăpătă cunoștința pentru scurt timp, 
cînd Kushumai o ducea pe braţe pînă la ultimul etaj al 
turnului, plin de cărţi, de vase cu ierburi, de flacoane ce 

conțineau poțiuni greu de descris. Se trezi a doua oară 
cînd Kushumai o întinse pe o masă de lemn neșlefuită. 
O văzu, ca prin ceață, pe Vinătoarea care îi desena pe 
corp semne ciudate și o auzi murmurînd o litanie 
obsedantă. Apoi Ambre își pierdu din nou cunoștința. 


Kushumai punea mare pasiune în gesturile ei. Vraja 
pe care o imprima cît mai profund în Ambre era com- 
plicată. Îi luă o parte din noapte. Cînd termină, o privi pe 
fată și își simţi durerea din suflet. 

— lartă-mă, micuță Ambre, murmură ea. Trebuia s-o 
fac... Miine nu-ți vei mai aminti nimic. 

Cobori din turn cu Ambre pe braţe și intră în grajd. 
Calul ei era gata înşeuat. Încălecă, ieși din castel și 
galopă în direcția pădurii, strîngînd fata la piept. 

- Ajunse în fața Porții sculptate în marele stejar, prin 
care Ambre intrase în Lumea Incertă, cînd se iveau zorii. 
Kushumai o culcă pe Ambre, tot inconștientă, în fața 
Porții. 

— Te vei trezi pe Colinele Mişcătoare, îi murmură 
Vînătoarea. Este cea mai apropiată Poartă de Y âdigâr. 
Îţi vei regăsi amicii și pe Guillemot. Curajoasă Ambre, 
micuță Hamingja curajoasă... 

Kushumai îşi puse mîinile pe cîteva Grafeme gravate 
în lemnul porţii și intonă cuvintele unui Galdr. Doar un 
fulger, şi Ambre dispăru. 


ól 
Deşertul Vorace 


Ceva s-a mișcat la fereastră. Trecură mai mult de 
două ore de cînd Guillemot aștepta pitit în întuneric și 
începu să se întrebe dacă, în magazinul bijutierului, 
băiatul nu-și bătuse joc de el. Dar o mînă flutură în 
direcția lui dinspre canalul acoperit cu gratii. Se apropie 
în liniște. În spatele gratiilor, zări faţa lui Kyle. 

— Nu știu cine ești. Dar cunosc medalionul pe care i 
l-ai arătat bijutierului care este maestrul meu. Dacă mă 
ajuţi să scap, o să-ți spun tot ce ştiu. 

— Sînt un Omuleţ din Virdu, răspunse Guillemot 
după o ezitare. Și de unde ştiu că-ți vei ține promi- 
siunea? Odată eliberat, ai putea s-o ștergi! 

— Dacă tu eşti din Virdu, atunci eu sînt un Ork! În 
privinţa cuvîntului meu, îl ai, îți jur. Așadar? 

— De acord, se decise Guillemot, după ce-şi spuse că 
nu are nimic de pierdut. Dar cum să te ajut să ieşi? 

— Este simplu. Una dintre gratii este mîncată de 
rugină. Singur nu reușesc s-o rup. Dar dacă încercăm 
amîndoi... 

Guillemot apucă de îndată ciocanul; Kyle făcu 
același lucru la rîndul lui. Traseră şi împinseră cu putere 
pînă cînd bara de fier cedă brusc. Apoi îl ajută pe tînărul 

sclav, ale cărui glezne erau tot în lanțuri, să se strecoare 
afară. 

— Mulţumesc, oricine ai fi! Acum, să nu pierdem tim- 
pul. Trebuie să părăsim orașul. Şi repede! 

— Unde mergem? 

— În Deşertul Vorace. 

— În Deşert? se miră Guillemot. 

— Doar dacă nu preferi să fii spînzurat. Asta este la 
Ferghânâ soarta ce îl așteaptă pe cel care ajută un sclav 
să fugă. 

— Bine, atunci să nu pierdem timpul! cedă Guillemot. 
Să vedem partea bună a lucrurilor: în vara asta n-am 
avut timp să mă bronzez. 

Pentru a-l ajuta să meargă, trecu unul din braţele lui 
Kyle pe după gîtul său. 

Apoi se grăbiră spre o spărtură făcută în metereze, pe 
care o ştia noul său prieten și pe care hoţii o foloseau pen- 
tru a intra și a ieși din orașul bogat, fără să fie observați. 


Părăsiră orașul cu destulă uşurinţă. Luna lumina 
foarte slab, și se pierdură în noapte. Ferghânâ dormea un 
somn destul adînc, aşa cum dorm uneori oamenii prea 
mulțumiți de ei înșiși. Spărtura din zid, bine ascunsă, nu 
fusese, fără îndoială, niciodată descoperită de gărzi şi nu 
era supravegheată. Se adînciră în deşert, mergînd direct 
spre sud. Înaintarea le era îngreunată de lanţurile pe care 
Kyle le avea legate de picioare și pe care, nici împreună, 
nu reușiră să le rupă. Merseră cît de repede putură pînă 
în zori, ca să mărească distanţa dintre ei și orașul comer- 
cianților. 

— Uf! răsuflă Kyle, care tocmai se trîntise pe nisip 
alături de Guillemot. Bun, spune-mi cine ești de fapt. 

— Ti-am mai spus, un Omuleţ din Virdu, răspunse 
Guillemot cînd îşi recăpătă suflul. 

- Ei, da, asta e, îl ironiză Kyle. Îi atrag atenţia totuși, 
aşa, pentru tine, că oamenii din Virdu au vocea gravă, ar 
prefera să moară decît să alerge și vorbesc ska mult mai 
bine decît tine. 

— Să rămînem la înţelegerea noastră, i-o tăie Guille- 
mot pe un ton sec. Te-am ajutat, acum e rîndul tău; ce-ai 
să-mi spui în legătură cu bijuteria? 

Kyle îşi fixă îndelung privirea pe Ucenicul Vrăjitor 
ascuns sub mantia lui și, cu o mutră dispreţuitoare, se 
cufundă în tăcere. 

— Bine, de acord, suspină Guillemot, care simţi clar 
că nu va obține nimic în felul acesta. Să jucăm cu cărţile 
pe față. 

Îşi scoase gluga groasă a mantiei din Virdu și își 
dezveli faţa. Kyle rămase stupefiat. 

— Dar eş... ești... un puști! 

— La fel ca tine, replică Guillemot amuzat de mirarea 
lui Kyle. 

— Voiam să zic... Mă rog, tu... Dar cum? 

— Nu pui întrebarea potrivită, îl corectă tovarășul lui 
de fugă. Nu cum este important, ci de unde și de ce. Vrei 
să afli? 

Kyle aprobă din tot sufletul, cu ochii cît cepele. 
Guillemot continuă: 

— Nu sînt din Lumea asta. Vin din altă Lume, numită 
Ţara Ys. Da, sînt un puști, mă rog, pînă la un anume 
punct. Şi sînt aici... pentru că sînt într-o ureche! În orice 
caz, m-ar ajuta cu adevărat dacă mi-ai spune ce știi în 
legătură cu medalionul pe care i l-am arătat bijutierului. 
Mi-am pierdut prietenii și încerc să-i găsesc. Şi poate că 
bijuteria asta... 

Se lăsă liniștea. Sclavul evadat îl privi pe băiatul din 
Ys, apoi se decise. 

— Mă numesc Kyle, așa cum știi. Cam acum un an, 
tîlhari de drumul mare au atacat poporul meu, care 
trăiește în deşert. M-au capturat și, la Ferghânâ, m-au 
vîndut bătrînului pe care l-ai văzut în magazin. 

— Dar asta e ceva îngrozitor! îl compătimi Guillemot. 

— Oh! Nu mi-a făcut niciodată nici un rău. Nu era 
chiar un dur. Ar fi putut fi şi mai al naibii... 

— Și... bijuteria? o scurtă Guillemot, care ar fi vrut să 
evite poveștile. 

— Ajung şi acolo: medalionul este al unuia dintre 
oamenii Comandantului Thunku, stăpînul din Yâdigâr. 
Îl cunosc pentru că tribul meu se deplasează adesea şi 
trece uneori prin apropierea acestui oraș. 

— Poţi să-mi spui mai multe despre acest Thunku? 
întrebă Ucenicul. 

— Este un om brutal și temut, care trăiește din tîlhării 
pe care le pune la cale în tot ținutul. Este în fruntea unei 
adevărate armate, alcătuită atît din oameni, cît şi din 
Orki și alți monștri de aceeași teapă. Are mulți amici pu- 
ternici. Cum ar fi Seniorul Sha, de exemplu. 

Guillemot tresări. Auzise acest nume! Sau, mai 
curînd, îl citise undeva. La Gifdu poate, da, asta era, la 
Gifdu, într-o carte ce vorbea despre Lumea Incertă! Dar 
despre ce era vorba? Guillemot nu-și amintea mai multe. 

— Mai e şi altceva? insistă Guillemot. 

— Ei bine, după știința mea, Thunku n-a dus niciodată 
război împotriva poporului meu. Sîntem legați cu 
Y âdigâr printr-un vechi tratat de pace: deșertul aparţine 
Oamenilor Nisipurilor, iar Drumul Pietrelor aparține 
orașului! 

Guillemot reflectă un moment asupra cuvintelor lui 
Kyle. Scoase harta Lumii Incerte din sac. Ferghânâ era 
aici, Drumul Pietrelor şi Yâdigâr aici; ei se aflau pe 
undeva între. În deşert. Suspină. 

Trecuse atît de mult timp de cînd trecuse prin Poartă! 
Oare și prietenii lui întîmpinaseră la fel de multe greutăți 
ca el? Și, mai ales, or fi la Yâdigâr, cum sperase el de la 
început? Măcar mai erau în viaţă? 

— Ce e asta? întrebă Kyle, care, curios, se apropie. 

— O hartă a Lumii tale. Vezi, sîntem cam pe-aici. 

Kyle părea fascinat. 

— Este prima dată cînd vezi așa ceva? 

— Da... Și semnele astea, ce sînt? 

Guillemot îl privi. 

— Sînt litere și cuvinte. Nu știi să citeşti? 

— Nu. 

— Aici nu există școli? 

— Există, dar rare și rezervate numai pentru unii. 

— Nu știi ce noroc ai... Haide, plecăm, îl anunță 
Guillemot aranjînd harta. Ah! De fapt, adăugă el 
întinzîndu-i mîna lui Kyle, mă numesc Guillemot. 

Îşi reluară mersul epuizant. Cîteva ore mai tîrziu, se 
Iviră zorii. Kyle începu să se neliniștească. 

— Trebuie să găsim o Bokth repede, înainte ca soarele 
să se înalțe. 

- O Bokth? se miră Guillemot pe care panica 
tovarăşului său începuse să-l îngrijoreze. 

— Da, o piatră mare și plată... Trebuie cu orice preţ 
să găsim una rapid, altfel Deşertul Vorace o să ne 
înghită. 

Guillemot își amînă pentru mai tîrziu întrebările și îl 
ajută pe Kyle în căutările lui febrile. Din fericire, acesta 
scoase un strigăt de bucurie: 

— Acolo, uite una! 

Se grăbiră în direcția unei pietre uriașe, cît o barcă, și 
se instalară pe ea. Cîteva momente mai tîrziu, soarele îşi 
făcu apariția. Nisipul începu să clocotească şi să 
freamăte în jurul lor. Sub piatra lată, simțiră deșertul 
cum se deschide. Apoi totul se calmă. În aparenţă... 
Guillemot ridică spre prietenul lui o privire întrebătoare. 

— Deșertul Vorace este viu, îi explică Kyle lui 
Guillemot, care amuţise. Ziua înghite tot ce nu este 
piatră: ființe vii, metal, lemn! Dar noaptea doarme: 
poate fi traversat fără teamă... 

— Și există oameni care trăiesc în acest infern? 

— Da, Oamenii Nisipurilor. Simplă chestiune de 
adaptare. 

Încetară să mai vorbească pentru a-şi economisi sali- 
va; plecaseră fără apă. 


32 
O întîlnire periculoasă 


— Bine, şi acum încotro? 

— Lasă-mă să mă uit pe hartă... 

— Prietenii tăi ne-au lăsat în locul ăsta; la stînga, dru- 
mul duce sigur spre Ferghânâ. Cred că pe aici trebuie 
s-o luăm. După Colinele Mișcătoare, ar trebui să existe 
o bifurcaţie şi un drum să ducă în direcția Yâdigâr. 

Coralie se aplecă peste umărul lui Romaric şi aruncă 
spre hartă o privire fără prea mare interes. 

— Dacă spui tu. Dar să ne mișcăm mai repede: sînt pe 
cale să mă coc la soare. 


Al Șaselea Trib al Poporului Mării îi lăsase pe tinerii 
din Ys la un capăt de coastă, unde nu erau Gommoni, la 
distanță destul de mare de teritoriul sinistru din 
Yenibohor. Matsi vărsase rîuri de lacrimi cînd Coralie o 
luase în brațe. 

— Nu te lăsa călcată în picioare sub pretextul că tatăl 
tău nu este decît paznicul obiectelor: tu singură hotărești 
cît valorezi!, îi murmură ea. 

Romaric se mulțumise să îi strîngă mîna lui Wal şi îi 
mulțumise pentru ospitalitate. La plecarea plutelor, îi sa- 
lutară cu gesturi largi de adio şi apoi se îndreptară spre 
interiorul teritoriului, unde fuseseră asiguraţi că vor găsi 
un drum... 

— Sîntem deja doi, spuse Romaric, mergînd printre 
urmele lăsate de trecerea numeroaselor căruțe. Curînd, 
ne vom întîlni cu toții! E nevoie doar să ajungem la 
Yâdigâr. Nu mi-ai spus tu că bijuteria lui Thomas ţi s-a 
părut imediat cea mai bună pistă de urmat? 

— Da, am observat imediat. Ştii că am avut întot- 
deauna o slăbiciune pentru bijuterii! 

Romaric o privi uimit. Pînă şi Coralie a început să se 
autoironizeze! 

— Dacă ne gîndim bine, spuse el împăturind harta pe 
care o păstrase în mînă, această bijuterie este singurul 
indiciu comun pentru toți. Și eu m-am gîndit imediat la 
ea. Să sperăm că s-a întîmplat acelaşi lucru și cu ceilalți. 

Merseră un timp în tăcere. Romaric, nefiresc de 
serios, părea tulburat. Dintr-odată se decise. 

— Coralie, eu... eu încă nu ţi-am mulțumit cu 
adevărat pentru că mi-ai salvat viaţa, în ziua aia, cu 
meduzele... Ce ai făcut a fost foarte curajos. Nu știu 
dacă eu aş fi făcut-o. În orice caz, n-o să uit niciodată. 

Coralie roși uşor, privindu-şi prietenul cu recu- 
noștință. 

— Sînt sigură că ai fi făcut exact același lucru în locul 
meu! 

— Dimpotrivă, eu cred că aș fi incapabilă s-o mai fac 
o dată. 

— Ah, da? Şi de ce? 

— Pentru că am o scîrbă teribilă de meduze! Dar teri- 
bilă! 

— Și totuşi ai plonjat? 

Romaric rămase fără grai. Curajul de care dăduse 
dovadă Coralie căpăta alte dimensiuni! Fata, flatată, 
savură admiraţia pe care o simţea din partea tovarăşului 
ei. Dar nu putu să se abțină de la o ironie: 

— Trebuia neapărat să-ţi arăt noii mei cercei! Şi cum 
nu te hotărai să urci pe plută... 

— Eşti... eşti incredibilă! 
— Mulţumesc! încheie discuția Coralie, făcîndu-i cu 
ochiul. 


Nu s-au oprit din drum decît la căderea nopţii, la 
poalele Colinelor Mișcătoare. 

Romaric aprinse un foc din ierburi uscate şi amîndoi 
se aşezară lîngă el ca să-şi mănînce peştii afumaţi pe 
care îi primiseră de la Wal, la plecare. Apoi se înfășurară 
în hainele din Virdu și se ghemuiră unul lîngă altul. 
Viitorul Cavaler al Vîntului îşi găsi cu greu somnul. 


La miezul zilei ajunseră la bifurcația despre care vor- 
bise Romaric: un drum o lua drept spre sud. Au pornit-o 
pe el. 

— Dacă totul merge bine, ar trebui să zărim Yâdigâr 
chiar mîine, anunţă băiatul. 

— Mă întreb cu ce ar putea semăna orașul acesta! 

— Dacă ar fi să-l credem pe Wal, cu nimic plăcut! 
După el, acolo este locul de întîlnire al tuturor punga- 
șilor din Lumea Incertă. 

— Încîntător! Şi cînd mă gîndesc că acum aş putea fi 
acasă, pe terasă, sorbind un ceai cu gheață! suspină Coralie. 

Drumul cotea spre strîmtorile stîncoase şi abrupte şi 
continua de-a lungul albiei unui rîu secat de multă 
vreme. Nu exista nici un copac, nici o plantă. Totul era 
stăpînit de linişte. 

— Locul acesta îmi face pielea de găină! mărturisi 
Coralie, aruncînd de jur împrejur priviri neliniştite. Să 
ne grăbim să ieşim de aici. 


Măriră pasul. 
Dintr-odată, un fluierat lung răsuna în tot defileul. 
Doi bărbați apărură de după stînci şi barară drumul 

tinerilor, amenințindu-i cu armele. Tiîlharii! Primul, 
diform și foarte scund, învîrtea o ghioagă și arunca spre 
Coralie, care se simțea extraordinar de stînjenită, un ochi 
gata să-i iasă din orbită; un firicel de salivă îi atîrna 
din gura întredeschisă și ştirbă. Al doilea, foarte înalt 
și acoperit cu o blană de urs, își agita lancea pe sub 
nasul lor. 

Frau prizonieri. Romaric strînse pumnii: fără arme, 
orice rezistență era inutilă. Se lăsă legat la miini și la 
picioare, ca şi Coralie. 

Tilharii o luară pe o cărare ce urca perpendicular pe 
șosea. Piticul mergea înainte, iar camaradul lui, care 
degaja un miros pestilenţial, în spate. 

Ajunseră în fața unei grote, a cărei intrare era în parte 
ascunsă de o stîncă mare. Fură împinși înăuntru. În fund 
erau îngrămădite cufere închise cu lacăte. Lungit pe un 
pat improvizat, un om îndesat tușea și scuipa sînge, ce îi 
murdărea barba neagră și mare. 

Cei doi tilhari îi conduseră la el. 

— Puah! Doi puști... Au ceva pietre la ei? 

— Nu mare lucru, șefu', răspunse tilharul cu blana de 
urs. I-am scotocit și nu am găsit decît asta... 

Depuse pe patul șefului, rănit la piept în timpul unei 
ambuscade mai vechi, o mînă de pietre preţioase, pre- 
cum și un colier de aur, o brățară de argint și doi cercei 
albaştri. 

— Oricum, e mai bine decît nimic, comentă tilharul, 
al cărui trunchi acoperit de păr negru era în parte banda- 
jat cu o pînză murdară. Le vom hotărî soarta mîine. 
Thunku plăteşte la fel de bine și pentru fete, și pentru 
băieți. 

Piticul avu un rînjet ce o făcu pe Coralie să tremure. 

Cei doi prieteni fură conduşi fără menajamente pînă 
în fundul grotei, unde îi legară fedeleş. 

— Oh, e îngrozitor! gemu Coralie, a cărei bărbie 
tremura. 

— O să fie bine, încercă Romaric s-o încurajeze. O să 
scăpăm, îţi promit. 

Alţi doi tîlhari intrară în grotă, la adăpost de căldură, 
ceea ce făcea ca numărul paznicilor să ajungă la cinci, 
dacă-l socoteau şi pe șeful întins pe pat. Romaric sus- 
pină. Era mult. Concepu planuri de evadare, care se 
prăbușiră unul după altul. Poate la adăpostul nopții... 

Un tînăr arcaș, îngrozitor de slab și cu faţa brăzdată 
de o cicatrice urîtă, năvăli gîfiind în grotă; le anunţă 
apariţia unor călători, la intrarea în defileu. 

— Bun, toată lumea la posturi, hotărî șeful bandei. Îi 
mai jefuim şi pe ăştia şi mîine o ștergem. În cufere sînt 
destule pietre ca să trăim cu toții o viaţă de huzur! 

Spusele lui fură însoțite de strigăte de bucurie. 
Tîlharii se îmbulziră afară. Romaric profită de moment 
ca să încerce să dezlege sforile. Dar fuseseră legați de 
oameni care știau meserie și nu reuși decît să-și desfacă 
mîinile. Lîngă el, Coralie se mișca. 

— Auzi, prefer să-l ştiu pe piticul acela oribil afară din 
grotă, şopti ea. Ai văzut cum mă privea? Încă simt cum 
mi se zbiîrleşte părul pe mine! 

— Liniştește-te şi încearcă să te relaxezi, îi răspunse 
Romaric. Sînt aici. Am eu grijă de tine! 

Dar în sinea lui se știa cu totul neputincios. N-ar fi 
putut decît să urle dacă tilharii ar fi decis să se ia de pri- 
etena lui. Gîndul ăsta îl făcu să turbeze de mînie şi se 
agăță din nou de sfori, tot fără nici un rezultat. Încetă să 
se mai agite și, tăcut, ca să n-o sperie și mai tare pe 
Coralie, se lăsă cuprins de disperare. 

Tilhari ghimoniști 


— Defileul ăsta este sinistru. 

— Sînt întru totul de acord, muzicianule. 

Uriașul cu ţeasta tatuată inspectă împrejurimile cu 
privirea lui ca oţelul. Văile în care tocmai pătrunseseră 
nu-i spuneau nimic bun. Dacă el însuși ar fi organizat o 
ambuscadă asupra unor călători, pentru a-i jefui sau 
a-l ucide, acesta ar fi fost locul pe care l-ar fi ales fără 
să ezite! 

— Crezi că sîntem în pericol? îl întrebă Gontrand 
ciupind nervos corzile chitarei. 

— Băiete, asta este problema mea! Înțelegerea noastră 
este clară: tu ne înveselești serile cu cîntecele tale, eu mă 
ocup de pericolele ce ne apar în drum. 

Omul stepelor lăsă să-i scape un rîs scurt. Gontrand 
își trecu mîna prin păr. 

E adevărat că, de cînd au părăsit caravana comer- 
cianţilor din Ferghânâ, nimeni, niciodată, nu le-a mai 
căutat pricină. Trebuie spus că, la vederea lui Tofann, nu 
aveau decît o dorinţă: să nu-i devină dușman! 


Un fluierat lung străbătu văile. Ecoul lui nu se stin- 
sese cînd uriașul dispăru ca prin minune. Astfel că 

Gontrand rămase singur să dea piept cu bărbaţii iviți din 
spatele stîncilor. Aceştia se priviră nedumeriți. 

— Nu trebuia să fie doi? Hei, arcașule! 

— Sigur am văzut doi călători la intrarea în trecătoare, 
se apără tînărul. 

— Dacă ai văzut doi, continuă un ciung care învirtea 
cu mîna sănătoasă un topor, unde este al doilea? 

— Chiar aici, domnilor! 

Tofann sări printre ei, ca venit din senin. Apucă 
țeasta ciungului şi o zdrobi de placa de oţel pe care o 
avea fixată pe tunica de piele, în dreptul inimii. lute ca 
un fulger, scoase un cuțit plat din cizmă și îl aruncă în 
gîtul unui lungan care se dezechilibră sub lovitură, 
zdrobindu-și, în cădere, scutul de o piatră. 

Ceilalţi rămaseră împietriţi de stupoare. 

— Dacă sînteţi drăguţi, să trecem la lucruri mai 
serioase! 

Uriașul scoase o sabie impresionantă din teaca făcută 
din piele și metal, pe care o purta pe spate. O mișcare 
circulară făcută cu uriașa armă l-ar fi decapitat pe arcaș, 
dacă n-ar fi avut buna idee ca, în ultimul moment, să se 
aplece. O altă lovitură dată de sus în jos, îl spintecă în 
două pe omul cu blana de urs, mai puțin iute, care urlă 
de durere înainte să cadă la pămînt. Arcaşul aruncă arcul 
nepotrivit cu o luptă corp la corp, apucă un pumnal și se 
luptă cu dîrzenie cu Tofann. Acesta se mișca foarte iute. 
Loviturile lui erau precise şi fulgerătoare. Arcașului îi 
venea foarte greu să evite izbiturile adversarului. 
Încercă două-trei lovituri de cuţit, pe care Tofann le pară 
cu ușurință. În cele din urmă, uriașul îl răni pe tînăr la 
mînă, obligîndu-l să arunce arma, apoi îl răni la pulpă, 
ceea ce îl făcu să cadă la pămînt. De jos, arcaşul îi 
aruncă o privire sălbatică lui Tofann, care, acoperit de 

sînge, îl măsură din cap pînă-n picioare, de sus, cu arma 
aşezată neglijent pe umăr. Contrastul dintre cei doi, 
accentuat de fragilitatea ieșită din comun a unuia și de 
formidabila robusteţe a celuilalt, sărea în ochi. 

— Nu te teme, puişor. Nu-mi stă în obicei să lovesc un 
om căzut la pămînt. Mai ales dacă acesta s-a bătut cura- 
jos! Te las în viaţă. 

De la începutul luptei, Gontrand se refugiase în 
spatele unei stînci, îngrozit, urmărind desfășurarea bătă- 
liei. Odată tînărul arcaș scos din luptă, nu mai rămăsese 
fată în faţă cu războinicul decît piticul diform, care îl 
privea cu o indescriptibilă expresie de groază. 

Tofann înaintă spre el. Piticul îşi aruncă armele și 
fugi urlînd. Tofann se avîntă în urmărirea lui, urmat de 
Gontrand, care pentru nimic în lume n-ar fi rămas singur 
cu arcașul printre cadavre. 

Suflînd din greu, băiatul pătrunse în grota luminată 
de torţe. Tofann îl prinsese pe fugar şi se mulțumise să-i 
crape capul cu pumnul. Mai avea să regleze conturile cu 
un om care urla de furie într-un pat. 

— Gontrand, acesta este Gontrand! 

Ca electrocutat, cîntărețul la chitară se întoarse spre 
fundul grotei. Legaţi de cufere, Romaric și Coralie îl 
priveau ca şi cum ar fi fost o fantomă. 


— lată, aici ne despărțim, îi anunţă Tofann pe cei trei 
tineri. 

Uriașul ţinu -să-i însoțească pînă la ieşirea din 
trecătoare. Vulturii descriau deja cercuri pofticioase pe 
deasupra cadavrelor părăsite la locul bătăliei. Arcaşul, 
care nu mai ținuse cont să era rănit, se făcuse nevăzut. 

— Eşti sigur că nu vrei să-ți schimbi hotărîrea? 
încercă să-l convingă Gontrand, care regreta despărțirea 
de amicul lui. 

Tofann rise arătînd spre enormul sac pe care îl purta 
în bandulieră. 

— De ce m-aș duce să mă bat pentru altul, acum cînd 
sînt suficient de bogat ca să o fac din plăcere? 

Cuferele pe care le deschiseră după ce Tofann și 
Gontrand îi elberară pe cei doi prieteni conţineau o 
adevărată comoară în pietre preţioase şi bijuterii. 
Gontrand, Romaric şi Coralie refuzară să se înfrupte din 
lucrurile ce-i costaseră viața pe o mulțime de oameni, 
dar Tofann se servi din plin, apoi închise intrarea în 
grotă cu o stincă mare. 

— Nu aveţi altceva de făcut decît să urmaţi drumul. O să 
vă conducă drept la Yâdigâr. 

— ŞI dacă ne prind iar tilharii? replică Gontrand. 

— De data asta este problema voastră, răspunse 
uriașul cu voce blîndă. N-o să aveţi toată viaţa o dădacă 
după voi! 

În faţa disperării lui Gontrand, Coralie pricepu că tre- 
buie să-și ia adio cît mai repede. Înaintă, se înălță pe vîr- 
furi şi îl sărută pe colos pe obraz. 

— Mulţumim încă o dată că ne-ai salvat viaţa. 

Se gîndi din nou la imensa uşurare pe care o simţise 
după ce uriașul îl lichidase pe piticul bălos. 

Romaric îi întinse mîna lui Tofann cu un imens 
respect și totodată cu admiraţie, dar schiță o strîimbătură 
cînd i-o strînse. Tofann era războinicul absolut, comba- 
tantul suprem. Nu visa decît să-i semene într-o zi! Poate 
mai puţin sălbatic, dar, în schimb, mai... cavaler! 

În fine, uriașul brăzdat de cicatrice îl strînse pe 
Gontrand la piept, într-o îmbrățișare afectuoasă. Băiatul 

făcu un efort disperat să nu izbucnească în plins. Se 
atașase foarte mult de bărbatul întotdeauna calm și 
binedispus, atît de puternic şi de sensibil. 

Cu tot curajul, Gontrand ştia foarte bine că nu-i face 
nici o plăcere să-l vadă plecînd pe acest personaj atît de 
brav. 


Tofann răspunse cu căldură îmbrăţișării băiatului și 
se îndepărtă, salutindu-i îndelung. 

— Să treceţi să mă vedeţi, acasă la mine, în stepă, 
dacă ajungeţi prin Nordul Incert! 

Dispăru curînd printre văi. Cei trei prieteni se priviră. 

— Bine, bun... Aventura continuă, nu? spuse timid 
Gontrand. 

— Aşa cum spui! confirmă Romaric încurajîndu-și 
prietenul cu o palmă dată pe spate. 

— La drum, prieteni! îi provocă teatral Coralie, feri- 
cită să vadă că, în ciuda încercărilor, curajul nu-i 
părăsise. 

Braţ la braţ, luară direcția Y âdigâr. 


4 
Oamenii Nisipurilor 


Un soare arzător se instală pe cer. Cei doi băieți, pri- 
zonieri pe Bokht, piatra lată ce îi apăra de Deşertul 
Vorace, începură să simtă urmarea chinuitoare a setei. 
Guillemot scosese din sac haina din Virdu, care rămă- 
sese în plus atunci cînd împărţise lucrurile cu prietenii 
din Ys, şi i-o dădu lui Kyle, ca să se acopere cu ea. 
Acesta, aşezat cu genunchii strînși la piept, cu capul pe 
braţe, stătea nemișcat. Guillemot era în picioare și scru- 
ta orizontul cu ochii apăraţi de palme, ca să nu fie orbit 
de lumina crudă a soarelui. 

— Avem musafiri! spuse dintr-odată. Se pare că se 
apropie niște oameni! 

Kyle se ridică dintr-un salt și fixă deşertul în direcţia 
pe care o indica prietenul lui. De fapt, mai mulți oameni 
îmbrăcaţi în albastru și înarmați cu puşti lungi se îndrep- 
tau spre ei. 

— De data asta sîntem pierduţi, se strimbă Guillemot. 
Precis sînt milițieni din Ferghânâ trimişi pe urmele 
noastre! 

Kyle rămase calm. 

— Grozav, şi nici măcar nu putem pleca de pe piatra 
asta! Prinși ca nişte șobolani! Și asta te amuză, nu? îi 
spuse Guillemot furios lui Kyle, care chiar zîmbea 
văzîndu-și prietenul agitat. 

— Perspectiva că în curînd o să puteam bea ceva este 
ceea ce mă încîntă! spuse calm băiatul. 

— Ce spui?! gemu Guillemot. Să bei apă într-o tem- 
niță, zăcînd și așteptînd să fii spînzurat, asta nu mi se 
pare o perspectivă îmbucurătoare! 

Oamenii în albastru se apropiau încet. Guillemot 
remarcă echipamentul lor ciudat: un ingenios sistem de 
legături le țineau picioarele legate de pietre plate, pe 
care le foloseau așa cum se folosesc rachetele pentru 
zăpadă, și, pentru a înainta, se ajutau de bețe ale căror 
rondele erau înlocuite de bucăţi de rocă. 

— la uite-i ce fac! exclamă Guillemot lovindu-se 
peste frunte. Văzînd cum avansează fără să fie înghițiți 
de nisip, aproape că-mi vine să fug de pe Bokht! 

— Asta ar fi o eroare fatală, comentă laconic Kyle, 
care lăsa impresia că se distrează grozav. Oamenii 
Nisipurilor au șmecheria lor pentru a se deplasa în plină 
zi fără să fie înghițiți de deşert! 

— Nu sînt vînzătorii din Ferghânâ? se miră Ucenicul. 

— Vînzători? În Deşertul Vorace, în plină zi? Nu, poţi 
să mă crezi: sînt Oamenii Nisipurilor! Tribul albastru, ca 
să fiu mai exact. 

Deodată, agitația îi cuprinse pe ciudaţii călători și, 
fluturînd braţele în direcţia lor, scoteau strigăte ridicînd 
puștile deasupra capetelor. 

— Vor să ne omoare? se neliniști Guillemot. 

— Sigur că nu, surise Kyle. 

Și Kyle nu minţea. Micul grup de Oameni ai 
Nisipurilor se manifesta zgomotos, fluierînd și strigîn- 
du-și bucuria de a-i fi găsit; îl înconjurară pe tînărul 
sclav şi pe Guillemot cu mii de atenţii. Guillemot nu 
reușea să înțeleagă de ce li se cuvenea o asemenea 

onoare, dar observă curînd respectul pe care aceşti 
oameni îl acordau prietenului lui. Le-au dat să bea apă 
puțin sărată. Apoi i-au instalat pe umerii robuști ai sal- 
vatorilor lor și grupul porni la drum. Piatra care îi ocro- 
tise rămase de mult în urmă. 

— N-am avut cînd să-ți spun, zise Kyle pentru a 
răspunde uimirii pe care o ghicea în ochii lui Guillemot, 
dar sînt fiul șefilor tribului poporului Nisipurilor! 

— Cum aşa, fiul şefilor? 

— Vreau să spun, continuă Kyle, care se străduia, imi- 
tat de prietenul lui, să se miște cît mai puţin pentru a 
nu-și dezechilibra purtătorul, că am fost găsit lingă unul 
dintre puţurile noastre cînd eram bebeluş. Izvoarele de 
apă sînt sfinte pentru noi. Atunci, Oamenii Nisipurilor 
au decis că zeii au fost cei care m-au trimis la ei şi, ca 
onoare, au cerut şefilor lor să aibă grijă de mine... Iată 
cum am devenit fiul șefilor celor trei triburi care alcătu- 
iesc poporul meu! 

— Asta înseamnă că nu-ţi cunoşti părinții adevăraţi? 
întrebă Guillemot. 

Kyle se întristă. Răspunse cu voce moale: 

— Nu. 

— Ei bine, asta ne face să avem ceva în comun, spuse 
Guillemot pe un ton ce se voia încurajator. Mă rog, 
aproape comun: eu nu mi-am cunoscut niciodată tatăl... 

Acest gînd dureros îl aruncă pe Guillemot în tăcere. 
Îi apăru în minte figura zîmbitoare a mamei lui și îi 
aminti că tot ce iubea, tot ceea ce reprezenta viaţa lui se 
afla la ani-lumină de acest deșert... 

Fu adus la realitate de purtătorul lui, care se plingea 
că nu-şi poate ține echilibrul. 

Citeva ore mai tîrziu, ajunseră la o mare tabără de 
corturi, răspîndite pe o imensă Bokht, în mijlocul unei 
cuvetel. 

Apariţia lor produse agitaţie. 

— Bine c-am ajuns, mormăi Guillemot. Este chiar ne- 
plăcut să fii în spatele cuiva care merge bălăngănin- 
du-se! 

— Nu ţi-e bine? îl întrebă Kyle. Eşti alb ca varul! 

— Și ochiul tău va deveni imediat negru dacă nu 
încetezi să-ți baţi joc de mine! 

— În loc să te plîngi, mai bine gîndeşte-te la cel care 
te-a purtat pe umeri! 

În timp ce ei se tachinau, fericiți de deznodămîntul 
aventurii, un grup se formă în jurul lor. leşind din rînd, 
un bărbat foarte înalt şi foarte slab, înfăşurat ca și ceilalți 
într-o stofă albastră, îl luă pe Kyle în braţe și îl strînse la 
piept. Băiatul îi spuse cîteva cuvinte, şi bărbatul se 
întoarse spre Guillemot. 

— Mi-ai ajutat băiatul să se elibereze. Acum, tribul 
meu este și tribul tău. 

Vorbi în ska, cu o voce groasă și solemnă. Guillemot 
înțelese că era unul dintre cei trei șefi ai Oamenilor 
Nisipurilor și, ca atare, unul dintre taţii lui Kyle. Bărbaţi, 
femei și copii se înghesuiau în jurul lui felicitîndu-l. ÎI 
conduse pînă la unul dintre corturile mari, ce semănau 
cu niște colibe. Îl aşezară şi îi dădură să bea și să 
mănînce. 

Ceva mai tîrziu, Kyle se reîntîlni cu Guillemot. 
Lanţurile îi fuseseră scoase şi purta ținuta Oamenilor 
Nisipurilor, cu niște însemne albastru-închis combinat 
cu roşu-sîngeriu și alb. 


! Parte concavă a unei cute geologice, cu un contur aproape circular (n.tr.) 

— Cele trei triburi sînt ale mele, explică băiatul care, 
în noua lui ținută, avea o atitudine mîndră. Este normal 
să le onorez pe toate trei, arborîndu-le culorile. 

— Bine, acum ce vom face? 

— Ah! da, făcu Kyle, smuls din gîndurile lui. Ei bine, 
astă-seară tribul dă o serbare în onoarea ta. 

— Bine, foarte bine. Dar... crezi că mîine mă va putea 
duce careva pînă la drumul spre Yâdigâr? Nu vreau să 
vă stric distracţia, dar zilele trec şi am foarte puţin timp 
la dispoziţie. 

— Te voi conduce chiar eu, îl asigură Kyle. Dar nu 
știu dacă este o idee foarte bună. Yâdigâr este un oraș 
puţin frecventat. 

— Poate nu e cea mai bună idee, dar este singura. 

— Bun, o să vedem asta mîine, îi spuse Kyle. Să ne 
gîndim mai bine la petrecere. 

Guillemot fu de acord cu el și îşi recăpătă pe loc zîm- 
betul. 


— Din ce trăieşte poporul tău? îl întrebă Guillemot pe 
Kyle, care se afla aşezat alături de el pe unul dintre tabu- 
retele din lemn și piele, pus în jurul mesei mari şi joase, 
pe care se îngrămădeau băuturi și mîncăruri. 

Venise noaptea și sărbătoarea, care cuprinsese toată 
suflarea din jurul uriaşei Bokht, era în toi. Fete de virs- 
ta lor executau dansuri ale deșertului. Nu departe, încu- 
rajat de ceilalți, un bărbat scotea sunete minunate 
dintr-un flaut de metal negru. 

— Poporul meu trăieşte în primul rînd din comerțul 
cu Gambouris, niște cristale purpurii în formă de floare, 
pe care le găsesc în nisipul deşertului, răspunse Kyle 
după un moment de tăcere. Asta ne ajută să putem 
cumpăra tot ce avem nevoie pentru a supraviețui. 

Alții își continuă viața nomadă, din Bokht în Bokht, din 
izvor de apă în izvor de apă. 

— Vă invidiez, suspină Guillemot. Aveţi un aer atît de 
fericit. 

— Ştii, nu a fost dintotdeauna așa, reluă Kyle. 
Oamenii Nisipurilor povestesc că, demult de tot, 
triburile noastre aparțineau unui popor care călătorea 
din Lume în Lume, aşa cum noi umblăm din izvor în 
izvor. Într-o zi, cele trei triburi, care atunci nu erau decît 
unul singur, s-au trezit în Lumea Incertă. Trecătorul, cel 
care știa cum se schimbă o Lume cu alta, a murit pe 
neașteptate și a luat și secretul cu el. Din acel moment, 
am fost condamnaţi să trăim în acest deşert periculos. 

— Ce poveste frumoasă! se extazie Guillemot. Dar 
este doar o poveste sau un eveniment care s-a petrecut în 
realitate? 

— Nimeni nu știe. Dar am păstrat cîteva lucruri din 
acele timpuri străvechi; ceremonia Lunii Moarte. O să 
vezi astă-seară, chiar acum este momentul. Ciclul a 
început. 

Cei doi băieţi mai vorbiră un timp. Apoi flautul tăcu, 
la fel şi cîntecele şi rîsetele. 

La chemarea șefului lor, membrii tribului se ridicară 
ȘI se grupară sub cerul înstelat. Se prinseră cu toții de 
mîini. În frunte, silueta înaltă a șefului începu să ia 
diferite poziţii pe care ceilalți, la rîndul lor, le imitau. 
S-ar fi zis că șirul de oameni are o viaţă proprie, ca un 
șarpe. Apoi omul începu să intoneze o melopee înceată, 
cu vorbe pe care nimeni nu le mai înțelegea de multă 
vreme — așa cum îi mărturisi Kyle. Ciudatul ritual dură 
cam zece minute, apoi fiecare se întoarse la ocupațiile 
lui și sărbătoarea se reluă. 

— Acesta este felul în care noi încercăm să nu ne 
uităm trecutul îndepărtat, spuse Kyle, reluîndu-și locul 
pe taburet. 

Dar Guillemot nu-l mai asculta. 

Deschisese carnetul cu coperte de piele neagră și 
nota febril tot ceea ce văzuse și înțelesese în timpul cere- 
moniei. 


55 


Y âdigâr 


A doua zi după petrecere, în zori, încă toropit de 
somn, Guillemot urcă pe umerii unui mărșăluitor prin 
deşert și porni la drum escortat de cîțiva bărbați din 
Tribul Albastru și de Kyle, care, asemenea celorlalți, 
avea legate de picioare tălpi din piatră. 

— Uah! se strîimbă Ucenicul care suporta cu greu 
Jlegănarea provocată de mersul celui care îl purta. 

— N-ar fi trebuit să bei aseară atîta cidru de mere acre, 
îl ironiză Kyle. 

— Lasă-mă în pace! replică băiatul, cu fața schimono- 
sită. 

Au mers timp de cîteva ore. Oamenii Nisipurilor erau 
destul de iuți, şi tălpile de piatră, care cereau mare 
îndemînare pentru a te putea deplasa, făceau minuni pe 
nisipul mişcător. În cele din urmă, au ajuns la Drumul 
Pietrelor, alcătuit din plăci imense şi, în același timp, în 
apropiere de Yâdigâr. 

— Uite, îi spuse Kyle. Noi nu mergem mai departe. 
Amintește-ţi: Oamenii Nisipurilor sînt legați de Yâdigâr 
printr-un pact. Noi avem Deșertul Vorace, iar Oraşul de 
Foc are teritoriul care începe de aici încolo şi Drumul 
Pietrelor! 

Guillemot coborî din şaua lui improvizată și se 
apropie de el. 

— Mulţumesc, Kyle, mulţumesc pentru tot. 

— Eu îți mulțumesc ţie! răspunse fiul şefilor cu un 
zîmbet strălucitor. Tu eşti cel care m-a eliberat, îţi 
amintești? 

Se îmbrăţișară. 

— Vei putea întotdeauna să contezi pe mine, adăugă 
Kyle devenind serios. Întotdeauna și pentru orice. 

— Mulţumesc pentru prietenie, spuse Guillemot cu o 
voce sugrumată. Crezi că ne vom mai vedea? 

— Poate. Cine ştie? 

— Sper din toată inima, Kyle. 

Cei doi băieţi erau la fel de emoționaţi. Kyle scoase 
din traista unuia dintre oamenii lui haina din Virdu, pe 
care Guillemot i-a dat-o cînd se aflau pe Bokht, ca să se 
apere de soare. 

— Ţine, este a ta, ia-o. O haină din Virdu valorează 
mult! 

— Păstreaz-o, Kyle. În felul acesta, te vei gîndi la 
mine de cîte ori o vei îmbrăca! 

Kyle arboră un zîmbet fermecător. Guillemot se 
hotărî cu greu să-i părăsească pe el şi pe Oamenii 
Nisipurilor. Dar Yâdigâr era singura șansă să-și 
regăsească prietenii. Suspină și își puse pe cap gluga de 
la propria haină, apoi o luă pe drumul ce părea că răsare 
de nicăieri, de undeva din mijlocul nisipului. Făcu semn 
cu mîna în direcția oamenilor în albastru, care se 
întorceau în deșert, şi îi aruncă lui Kyle o ultimă privire. 


Guillemot nu era singurul care se îndrepta spre 
Y âdigâr. Pe drum, bîntuiau bande de Orki și de oameni 
înarmați, din ce în ce mai mulți pe măsură ce se apropia 

de oraș, și vînzători cu căruțele pline. Acestea conți- 
neau, fără îndoială, roadele jafurilor lui Thunku, pe care 
le vindeau la Ferghânâ sau aiurea. 

Ucenicul Vrăjitor încercă să se facă cît mai mic și se 
ascunse cît mai bine în haina cenușie. 

În momentul cînd pășea prin unica poartă a ora- 
șului-fortăreață, deasupra căreia se afla statuia enormă 
a unui leu înconjurat de flăcări, a cărei imitație figura 
pe medalionul de la Ork, se trezi apostrofat de un 
paznic care semăna foarte mult cu cel care aproape îl 
jefuise la intrarea în Ferghânâ: avea aspect uman, dar 
era atît de monstruos, încît părea că rezultase din încru- 
cișarea cu un Ork. 

— Hei, tu, Omuleţule din Virdu! Urmează-mă! 

Guillemot înţepeni de uimire. În cele din urmă, îşi 
veni în fire și răspunse cu o voce cît mai groasă: 

— Ce se întîmplă? 

— Nu mă bagi în seamă, stîrpitură? Cum de nu ai aflat 
că Seniorul Thunku a interzis poporului tău accesul în 
orașul lui? Haide, urmează-mă! 

— Ascultă, trebuie să fie o cale să se aranjeze sau să... 

Guillemot nu mai putu spune nimic: gardianul pe 
jumătate om, pe jumătate Ork îşi scoase sabia din tunică 
ȘI 1-0 puse la git. 

— Bine, bine, vă urmez! 

Împingîndu-l din spate şi amenințindu-l cu spada, 
gardianul îl conduse prin Yâdigâr, traversîndu-l, în 
direcția unei construcţii ce domina orașul. 


Yâdigâr era la fel de întins ca Ferghânâ, orașul 
geamăn, dar de care se deosebea în multe privințe. Pe 
metereze, gărzile înarmate pînă-n dinți păzeau cetatea 
cu strășnicie; nici un sclav nu avea nici cea mai mică 

șansă să scape din oraş! Yâdigâr forfotea de războinici, 
de mercenari veniți să-şi ofere serviciile special pentru 
stăpînul cetăţii. Între ei izbucneau permanent scandaluri, 
în plină stradă sau în numeroasele taverne unde zăceau 
cîtă vreme nu erau angajați. Guillemot constată asta cu 
o privire neliniștită și aproape se felicită că beneficiază 
de escorta monstrului care îl arestase. În Yâdigâr nu 
existau înghițitori de flăcări, nici falși magicieni, nici 
bijutieri: oraşul era dedicat violenţei, războiului, şi sin- 
gurul comerț care se făcea era cel cu arme și cu obiecte 
furate! 


Construcţia impunătoare unde fu condus Guillemot 
avea mai multe roluri. Partea vizibilă, pe mai multe 
etaje, trăda un lux dus pînă la extrem și părea caricatura 
unui palat oriental. Partea ascunsă, unde îl tîrî gardianul, 
care cobora în subsol pe mai multe niveluri, semăna mai 
mult cu niște catacombe. 

În faţa lui, se deschise o poartă grea, ferecată și o 
luară pe un culoar umed, pînă la o celulă închisă cu 
gratii groase, unde fu aruncat. 


36 
Prizonierii 


Guillemot avu nevoie de un moment pentru a se 
obișnui cu întunericul ce domnea în încăperea mare, 
boltită. Îşi concentră atenţia asupra gratiilor de la ușă, 
apoi asupra zidurilor groase, lucind de apă și acoperite 
pe alocuri de o spumă negricioasă. 

Își dădu repede seama că șansele de evadare erau 
nule. Doar în acel moment realiză că nu era singur în ce- 
lulă: în fund, în picioare sau aşezate pe o bancă de lemn, 
mai multe persoane îl observau în tăcere pe nou-venit. 

— Tocmai cînd spuneați că Yâdigâr este cel mai bun 
plan ca să ne regăsim cu toţii! se auzi o voce veselă. 

Guillemot recunoscu vocea lui Romaric, care se 
îndreptă spre el, urmat de siluete la fel de familiare. 

— Romaric! Gontrand! Coralie! Ambre! 

Rîzînd bucuroşi, se îmbrățişară. 

— Grozav! Este formidabil! Formidabil! 

— Miraculos, da, biigui Ambre după ce-l strînse în 
braţe pe Guillemot, mai tare decît ceilalți. Ce s-a întîm- 
plat cu Poarta în timpul Trecerii? 

— O să vă explic... Esenţialul este că sînteți cu toţii 
sănătoşi şi în viață! 

— Ei bine, asta e prea de tot, obiectă Gontrand 
ridicînd un deget. Dacă ai şti unde am aterizat! În vîrful 
unui turn uriaș care... 

— Şi eu ce să mai zic? îl întrerupse Coralie cu mîinile 
în şolduri. Crezi că ar fi fost mai bine să te trezești pe o 
plută putredă în mijlocul unor meduze dezgustătoare? 

— În mijlocul meduzelor dezgustătoare! se fandosi 
Gontrand, imitînd-o. 

— Dacă-mi dați voie... încercă şi Romaric. 

— Şi capturarea noastră de către tîlhari, ei? Poate c-a 
fost vreo glumă! continuă Coralie fără să-i acorde 
atenţie prietenului ei. 

— Să vorbim de tîlhari, replică Gontrand. Dacă n-aș fi 
fost eu acolo... 

— Dacă n-ai fi fost tu acolo? Ce obrăznicie! Tofann a 
fost cel care ne-a salvat! Dacă te-ai fi apucat să cînți la 
chitară, nu zic că... 

— Linişte! strigă Guillemot ca să se facă auzit. Cred 
că toți avem multe de povestit. 

— Daa, spuse Ambre. Alţii poate, dar eu nu, mie nu 
mi s-a întîmplat nimic deosebit. Nimic, în afară de niște 
dureri îngrozitoare de cap. 

— Şi pe noi ne apucă durerile de cap... mai ales cînd 
te ascultăm cum te plingi! i-o tăie Romaric. 

— O să-ți dau eu un motiv serios să te doară capul! îl 
ameninţă fata înaintînd spre el. 

— Hei! Băieți, faceți ceva! gemu Romaric, pe care 
Ambre îl apucase de guler. 

Guillemot se grăbi spre ei, făcîndu-se că-i desparte. 
Ce bine era că se regăsiseră! 

Ucenicul văzu atunci un băiat, îmbrăcat în culori vii, 
care stătea retras, timid. 

— Am uitat, se corectă Romaric, începînd să vor- 
bească în ska. El este Toti. Nu ne-a mai părăsit de la 
sosirea noastră în închisoare. Trebuie spus că toți ceilalți 
sînt adulți, nu foarte simpatici. 

— E foarte drăguţ băiatul, interveni Coralie. 

— N-am spus niciodată altceva, suspină Ambre. Nu- 
mai că noi nu-l sorbim din priviri cum faci tu! 

— Despre costum este vorba. Îi dă un aer pe care voi 
nu-l aveți: este distins, explică Coralie. 

— Da, mulțumesc, răspunse Toti puţin jenat, mai ales 
de zimbetele batjocoritoare ale lui Romaric și Gontrand 
provocate de remarca lui Coralie. 

— De ce ești aici? îl întrebă Guillemot. 

— Am fost paj în Palatul Seniorului Thunku. Mi-a 
fost foame, am furat un măr și m-au prins, spuse calm 
prizonierul. 

— Este îngrozitor! exclamă Coralie. 

— Oh! Am avut noroc. Mulţi prizonieri nici nu ştiu de 
ce se află aici. 

— Ai habar ce-o să se întimple cu noi? îl întrebă 
Romaric. 

— Nu. Îmi imaginez că ofițerul-șef al închisorii va 
veni să vă vadă cînd va avea timp sau chef. 

— Minunat! comentă Ambre. Şi cît aşteptăm? 

— Ați putea începe să vă povestiţi aventurile, propuse 
din nou Guillemot. 

— Bună idee! aprobă Coralie. Atunci, să ne așezăm 
într-un colţ. 

Guillemot, Ambre şi sora ei se îndreptară spre fundul 
celulei discutînd cu înflăcărare. Gontrand și Romaric li 
se alăturară. 


— După episodul din defileu, cînd am ajuns toţi trei la 
Yâdigâr, începu Gontrand, care, după Guillemot, Co- 
ralie și Romaric, îşi povestise aventurile, am regretat că 
nu l-am ascultat pe Tofann pînă la capăt! Sfatul lui a fost 
să scăpăm de hainele din Virdu... 

— Şi bine aţi făcut! confirmă Guillemot. Omuleţii nu 
sînt deloc bine-veniţi la Yâdigâr! 

— Da, continuă Gontrand, dar Tofann ne-a mai sfătuit 
să luăm cu noi niște pietre prețioase dintre cele furate de 
tilhari; și noi n-am făcut-o. Pentru că n-am vrut să 
ajungem, la rîndul nostru, niște hoți. Rezultatul: la 
poartă, n-am putut plăti taxa de intrare şi ne-am pomenit 
în închisoare ca niște răufăcători de rînd! 

— Să vă săturați să mai fiţi cinstiți, mormăi Romaric. 

— E rîndul tău, Ambre, îi spuse Guillemot. 

— Eh, mie nu mi s-a întîmplat nimic extraordinar, măr- 
turisi fata cu o figură dezamăgită. M-am pomenit sin- 
gură lîngă o Poartă, lungită pe iarbă. Mă simţeam foarte 
slăbită. Nu mă puteam ţine pe picioare. Îmi amintesc că 
m-am gîndit că nu era simplu să treci dintr-o Lume în 
alta! Aveam o greutate în stomac, limba încleiată... 

— Descrie-ne locul unde se afla Poarta, îi ceru 
Guillemot. 

— Era în fundul unei văi. De jur împrejur erau coline 
acoperite cu iarbă cît vedeai cu ochii. Mi-am scos harta 
Lumii Incerte și mi-am spus că sigur eram pe Colinele 
Mișcătoare. 

— Ciudat, mărturisi Guillemot, tulburat. Prin Poarta 
asta am pătruns şi eu. Dar tu nu erai acolo, sînt sigur! 

— Nici tu nu erai acolo. Mi-am spus: „Sînt complet 
singură, nu este normal, este încă o prostie de-a lui 
Guillemot!“ Imediat m-a apucat o durere teribilă de cap. 
Cred că am dormit ceva timp. Mi-amintesc că am visat 
cai și o cavalcadă fără sfîrşit. Apoi, am reuşit să mă ridic 
și am mers la întîmplare, destulă vreme. După ce am 
părăsit colinele, am prins din urmă o caravană de 
neguțţători. M-au prins şi m-au legat. N-am putut face 
nimic. Eram complet epuizată! Și ăsta nu e genul meu! 

— Just, spuseră într-un cuvînt Romaric şi Guillemot. 

— Apoi, continuă Ambre ridicînd din umeri, m-au 
legat de o căruţă. L-am auzit pe căruţaș spunîndu-i altuia 
că voi fi vindută ca sclavă unui oarecare Thunku, la 
Yâdigâr, care o să-i plătească bine. Asta m-a lăsat rece! 
Nu aveam decît o dorinţă: să dorm. Și asta am făcut pînă 
m-au abandonat aici. 

— Să recapitulăm, propuse Guillemot după un lung 
moment de linişte. Gontrand, tu ai ajuns într-un oraș gol, 
într-un turn misterios, plin de cărți și de instrumente de 
vrăjitorie... De fapt, bravo ţie că ai evadat! 

— Împins de frică poți face lucruri incredibile, răs- 
punse cu modestie Gontrand. Acum înțeleg mai bine ce 
ai îndurat cînd ai scăpat din mănăstirea din Gifdu! 

— Da... Bun. Mai este ceva, Gontrand? urmă 
Guillemot. 

— Nu. În afară de faptul că acest oraş gol este chiar 
Djaghata€l, dacă ar fi să ne luăm după harta Lumii 
Incerte. Și că imediat am avut un presentiment rău în 
legătură cu acest turn. Un presentiment care m-a ajutat 
să găsesc curajul să fug! 

— Coralie, continuă Guillemot, tu te-ai trezit pe o 
plută aparținînd Poporului Mării. Romaric te-a întîlnit 
ceva mai tîrziu. 

— Cel mai simplu din lume, glumi Romaric. 

— Coralie ne-a povestit tot ce știa despre acest Popor 
al Mării. Romaric, tu ai vorbit şi de preoți. 

— Preoţii din Yenibohor, de care toată lumea pare să 
se teamă în Lumea Incertă, confirmă el. 

— Să se teamă și să-i deteste, în egală măsură, preciză 
Coralie. Asta are legătură cu furtul de copii. 

— Ei bine, dacă Agathe a fost furată de preoții din 
Yenibohor, e greu de scos de acolo, suspină Gontrand. 

— Un lucru este sigur, interveni Guillemot: bijuteria 
de la Ork are o legătură directă cu Y âdigâr. 

— Și eu? întrebă Ambre, frustrată că nu i s-a întîmplat 
nimic interesant de povestit prietenilor. De ce eu sînt 
singura care şi-a petrecut timpul dormind și singura pe 
care a durut-o capul în timpul Trecerii? 

— Asta rămîne un mister, conveni Ucenicul. Ca de 
altfel și faptul că tu ai sosit prin aceeaşi Poartă cu mine, 
dar nu în același timp, pentru că nu ne-am întîlnit. 

— Am o explicaţie pentru durerea de cap: poate că era 
prea plin... glumi Gontrand. 

— Gata, nu e momentul! încercă Romaric să-i tem- 
pereze, în timp ce Ambre îl bombarda cu pumnii pe 
impertinent. 

— Pst! Linişte! interveni Toti, pe care grupul îl ținuse 
intenționat deoparte, vorbind în limba din Ys. Vine 
ofiterul principal! 

Zgomotul ivărului şi lumina unei torţe confirmară 
avertismentul pajului. Toți îşi ținură răsuflarea. 


37 


Comandantul Thunku 


Un gardian înalt deschise ușa celulei în care se aflau. 
Era însoțit de doi bărbaţi. Unul, îmbrăcat luxos, puternic 
Și cu un aer mulțumit, trebuie să fi fost ofițerul principal 
însărcinat cu paza închisorii. Celălalt, mult mai de 
temut, nu semăna a soldat; cu țeasta rasă, ochii pătrun- 
zători ca aceia ai unei păsări de pradă, era îmbrăcat 
într-o haină de aba groasă, albă, care îi dădea aspectul 
unui călugăr. 

Se adresă copiilor întinzînd spre ei o mînă slabă, cu 
pielea uscată, și căreia îi lipsea un deget. 

— Hei, voi, puștilor, urmaţi-mă. 

Nu reacționară, aşteptînd decizia lui Guillemot. 

— Aţi înțeles? strigă gardianul lovind gratiile cu 
mînerul bastonului. Supuneţi-vă ordinelor Excelenței 
Sale, Consilierul Comandantului nostru, Thunku. 

Guillemot suspină şi, însoțit de ceilalți, acceptă să-l 
urmeze pe bărbatul ras în cap, afară din celulă. 

— Adio, prinţ al hoţilor, murmură puţin teatral 
Coralie către Toti, cînd trecură pe lîngă el. 

— Ceilalți se mulţumiră cu o strîngere de mînă, o 
bătaie amicală pe umăr şi un „Curaj!“, ce păru mai 
degrabă spus la adresa lor decît pajului. 

Apoi o luară pe urmele Consilierului, ale ofițerului şi 
ale gardianului, pe un coridor nesfîrșit. 


— Prinţ al hoţilor... Ei bine, mititico, ai nimerit-o, 
șopti Ambre. 

— Curios, adăugă Romaric, mi se pare că pajul nostru 
era destul de ușurat că scapă de noi! 

— Siînteţi niște proşti, spuse Coralie ridicînd din 
umeri. 

În ce-l priveşte pe Gontrand, el era gânditor. Era sigur 
că-l mai văzuse undeva pe omul cu aer de pasăre 
răpitoare. Făcu un efort de memorie, apoi renunţă, scu- 
turînd din cap. Era imposibil, pentru că nu mai fusese 
niciodată la Y âdigâr... 

leșiră curînd la lumina zilei și fură conduşi într-o sală 
imensă, în inima palatului. 


— Uite-i şi pe conspiratorii descoperiţi de abilul meu 
Consilier! rînji din imensul fotoliu din lemn sculptat, pe 
care trona, Thunku, stăpînul oraşului Yâdigâr. 

Comandantul Thunku era o forță a naturii care etala 
pe față și pe un braţele acoperite de păr semnele mai 
multor bătălii. De la prima vedere, se putea înțelege 
destul de uşor că nu din iubire i se supuneau oamenii și 
că era gata să zdrobească testele celor recalcitranţi! 
Bruta emana o siguranță extraordinară şi vocea lui se 
lovea de pereţi cu puterea tunetului. 

— Aţi putea să-mi vorbiți puţin despre motivul care vă 
aduce aici? continuă Comandantul, ai cărui ochi mici și 
negri se fixaseră asupra tinerilor. 

Aceştia îl priveau în tăcere. Coralie tremura sub 
privirile brutei, La fel ca toţi ceilalți, aştepta ca 

Guillemot să ia cuvîntul. Acesta se gîndea disperat ce 
metodă să folosească pentru a scăpa din impas. 

— Ei, această lipsă de încredere mă întristează! Și 
ceea ce mă necăjește şi mai tare este să vă văd ajunși pe 
mîna experților Consilierului meu. Ştiţi ce a făcut îna- 
inte de a fi numit Excelenţă? Îi tortura pe eretici la 
Yénibohor! 

Cuvintele lui Romaric şi ale lui Coralie le erau 
impregnate în minte şi nu putură să se împiedice să nu 
arunce o privire neliniștită în direcția omului care stătea 
retras, pe una din părțile tronului. Guillemot respiră 
adînc și 1 se adresă lui Thunku. 

— De fapt, noi aparținem tribului albastru al Oame- 
nilor Nisipurilor. Am venit aici fără să ţinem seama de 
sfatul șefului nostru, ca să cumpărăm arme noi. 

Thunku rise uşor şi scutură din cap. 

— Tu eşti conducătorul grupului? Cum te cheamă? 

— Mă numesc... Elyk. 

— Ei bine, Elyk, nu cred nici un cuvînt din povestea 
ta. Tonul Comandantului devenise mai dur. Chiar am o 
mică idee despre cine sînteţi în realitate şi ce ați venit să 
căutați sub o deghizare grotescă și un pretext idiot. 
Credeţi că puștii din Lumea lIncertă riscă să vină la 
Yâdigâr? Cîţi copii aţi văzut în orașul meu? Repede, 
aduceţi-mi fata! ordonă el gărzilor care păzeau ușa. 

Cîteva minute mai tîrziu, doi bărbaţi se întoarseră 
ținînd o coardă la capătul căreia se afla legată o fată cu 
părul negru şi doi ochi încercănați de prea mult plins. 
Cînd își făcu apariţia în sala de audienţe și cînd o zări, 
Guillemot înţepeni. 

— Guillemot, strigă ea. Guillemot, tu ești? Dar... 
cum? 

În fața lor, palidă, slăbită și obosită, se afla Agathe de 
Balangru! 

— Bună, proasto, murmură Ambre, numai pentru ea; 
acum eşti terminată. 

Pe tronul lui, Thunku se zguduia de un rîs tunător. 

— Bine, Elyk, sau mai bine ar fi să-ţi spun Guillemot? 
Îţi mai menţii povestea ridicolă? Dacă nu te deranjează, 
sigur! Bandă de derbedei venită din Țara Ys ca s-o 
salveze pe această nenorocită! Rîse cu și mai mare 
poftă. Ştiţi ceva? Cînd Gommonul a răpit fata în locul 
băiatului cu puteri extraordinare, cel care mi-a adus-o a 
sfîrşit prin a se spînzura de furie! De altfel, prin această 
greșeală, mi-a făcut figura lăsînd-o aici! Am tot încercat 
să fac din ea o servitoare acceptabilă, dar este incapabilă 
și să gătească aşa cum trebuie și să curețe o armură! 
Cine și-ar dori-o? 

Aruncă o privire către Agathe, care stringea din buze 
jignită atît de cuvintele Comandantului, cît și de zîmbe- 
tul încîntat afișat de Ambre. Apoi îl studie pe Guillemot 
cu interes. 

— Vreo doisprezece ani, ochi verzi, aer ceva mai rău- 
tăcios decît al celorlalți... Oare de data asta o să am 
noroc? Vezi, băiete, cred că vei face fericit pe cineva: pe 
omul care te caută disperat de ceva timp. Și un alt fericit, 
pentru că, atunci cînd o să 1 te dau, o să cer o grămadă 
pentru tine! De exemplu, puterea de a-mi trece, nu după 
capriciile lui, ci după ale mele, oamenii dintr-o Lume în 
Alta, ca să variem puţin plăcerile jafului! 

Dintr-odată, se auzi un zgomot teribil, ca acela al 
unei explozii. Se auziră țipete și vacarmul unei lupte. 
Apoi uşa sălii zbură făcută ţăndări. Urmat de oameni şi 

de Orki înarmați, un bărbat înalt, cu hainele prăfuite, 
năvăli în sală. 

Lui Guillemot îi îngheţă sîngele în vine. 

— Maestre Qadehar! strigă el. 

— Azhdar Demonul, lăsă să-i scape Thunku stupefiat. 


38 
Guillemot se înfurie 


— Guillemot eşti bine? întrebă Qadehar, care-și reîn- 
tîlnise Ucenicul la picioarele tronului şi care-i ținea pe 
soldaţi la distanță, ameninţîndu-i cu braţele deschise. 

— Da, Maestre! Și sînt fericit să vă văd! 

— Și eu la fel, copile, şi eu la fel. Mulţumesc zeilor 
din cele Trei Lumi că Thomas ţi-a urmat instrucțiunile 
întocmai! Și că termenul pe care i l-ai impus s-a încheiat 
alaltăieri! 

Instinctiv, Romaric, Gontrand, Coralie, Ambre și 
Agathe, pe care gărzile îi lăsaseră nesupravegheaţi, ca să 
poată respinge asaltul Vrăjitorului, se strînseră în jurul 
lui Qadehar. 

În spatele lor, Thunku se ridică de pe tron. Era cu 
adevărat furios. 

— Demon blestemat! Vii şi mă sfidezi pînă și în pa- 
latul meu! O să regreți! 

Cu un răget, Thunku se aruncă asupra lui Qadehar, 
care, surprins, n-avu timp se reacționeze cu o pasă 
magică. Cei doi bărbaţi se rostogoliră pe pămînt. 
Vrăjitorul se apăra cum putea de loviturile ce plouau 
peste el. Dar dezechilibrul de forțe era prea mare. 

Duşmanul lor era la pămînt şi neputincios. Orkii şi 
gărzile se apropiară exultind. 

— În lături, le strigă Qadehar. 

— Prindeți-l! urlă Thunku, care îl imobilizase pe 
Vrăjitor. 

Orkii se năpustiră în direcția lor. 

— Fă ceva, Guillemot, îl imploră Romaric. 

— Da, repede, te rog, insistă și Coralie frămîntîndu-și 
mîinile. N-am chef să-mi petrec aici restul vieţii ca 
sclavă, măturînd și lustruind armuri! 

Guillemot respiră adînc și închise ochii. Trebuia să 
acţioneze. Își jurase, după nereușita de la Ferghână, 
despre care nu suflase un cuvînt nimănui, să lase 
Grafemele în pace. Acum însă nu avea de ales. Le che- 
mă în gînd cu reticenţă. Ca şi atunci cînd se ascunsese 
sub căruța falsului magician, nici unul nu-și făcu 
apariția spontan. Ce-ar fi de făcut? Alături de el, 
Gontrand urlă: un Ork venise să-l apuce de braţ. 

— Fă ceva, te implor, îl rugă din nou Romaric, care 
abia reuşise să evite o lovitură de sabie. 

În spatele lui, îl auzi pe Qadehar gemînd de durere. 
Se simţi cuprins de furie. Într-un efort de voinţă, obligă 
Grafemele să se rînduiască în mintea lui. Două lucruri i 
se confirmară: mai întîi, Grafemele nu aveau linia lor 
obișnuită, erau atît de deformate, încît îi era greu să le 
recunoască; apoi, ca şi data trecută, Thursaz încerca să 
se țină în umbră. 

— Pe tine te vreau, amice, murmură el ca pentru sine, 
printre dinți. Hai, vino, te chem. Nu mai rezist. E inutil 
să-l trimit pe Isaz în locul tău! 

— Ce tot spui? îl întrebă Ambre, care nu-l părăsise de 
la începutul încăierării şi care ţinea un Ork la distanţă cu 
o lance luată de pe jos. 

Dar Guillemot n-o ascultă. Cu ochii închiși, reuși să-l 
aducă pe Thursaz care, anormal de umflat, tremura ca 

flacăra unei lumînări înainte de a se stinge. În momentul 
în care Coralie urlă, prizonieră în braţele unui hibrid 
monstruos, invocă Grafemul: 

— THUUURSAAAAZ! 

Toată lumea înțepeni într-o clipă. Din adîncul pămîn- 
tului se auzi un huruit teribil. Gărzile păliră, aruncară 
armele, Orkii abandonară prizonierii ca s-o ia la fugă. 
Thunku însuşi slăbi strinsoarea şi, după ce aruncă o 
privire uimită spre Guillemot și mai dădu un pumn în 
direcţia lui Qadehar, o luă la fugă. 

— Repede, copii, spuse Vrăjitorul care se ridică cu 
ajutorul lui Romaric, trebuie să părăsim clădirea. 

— Dar ce se petrece? Ce am reușit să fac? îl întrebă 
Guillemot neliniștit. 

— Ai lansat o vrajă care, în mod normal, reușește în 
cel mai bun caz să oprească un Gommon în plină cursă. 
Aruncată de tine şi aici, în Lumea Incertă, a provocat o 
ruptură a nodului teluric ce trece pe sub Palatul lui 
Thunku. 

— Şi ce-o să se întîmple? se neliniști Ucenicul. 

— Un cutremur. Repede, s-o ştergem! 

Huruitul se amplifică. Fugiră cît putură de repede. 
Zidurile începură să crape, pămîntul să tremure. 

— Repede, repede! Fuga! îi încurajă Qadehar, care o 
luase în braţe pe Agathe, incomodată de sforile cu care 
era imobilizată. 

— Ahhh! strigă Coralie, simțind cum o placă de mar- 
mură căzută din tavan o atinge ușor. 

Chiar în spate, un gardian urla cu picioarele zdrobite 
de o coloană monumentală ce se răsturnă cu un zgomot 
infernal. 

Guillemot se lupta cu o draperie şi căzu pe marginea 
unei imense crăpături pe care nu o observase. Ambre, 
care îl urma pe Ucenic ca o umbră, îl prinse de umeri, îl 
ridică şi îl trase înapoi. 

— Mulţumesc! 

— Mai tîrziu! Să ne grăbim! 

La rîndul lui, Romaric avea de furcă cu Coralie, care 
îl trăgea de mînă, și cu Gontrand, care îl îmboldea să 
înainteze, printre bucăţile de ziduri zdrobite. Un Ork 
dispăru urlînd într-o fisură, la cîțiva pași de ei. 

— Pe aici! urlă Qadehar, care deschidea drumul. 

Trosnete înspăimîntătoare însoțeau căderea clădirii, 
ca şi cum ceva gigantic se rupea în străfundurile pămîn- 
tului. 

— Și eu sînt cel care a declanșat asta, eu! repeta 
Guillemot, jurînd că, dacă scapă cu viaţă, nu va mai 
folosi niciodată Grafemele în această Lume cu adevărat 
incertă. 

— Încă un efort, îi încurajă Vrăjitorul, aproape am 
reușit! 

În faţa lor, un perete distrus lăsa să treacă lumina 
soarelui; alergară și mai repede. 

Părăsiră Palatul chiar în clipa în care acesta se cufun- 
da cu totul în pămînt, sub ochii îngroziţi ai gărzilor și ai 
populaţiei adunate în stradă, și se fofilară discret între 
două clădiri. 

— După mine, le ordonă Vrăjitorul. Pînă începe din 
nou, o să avem tot orașul pe urmele noastre. 

Qadehar îi conduse într-un labirint de străduţe. O pu- 
se pe Agathe în brațele lui Romaric și lui Gontrand și o 
luă în fruntea grupului. În spatele lui, Guillemot aştepta 
reproșurile Maestrului. 

— Guillemot, explodă Qadehar. Guillemot! 

Mergea repede, şi băiatul, ca şi ceilalți, de altfel, 
aproape trebuia să fugă ca să țină pasul cu el. 

— Eşti conştient de ce ai făcut? Să foloseşti un porum- 
bel și un sigiliu al Guildei în scopuri personale! Să 
părăsești Gifdu în felul acesta, ca un hoț! Apoi să 
deschizi Poarta Lumii Incerte şi să-i tîrăști prin ea şi pe 
prietenii tăi! 

Guillemot era livid. Dar Qadehar se calmă și chiar i 
se ivi un zimbet pe buze. 

— Dacă Thomas nu mi-ar fi descris foarte exact vraja 
de deschidere a Porţilor, sînt convins că mi-aş fi pierdut 
mințile. Marele Mag încă nu-și revine. 

Guillemot simți că morala era pe sfirşite. 

— Maestre, trebuia s-o fac. Nu ştiu de ce, dar trebuia. 

Qadehar nu-l mai ascultă și încruntă sprîncenele, ca 
și cum ceva l-ar fi nemulțumit. 

— Ceea ce mă miră, Guillemot, este faptul că vraja a 
funcţionat normal. Ai uitat totuşi să-l incluzi pe Wunjo 
în Galdr pe care ai făcut-o. 

Guillemot tuşi ușor. 

— Ei, exact, Maestre, despre acest subiect... 

— O să vorbim mai tîrziu, fiule, i-o tăie Vrăjitorul. 
Pentru moment, numai faptul de a vă fi regăsit vii și 
sănătoşi contează. 

Qadehar se opri în fața unei porți joase. Alese o cheie 
dintr-o cutie pe care o scoase din sacul său și o strecură 
în broască. 

— Urmăritorii sînt obligați să aibă ascunzători 
aproape peste tot, explică Vrăjitorul micului grup rămas 
cu gura căscată. Poarta din această Lume este atit de 
departe de totul! 

Pătrunseră într-o sală fără ferestre. Qadehar închise 
ușa în urma lui şi aprinse o lampă cu ulei. 

— Aici sîntem în siguranță pentru un timp. 

— Cît timp? întrebă Guillemot. 

— Totul depinde de dorinţa pe care o va avea Thunku 
să ne găsească, răspunse Qadehar pe un ton indiferent. 
Și, pentru a te avea, ar plăti cu cerul și cu pămîntul! 

— Dar de ce? gemu Ucenicul. 

— Cineva te vrea, fiule, şi a pus un preţ... Ți-am mai 
spus-o: magia este foarte puternică în tine! Și orice pu- 
tere declanșează pasiuni. Şi pe cea a unei creaturi cum 
este Umbra, care stă fără îndoială la originea răpirii tale! 

Guillemot nu răspunse. Chiar dacă știa, pentru că o 
auzise din gura Marelui Mag, la Gifdu, că Umbra umblă 
după el, nu era convins că asta era singura explicaţie. 
Dar Maestrul lui n-o să-i spună nimic mai mult, era 
sigur de asta. Aşa că-și păstră gîndurile pentru el și se 
întoarse spre prietenii lui, fericiți că erau sănătoşi și 
scăpaţi de necazuri. Qadehar, în acest timp, cugeta, și 
tensiunea se citea pe faţa lui. 

— Așadar, vere, cînd te enervezi, te enervezi! îi 
aruncă Romaric lui Guillemot, dîndu-i o palmă peste 
umăr. 

— Ştii ce? adăugă Gontrand. În aceste momente ai 
ceva din bardul galez Assurancetourix! 

— Ar trebui s-o iau ca pe un compliment? se neliniști 
Guillemot. 

— Venind de la un muzician, nu sînt foarte sigur! 
interveni Romaric. 

Mai glumiră puţin în același registru, toți trei. 

În acest timp, Agathe scăpă treptat de tensiunea acu- 
mulată de-a lungul săptămînilor, plîngînd pe umărul lui 

Coralie. Ambre uită de antipatia pe care i-o inspira fata 
asta și o încurajă cu cîteva cuvinte. Apoi, pentru că 
Agathe se liniştise, epuizată, micul grup se adună în 
jurul lui Qadehar. 


39 
Iluminarea 


— Este de necrezut! Atunci, asta e, există mai multe 
Porți în Lumea Incertă? 

— Da, Maestre, confirmă Guillemot. În orice caz, cel 
puțin cinci: oficial, cea prin care aţi intrat dumneavoas- 
tră, în Insulele din Mijloc. Cele de pe Colinele 
Mișcătoare, unde am ajuns eu şi Ambre. Cea dinspre 
plutele Poporului Mării, unde a ajuns Coralie. Cea de pe 
plaja din apropiere de Yenibohor, unde a aterizat 
Romaric. Și, în fine, cea de la turnul din Djaghataël, de 
unde a scăpat Gontrand. 

— Foarte interesant, zise Maestrul ca pentru el, 
înainte de a se întoarce spre cel din urmă. Şi tu spui, 
Gontrand, că o cameră din turn era plină cu cărți și cu 
instrumente ciudate? 

— Da, Maestre Qadehar, aprobă tînărul muzician. 

— Foarte interesant, repetă Qadehar. Mai e și altceva? 

— Durerea mea de cap! zise Ambre la rîndul ei. 

Prietenii rîseră de ea. 

— Liniște! fu nevoit să strige Vrăjitorul înainte de a 
putea continua pe un ton ce se voia încurajator,; este un 
fenomen puţin obişnuit, Ambre, dar cu totul explicabil — 
efectele magiei asupra indivizilor depinde de natura lor. 
E posibil să fii mai sensibilă decît alții. 

— Maestre Qadehar, întrebă Gontrand cu o seriozitate 
ce ascundea ceva, cînd vorbiți de natură vă referiți la 
dimensiunea creierului, nu? Au! Au! 

Fu nevoie din nou de toată autoritatea Vrăjitorului 
pentru a readuce liniştea și pentru a-l smulge pe Gont- 
rand din ghearele lui Ambre. În acelaşi timp, un zgomot 
din stradă îi alertă: oamenii lui Thunku răscoleau orașul. 

— Dacă rămînem aici, n-o să ne folosească prea mult, 
anunță Qadehar. O să sfirșească mai devreme sau mai 
tîrziu prin a da de noi. Singura noastră șansă este să 
încercăm o ieșire şi să găsim una dintre Porţile prin care 
aţi intrat. Cea de la Colinele Mișcătoare pare a fi cea mai 
apropiată. Este foarte riscant, dar nu avem de ales. 

Guillemot ezită o clipă, apoi făcu un pas spre 
Maestrul său. 

— Da, poate mai e și un alt mijloc. Oamenii 
Nisipurilor au o ceremonie stranie, începu să explice el. 
În timpul acestei ceremonii, se ţin de miini şi se mișcă 
ondulat, ca un şarpe... 

— Toţi împreună? i-o reteză Coralie. 

— Da, toți înșirați în spatele șefului lor. Ei numesc 
asta Ceremonia Lunii Moarte. Știţi de ce? 

— Bineînţeles că nu, răspunse Romaric ridicînd din 
umeri. De unde ai vrea să știm? 

— Ei bine, urmă Ucenicul, pentru că o practică în 
nopţile fără lună! 

— Și? îl întrebă Coralie. 

— Ce se poate vedea strălucind în mod special în 
nopțile fără lună? 

— Stelele, evident, spuse Qadehar, care începuse să 
înțeleagă. 

— Ceea ce m-a mirat la această ceremonie, se ambală 
Guillemot, este acel punct în care seamănă cu 
deschiderea magică a Porţilor. Toată lumea se ţine de 
mînă și imită Stadha, adică poziţiile Grafemelor; chiar și 
felul în care recită un soi de Galdr! 

— Ce-i păsăreasca asta? se miră Romaric. 

— Tăcere, îl opri Qadehar, care se întoarse spre 
Guillemot. Continuă, te rog. 

— Atunci am făcut legătura cu legenda care spune că, 
odată, Oamenii Nisipurilor treceau cum doreau dintr-o 
Lume în alta... 

— Ceea ce ar putea însemna, interveni Qadehar, cu un 
zîmbet strălucitor, faptul că Omenii Nisipurilor ar 
stăpîni o foarte veche vrajă care să permită călătoria 
între Lumi, fără să folosească Porțile! Este formidabil! 
Trebuie să ajungem de urgență în Deşertul Vorace şi... 

— Nu e nevoie, Maestre, obiectă Guillemot. Am notat 
în carnet tot ce era important în legătură cu ceremonia. 

Vrăjitorul se grăbi spre el și îl luă în brațe strîngîn- 
du-l atît de tare, că era să-l sufoce. 

— Bravo, Guillemot! Bravo! Sînt mîndru de tine. 

Apoi Maestrul şi elevul se adînciră, așezați în 
mijlocul cercului de prieteni atenţi și liniștiți, în lectura 
carnetului cu capete de piele neagră. 

— După părerea mea, riscă Guillemot, totul pare a fi 
în ordine în acest ritual. Dacă este ceva greșit, este în 
altă parte. 

— Ai dreptate, băiete. Priveşte! Nu ţi se pare nimic 
ciudat în Stadha? 

Guillemot studie desenul ce reproducea fidel 
Grafemele atît de familiare lui. 

— Nu, eu... 

Se opri în mijlocul frazei. Evidenţa îi sări în ochi ca 
soarele în mijlocul zilei. 

— Înţeleg! Grafemele pe care le cheamă în ceremonia 
lor sînt cele din Țara Ys! În Lumea Incertă capătă altă 
formă, ce corespunde constelaţiilor unui alt cer! Din 
cauza asta Grafemele pe care le-am invocat atunci cînd 
mă aflam în piața din Ferghânâ și în Palatul lui Thunku 
mi se păreau deformate și pentru asta nici Isaz, nici 
Thursaz nu au reacționat aşa cum mă aşteptam! Ritualul 
pe care Oamenii Nisipurilor îl săvîrșesc în deşert este cel 
pe care trebuie să-l fi văzut pentru ultima oară cînd au 
trecut din Ţara Ys în Lumea Incertă! Pentru a face dru- 
mul invers, ar trebui modificat ritualul în funcție de 
poziția diferită a stelelor şi deci să se dea noi forme 
Grafemelor! 

Guillemot se ridică în picioare și începu să gesti- 
culeze de bucurie, sub privirile uimite, dar pline de 
dragoste ale prietenilor şi ale Vrăjitorului. 

Imediat, s-au apucat amîndoi să transcrie vraja după 
parametrii Lumii Incerte. 

În timpul acesta, Ambre și Coralie se întreceau cu 
Gontrand şi cu Romaric într-un joc din Țara Ys, ce con- 
sta în a-şi aminti un număr cît mai mare de obiecte pe 
care le-au avut sub ochi timp de un minut. 

Cum se întîmpla adesea, fetele cîștigară primele două 
manșe. Băieţii începură, ca de obicei, să le acuze că 
trişează, în timp ce Vrăjitorul și Ucenicul lui se întoars- 
eră în mijlocul lor. 

— Asta este, anunţă Qadehar triumfător, sîntem gata! 

În acelaşi moment, lovituri puternice răsunară în ușa 
ascunzătorii lor. 

— Grăbiţi-vă! Nu mai e nici o clipă de pierdut! 

— Coralie se grăbi s-o trezească pe Agathe, care 
dormea un somn profund. Apoi, urmînd indicațiile Vră- 
jitorului, se prinseră de miini, ca atunci cînd au trecut 
prin Poarta dintre cele Două Lumi. Un topor se înfipse 
în uşă, dar aceasta, datorită farmecelor pe care Qadehar 
le făcuse, se ținea bine. 

— Agathe este gata? se neliniști Qadehar. 

Fata ridică ușor capul. Recuperase ceva forță în tim- 
pul celor cîtorva ore de odihnă și se simțea mai bine. 

— Bine. Procesul e mult mai complex decît cel pe 
care Guillemot l-a folosit cu voi în Țara Ys, spuse 
Qadehar. Nu avem Poartă și va trebui să creăm una! 
Pentru asta, fiecare dintre noi, fără să se desprindă de 
mîinile celorlalți, trebuie să reproducă corect cu corpul 
forma Grafemului Trecerii. Eu voi recita vraja în 
același timp... Fiţi atenți, concentrați-vă şi totul va 
merge bine. Nu putem face mai multe încercări! Gata? 

Aprobară cu teamă. 

— De data asta sînteți sigur că nu vom apărea separați 
Şi nu se știe în ce loc? nu putu să se abţină Coralie. 

— Nu te teme, o asigură Romaric. Astăzi avem alături 
de noi un Vrăjitor adevărat! 

Ambre, care spre surpriza tuturor de la un timp îl 
apăra evident pe Guillemot, îi aruncă o privire furioasă 
lui Romaric. Qadehar îi sfătui să nu mai piardă timpul. 
Adoptă rapid opt poziții succesive, corespunzînd cu 
opt Grafeme din Lumea lIncertă. Agathe, Coralie, 
Ambre, Gontrand, Romaric și Guillemot îl imitară 

întocmai. Vrăjitorul cîntă un Galdr. După ce pronunţă 
ultimul cuvînt, auziră, cum se întîmplase și cu cîteva 
zile înainte, la Ys, zgomotul ciudat al unei porţi ce se 
deschide. Camera în care se găseau se întunecă. Din 
nou, se simțiră atraşi brutal într-un groaznic vîrtej și 
plonjară într-o gaură neagră. 


40 

Se pomeniră cu toții în mijlocul unei lande bine 
cunoscute. În depărtare, se putea zări marea scînteind. 

— Landa Korriganilor! Landa Korriganilor! exclamă 
Romaric. Ne-am întors acasă. Am reuşit! 

Scoaseră strigăte de bucurie. Începură să alerge în 
toate direcțiile, şi Coralie îl sărută pe Qadehar însuși pe 
obraz. 

— Ura, ura! strigă Vrăjitorul mai emoționat decît voia 
s-o arate. Să nu întîrziem, se apropie seara! Korriganii 
ne-au observat și fără îndoială se și gîndesc la figurile pe 
care ni le pot face! 

O luară în direcţia Dashtikazar, pălăvrăgind și rizînd 
aşa cum se face la întoarcerea dintr-o aventură ce ar fi 
putut să se termine prost. 


— Nu ne-aţi spus, Maestre Qadehar, interveni 
Gontrand, care mergea alături de el împreună cu 
Romaric şi cu Coralie, cum de ați știut că sîntem pri- 
zonieri la Thunku? 

— Cunoașteţi un uriaș plin de cicatrice răspunzînd la 
numele de Tofann? Ei bine, după ce am intrat prin 
Poartă, m-am îndreptat direct spre Ferghânâ, orașul cel 
mai apropiat, crezînd că și voi aţi gîndit la fel. La 

Ferghânâ, am aflat că un Omuleţ a ajutat un sclav să 
fugă. Știind că hainele cenușii au fost furate de la Gifdu 
și că nu este în obiceiul oamenilor din Virdu să-și ajute 
aproapele, m-am gîndit imediat la voi! Dar cercetările 
m-au dus imediat spre Deşertul Vorace, apoi spre 
Drumul Pietrelor, unde l-am întîlnit pe Tofann, care m-a 
pus pe urmele voastre. Asta e. Îndrăznesc să spun, nici o 
vrăjitorie! 

— Maestre Qadehar, întrebă din nou Gontrand, de ce 
Thunku v-a numit Azhdar Demonul? 

— Îi deturnez întotdeauna planurile: pentru Thunku 
eu sînt un demon! De altfel, ar fi trebuit să știu imediat 
că el era, într-un fel sau altul, amestecat în această 
afacere de răpire. În ce priveşte numele Azhdar, este cel 
pe care îl iau cînd mă duc în Lumea Incertă. Alte 
întrebări? 

Romaric ignoră tonul ironic al lui Qadehar. 

— Da, Maestre Vrăjitor, de ce Guillemot interesează 
pe atîta lume, Guilda, Umbra și chiar și pe dumnea- 
voastră? 

— Nu-ţi pot răspunde, fiule, pentru că încă nu ştiu. 
Sau, mai bine spus, nu pot decît să dau același răspuns: 
pentru că magia stirnește în el un ecou adînc. 

— Şi asta stîrneşte pasiuni. Dar cum explicați dum- 
neavoastră faptul că Guillemot a reușit să facă, numai 
după trei luni de studii, ceea ce Vrăjitorii realizează abia 
după ani de muncă? 

— Munca nu este totul, Romaric. Există pentru fiecare 
muncă indivizi mai dotați decît alți... 

Răspunsul nu-l satisfăcu pe băiat, dar, la fel ca vărul 
lui, îşi păstră dezamăgirea pentru el, promițindu-și să se 
pună pe treabă pentru a afla mai multe. 

Qadehar schimbă subiectul. 

— Ştiaţi, copii, că aţi devenit adevăraţi eroi în Țara 
Ys? 

— Eroi? Cum așa? întrebă Coralie. 

— Gîndiți-vă. Aţi mers în Lumea Incertă și v-aţi 
întors, deși nu sînteți Urmăritori. Asta nu s-a mai întîm- 
plat niciodată! Mai mult, nu v-aţi întors cu mîinile 
goale; ați adus-o înapoi la tatăl ei pe Agathe de 
Balangru, pe care aţi smuls-o din ghearele unui om de 
temut. Şi aduceţi înapoi pentru Guildă o vrajă extrem de 
valoroasă, pierdută de secole! Ce-ar fi trebuit să mai 
faceţi pentru a deveni eroi? 

Dezbătură apoi avantajele și dezavantajele noului lor 
statut. 

În timpul acesta, închizînd coloana, Guillemot 
mergea gînditor. Era încă prea devreme ca să vadă clar: 
evenimentele se înlănțuiseră rapid în ultimele zile! 
Totuși, cîteva lucruri nu se potriveau în aventura lor în 
Lumea Incertă, precum nici în explicațiile maestrului 
Qadehar. Era confuz, însă simţea că mergea pe o pistă 
falsă, dar nu putea spune de ce. Totul era încă în ceaţă. 

Repede i se alăturară Ambre şi Agathe. Atmosfera se 
destinse. 

De fapt, Ambre nu suporta s-o vadă pe Agathe 
aruncînd priviri lungi spre prietenul ei. 

— Guillemot, întrebă dintr-odată Agathe, ați riscat cu 
adevărat atîtea numai ca să veniţi să mă salvați pe mine? 

— Ei bine... da, îi răspunse, întrebîndu-se unde vrea 
să ajungă. 

— În ciuda a tot ceea ce ţi-am făcut la şcoală, mi-ai 
sărit în ajutor? continuă Agathe. 

— Nu este același lucru să pierzi un medalion cu fap- 
tul că mături toată viaţa cu lanțuri la picioare! o ironiză 
băiatul. 

Agathe se opri hotărîtă în mijlocul drumului. 

— Guillemot, am ceva important să-ţi spun. 

— A, nici nu se pune problema! explodă Ambre înain- 
tînd spre ea, cu pumnii strînși. 

— Calm, Ambre, calm, interveni Guillemot. Poţi 
vorbi în fața ei, Agathe, nu am nimic de ascuns priete- 
nilor mei. 

— Nu, ceea ce am de spus vreau să-ți spun numai ţie. 

Ambre întoarse spre Guillemot o privire amenin- 
țătoare şi în același timp rugătoare. Elevul Maestrului 
Qadehar suspină și sfirși prin a-i cere prietenei lui, a 
cărei purtare, de cînd s-au întors, n-o prea înțelegea: 

— Ambre, du-te la ceilalți o clipă. Te rog. 

Aceasta o săgetă pentru ultima dată pe Agathe cu 
privirea şi se îndepărtă bombănind. Guillemot se 
întoarse spre Agathe. 

— Ce vrei să-mi spui atît de important? 

— La început, m-am gîndit să păstrez asta pentru 
mine... Dar mi-am spus că ai dreptul s-o ştii. Chiar dacă 
este o informație foarte vagă şi pentru care nu trebuie să 
te ambalezi. 

— Ei bine, suspină Guillemot, te ascult. 

— Uite. Într-o seară, am surprins o conversaţie între 
Thunku şi Consilierul lui. Acest fost preot este mai rău 
decît șeful lui, crede-mă! Mă rog, vorbeau cu voce joasă 
despre Seniorul Sha. 

— Sha? Am mai auzit acest nume... 

— Seniorul Sha trăiește undeva lîngă Oceanul Imens. 
Se știu puţine lucruri despre el. Se zice că are puteri 

uriaşe. Nu este iubit, dar nici detestat. De fapt, oame- 
nilor le este frică de el. Sînt convinsă că Thunku este 
singurul lui prieten. Mă rog, dacă poţi numi prieten o 
asemenea creatură! 

— Bine, se impacientă Guillemot, dă-i drumu”! 

— Se întrebau dacă Sha își va regăsi cîndva fiul, care 
i-a fost furat la naştere şi pe care nu l-a cunoscut nicio- 
dată. Un băiat care astăzi ar avea doisprezece ani. 
Atunci, cum știam că cineva vrea cu orice preț să te 
răpească şi cum Seniorul Sha este mînă-n mînă cu 
Thunku, mi-am zis că... 

Nu își termină fraza. Guillemot o privi pe Agathe 
drept în ochi. Era perfect calm, dar inima îi bătea de să-i 
spargă pieptul. 

— Mulţumesc, Agathe, reuşi să spună în cele din urmă 
cu o voce ușor tremurată. Chiar dacă încă nu ştiu ce ar 
trebui să fac acum cu această descoperire. 

Rămase o clipă aşa, nemișcat și tăcut. În cele din 
urmă, Agathe reluă timid. 

— Cred că sîntem așteptați. 

Guillemot părea trezit dintr-un vis. Ceva mai încolo, 
aşezată pe o piatră, Ambre îl privea cu braţele încru- 
cişate. 

— Ai dreptate. Să mergem. Pe drum, Guillemot 
adăugă: Juri că n-ai să spui nimic nimănui? 

— Îţi promit. 

Se alăturară lui Ambre, apoi, toți trei începură să 
alerge pentru a-şi prinde prietenii din urmă. 

Pe cer, la ora la care apusul pune pe jar norii, primele 
stele scînteiau ușor. 


uțini sint cei care știu despre existenta Țării Ys, o lume 
paralelă, aflată undeva între real şi fantastic. Chiar dacă se 
bucură de „cuceririle“ lumii moderne, în acest tinut încă mai poti 
întilni Cavaleri în armură şi Vrăjitori cu puteri nebănuite. 
Guillemot, un băiat din Ys, işi descoperă puterile de Magician şi, 
împreună cu Maestrul Vrăjitor Qadehar, care îi devine profesor, i 
aprofundează tainele transmise de Cartea Stelelor, furată cu 


secole în urmă. T f 
Pornit în căutarea adevărului și a colegei sale, de 
forțele răului, Guillemot va pătrunde în Lumea uri de 
cei mai buni prieteni ai săi. | ră í 

